
NOTĂ: 


Întrucât această lucrare este, în 
exclu-sivitate, o ficțiune, orice 
asemănare cu situaţii, persoane sau 
nume reale este cu totul 
întâmplătoare. 


H.T. 


Cea mai odioasă crimă, de omor, este 
aceea în care asasinul își calculează 
fapta și riscul - de a fi tras la 
răspundere - în toate amănuntele, 
premeditat. 


Capitolul I. 
INCENDIUL 


Era aproape ora trei dimineaţa și Nicu Apostolescu mai 
avea câteva ore de gardă. Se simţea indispus și, mai 
precis, plictisit de inactivitatea la care era condamnat încă 
vreo trei ore. Preluase serviciul de dispecerat al Direcţiei 
judiciare la ora zece seara, și până la ora când începe 
povestirea noastră nu intervenise nimic care să-i poată 
stârni interesul. 

Desigur că șeful judiciarului, colonelul Vasile Gherasim, 
citindu-i a doua zi raportul în care va fi consemnat: „în 
timpul serviciului meu nu s-a întâmplat nimic”, va constata 
cu satisfacție sistematica diminuare a criminalităţii. 

În ce-l privea pe el însă, adesea se gândea că este un 
ghinionist. Dacă s-ar fi născut cu douăzeci de ani mai 
înainte, ar fi putut lucra la judiciar prin anii '48-'49, când 
atacurile armate ale bandiţilor împotriva magazinelor de 
bijuterii și a băncilor se comiteau în plină zi. Când colete 
cu femei ciopârţite erau găsite în cele mai frecventate 
puncte ale Capitalei, iar escrocheriile și falsurile de 
anvergură nu erau o raritate. 

Colegii mai vârstnici aveau cu ce se mândri și, într- 
adevăr, puteau fi mulţumiţi de aportul lor, dar el? Cu 
excepția a două cazuri „mai grase” (afacerea cu 
stupefiante de la Constanţa și tripla crimă din Pădurea 
Băneasa), se ocupa numai de „găinării”. Crime pasionale, 
cu criminalul cunoscut de la început, pickpockets! de 
mâna a doua, escrocherii și falsuri grosolane, care cereau 
numai întocmirea dosarelor de trimitere în judecată. 

Își aprinse o ţigară și, sculându-se în picioare, începu să 
se plimbe îngândurat prin birou. După ce măsură cu pașii 

încăperea, aproape zece minute, se decise să se așeze iar 
în fotoliu. Trase cu vârful pantofului un scaun din 
apropiere și, când aprecie că l-a adus la o distanţă 
convenabilă de fotoliul în care se afla, își puse picioarele 
pe el. Luă apoi un roman poliţist de pe birou, și se adânci 
în citirea acestuia. î 

Se părea că acţiunea romanului l-a captivat. Într-adevăr, 
aproape o oră urmări absorbit anchetarea unui falsificator, 
care - pentru a scăpa de răspundere - ori de câte ori era 
interogat, simula nebunia... Când, deodată, telefonul de pe 
biroul său începu să sune strident. 

Puse cartea pe birou și, ridicând receptorul, își consultă 
în mod reflex ceasul brățară. Văzând că este trei și 
patruzeci de minute, se gândi că aceasta era ora când, de 
obicei, beţivii se taie între ei cu cuţitele. 

După ce duse la ureche receptorul telefonic, auzi o voce 
bărbătească: 

— Alo! Miliția judiciară? 

— Da! 

— Vorbește locotenentul Gheorghe Olteanu, de la secţia 
a 3-a... 

— La telefon căpitanul Nicolae Apostolescu. 

— Tovarășe căpitan, în raza secţiei noastre, pe strada D 
la numărul 22, a avut loc o explozie urmată de un 
incendiu... 

— Pompierii au fost chemaţi? 

— Au și plecat, tovarășe căpitan! 

— Sunt victime? 

— Una singură! 

— Mai trăiește? 

— Nu, a decedat. 

— Bine, anunţă-l pe procurorul de serviciu, pe medicul 
legist și trimiteţi-ne și nouă o copie după procesul-verbal 
de consultare! spuse Apostolescu pentru a încheia 
convorbirea, evident neinteresantă. 

— Alo, tovarășe căpitan, mai e ceva... 

— Ce anume? îl întrerupse plictisit Apostolescu. 

— S-ar părea că este vorba de o sinucidere... 


— Sinucidere prin foc? Bravo, avem și noi bonzii noștri! 
exclamă Apostolescu mirat. 

— Ce aţi spus că avem, tovarășe căpitan? întrebă 
intrigat interlocutorul. 

— Am întrebat de unde vorbeşti! zise Apostolescu 
pentru a scurta convorbirea. 

— Sunt la un telefon public, peste drum de locul 
incendiului. 

— Bine, tovarășe locotenent, în zece minute sunt și eu 
acolo! 

După ce așeză receptorul în furcă, apăsă pe butonul 
unei sonerii, montată sub tăblia biroului, și, sculându-se, 
se îndreptă spre cuierul din colțul camerei. 

În timp ce-și strângea cordonul la fâș-fâș, auzi o bătaie 
ușoară în ușă și, la invitaţia lui, intră un bărbat tânăr, în 
uniformă de sublocotenent. 

— Să trăiţi, tovarășe căpitan, m-am prezentat la ord... 

— Eu am plecat în strada D la numărul 22, unde s-a 
semnalat o sinucidere. Te rog să rămâi în biroul meu și să 
răspunzi la telefon. Dacă apare ceva deosebit, trimite după 
mine! E clar? 

— E foarte clar! Dar mai bine m-aţi lua și pe mine cu 
dumneavoastră... răspunse cu o voce  rugătoare 
sublocotenentul. 

— Şi la telefon cine răspunde, dacă suntem căutaţi?... 

În timp ce Apostolescu părăsea biroul, sublocotenentul 
Mihăilă își spuse resemnat că iar a pierdut ocazia să fie 
alături de unul dintre cei mai buni anchetatori ai 
„judiciarului”. 


Capitolul II. 
SINUCIDEREA 


După ce intră în strada D, șoferul mașinii - în care se 
afla căpitanul Apostolescu și doi specialiști de la serviciul 
tehnico-știinţific - nu mai trebui să caute numărul 22, 
deoarece atenţia îi fusese atrasă de lumea care se adunase 
în faţa clădirii respective, pentru a comenta evenimentul. 

La cererea lui Apostolescu, mașina opri la vreo zece 
metri de mulţime, pe cealaltă parte a străzii. 

Coborând din mașină și îndreptându-se spre intrarea 
imobilului, ochii iscoditori ai lui Apostolescu constatară din 
mers că imobilul era o construcție recentă, cu opt etaje, și 
că la una din ferestrele luminate ale etajului patru 
geamurile erau sparte și giurgiuvelele înnegrite de fum. 

Se strecură prin mulţimea de oameni sumar îmbrăcaţi, 
care se adunase în faţa imobilului. Dar, când să pătrundă 
înăuntru, un subofițer de miliție îi opri spunându-le că 
accesul străinilor este interzis, până la terminarea 
anchetării unui incendiu care avusese loc acolo. 

Obiecţiunea miliţianului fu însă repede înlăturată când 
Apostolescu rosti trei iniţiale: I.G.M.-ul. 

Deși pe palierul etajului patru erau opt apartamente, se 
orientară direct spre cel care-i interesa, deoarece în faţa 
ușii acestuia se afla postat un miliţian în uniformă. 

Când ajunseră în faţa ușii apartamentului, aceasta 
tocmai se deschidea pentru a lăsa să iasă doi bărbaţi, unul 
civil și celălalt în uniformă de locotenent de miliție. 

— Ca întotdeauna, întâi Procuratura și după aceea 
Miliția... spuse civilul în glumă. 

— Scuzaţi, tovarășe procuror, interveni zâmbind tânărul 
locotenent de miliție, vă rog să-mi permiteţi să raportez 
tovarășului căpitan că atunci când aţi sosit dumneavoastră 
eu eram aici și că, de altfel, tot eu v-am anunţat telefonic 
că este necesară prezenţa Procuraturii. 


— Adică 1-0 pentru noi, spuse Apostolescu, strângând 
mâna întinsă de procurorul Pastia, cu care colaborase de 
mai multe ori. Apoi întorcându-se spre tânărul ofiţer, îi 
întinse mâna întrebându-l: Locotenentul Olteanu, nu? iar 
la răspunsul afirmativ al interpelatului, spuse: Bravo! 
Intervenţia dumitale a fost salutară pentru stabilirea unui 
adevăr istoric. Și, văzând cum chipul tânărului ofiţer se 
îmbujoră de plăcere la auzul complimentului, continuă: în 
tot cazul, s-ar părea că nu întâmplător te cheamă 
„Olteanu”. 

— Nu vrei să vezi locul dezastrului? întrebă Pastia. 

— Bineînţeles, n-am venit aici, la ora asta, numai pentru 
a mă întâlni cu un procuror care a încercat s-o facă pe 
„olteanu”... Dar lăsând asta, spuse Apostolescu părăsind 
tonul glumet, aţi ajuns la vreo concluzie? 

— Desigur, dar vreau să ascult părerea dumitale. Până 
sosește medicul legist, eu am să stau aici să fumez o 
țigară. Între timp, aruncă te rog o privire înăuntru. 

—E în ordine! răspunse Apostolescu, intrând în 
apartament împreună cu locotenentul Olteanu și cei doi 
specialiști de la serviciul tehnico-știinţific. 

Intrarea se făcea printr-un vestibul, în care erau trei uși. 
Pe una dintre ele intraseră cei patru ofițeri de miliţie, iar, 
în dreapta, o ușă întredeschisă lăsa să se vadă o cameră de 
baie. Dintr-o scurtă privire, Apostolescu se decise să 
deschidă cea de a treia ușă, care se afla în faţa lui. 

Sub privirea sa, apăru o cameră de aproximativ 20 de 
metri pătraţi, unde - în afara dezordinii care domnea acolo 
- îl întâmpină un miros înecăcios de fum, amestecat cu cel 
al cepei stricate, caracteristic mercaptan-ului ce se 
introduce în inodorul gaz metan, pentru a i se avertiza 
periculoasa prezenţă. 

Ferestrele  garsonierei aveau vederea la stradă și 
suprafaţa lor era înjumătăţită, pe partea stângă, de o mică 
bucătărie, a cărei ușă se deschidea în camera de locuit. 
Mobila și celelalte lucruri din casă indicau posibilităţile 
modeste ale locatarului. Divanul studio, care se afla pe 

stânga, respectiv în alcovul pe care-l forma bucătăria, era 
înnegrit de fum, de altfel ca și celelalte lucruri din cameră. 

Apostolescu făcu câţiva pași și se apropie de pat. 
Privindu-l mai atent, remarcă - prin negreala rufelor de 
pat, parţial arse, și a apei ce se scurgea prin toate 
ungherele -, conturul unei făpturi omenești. Datorită 
carbonizării părului și parțial a feţei, nu i se putea stabili 
sexul. Anchetatorul se aplecă și, ridicând cu două degete 
ceea ce mai rămăsese din plapuma arsă, constată că focul 
nu pătrunsese corpul. Astfel că partea inferioară a 
corpului victimei - care fusese protejată de plapumă - nu 
purta urme de arsuri. 

— Când s-a petrecut dezastrul? 

— La ora trei și cincisprezece minute, un paznic de la 
șantierul de peste drum de acest imobil a auzit o explozie 
și, văzând flăcările care se revărsau prin geamurile sparte, 
a anunţat portarul imobilului să oprească gazele și a dat 
telefon la pompieri, iar dispeceratul acestora a anunţat 
secţia de miliție. Deși m-am deplasat imediat, pompierii 
mi-o luaseră înainte și când am ajuns aici focul era deja 
stins. De altfel, era și firesc să ajungă înaintea mea, 
continuă Olteanu, pe un ton de scuză -, deoarece postul de 
pompieri se află la cel mult 300 de metri de acest imobil. 

— Ușa de la intrare în apartament era încuiată? 

— Da, din acest motiv a și fost forțată de pompieri. 

— Ai reușit să stabilești cum s-a declanșat explozia? 

— Scurgerea de gaz metan provine de la mașina de gătit 
din chicinetă... 

— O defecţiune a instalaţiei? 

— Nu, tovarășe căpitan, toate robinetele mașinii de gătit 
erau deschise... 

— Acesta este singurul indiciu care ar conduce la 
concluzia că aici s-a comis o sinucidere? Oare un accident 
n-ar fi fost posibil? 

— Nu, această posibilitate este exclusă! Veniţi să vă arăt 
ceva. Şi, făcând câţiva pași spre fereastră, Olteanu îi arătă 
lui Apostolescu giurgiuvelele și tocul ferestrei. Acestea 
erau lipite cu șuviţe de hârtie de ziar. 

— Da, s-ar părea că într-adevăr este vorba de o 
sinucidere... Dar, nu înţeleg, cum s-au aprins gazele? 
spuse gânditor Apostolescu. Văd o scrumieră răsturnată, 
lângă noptieră, ceea ce denotă că victima fuma. Să fi 
fumat în timp ce gazele pătrundeau în cameră?... 

— La asta m-am gândit și eu, tovarășe căpitan... 

— Mă îndoiesc, totuși, că mirosul mercaptanului poate 
să îmbie pe cineva la fumat. Tovarășe Olteanu, ai verificat 
dacă n-a avut în priză vreun radiator sau vreo mașină de 
călcat? 

— După cum puteţi vedea și dumneavoastră, nimic din 
tot ce ar fi putut declanșa un incendiu nu este racordat la 
rețeaua electrică. 

— Ce părere aveţi,  „băieţi”? spuse Apostolescu, 
adresându-se celor doi însoțitori de la serviciul tehnico- 
științific, care se rezumaseră, până atunci, numai la 
contemplarea încăperii și a dezordinii ce domnea acolo. 

— Tovarășe căpitan, răspunse unul dintre ei, dacă 
posibilitatea unui scurtcircuit poate fi exclusă, datorită 
faptului că lumina din cameră - după cum se vede - 
continuă să funcţioneze, mai rămân două posibilităţi: ori a 
sunat cineva la ușă, ori postul telefonic al victimei a fost 
apelat din exterior... 

In ambele cazuri, scânteile produse de soneriile celor 
două dispozitive puteau declanșa aprinderea gazului 
metan, respectiv explozia acestuia... 

— Cred că prima ipoteză poate fi înlăturată, îl întrerupse 
Apostolescu. Cine putea să sune, la ora trei dimineaţa, la 
ușa victimei? Admiţând că am presupune existenţa unui 
act criminal, ar trebui să înlăturăm imediat această 
bănuială, deoarece numai asasinul putea să sune la ușă... 
și doar nu era nebun să-și riște - în mod sigur - viaţa în 
explozia pe care trebuia s-o declanșeze gestul său! Apropo, 
nu credeţi că puterea exploziei a fost nefiresc de redusă? 

— Ba da, tovarășe căpitan. E primul lucru care m-a 
frapat! răspunse  criminalistul. După ce plecați 
dumneavoastră, voi examina împreună cu colegul meu și 
acest aspect. 

— Care-ţi este părerea, căpitane? îl întâmpină 
procurorul Pastia, când Apostolescu se apropie de el. 

— Cred că este o sinucidere. Singurele lucruri care mai 
trebuie stabilite sunt: felul în care s-au aprins gazele și ce 
a determinat victima să-și curme viaţa. 

— Te gândești la mobilul acestui gest? 

— Evident, chiar și într-o sinucidere, cauza - cu 
implicaţiile ei - poate să aibă importanţă, nu? 

— Sunt de acord! Ce părere aveţi, n-ar fi cazul să ne 
revedem pe la ora unsprezece, pentru a privi apartamentul 
sinucigașului și la lumina zilei? 

— La ora unsprezece voi fi aici, spuse Apostolescu. Apoi, 
întorcându-se către locotenentul de miliție, continuă: 
Tovarășe Olteanu, am să te rog ca, până la revederea 
noastră, să stabilești - cu ajutorul vecinilor - antecedentele 
victimei, respectiv comportamentul și relaţiile acesteia. 

În momentul în care deschise portiera mașinii, pentru a 
se urca înăuntru, se auzi strigat de vocea nazală a 
medicului legist Dumitriu: 

— Ce faci, căpitane? Ce-ţi pasă? Pleci și pe mine mă lași 
singur! 

— Ce să vă fac, dacă aţi întârziat? în tot cazul, nu veţi fi 
singur; aveţi un pacient care vă așteaptă. Și, făcându-i un 
semn amical cu mâna, urcă în mașină. 


Capitolul III. 
O DISCUTIE DESPRE CRIME 
PERFECTE 


Când autoturismul opri în fața inspectoratului, era ora 
șase fără un sfert. Într-un sfert de oră, întocmi raportul cu 
privire la cele petrecute în noaptea precedentă. Apoi, o 
dată terminată această formalitate, se îmbrăcă și cobori în 

stradă. Dacă cu un sfert de oră mai înainte, când se 
înapoiase la IGM, trecătorii erau rari, acum strada trepida 
de forfota pietonilor grăbiţi să prindă un mijloc de 
locomotie care să-i ducă la timp spre treburile lor. Era un 
spectacol care niciodată nu i-a reţinut atenţia, dar în 
această dimineaţă îl amuza. Se opri să-i contemple câteva 
minute pe întârziaţi, a căror majoritate o formau 
reprezentantele sexului mai mult sau mai puţin slab, apoi 
se decise să pornească spre locuinţa sa. 

Ajunse acasă la ora șase și jumătate. Se dezbrăcă și, cu 
halatul de casă pe mână, se îndreptă spre baie. Dar se 
răzgândi: „Dacă fac un duș la ora asta, s-a dus dracului 
bunătatea de somn mai bine lasă.. 

Tot ce-și mai amintea Apostolescu - când a fost trezit din 
somn de intervenţia ceasului deșteptător, la ora nouă și 
jumătate - era că mai înainte cu trei ore s-a băgat în pat și 
și-a pus capul pe pernă. Atât și nimic mai mult! Dacă n-ar 
fi avut în faţa sa mărturia mută, dar certă, a ceasului care-l 
trezise, ar fi înclinat să creadă, că abia a aţipit. In sfârșit, 
n-avea de ales, trebuia să se scoale! Își opri pentru o clipă 
privirile asupra ceasului, care continua să-l privească 
candid, îi trase o înjurătură printre dinţi și sări fulgerător 
dintre cearceafuri. Când ieși din baie, cu halatul pe umeri, 
se duse în bucătărie de unde, după ce-și prepară o cafea 
turcească tare și-o puse la fiert pe focul mic al aragazului, 
intră în casă pentru a se îmbrăca. 

Când, după câteva minute reveni în bucătărie, se felicită 
pentru felul în care a apreciat timpul necesar fierberii 
cafelei, aceasta tocmai începuse să se ridice în ibric. 
Inchise focul, își umplu o ceașcă mare cu cafea și, după ce 
își aprinse o ţigară, începu să savureze cu o vădită 
satisfacţie licoarea aromată. 

Când ajunse la Inspectorat, era ora zece. O jumătate de 
oră lucră încordat la rezolvarea unor lucrări de rutină, 
apoi se rezemă de spătarul fotoliului de la masa sa de 
lucru și își aprinse o nouă ţigară, fixând cu o privire 
absentă tavanul biroului său. 

Adevărul era că n-avea nici un chef să mai treacă pe la 
sinucigașul din noaptea precedentă, dar apucase să-și dea 
întâlnire cu procurorul Pastia și nu se făcea să se lase 
așteptat. În sfârșit, luă o hotărâre eroică și, ridicându-se, 
se îndreptă către biroul șefului său. 

Colonelul Gherasim îl primi imediat și-l pofti să ia loc 
într-un fotoliu din faţa biroului său. Apoi, după ce-l văzu 
instalat în fotoliu, i se adresă surâzător: 

— Ce mai faci, domnule Nicu? Parcă nu ești în apele 
tale! 

— Ce să fac, tovarășe colonel, mor de plictiseală! N-am 
nimic serios de lucru... De aproape o lună de zile nu 
anchetez decât coţcării de mâna a treia... 

— Dacă am putea reduce la zero activitatea noastră 
antiinfracţională, am putea să afirmăm că într-adevăr ne- 
am adus și noi aportul la munca de educare a cetăţenilor 
noștri. Dar, din păcate, lucrurile nu stau chiar așa. Mai 
sunt încă mulţi indivizi care vor să se căpătuiască pe 
spinarea oamenilor cinstiți. Dacă te îndoiești de această 
tristă, realitate, discută cu colegii tăi de la „Economic”. Tu 
vrei însă altceva, spuse zâmbind Gherasim, probabil 
niscaiva crime perfecte. Nu? 

— Exact, tovarășe colonel! exclamă Apostolescu cu 
convingere. Asta-mi doresc... 

— Apropo, Nicule, am citit mai deunăzi o antologie 
franceză din cei mai buni scriitori de romane polițiste, al 
cărei autor ajunge la o concluzie deosebit de interesantă, 
și anume că nu există crime perfecte. Și, fără să ţină 
seama de privirile sceptice ale căpitanului Apostolescu, 
continuă: Când o crimă perfectă a fost dovedită, își pierde 
principala caracteristică, și anume perfecțiunea, care 
presupune, de altfel, tocmai excluderea elucidării. Chiar 
dacă făptașul scapă de sub rigorile legii, mitul crimei 
perfecte a fost zdrobit. 

— Vreţi să spuneţi că vinovatul poate scăpa de pedeapsa 
pe care o merită, numai datorită lipsei de competenţă a 
anchetatorului? 

— Întocmai! De exemplu, dacă un deces firesc - provocat 
de o moarte naturală, o sinucidere, un accident etc. - se 
dovedește a fi până la urmă o crimă premeditată, iar 
făptașul reușește să scape, totuși, de sub acuzare, cui i se 
poate imputa faptul că societatea nu poate izola acest 
pericol social dacă nu anchetatorului? 

— Şi atunci, care este deosebirea dintre o crimă 
evidentă și una care - premeditată fiind - tinde să împingă 
anchetatorii spre concluzia că au de-a face cu un deces 
natural sau accidental? 

— Omorul care se evidenţiază, ca atare, chiar de la 
deschiderea anchetei n-are nevoie de comentarii, iar 
cealaltă, categoric, repet, dacă se dovedește a fi o 
omucidere, poate fi numită cvasi-perfectă. 

— Înseamnă asta că crimele perfecte sunt numai niște 
utopii, plecate din fertila imaginaţie a scriitorilor de 
romane polițiste? 

— Dacă ne referim la literatură, crima perfectă se 
prezintă, de cele mai multe ori, ca o naraţiune a 
criminalului care a reușit să inducă în eroare polițistul 
însărcinat cu elucidarea cazului. În fond, este un monolog 
al romancierului - transpus în situaţia făptașului -, care are 
grijă ca, până la sfârșitul povestirii, vinovatul să sufere un 
accident. Astfel, apare aspectul pozitiv și moralizator al 
intrigii, când fărădelegea nu poate fi sancţionată de 
justiție, imanenta dreptate își spune cuvântul. 

— Și, dacă lăsăm literatura de o parte, și ne referim la 
situaţii aievea? întrebă Apostolescu, captivat de verva 
șefului său. 

— Din păcate, spre deosebire de divertismentul produs 
de literatură, în care soluţiile alese de autor nu fac rău 
nimănui, în viaţa reală se închid dosarele unor cazuri de 
omucidere, iar criminalul, astfel încurajat, poate să treacă 
la făptuirea unei noi crime. Să sperăm că în activitatea 
noastră n-am întâlnit niciodată cazuri de acest fel. Dar, 
lăsând de o parte teoretizarea crimei, spuse Gherasim 
privindu-și ceasul de la mână, ce intenţii ai pentru astăzi? 

— Pentru că n-am nimic presant de făcut, mă gândeam 
să fac o plimbare prin Piaţa Unirii, poate-mi găsesc vreun 
client în exercițiul funcțţiunii... 

— Te referi la pickpockets? 

— Da. Dar, în prealabil, va trebui să trec pe la un 
sinucigaș. Am întâlnire acolo cu procurorul Pastia. 

Şi Apostolescu își puse șeful la curent cu sinuciderea 
care avusese loc, în noaptea precedentă, în strada D. 

— Foarte bine, treci mai întâi pe la sinucigașul tău și 
apoi du-te prin Piaţa Unirii, deoarece în ultimele 
săptămâni s-a semnalat atât o recrudescenţă a furturilor 
de portmonee și portvizite, cât și un trafic intens de lucruri 
furate. Mai cu seamă, te rog să fii atent la cei care oferă 
spre vânzare butelii de aragaz. 

— Bine, dar specula cu butelii este o afacere de care se 
ocupă colegii noștri de la Economic?... 

— Cu condiţia să nu fie furate... înainte de a fi speculate, 
îl întrerupse Gherasim. 

— "'ţeles! Să trăiţi! spuse Apostolescu sculându-se și 
îndreptându-se spre ușă. 

— Apropo de teoria crimei perfecte, vezi cum e 
sinuciderea de care mi-ai vorbit adineauri! adaugă 
Gherasim în momentul când Apostolescu deschidea ușa 
pentru a ieși. 

— N-am eu norocul să-mi cadă-n lăbuţă o crimă 
perfectă, tovarășe colonel! 

— Vezi să n-ai cumva ghinionul de a trece pe lângă 
noroc, replică râzând colonelul Gherasim. 


Capitolul IV. 
OPINII DIFERITE 


Evaluarea urmărilor incendiului la lumina zilei, când 
umbrele nopţii erau înlăturate, avu ca rezultat concluzia că 


17 


pagubele erau de o importanţă minoră. Într-adevăr, cu 
excepţia  perdelelor arse, a ferestrelor sparte, a 
giurgiuvelelor afumate, precum și a scrumului și a unor 
resturi carbonizate care se depuseseră pe așternutul de 
pat și pe covor, se putea spune că dezordinea a fost 
provocată mai ales de jetul de apă lansat de pompieri 
pentru stingerea incendiului. 

Procurorul Pastia - care discuta cu locotenentul Olteanu 
- se întoarse spre Apostolescu și-l urmări cu privirea cum 
inspecta cu atenţie obiectele din cameră. 

— Ce-i, căpitane? E ceva care nu se învârtește rotund? 
întrebă Pastia când întâlni ochii lui Apostolescu. 

— Da, e ceva care mă contrariază... Mă intrigă faptul că 
această explozie, cu gaz metan, a avut un efect atât de 
redus... 

Vă amintiţi urmările pe care le-a avut explozia aceea din 
strada F? La semnul afirmativ făcut de procuror, 
Apostolescu îşi îndreptă privirile către locotenentul 
Olteanu, care-l asculta plin de interes, și continuă: La 
etajul patru al unui bloc cu șase nivele, a avut loc o 
explozie de gaz metan, datorită unei neglijenţe; urmarea a 
fost că, exceptând parterul, toate celelalte etaje au fost 
„suflate”, sub formă de cărămizi și moloz, prin toate 
străzile învecinate. 

Locotenentul Olteanu, surprins de spusele lui 
Apostolescu, se uită spre procuror, pentru a verifica dacă 
interlocutorul său nu exagera, dar și acesta confirmă 
spusele căpitanului. 

— Sunt de acord cu constatarea dumitale, dar nu înţeleg 
de ce acorzi atâta importanţă acestui aspect? Probabil că 
în momentul declanșării exploziei gazele înmagazinate în 
încăpere se aflau într-o concentraţie minimă. 

— Intocmai, asta mă și întrebam! Oare a existat 
suficient gaz metan în cameră pentru a ucide un om? și, 
întorcându-se spre locotenentul de miliţie, îl întrebă: S-a 
primit raportul medico-legal? 

— Nu, tovarășe căpitan, pot să vă spun că, azi 
dimineaţă, după ce aţi plecat cu tovarășul procuror, eu am 

rămas aici și l-am asistat pe medicul legist. Astfel, sunt în 
măsură să vă redau concluziile sale preliminare, pe care 
dânsul le consideră, însă, ca sigure. 

— Te ascultăm, tovarășe locotenent, spuse Pastia. 

— M-a asigurat că victima întrunește, în mod aparent, 
toate caracteristicile generale ale morţii cauzate de 
inhalarea și respectiv intoxicarea cu monoxid de carbon. 

— Deci temerea tovarăşului căpitan că victima n-ar fi 
avut suficient monoxid de carbon pentru o asfixie poate fi 
înlăturată, spuse Pastia privind semnificativ spre 
Apostolescu. 

Căpitanul Apostolescu, care ascultase cu atenție 
relatarea locotenentului Olteanu, își reluă plimbarea prin 
încăpere fără să facă vreun comentariu. Inspectă baia, 
chicineta, vestibulul și, revenind în dormitor, închise ușa 
care ducea la vestibul. Apoi, sub privirile amuzate ale 
procurorului, se lăsă într-un genunchi și începu să 
examineze tocul ușii. După ce-și strecură degetele în 
spaţiul existent între ușă și parchet, se ridică în picioare și- 
l întrebă pe Olteanu: 

— Spune-mi, te rog, ai găsit în faţa ușii ceva care să 
acopere spaţiul dintre ușă și parchet? și, văzând efortul de 
concentrare al locotenentului, îl ajută: de exemplu, un 
covor sau un sul făcut din hârtie de ziar? 

— Nu, tovarășe căpitan, vă asigur că n-a existat nimic 
din toate astea. De altfel, în cameră nu este decât un 
singur covor, și acesta, după cum se vede, este bine fixat 
în mijlocul camerei, de masa care se află deasupra sa. În 
ceea ce privește prezenţa altor obiecte sub ușă este 
exclusă, chiar dacă nu le-am remarcat azi noapte ar trebui 
să le vedem acum și nu este cazul! 

— În definitiv, ce importanţă acorzi acestui fapt? întrebă 
procurorul Pastia. 

— Mă întreb de ce sinucigașul a pierdut, probabil, 
aproape o oră cu operaţia de tăiere și lipire a șuviţelor de 
ziar pe giurgiuvea și tocul ferestrei - pentru a înlătura 
posibilitatea scurgerii de gaze în exterior, printr-o fantă de 
numai câţiva milimetri - și a neglijat astuparea unui 

orificiu cu mult mai mare? Mă refer la spaţiul de 
aproximativ 20 de milimetri dintre ușă și parchet! adăugă 
Apostolescu. 

— Datorită  deformării profesionale s-ar părea că 
suspectezi tot ce te înconjură și nu m-ar surprinde dacă 
într-o zi m-ai bănui și pe mine de vreo fărădelege! spuse cu 
ironie Pastia. Dar, lăsând asta de o parte, pentru a te 
edifica mai bine, te rog să te transpui în situaţia 
sinucigașului nostru. Crezi că în situaţia ta, presupusă, de 
candidat la moarte, n-ai putea să fii atât de inhibat încât să 
încurci ordinea importanţei problemelor? Mai precis, să 
omiți astuparea unui spațiu mare sub ușă, pentru a 
închide, în schimb, spaţiul dintre fereastră și tocul ei, care 
este neglijabil? Sau să consideri - în mod logic de altfel - că 
scurgerea de gaze pe sub ușă n-are nici o importanţă, 
deoarece acestea vor fi reținute oricum de a doua ușă, 
care duce spre palier? 

— Ceea ce spuneţi dumneavoastră este posibil, într- 
adevăr, victima putea să omită astuparea spaţiului de sub 
ușă... spuse gânditor Apostolescu. Am reţinut însă acest 
amănunt deoarece prezența unui sul - dintr-un material 
oarecare - sub ușă ar fi exclus orice intervenţie exterioară. 
Așa însă... 

— Cred că ai început să exagerezi, căpitane! spuse cu o 
nuanţă de enervare în glas Pastia. Dacă victima a decedat 
în urma inhalării de monoxid de carbon, respectiv gaz 
metan, de ce vrei să mai pierdem timpul cu un caz atât de 
banal? 

— Tovarășe procuror, îmi este greu să vă răspund, dar 
flerul meu îmi spune că, aici, ceva nu este în regulă... 

— Ce anume consideri suspect? întrebă procurorul cu 
nerăbdare. 

Făcându-se că nu observă anxietatea procurorului, 
Apostolescu începu să vorbească pe un ton neutru: 

— 'Tovarășe procuror, constat că în această afacere sunt 
câteva probleme care, luate izolat, pot primi răspunsuri 
satisfăcătoare. Astfel, se exclude posibilitatea ca victima 
să fi putut provoca incendiul, deoarece în momentul 

20 


declanșării exploziei era decedată, după cum apreciază 
medicul legist. Deci, trebuie să admitem o intervenţie 
exterioară: cineva a format numărul de telefon al victimei 
și soneria electrică a aparatului începe să funcţioneze într- 
un mediu inflamabil, ceea ce provoacă incendiul. Cine 
putea să provoace, prin acest gen de telecomandă, 
incendiul? Răspunsul poate avea două variante: primo, o 
minte conștientă de situaţia existentă în locuinţa victimei 
provoacă incendiul și, secundo, un beţiv - care a chefuit 
până la acea oră - dă telefon unui amic de-al său, pentru a- 
l invita la un pahar de vin, și, datorită „oboselii”, 
acţionează, cu totul întâmplător, telefonul victimei. Sunt 
gata să consider acceptabilă ultima ipoteză, deoarece și eu 
sunt adesea deranjat noaptea de cheflii care vor să-și 
anunţe soțiile, la ora patru dimineaţa, că în cel mult 
jumătate de oră ședința se termină și vor pleca spre casă... 

— Deci, admiţi că explozia putea să se datoreze 
hazardului? interveni Pastia. 

— Desigur! Dar să mergem mai departe. De ce a uitat 
victima să astupe și spaţiul de sub ușă? Într-adevăr, starea 
psihologică a unui sinucigaș ar putea explica această 
omisiune... 

— Atunci.?... îl întrerupse nerăbdător Pastia. 

— Atunci, dacă luăm izolat fiecare din cele două 
aspecte, totul este în ordine. Privindu-le însă împreună, am 
impresia că acest concurs de coincidențe mai trebuie 
analizat. 

— Deci îţi mentii suspiciunile anterioare? 

— Da, tovarășe procuror, și vă propun să mai așteptăm 
până la completa clarificare a cauzelor care au determinat 
moartea victimei. Dacă a fost un act voluntar, ce a împins 
victima la această decizie? lar dacă este un act criminal, 
cine l-a comis și cu ce scop? De aceea, am să-l rog pe 
colegul meu Olteanu să ne spună ce a stabilit, până acum, 
despre personalitatea victimei. 

Locotenentul Olteanu, care până atunci ascultase în 
tăcere discuţia dintre Apostolescu și Pastia, își scoase 


21 


dintr-un buzunar al vestonului un carneţel și începu să 
relateze: 

— Victima se numește Soculescu Andrei, vârsta 43 de 
ani, lucra ca tehnician la o cooperativă de reparat aparate 
de radio și televizoare și era despărţit de soţia lui de 3 
luni. Soţia, Soculescu Elena, este încadrată în aceeași 
cooperativă unde lucra și victima... 

— A fost înștiințată de moartea soţului ei? îl întrerupse 
Apostolescu. 

— Am trimis un subofițer s-o anunţe, dar n-a găsit-o la 
cooperativă. O colegă „binevoitoare” i-a șoptit emisarului 
nostru că și-a făcut un bilet de voie pentru a se duce să 
verifice o unitate în subordine, dar în realitate a plecat să 
se coafeze. În această situaţie, omul meu a lăsat vorbă la 
colegele ei ca, atunci când aceasta se va înapoia, să i se 
comunice că este așteptată la locuinţa soţului ei. Vă 
raportez, de asemenea, că în urma discuţiilor pe care le- 
am avut cu vecinii victimei a rezultat că Soculescu era un 
om liniștit și politicos. Discutând în continuare cu vecinii, 
care locuiesc în imediata apropiere a apartamentului 
victimei, a rezultat că ieri noapte, înainte de producerea 
exploziei, din locuinţa lui Soculescu s-a auzit muzică și 
zvon de glasuri caracteristice unei petreceri. 

— Vedeţi, spuse Apostolescu adresându-se lui Pastia, mi- 
aţi argumentat mai înainte că victima putea, datorită 
surescitării provocate de actul pe care îl pregătea, să 
omită astuparea spaţiului de sub ușă. Acum vă rog să-mi 
spuneţi, este logic ca un om să se sinucidă după ce a 
chefuit o noapte întreagă? Putem considera că este firesc 
ca, sub starea euforică produsă de alcool, un om să-și 
dorească autosuprimarea? 

— Să știi, căpitane, răspunse cu multă bunăvoință 
Pastia, că am întâlnit adesea oameni care, sub influenţa 
alcoolului, intrau într-o stare depresivă și se considerau 
cele mai nefericite fiinţe din lume. De ce n-am admite că și 
victima noastră s-a aflat într-o astfel de dispoziţie? 

Considerând contraargumentul procurorului ca suficient 
de logic, Apostolescu începu să se plimbe gânditor prin 

încăpere. Când ajunse în dreptul ferestrei, privi în stradă 
și, stând cu spatele la interlocutorii săi, spuse: 

— Tovarășe locotenent, ce-a mai rezultat din 
investigațiile întreprinse? 

— Unul dintre locatarii imobilului, Marin Ghezzo, s-a 
înapoiat acasă pe la ora unsprezece noaptea și... 


Capitolul V. 
CERTITUDINEA 


— Un moment! Veniţi să vă arăt ceva interesant! spuse 
Apostolescu pe un ton victorios. 

Olteanu rămase un moment interlocat? de întrerupere, 
apoi, urmat de Pastia, se apropie de locul unde-i chemase 
Apostolescu. 

— Ce s-a mai întâmplat căpitane? întrebă cu un calm 
stăpânit Pastia. 

— Uitaţi-vă aici! spuse Apostolescu, indicându-le cu 
vârful degetului arătător un cui mic, bătut în partea 
superioară a ramei de lemn a geamului. 

— Nu înțeleg! Ce doreşti cu acest cui? spuse Pastia pe 
un ton care nu mai lăsa nici un dubiu că insistențele lui 
Apostolescu începuseră să-l enerveze. 

— Dacă am să vă demonstrez că acest cui a fost bătut în 
ramă ulterior lipirii hârtiei de ziar, o să considerați că 
avem de-a face cu o acțiune firească? 

— Cum aţi ajuns la concluzia asta, tovarășe căpitan? 
întrebă Olteanu, deși, la fel ca și Pastia, nu reușea să 
sesizeze importanţa descoperirii făcute de Apostolescu. 

— Nu există nici un fel de îndoială că acest cui a fost 
bătut după lipirea hârtiei. Dacă el ar fi fost fixat în lemnul 
ferestrei înainte de lipirea hârtiei, atunci aceasta trebuia 


2 Probabil că „intrlocat” folosit aici ar trebui înlocuit cu mai 
prozaicul „blocat”! 

să fie perforată de floarea cuiului, care evident este mai 
mare decât tija acestuia. Ei bine, nu s-a întâmplat așa. Vă 
rog să priviți și dumneavoastră, spuse Apostolescu dându-i 
procurorului lupa sa de buzunar. 

Procurorul luă lupa oferită de Apostolescu și trăgând un 
scaun sub fereastră, se urcă pe el și începu să examineze 
hârtia, respectiv cuiul care o perforase. După ce cobori de 
pe scaun, Olteanu preluă lupa și începu să examineze și el 
hârtia lipită pe fereastră. 

— Nu înţeleg, de ce dai atâta importanță momentului 
când a fost bătut acest cui? 

— Ca să vă răspund sincer, nici eu nu pricep cu ce scop 
a fost bătut cuiul în fereastră și de ce atârnă încă o 
bucăţică de aţă carbonizată de el? Tot ceea ce pot să vă 
spun însă este că fixarea acestui cui n-are aparent nici o 
legătură cu sinuciderea și totuși a fost bătut. De ce? Să fi 
fost o superstiție a victimei? Nu, asta nu-i o explicaţie! 
Dar, atât timp cât constatăm că acest cui a fost fixat în 
timpul derulării mecanismului de sinucidere, putem 
considera că n-a avut nici un rol în evenimentul petrecut? 

In timp ce-și argumenta punctul de vedere, ochii lui 
iscoditori continuau să scotocească încăperea. Deodată se 
întrerupse și se îndreptă către o toaletă cu oglindă, care se 
afla în imediata apropiere a ferestrei. Scoase o batistă din 
buzunar și, despăturind-o, apucă cu ea o perie de cap de 
pe măsuţa toaletei. Ceru apoi lupa de la locotenentul 
Olteanu și începu să privească cu ea peria pe care o ţinea 
cu batista. După câteva minute de examinare, ridică 
privirile către  interlocutorii săi, care-l urmăreau 
contrariaţi, și spuse cu convingere: 

— Am dovada că sinuciderea pe care o anchetăm 
reprezintă în realitate un act exterior voinţei victimei, mai 
exact o crimă premeditată! 

Procurorul Pastia, care - în urma discuţiei purtate în 
contradictoriu cu Apostolescu - începuse să aibă propriile 
sale suspiciuni, întrebă pe un ton neutru: 

— Cum ai ajuns la această certitudine? 

— Dacă priviţi dosul periei de cap, veţi putea vedea 
urmele imprimate de floarea cuiului în lemnul acesteia. 
Deci această ustensilă a fost folosită în loc de ciocan. 
Tovarășe locotenent, se adresă Apostolescu lui Olteanu, în 
casa asta există vreun ciocan? 

— Da, tovarășe căpitan. In acest sertar - spuse Olteanu 
arătând servanta - sunt tot felul de scule de mână, inclusiv 
câteva ciocane de mărimi diferite. 

— Atunci, vă rog să-mi spuneți care dintre 
dumneavoastră și-ar strica o perie de cap, atât timp cât 
are la dispoziţie un ciocan? O să-mi răspundeţi, poate că, 
dacă tot te-ai hotărât să mori în următoarea jumătate de 
oră, ce importanţă mai poate avea stricarea unui obiect 
care și așa nu va mai fi folosit? Am dreptate? Și, văzând 
tăcerea colegilor săi, continuă: sau, datorită comodităţii, 
victima n-a vrut să mai facă cei doi pași care o despărţeau 
de servantă, în care se afla ciocanul, și s-a folosit de primul 
obiect pe care l-a zărit. Așa-i? 

— Într-adevăr, este posibil ca victima, datorită 
comodităţii, să fi folosit, în locul unui ciocan, primul obiect 
care l-a avut la îndemână, confirmă Pastia, în timp ce se 
întreba: „în fond, ce-o urmări Apostolescu?” 

— Deci sunteţi de acord că victima a dat dovadă deo 
stare de comoditate sau chiar indolenţă excesivă? 
Bineînţeles, ne referim numai la momentul din care a 
început să se deruleze sinuciderea sa... 

— Ascultă, căpitane, nu ne mai mânca sufletul și spune 
ce vrei! exclamă exasperat Pastia. 

— Să vă conving că, contrar tuturor aparenţelor, victima 
nu era comodă și nici nepăsătoare... spuse cu un aer 
candid Apostolescu. 

— Tovarășe căpitan - interveni Olteanu, în timp ce 
Pastia privea surprins spre Apostolescu -, ne-aţi 
demonstrat și convins că victima, cu puţin timp înainte de 
a deceda, a dat dovadă de multă impasibilitate, iar acum 
vreţi să ne argumentaţi contrariul?... 

— Altfel, cum naiba poate fi interpretat faptul că 
victima, exasperant de comodă, conform comportării pe 

care presupunem că a avut-o, s-a apucat să-și șteargă 
amprentele de pe mânerul periei?... 

— Interesant! Deosebit de interesant! exclamă Pastia. 

— Cine folosește o perie incomodă pentru baterea unui 
cui, când are la dispoziţie un ciocan? Cine altul decât cel 
care nu știe unde se află acest ciocan! Cine era interesat în 
ștergerea unor amprente dacă nu cel care avea toate 
motivele să înlăture urmele trecerii sale! În concluzie, 
continuă Apostolescu, avem de-a face cu o omucidere 
premeditată, în care criminalul a încercat să ne inducă în 
eroare prin regizarea unei sinucideri. Dovada este că, 
după lipirea hârtiei, deci când în mod firesc actul așa-zisei 
sinucideri era în plină desfășurare, în cameră cu victima 
mai era cineva. Acel cineva în loc să oprească - cum era 
normal - gestul victimei, l-a tolerat. Ba mai mult, s-a 
apucat de un lucru complet ilogic și aparent inutil: să bată 
un cui inofensiv în rama geamului... Poate careva din 
dumneavoastră să-mi demonstreze că n-am dreptate? 

— Tovarășe căpitan, spuse Olteanu privindu-l cu 
admiraţie, acum sunt complet convins de veridicitatea 
observaţiei dumneavoastră, cu o singură remarcă: de ce 
acordaţi atâta importanţă acestui banal cui? Aveţi vreo 
presupunere asupra utilizării care i s-a acordat? 

— Dacă aș ști ce funcţie a îndeplinit acest cui, probabil 
că am face un salt important înainte. Deocamdată însă 
sunt obligat să mă rezum numai la remarcarea lui... Dar, 
pentru a nu mai pierde timpul cu niște presupuneri pur 
teoretice, te rog să reiei relatarea pe care ţi-am întrerupt- 
O. 

— Spuneam, reîncepu Olteanu după ce-și consultă din 
nou carneţelul, că unul dintre locatarii imobilului, Marin 
Ghezzo, care s-a înapoiat acasă pe la ora unsprezece 
noaptea, s-a întâlnit la intrarea în imobil cu tovarășul 
inginer Traian Gheorghiu, când ultimul pleca. A mai 
menţionat că tovarășul Gheorghiu venea de la Andrei 
Soculescu... 

— De unde-l cunoștea pe acest Gheorghiu și de unde 
știa că a fost la Soculescu? îl întrerupse Apostolescu. 

— 'Tovarășul Ghezzo este încadrat la aceeași cooperativă 
unde lucra victima și unde activează și inginerul 
Gheorghiu, răspunse Olteanu. 

— Şi de unde știa că acest Gheorghiu venea de la 
Soculescu? interveni Pastia. 

— Am pus și eu această întrebare martorului, care mi-a 
relatat că, oprindu-se în holul imobilului ca să dea mâna cu 
inginerul Gheorghiu, acesta i-a spus că a fost în vizită la 
Soculescu... 

— Tovarășe Olteanu, îl întrerupse cu un aer preocupat 
Apostolescu, spuneai mai înainte că din depoziţia vecinilor 
lui  Soculescu rezultă că azi-noapte s-a chefuit în 
apartamentul victimei. Ti-au putut preciza până la ce oră a 
ținut petrecerea? 

— Din declaraţiile lor a reieșit că cheful a început cu 
puţin înainte de miezul nopţii și s-a terminat, probabil, în 
jurul orei unu dimineaţa. 

— Perfect! Asta înseamnă că inginerul Gheorghiu ne va 
putea spune cine a mai rămas la Soculescu după plecarea 
sa... S-ar putea ca depoziţia martorului să fie hotărâtoare 
pentru prinderea criminalului, spuse convins Pastia. 

— Tovarășe procuror, consideraţi că asasinul făcea 
parte din grupul celor care au chefuit cu victima? întrebă 
Olteanu. 

— Evident, doar aceștia sunt ultimii oameni care au 
văzut victima în viaţă. Nu? 

— Ai stat de vorbă cu inginerul Gheorghiu? întrebă 
Apostolescu. 

— Nu, tovarășe căpitan, n-am avut când. Discuţiile pe 
care le-am purtat cu vecinii victimei mi-au luat aproape 
trei ore. De altfel, am urcat în acest apartament numai cu 
câteva minute mai înainte de venirea dumneavoastră, 
răspunse pe un ton de scuză Olteanu. 

— Dar nu-ţi fac nici o imputare! spuse Apostolescu 
bătându-l încurajator pe umăr. Din contră, ţin să te felicit 
pentru felul în care ai lucrat până acuma. 

Capitolul VI. 
SOŢIA VICTIMEI 


În timp ce Apostolescu își congratula colaboratorul, se 
auzi a bătaie în ușă; aceasta se deschise pentru a lăsa să 
se strecoare înăuntru capul subofițerului de miliție care 
făcea de pază la intrarea în apartament. 

— O tovarășă Soculescu dorește să intre... 

— Să poftească! spuse Olteanu după ce-și consultă cu 
privirea interlocutorii. 

Miliţianul se retrase din ușă, pentru a face loc 
vizitatoarei. Aceasta păși înăuntru, evident tulburată, atât 
de aspectul camerei cât și de prezenţa celor trei 
necunoscuţi; unul dintre ei fiind în uniforma ofiţerilor de 
miliție. 

Era o femeie de aproximativ 30 de ani, înăltuţă și suplă. 
Deși îmbrăcămintea ei era modestă, bunul gust nu-i putea 
fi pus la îndoială. Se opri lângă ușă și, după ce mai aruncă 
o privire dezorientată în juru-i, întrebă cu o voce 
sugrumată de emoție: 

— Ce s-a întâmplat? Unde este Andrei? 

De când intrase în încăpere, privirile lui Apostolescu n-o 
slăbiră o clipă. Era într-adevăr o femeie frumoasă, 
începând cu picioarele și terminând cu obrazul nefardat. 
Părul proaspăt coafat „à la garçon” dovedea că informaţia 
primită, de la o „binevoitoare colegă”, fusese exactă. Părea 
sincer surprinsă de priveliște. Apostolescu, știind însă, din 
proprie experienţă, că sinceritatea nu poate fi considerată 
nici într-un caz punctul forte al femeilor, începu 
interogarea în stilul său propriu, deconcertant: 

— Cine sunteţi dumneavoastră? 

— Mă numesc Elena Soculescu. Un tovarăș milițian a 
lăsat vorbă, la mine la serviciu, să mă prezint de urgenţă 
la locuința soţului meu... Dar spuneți-mi, pentru numele 
Iui dumnezeu, ce s-a întâmplat? 

— Azi-noapte în locuinţa soțului dumneavoastră - după 
cum puteţi vedea, de altfel - a avut loc un incendiu... 

— Şi soțul meu unde este? Ce i s-a întâmplat? 

— A fost rănit... 

— Grav? 

— De când nu l-aţi mai văzut pe soțul dumneavoastră? 
întrebă Apostolescu pentru a evita să-i răspundă. 

Urmă o tăcere prelungită. Anchetatorul își atinsese 
scopul propus: interlocutoarea, având mintea hărțuită atât 
de propriile întrebări cât și de cele puse de el, nu se mai 
putea concentra; începând cu acest moment, martora nu 
mai putea să prevadă succesiunea întrebărilor, respectiv 
să se folosească de răspunsuri pregătite în prealabil. 

— Când l-aţi văzut pe soțul dumneavoastră pentru 
ultima oară? repetă Apostolescu întrebarea. 

— Ieri după-amiază, când am plecat de la serviciu. M-am 
întâlnit cu el la ora patru, la ieșirea din cooperativă, și ne- 
am îndreptat spre staţia de autobuze. Când am ajuns în 
staţie ne-am despărţit deoarece autobuzul meu sosise, iar 
Andrei a rămas să-și aștepte troleibuzul. 

— Vă vedeţi cu soţul dumneavoastră și în afara 
serviciului? întrebă procurorul Pastia. 

— Nu, de când ne-am despărţit - cu aproape trei luni în 
urmă, nu ne-am mai întâlnit decât cu totul întâmplător. 

— Cu toată părerea de rău, începu Apostolescu 
ridicându-și umerii într-un gest de scuză, sunt nevoit să vă 
pun câteva întrebări de natură intimă. Sunteţi liberă să-mi 
răspundeţi sau nu, după cum veţi considera că este mai 
bine! Cu menţiunea că răspunsurile dumneavoastră 
sincere, chiar dacă au un caracter jenant, ne-ar putea fi de 
mare ajutor. 

— Tovarășe... 

— Sunt căpitanul Apostolescu de la Miliția judiciară, iar 
colegii mei sunt: procurorul Pastia și locotenentul Olteanu. 

— Tovarășe căpitan, sunt gata să vă răspund la orice 
întrebare, dar vă conjur, spuneţi-mi ce s-a întâmplat cu 
Andrei? 

— Soţul dumneavoastră s-a sinucis ieri-noapte, preciză 
Apostolescu cu compasiune. 

— Dar nu se poate! Ce i-a venit? spuse sincer surprinsă 
Elena Soculescu. 

— Asta vrem și noi să determinăm. Vă rog să-mi spuneţi, 
de ce v-aţi despărțit de soţul dumneavoastră? 

După o scurtă ezitare, Elena Soculescu răspunse: 

— Era foarte gelos. Îmi făcea scene zilnice și nu mă mai 
lăsa să ies din casă... În aceste condiţii nu se mai putea 
convieţui. Îmi interzisese să mă văd chiar și cu colegele 
mele. Ajunsă la limita răbdării, am plecat de acasă. Asta a 
fost totul... 

— Pe ce se baza gelozia soţului dumneavoastră? Sau, 
mai exact, a existat vreun precedent care a sădit această 
neîncredere? întrebă Pastia. 

— Nu! exclamă plină de convingere interlocutoarea. A 
susținut că niște prieteni de-ai lui l-ar fi informat că m-au 
văzut într-o noapte, când era plecat din București, la un 
restaurant, în compania unui bărbat. Dar vă jur că erau 
numai calomnii. 

— Din câte știți dumneavoastră, a întreţinut legături și 
cu alte femei? întrebă Apostolescu. 

— Nu știu și nici n-am auzit nimic despre așa ceva! 

— A existat vreo încercare de conciliere din partea lui 
sau a dumneavoastră? întrebă Pastia. 

— Da, a încercat de câteva ori să mă convingă să revin 
acasă, dar n-am vrut. Deși... 

— Continuati, o încurajă Apostolescu. 

— ..„.îmi era greu fără el și doream să ne împăcăm. De 
altfel, ieri, când am parcurs împreună drumul spre staţia 
de autobuze, a reluat din nou această discuţie și l-am 
asigurat că sunt gata să mă înapoiez acasă. Vă daţi scama 
cât de greu poate să fie pentru o femeie care stă singură... 

— Dacă tot v-aţi decis să vă împăcaţi, de ce n-aţi revenit 
chiar de ieri la căminul dumneavoastră? interveni pentru 
prima oară locotenentul Olteanu. 

— l-am spus că în următoarele două zile urma să se 
înapoieze prietena mea, care este detașată în provincie. 

— Ce legătură există între înapoierea amicei și 
reîntoarcerea dumneavoastră acasă? întrebă din nou 
Olteanu. 

— Păi, să vedeţi, începu să explice Elena Soculescu, de 
când m-am despărţit de soţul meu, am locuit la o prietenă 
de-a mea. Aceasta, după cum v-am spus, este detașată în 
provincie. Întrucât urmează să se înapoieze în Capitală în 
cursul acestei săptămâni, am vrut s-o aștept pentru a-i da 
în primire casa și cheile. 

— Vă rog să-mi spuneţi cum se numește prietena 
dumneavoastră și unde locuiește, precum și adresa la care 
vă putem găsi dacă vom mai avea nevoie de 
dumneavoastră. 

În timp ce Olteanu își nota în carneţel datele cerute, 
Apostolescu își reluă chestionarea: 

— Cunoașteţi vreun motiv care l-ar fi putut împinge pe 
soțul dumneavoastră la sinucidere? 

— Nu, mai cu seamă după ce-am hotărât să ne 
împăcăm... Nu văd ce motiv ar fi avut pentru a comite 
acest gest. 

— Când v-aţi despărţit, ieri, în staţia de autobuz, v-a 
împărtășit intenţiile pe care le avea pentru noaptea care 
urma? 

Văzând că interlocutoarea sa nu răspunde, Apostolescu 
își preciză întrebarea: 

— V-a spus că intenţionează să întâlnească pe cineva, 
sau să primească la el acasă musafiri? 

— Tot ce mi-a spus se referea la intenţia lui de a se 
culca mai devreme, deoarece era răcit. Poate că într- 
adevăr aștepta vizita vreunei femei, dar, vă daţi seama, că 
nu era cazul să-mi facă tocmai mie astfel de confidente! 

— Cheile acestui apartament, mai sunt încă în posesia 
dumneavoastră? întrebă Olteanu. 

— Desigur! Este firesc, doar nu eram divorțaţi! răspunse 
contrariată interlocutoarea. 

— Doamnă Soculescu, noi vă mulțumim pentru relaţiile 
furnizate și pentru astăzi am terminat. În caz că vom mai 

avea nevoie de dumneavoastră, vă vom căuta, spuse 
Apostolescu. 

Elena Soculescu se îndreptă spre ușă, dar, când puse 
mâna pe clanţă, se întoarse spre anchetatori și-i întrebă? 

— Aș putea să-l văd pe soţul meu? 

— Astăzi nu, dar mâine o să vă însoţească cineva la 
Institutul medico-legal, pentru a îndeplini formalitatea 
recunoașterii victimei. 

După ce ușa se închise în urma Elenei Soculescu, 
procurorul Pastia se întoarse contrariat către Apostolescu: 

— De ce n-ai lăsat-o, așa cum era normal, să-și vadă 
soţul? 

— Din două motive: mai întâi că doctorul Dumitriu 
trebuie să fie ocupat, până peste cap, cu autopsia victimei, 
și apoi vreau să fim siguri - în prealabil - că nu avem de a 
face cu o substituire de persoană. În acest context, spuse 
Apostolescu privind spre Olteanu, te rog să-i comunici 
medicului legist că este necesar să facă identificarea 
victimei și după fișa stomatologică de la policlinica de 
cartier... 

— Este obligatoriu ca fiecare cetățean să aibă o astfel de 
fișă? îl întrerupse Pastia. 

— Ţinând seama de starea danturii victimei, cred că da. 

— Am înţeles, tovarășe căpitan! Totodată, dacă sunteţi 
de acord, vreau să fac și o observaţie, spuse Olteanu. Făcu 
o scurtă pauză, după care, văzând încurajarea celor doi 
interlocutori, continuă: sunt sigur că Elena Soculescu și-a 
părăsit soţul pentru un alt bărbat... 

— Bravo, locotenentule! îl întrerupse Pastia ironic. Ai 
impresia că i-am luat drept bune spusele, că a plecat de 
acasă numai pentru a pedepsi gelozia soţului ei? 

— Nu, tovarășe procuror, n-am fost înţeles. Am vrut să 
spun, și nu este exclus, ca în complicitate cu amantul ei, să 
fi pus la cale uciderea lui Soculescu... 

— S-ar părea că tovarășul căpitan te-a molipsit și pe 
dumneata de ceea ce se numește suspiciune generalizată, 
spuse Pastia, în timp ce-și aruncă privirea ironică spre 
Apostolescu. 

Fără să ţină seama de maliţiozitatea procurorului, 
Apostolescu se adresă locotenentului: 

— De aceea ai întrebat-o dacă mai posedă cheile de la 
locuinţa victimei? 

Locotenentul nu mai avu când să răspundă, deoarece 
procurorul, văzând figura gravă a lui Apostolescu, întrebă: 

— În fond, despre ce este vorba, căpitane? 

— Dacă ușa de la bloc se încuie după unsprezece 
noaptea, rezultă că cei care l-au vizitat, după această oră, 
posedau cheia de la intrarea în imobil. Nu numai atât, dar 
chiar după spusele martorei, în ziua crimei, soţul ei o 
rugase să revină acasă... 

— Da, dar ea ne-a spus că a amânat cu câteva zile 
întoarcerea acasă! 

— lar noi, așa cum a remarcat locotenentul Olteanu, de 
unde știm că nu l-a vizitat totuși? In definitiv, trebuie să 
ținem seama și de declaraţia vecinilor, care susţin că în 
locuinţa victimei s-a chefuit până la ora unu dimineaţa. 
Oare înapoierea soţiei iubite nu poate constitui un motiv 
de bucurie, care - în mod firesc - se poate solda cu un 
chef? 

Ipoteza emisă de căpitan găsi imediat ecou la procuror, 
care, înseninat parcă de victoria ușoară ce-o întrezărea, 
continuă să urmărească firul conducător oferit de 
Apostolescu: 

— Primește invitaţia soţului ei. Urmează câteva pahare 
de băutură, după care victima se îmbată și adoarme, în 
aceste condiţii, lipirea geamurilor cu hârtie de ziar și 
deschiderea robinetelor mașinii de gătit s-ar fi rezumat la, 
ceea ce putem numi, o joacă de copii... 

— Așa s-ar fi putut petrece lucrurile, spuse gânditor 
Apostolescu. Totuși, am impresia că această soluţie este 
prea facilă, fapt care intră în contradicţie cu felul calculat 
în care a lucrat criminalul... În tot cazul este o pistă la care 
nu putem renunţa până nu suntem complet edificaţi 
asupra ei. De aceea, tovarășe Olteanu, te rog să întreprinzi 
o investigaţie discretă printre actualii vecini ai Elenei 

Soculescu, cu scopul de a stabili relaţiile pe care le-a avut 
aceasta doamnă în ultimele luni. 

— Deci, concluzia care se desprinde - din cele constatate 
până în prezent - este că avem de anchetat o crimă 
premeditată. Totodată, s-a conturat și o pistă pe care 
trebuie să extindem investigaţiile. Sunt obiecţii asupra 
celor spuse? întrebă Pastia. Văzând aprobarea tacită a 
celor doi ofițeri de miliție, continuă: întrucât metodele de 
investigare ale căpitanului Apostolescu îmi sunt cunoscute 
de mulţi ani, consider că prezenţa mea - pentru a veghea 
pe parcursul anchetei, la respectarea legalităţii - nu este 
necesară. În eventualitatea în care veţi avea totuși nevoie 
și de prezenţa mea, vă rog să mă anunţaţi. In tot cazul, vă 
urez să veniți cât mai curând la mine, pentru semnarea 
mandatului de arestare. 

După ce procurorul Pastia le strânse mâinile și plecă, 
Apostolescu își ridică privirea spre Olteanu, care era 
aproape cu un cap mai înalt decât el, și-l întrebă: 

— Care-ţi este prenumele? 

— Gheorghe! 

— Nu-mi place, de aceea rețin că te numești George. Şi 
acum Georgică, să trecem la treabă. Eu am să mă duc la 
cooperativa unde a lucrat Soculescu, pentru a sta de vorbă 
cu cei care l-au cunoscut. Cu această ocazie, am să iau 
legătura și cu inginerul Gheorghiu. Iar „domnul Georgică” 
va trece la investigaţii discrete în jurul soţiei victimei, cu 
rugămintea, spuse Apostolescu privindu-și ceasul de la 
mână, ca în maximum două ore, adică la ora patru să fii la 
mine în birou, pentru a corobora rezultatul primelor 
noastre cercetări. Apropo, își aminti el la despărţire, când 
îi dai telefon medicului legist, pentru a-i cere să confrunte 
dantura victimei cu fișa stomatologică de la policlinică 
spune-i că-l rog să facă și analiza conţinutului de alcool din 
sângele și stomacul acestuia. 

Capitolul VII. 
MOBILUL CRIMEI 


Ajuns la cooperativă, unde lucrase Andrei Soculescu, 
Apostolescu ceru să vorbească cu președintele și, după 
câteva minute, fu introdus în biroul unui bărbat vârstnic, 
cu o chelie pronunţată și un nas mare, pe care se sprijinea 
o pereche de ochelari cu rame negre și groase. 

— Cu ce vă pot fi de folos? îl întrebă președintele cu un 
ton aferat, privindu-l peste lentilele ochelarilor. 

— După cum aţi fost probabil anunţat, mă numesc 
Apostolescu și sunt ofițer de miliţie judiciară... 

— Într-adevăr, asta mi s-a spus, dar nu cunosc obiectul 
vizitei dumneavoastră! îl întrerupse președintele, probabil, 
dorind să scape cât mai repede de unul dintre mulţii 
solicitanţi care-l vizitau zilnic pentru diferite reclamaţii 
sau favoruri. 

Apostolescu intui gândurile interlocutorului său și, fără 
să se supere, preciză scopul prezenţei sale: 

— Îmi pare rău că trebuie să vă deranjez, dar n-am altă 
cale. Unul dintre cooperatorii dumneavoastră s-a sinucis... 

— S-a sinucis unul dintre cooperatorii noștri? La cine 
anume vă referiţi? îl întrerupse surprins președintele. 

— E vorba de Andrei Soculescu, care s-a sinucis azi- 
noapte. Il cunoașteţi? 

— Cum să nu-l cunosc! exclamă președintele uluit. Este 
unul dintre cei mai vechi membri ai cooperativei noastre. 
Dar nu-mi vine să cred! Ieri, înainte de terminarea 
programului, am stat de vorbă cu el... Și acum? 

— Despre ce-aţi discutat? 

— Despre o propunere pe care ne-a făcut-o mai de mult 
pentru deschiderea unei noi unităţi de servire a populaţiei 
în calea Rahovei. De altfel, eu îl chemasem pentru a-i 
aduce la cunoștință că propunerea sa a fost acceptată și că 
a fost numit șeful acestei unităţi. După ce a luptat mai bine 
de cinci ani pentru a convinge consiliul de conducere al 

cooperativei de eficiența propunerii sale, să se sinucidă? 
Nu, vă rog să mă credeţi că sunt uimit! Poate este o 
confuzie, tovarășe Apostolescu! continuă plin de speranţă 
președintele cooperativei. 

În timp ce președintele cooperativei își monologa 
regretul și simpatia pentru victimă, Apostolescu urmărea 
diferitele stări psihologice pe care le  exterioriza 
interlocutorul său. Omul distant, care-l primise puţin mai 
înainte, se metamorfozase subit, sub influenţa emoţiei, 
într-o fiinţă vie, plină de umanitarism și de căldură la 
adresa semenului său. 

— Îmi pare rău, tovarășe președinte, dar nu vă pot da 
nici o speranţă. Deși mai aștept o confirmare - spuse 
Apostolescu gândindu-se la identificarea victimei după 
dantură -, nu cred posibilă o confuzie asupra persoanei 
victimei. Pentru a încerca să lămurim acest caz, am să vă 
rog să-mi faceţi unele precizări cu privire la activitatea și 
comportarea victimei. În această ordine de idei, vă rog să- 
mi spuneţi cum a primit vestea că propunerea sa a fost 
aprobată? S-a bucurat? 

— Mai întrebaţi, tovarășe Apostolescu! Cum să nu se 
bucure când în acest fel calităţile și priceperea lui erau 
recunoscute în mod oficial! La auzul veștii că va fi numit 
șef de unitate, m-a luat în braţe și m-a sărutat. Apoi, a 
început să facă noi planuri pentru profilarea acestei 
unităţi... Nu, în mod sigur n-a plecat de la mine cu intenţia 
de a-și lua viaţa... 

— Tovarășe președinte, spuneţi-mi, vă rog, proiectata 
schimbare a serviciului lui Soculescu nu atrăgea oare după 
sine și o inventariere a gestiunii vechiului loc de muncă? 
Și, pentru a fi mai bine înţeles, preciză: Nu s-ar putea ca 
sinuciderea să fie generată de o lipsă în gestiune, 
respectiv după ce a plecat de la dumneavoastră să-și fi dat 
seama că prima consecință a schimbării serviciului va fi o 
inventariere, care ar putea să dovedească o eventuală 
delapidare? 

— Nu, tovarășe căpitan! Nici gând de așa ceva. Postul 
pe care l-a avut până în prezent era fără gestiune, deci nu 
se poate pune această problemă. 

— Tovarășe președinte, să știți că cele spuse de 
dumneavoastră au contribuit la întărirea bănuielilor 
noastre. De aceea, în mod cu totul confidential, vă aduc la 
cunoștință că Andrei Soculescu a fost ucis. 

Precizarea lui Apostolescu îl surprinse atât de mult pe 
președinte, încât, de emoție - deși miop -, își scoase 
ochelarii pentru a-l privi mai bine pe anchetator. 

— Tovarășe ofiţer, vă ţineţi de glume? 

— Nu mi-aș permite să fac astfel de glume... 

— Bine, dar cine putea să ucidă un om atât de bun și de 
apreciat? Vă rog să mă credeţi, era în stare să-și dea 
cămașa de pe el pentru a ajuta vreun coleg la ananghie... 
Era proverbial pentru buna sa comportare, de aceea se și 
bucura de toată simpatia cooperatorilor noștri. 

— Deci nu vedeţi cine ar fi putut să-l ucidă sau să-i 
dorească moartea? 

— Nu, bineînţeles! 

— Ce știți în legătură cu viaţa lui de familie? Era 
despărţit de soţia sa, nu? 

— Tovarășe Apostolescu, zise evident jenat președintele, 
poate că trebuia să vă spun de la început... În aprecierea 
unanimă de care se bucură exista, totuși, o excepţie: soţia 
lui, care, din păcate, mai este și salariata noastră... Am 
auzit că s-a încurcat cu un bărbat și, acum trei luni, și-a 
părăsit soţul. Și dacă aţi ști cât de mult își iubea Soculescu 
soția... Să vă dau un exemplu. Acum un an de zile, un 
cooperator, lucrând neatent la depanarea unui televizor, s- 
a electrocutat. Ştiţi ce-a făcut Soculescu? A încheiat 
imediat o poliţă de asigurare a vieţii, la ADAS, în favoarea 
soţiei sale... Iar ea, fără nici un fel de reticente, l-a părăsit 
pentru un alt bărbat... 

— Ştiţi cumva ce valoare avea polița făcută cu ADAS-ul? 
întrebă vădit interesat Apostolescu. 

— Regret, nu știu. Dar staţi... nu este o problemă să 
aflăm! Şi, făcându-i lui Apostolescu semn cu mâna să 

aștepte puţin, ridică receptorul și ceru serviciul financiar. 
Când i se răspunse, ceru valoarea poliței pe care 
Soculescu o are cu ADAS-ul. În pauza care urmă, astupă 
pâlnia receptorului cu mâna și spuse: „E serviciul care se 
ocupă cu reţinerile ce se fac din salariile cooperatorilor 
noștri”. 

După câteva minute, se auzi o voce de cealaltă parte a 
firului telefonic, iar președintele mulţumi și închise 
aparatul. Apoi i se adresă lui Apostolescu: 

— E vorba de o sumă importantă: o sută de mii de lei! 

Mintea lui Apostolescu începu să lucreze cu rapiditate: 
„Deci dispariţia lui Soculescu aduce avantaje materiale 
soţiei acestuia. Acum se explică și rolul incendiului. In 
cazuri de sinucidere, ADAS-ul nu plătește nimica. Din 
contră, dacă decesul se datorește unui incendiu, respectiv 
unui accident, despăgubirea moștenitorilor se face la 
valoarea nominală a poliţei”. 

— Tovarășe președinte, n-aş vrea să vă mai rețin de la 
treburile dumneavoastră. Vă rog să-mi spuneţi dacă aveţi 
un birou liber, unde să pot discuta în liniște cu cei care au 
cunoscut mai bine victima? Pentru început, aș vrea să stau 
de vorbă cu Elena Soculescu și cu câţiva dintre colegii mai 
apropiaţi ai lui Andrei Soculescu. 

— Numai un moment, spuse președintele apăsând cu 
degetul pe butonul unei sonerii. Aproape imediat, ușa 
cabinetului se deschise, pentru a lăsa să intre înăuntru o 
femeie tânără. 

— Ce doriţi, tovarășe președinte? întrebă tânăra, în timp 
ce ochii ei mari și căprui îl examinau cu vădit interes pe 
Apostolescu. 

— Tovarășul vicepreședinte s-a întors din delegaţie? 

— Nu, tovarășe președinte, și, dacă n-a venit până 
acuma, probabil că azi nu se mai înapoiază la birou... 

— Foarte bine! Tovarășul ofițer - și cu un gest îl indică 
pe Apostolescu - va lucra în biroul tovarăşului 
vicepreședinte. Te rog să-l conduci acolo și să inviţi la 
dânsul toate persoanele pe care va dori să le vadă. 

— Bine, tovarășe președinte, răspunse cu _ vioiciune 
secretara. 

— Vă rog s-o însoţiţi pe secretara mea, tovarășe căpitan, 
și în cazul că veţi mai avea nevoie de ceva, vă stau la 
dispoziţie. 

După ce mulțumi pentru sprijinul acordat, iar 
președintele îi ură succes în ancheta pe care-o 
întreprindea, părăsi biroul. 

În anticameră, secretara îi zâmbi, arătându-și dentiţia 
regulată și sclipitor de albă, și-l invită într-un birou 
alăturat. 

— Pe cine doriţi să chem la dumneavoastră, tovarășe?... 

— Mă numesc Apostolescu, Nicu Apostolescu... 
dumneavoastră? 

— Viorica Petrescu, se prezentă cu promptitudine 
secretara. 

— Dacă nu abuzez prea mult de bunăvoința 
dumneavoastră, aş vrea să stau de vorbă cu Elena 
Soculescu. 

Secretara, făcând un gest de comprehensiune, Îl invită 
să ia loc într-un fotoliu și se îndreptă spre biroul ei din 
anticameră, formă un număr de telefon și ceru ca Elena 
Soculescu să fie trimisă la secretariat. Apoi reveni în 
camera unde se instalase Apostolescu, care prin poziţia 
fotoliului în care luase loc avusese posibilitatea să-i 
examineze silueta și mersul armonios. 

Cu toată exigenta lui în ceea ce privea frumosul, trebuia 
să se recunoască învins. Formele rotunde, talia mică, 
picioarele lungi și frumoase, la care se adăuga o față ovală 
și albă, umbrită de un păr negru cârlionţat, făceau ca în 
jurul ei să se degaje numai graţie și sex-appeal. Chiar și 
cel mai înrăit cusurgiu s-ar fi declarat învins, darmite 
Apostolescu, care în acest domeniu se considera 
obiectivitatea personificată. 

Evaluarea calităţilor secretarei dură numai câteva 
zecimi de secundă, iar când aceasta se înapoie și-l anunţă 
că Elena Soculescu nu se află în secţie, dar a lăsat vorbă 
acolo să fie trimisă de urgenţă la secretariat, Apostolescu, 

fără să-și exteriorizeze gândurile, îi mulţumi foarte 
reverențios pentru amabilitate. 

— Sunteţi de la pompieri? îl întrebă Viorica Petrescu. 

— De la pompieri! De ce tocmai de la pompieri? întrebă 
amuzat Apostolescu. 

— Dar e simplu, răspunse ea, tovarășul președinte a 
spus că sunteţi ofițer, și singurii ofițeri care vin la noi sunt 
cei de la pompieri, deoarece câteva dintre unităţile pe care 
le coordonăm nu îndeplinesc normele de pază contra 
incendiului. Am ghicit? 

— În cazul de faţă, nu tocmai. Dacă m-aţi fi primit 
dumneavoastră când am venit la președinte, aţi fi știut, dar 
așa... spuse Apostolescu zâmbind. 

— Când aţi venit eram plecată cu corespondenţa... Dar 
acesta nu este un motiv să mă pedepsiţi și să nu-mi 
răspundeţi la întrebare. 

— Dacă vă luaţi angajamentul că data viitoare când voi 
veni aici - bineînţeles, dacă va mai fi cazul - mă veţi primi 
dumneavoastră... 

— Promit! spuse ea, adoptând tonul glumeţ al lui 
Apostolescu. Mai cu seamă dacă mă anunţaţi din timp 
asupra intenţiei de a ne vizita. 

— Sunt de la miliţie. Sper că nu v-am deziluzionat! 
adăugă Apostolescu, văzând o licărire de surprindere în 
ochii fetei. 

— Da de unde! Dimpotrivă, aș putea spune că-mi face 
chiar plăcere, răspunse ea cu convingere. 

— Ei, chiar plăcere? insistă el, privindu-i ochii mari, 
căprui. 

— Zău, nu glumesc! răspunse Viorica. Sunt poate puţin 
surprinsă, deoarece n-am avut niciodată ocazia să stau de 
vorbă cu un detectiv adevărat. Asta-i tot! 

— Şi doreaţi atât de mult să cunoașteţi un detectiv? o 
întrebă Apostolescu, în timp ce privirile sale admirative 
continuau să-i iscodească ochii. 

După toate probabilitățile, nici Vioricăi nu-i displăcea 
vigoarea ce se detașa din privirile și fizicul ofițerului de 
miliţie. Ba, mai mult, văzându-se dezbrăcată de privirile 

lui, în loc să se supere, simţi cum pulsul i se accelerează. 
Făcu un efort, pentru a se scutura de senzaţia care pusese 
stăpânire pe ea, și-i răspunse: 

— Nu știu dacă doream să cunosc, neapărat, un 
detectiv... Dar, știți, am citit multe romane polițiste și m- 
am obișnuit să-i admir pentru curajul cu care luptă 
împotriva celor răi. Cred că este o profesie în care ai 
mereu ce povesti. A-ţi risca viaţa pentru a apăra societatea 
împotriva răufăcătorilor presupune, după mine, o 
importantă doză de sacrificiu și eroism... 

— Şi, într-un fel, aveţi dreptate, spuse gânditor 
Apostolescu. Adesea uităm de masă, de somn, de neveste... 

— Sunteţi căsătorit? îl întrerupse ea spontan, apoi 
obrajii i se împurpurară. 

— Nu, răspunse Apostolescu zâmbind. Vorbeam de 
colegii mei. Dar dumneavoastră sunteţi căsătorită? 

— Nu, nu sunt! 

— Dacă consideraţi, într-adevăr, interesante povestirile 
cu bandiți și polițiști, spuse Apostolescu, privind cu și mai 
multă insistență, ochii tinerei femei, voluntar vă stau la 
dispoziție. Numai să stabilim modalitatea. De acord? 

Printr-o înclinare a capului Viorica își confirmă 
asentimentul, iar Apostolescu, satisfăcut de răspunsul 
primit, își aruncă privirile asupra ceasului de la mână, fără 
a reţine însă ora pe care acesta o indica. Acest gest nu 
scăpă însă secretarei, care spuse: 

— Dar ce-o fi cu doamna Soculescu de nu mai apare? Vă 
rog să-mi permiteţi să mai dau un telefon după dânsa... 

— Dacă nu  abuzez prea mult de  gentileţea 
dumneavoastră, vă rog să-l chemaţi aici și pe inginerul 
Traian Gheorghiu... 

— Cu multă plăcere, răspunse Viorica în timp ce părăsea 
încăperea pentru a păși în secretariat. 

Pe când din camera alăturată se auzea vocea melodioasă 
a secretarei, Apostolescu își consultă ceasul și constatând 
că era aproape ora trei și jumătate, își aminti că la ora 
patru avea întâlnire cu Olteanu la I.G.M. 

Viorica reveni în birou și, ridicând din umeri, se scuză: 

— Îmi pare rău, dar nici unul dintre cei căutaţi nu se află 
în cooperativă. Elena Soculescu a plecat pe la ora 
unsprezece și nu s-a mai înapoiat, iar inginerul Gheorghiu 
execută o lucrare de amplificare la o întreprindere și 
probabil că va mai lipsi încă două zile de la cooperativă. 
Deci singura speranță este înapoierea doamnei 
Soculescu... 

— Nu cred că doamna Soculescu să mai revină astăzi la 
serviciu, după cele întâmplate soţului ei... 

— Dar ce i s-a întâmplat? întrebă mirată Viorica. 

Apostolescu o puse în câteva cuvinte la curent cu 
motivul care l-a adus la cooperativă. Bineînţeles, numai 
atât cât aceasta să reţină că este vorba de o sinucidere. 

Interlocutoarea nu mai apucă să dea glas surprizei, 
deoarece Apostolescu continuă: 

— Am totuși o rugăminte, și anume să-mi spuneţi, dacă 
este posibil, unde locuiește inginerul Gheorghiu. 

— Nu știu unde locuiește, însă putem afla. Numai un 
moment vă rog. 

Reintră în secretariat și Apostolescu o auzi cerând la 
centrala telefonică legătura cu serviciul personalului. 
După câteva minute se înapoie și, înmânându-i o coală 
împăturită de hârtie, îi spuse: 

— Aveţi adresa cerută. 

Apostolescu, după ce aruncă o scurtă privire asupra 
adresei primite, îi înapoie coala de hârtie zicând: 

— Mai lipsește ceva! 

— Ce anume? întrebă intrigată Viorica. Aveţi adresa pe 
care mi-aţi cerut-o... 

— Mai puţin numărul de telefon al domnișoarei Viorica, 
cu care, în mod cert, va trebui să mai stau de vorbă. 
Desigur, în legătură cu afacerea de care mă ocup, se grăbi 
el să precizeze. 

— Evident, aveţi dreptate! Este o mare omisiune. Și, 
luând înapoi coala de hârtie, își scrise numele și două 
numere de telefon. lar când îi înapoie hârtia adăugă: 
numărul de sus este de aici, celălalt de acasă. Mă puteţi 
suna când doriţi... 

— Probabil că astăzi nu o să am posibilitatea, datorită 
unor probleme profesionale, spuse cu regret în glas 
Apostolescu, dar vă rog să mă credeţi că imediat ce mă 
eliberez puţin am să mă folosesc de aceste numere de 
telefon. 


Capitolul VIII. 
IMPARTIREA SARCINILOR 


Nici nu intră bine Apostolescu în biroul său și o bătaie 
ușoară în ușă anunţă sosirea locotenentului Olteanu. 

— Ia loc și spune-mi ce-ai făcut? îl întâmpină 
Apostolescu. 

— Aproape nimic, tovarășe căpitan. Elena Soculescu 
locuiește într-o garsonieră dintr-un bloc situat pe strada S. 
Această garsonieră aparţine tovarășei loana Grigorescu, 
care a lucrat la aceeași cooperativă cu soţii Soculescu. În 
prezent este detașată cu serviciul la Baia Mare și vine o 
dată pe lună în București, pentru a face unele cumpărături 
și a-și încasa chiria. 

— Are o locuinţă frumoasă? 

— N-am vizitat-o, deoarece nu puteam să deconspir 
faptul că o supraveghez. Dar pot să vă spun că garsoniera 
se află situată la etajul șapte al unui imobil central și, după 
cum arată holul și scara de marmură, mai mult ca sigur că 
actuala locuinţă a Elenei Soculescu trebuie să fie foarte 
elegantă. Consideraţi că aspectul locuinţei poate să aibă 
vreo importanţă pentru ancheta noastră? întrebă Olteanu. 

— De, știu eu? în tot cazul, trebuie reţinut faptul că 
chiria pentru o astfel de locuinţă, poate să ajungă la 500 
de lei pe lună și mă întreb cum îi convine unei funcționare 
să cheltuiască aproape jumătate din salariul ei numai 
pentru locuinţă? 

— Probabil că are vreun prieten care-o ajută... 

— Exact, la concluzia asta am ajuns și eu. În acest 
context mă întreb dacă n-ar fi interesant să știm și noi cine 
este acest prieten? 

— Ceea ce am și încercat să aflu, tovarășe căpitan... 

— Bravo, foarte bine Georgică! Ce-ai reușit să afli 
despre acest domn? 

— Am discutat cu portarul imobilului și l-am întrebat 
cine frecventeză locuinţa Elenei Soculescu. 

— Şi ce ţi-a răspuns? 

— Că, în primele zile, după ce s-a mutat în imobil, era 
vizitată aproape zilnic de către un domn, pe care însă, în 
ultimul timp, l-a văzut din ce în ce mai rar. De remarcat că, 
după opinia portarului, numai acest bărbat o vizita pe 
Elena Soculescu. 

— Rărirea vizitelor acestui bărbat ar putea explica 
hotărârea Elenei Soculescu de a se înapoia la soţul ei. Ce 
altceva ai mai aflat? 

— Nimic interesant, în afară de faptul că atunci când i- 
am dat telefon doctorului Dumitriu, pentru a-i cere să facă 
identificarea victimei, așa cum aţi cerut dumneavoastră, 
după dantură, s-a dat niţeluș cam tare la mine, asta ca să 
nu spun că m-a înjurat... 

— Cum așa? întrebă amuzat Apostolescu. 

— Spunea că n-are nevoie să-l învăţăm noi cum trebuie 
să facă o necropsie, pentru că altfel ne poftește în locul lui, 
iar el preia conducerea anchetei judiciare... 

— Ei, chiar așa! exclamă râzând Apostolescu. Lasă, nu-ţi 
pune asta la inimă. Doctorul Dumitriu este, într-adevăr, un 
om deosebit de priceput în profesia lui dar, ca toţi medicii, 
e cam rău de gură. În legătură cu necropsia ţi-a spus ceva? 

— Da, mi-a confirmat că nu mai există nici un dubiu că 
victima a sucombat datorită inhalării de monoxid de 
carbon. 

— Asupra orei aproximative a decesului sau despre 
conţinutul de alcool din aparatul digestiv și sângele 
victimei ţi-a spus ceva? 

— Nu, m-a rugat să vă spun că a transmis probe 
laboratorului de biologie medico-legală; atât organele 

cavitare și sângele, cât și urina. Urmează ca de îndată ce 
va primi rezultatul analizei să facă interpretarea datelor și 
să ne trimită certificatul medico-legal; stabilirea orei 
decesului victimei fiind legată de rezultatele ce le va primi 
de la laborator. 

— Asta înseamnă că mâine vom primi atât certificatul 
medico-legal, cât și rezultatul examenului criminalistic. 
Acum să-ţi spun și eu ce am aflat din investigaţiile făcute 
la locul de muncă al victimei. 

— Deci se confirmă supoziţia noastră, spuse Olteanu 
după ce Apostolescu își termină relatarea. În afara faptului 
că Elena Soculescu avea posibilitatea să pătrundă oricând 
în locuinţa victimei - cu ajutorul cheilor pe care le poseda 
-, acum apare și aspectul interesului material: încasarea 
poliței de asigurare. 

— Întocmai! De aceea, dumneata vei sta de vorbă cu 
Elena Soculescu și-o vei ruga să-ţi spună cum și-a petrecut 
timpul ieri noapte. Între-timp, eu voi face o vizită omului 
care știm că a fost la victimă ieri noapte, respectiv 
inginerul Traian Gheorghiu. Conform uzanţei, te rog ca 
imediat ce-ţi termini misiunea să vii la mine, pentru a ne 
corela informaţiile și a stabili împreună pasul următor. 


Capitolul IX. 
INTEROGAREA UNUI MARTOR 


Era ora cinci după-amiaza când Apostolescu ajunse în 
apropierea parcului Herăstrău, unde era situată strada R. 
Rugă șoferul să oprească la colțul străzii și parcurse pe jos 
cei câţiva zeci de metri care-l despărţeau de imobilul 
căutat. Acesta era un bloc vechi, cu cinci etaje. Intră în 
holul imobilului și începu să examineze etichetele cu 
numele locatarilor, care erau lipite pe cutiile de scrisori. In 
sfârșit, găsi ce căuta, pe una dintre cutii se putea citi Ing. 

Traian Gheorghiu, etajul doi apartamentul 8. Renunţă la 
lift și o porni pe scări, urcând câte două trepte. Odată 
ajuns în faţa apartamentului cu numărul 8, privi o 
fracțiune de secundă numele înscris pe tăbliţa de alamă 
fixată pe ușă și apăsă pe butonul soneriei. Deși nu se auzi 
nici o reacție din interior, avu senzaţia că este examinat 
prin vizorul ușii. Făcându-se că nu a remarcat prezența 
observatorului, apăsă din nou pe micul buton alb al 
soneriei. De astă dată auzi zgomotul făcut de răsucirea 
zăvorului broaștei Yale, urmat de înclinarea clanţei și ușa 
se deschise, pentru a lăsa să apară în cadrul ei un bărbat 
în vârstă de aproximativ 35 de ani, bruneţel și drăguţ, 
care-l întrebă politicos ce dorește. 

— Vă rog să mă iertaţi dacă vă deranjez, aș dori să 
vorbesc cu tovarășul inginer Gheorghiu. 

— Eu sunt, veni răspunsul tânărului care deschisese 
ușa. 

— Sunt căpitanul Apostolescu de la miliția judiciară și 
vreau să vă rog să-mi furnizaţi câteva relaţii în legătură cu 
un coleg de-al dumneavoastră. 

— Cu plăcere, răspunse interlocutorul, fără să pară 
surprins de vizită. Dar, poate că ar fi mai bine să discutăm 
în casă și, deschizând larg ușa, îl pofti să intre. 

Urmând invitaţia amfitrionului, Apostolescu intră într-un 
hol spaţios, mobilat elegant și cu mult gust. Urmă o nouă 
invitaţie și amândoi luară loc în două fotolii care străjuiau 
o măsuță mică, rotundă, unde se aflau mai multe ustensile 
pentru fumat, inclusiv un pachet de ţigări Philip Morris. 

Gheorghiu, văzând privirile cercetătoare ale căpitanului 
Apostolescu oprindu-se pentru o fracțiune de secundă 
asupra pachetului cu ţigări, spuse: 

— Dacă sunteţi fumător, vă rog să vă serviţi, sunt ţigări 
foarte bune... 

— Sunteţi prea amabil, dar, după cum probabil știți și 
dumneavoastră, cea mai bună ţigară este întotdeauna 
aceea cu care te-ai obișnuit. Și, în mod demonstrativ, 
Apostolescu își strecură mâna în buzunar și, scoțând un 
pachet de ţigări, îl arătă interlocutorului său. 

— Trebuie să recunosc că și ţigările Snagov sunt bune, 
răspunse Gheorghiu pe un ton conciliant. 

Urmă o scurtă pauză, în care amândoi își aprinseră 
țigările, după care Apostolescu intră în subiect: 

— Din câte sunt informat, sunteţi coleg cu tovarășul 
Soculescu, nu? 

— Desigur! răspunse surprins Gheorghiu. 

— De când nu v-aţi mai văzut? 

— De ieri seară. 

— Am să vă rog să precizaţi: când și unde l-aţi văzut 
ultima oară? 

— Ieri dimineaţă, la cooperativă, mi-a spus că vrea să 
stea de vorbă cu mine. Cu această ocazie m-a rugat să-i fac 
o vizită în cursul serii, acasă. Ceea ce am și făcut. Pe la ora 
zece m-am dus la el și am, stat de vorbă, bând câte un 
păhărel, până la ora unsprezece. Dar ce-a făcut? întrebă 
intrigat Gheorghiu. 

— S-a sinucis, răspunse sec Apostolescu, neslăbind din 
privire ochii bărbatului din faţa sa. 

Gheorghiu rămase cu gura deschisă, în timp ce toată 
atitudinea sa marca interlocarea. 

— Bine, dar este imposibil! Doar nu era un copil! Să se 
sinucidă că l-a părăsit nevasta? Nu, asta nu pot s-o cred! 
spuse Gheorghiu, regăsindu-și în sfârșit cumpătul. 

— Aţi avut impresia că era chiar așa de afectat de faptul 
că a fost părăsit de soţia sa? 

— Evident că era afectat, poate chiar deprimat, dar nu 
într-atât încât să-și ia viaţa... 

— Atunci de ce aţi legat această sinucidere de faptul că 
l-a părăsit soția sa? 

— Pentru că alt motiv nu văd... 

— Bine, dar el era despărţit de soţia sa de câteva luni! 
Dacă n-a făcut acest funest pas la început, de ce l-ar fi 
făcut atunci când în mod normal trebuia să se fi calmat, să 
se fi obișnuit cu gândul despărțirii? 

— Aveţi dreptate, tovarășe căpitan, este greu de crezut 
că s-a sinucis din cauza plecării soţiei sale. Dar altă cauză 
nu văd! 

— Ştiţi de ce s-au despărţit? 

— Vă daţi seama că nu mi-am permis indiscreţia de a-i 
întreba ceva despre asta... Tot ce am putut face a fost să 
stau de vorbă cu Elena, la serviciu, și s-o sfătuiesc să se 
împace cu Andrei... dar nici n-a vrut să mă asculte când i- 
am vorbit despre conciliere. 

— Înţeleg motivele pentru care aţi evitat să întrebaţi 
părţile de ce s-au despărţit, dar dumneavoastră personal 
trebuie să vă fi format o opinie, nu? 

— Vedeţi, spuse Gheorghiu ezitând, este destul de greu 
să învinuiești un om, mai cu seamă atunci când nu mai 
este printre cei vii... Dar la întrebarea dumneavoastră 
trebuie să vă răspund că, după părerea mea, vina-i 
aparţinea lui Andrei. Era excesiv de gelos și, de multe ori, 
chiar grosolan cu ea. Ce vreţi? continuă el ridicând din 
umeri: o astfel de atitudine conduce adesea o femeie către 
o răcire ireversibilă față de partener, iar de aici până la 
despărțire... nu mai este decât un pas. 

— Lăsând de o parte sensibilitatea femeilor, față de 
comportarea bărbaţilor, se spune că rareori gelozia este 
lipsită de fond. In această ordine de idei, vă rog să-mi 
spuneţi dacă ați considerat gelozia amicului 
dumneavoastră ca pe o stare maladivă sau ca urmare a 
unui precedent? Mă refer la acele precedente care sădesc, 
pentru totdeauna, neîncrederea unui soţ faţă de celălalt. 

Privirile lui Gheorghiu se opriră asupra pantofilor lui 
Apostolescu și apoi, uitându-se în ochii anchetatorului, 
spuse ridicându-și din nou umerii: 

— Nu știu ce să vă răspund! Am avut întotdeauna 
impresia că Elena este o femeie serioasă. Dar parcă poţi să 
fii vreodată sigur în astfel de probleme... 

Văzând că interlocutorul său nu știe sau nu voia să 
spună mai mult, trecu la altă întrebare: 

— Spuneaţi că Soculescu v-a invitat ieri seară la el 
acasă, puteţi să-mi precizaţi în ce problemă v-a chemat? 

— A fost numit șeful unei unităţi noi, în curs de 
organizare și mi-a cerut să colaborez cu el în organizarea 

acestui sector. De altfel, numai la acest subiect s-a 
mărginit discuţia noastră, adăugă Gheorghiu. 

— Întrucât s-ar părea că aţi fost în relaţii destul de 
strânse cu Andrei Soculescu, puteţi să-mi spuneţi care au 
fost amicii lui mai intimi? Adică cei cu care se vedea sau se 
vizita mai des? 

— Îmi pare rău, dar nu pot să vă răspund la această 
întrebare. Pe de o parte, era un om destul de solitar și de 
taciturn, iar pe de altă parte, cu toate că ne cunoșteam de 
mulți ani, n-aş putea spune că între noi era o amiciţie prea 
strânsă, aș spune că mai mult eram colegi decât prieteni. 
În tot cazul, așa cum v-am mai spus, nu era prea 
comunicativ și, cum este normal într-o astfel de situaţie, e 
greu să ajungi la confidente despre prieteni apropiaţi. 

— Dacă am înţeles bine, vizitele dumneavoastră în 
locuinţa lui Soculescu au avut un caracter ocazional, 
sporadic? 

— Intocmai, tovarășe căpitan. 

— Puteţi să-mi spuneţi, totuși, care a fost frecvenţa 
acestor vizite? 

— Cred că nu mai des ca o dată pe lună, răspunse 
Gheorghiu după o scurtă reflectare. 

— Dacă rețin bine, eraţi în relaţii de mulţi ani, ceea ce 
înseamnă că aţi fost în casa lui de câteva zeci de ori - și, 
fără să aştepte confirmarea interlocutorului său, 
Apostolescu continuă -, în această ordine de idei îmi este 
destul de greu să cred că n-aţi întâlnit acolo nici o 
cunoștință de-a lui Soculescu? Doar nu trăia într-un turn 
de fildeş! 

— Şi totuşi, acesta este adevărul. Niciodată n-am fost 
mai mult de trei oameni în locuința sa: eu, Andrei și Elena. 
Dacă pentru altă persoană această viață solitară, fără 
anturaj, ar părea anormală, mie mi se părea firească, 
deoarece am cunoscut caracterul retras a lui Andrei. 

— Trebuie să recunosc că îmi e greu să înțeleg cum 
poate un om să trăiască atât de izolat de societate. Oare 
această viaţă retrasă, solitară, n-a fost determinată de 
faptul că era excesiv de gelos? 

— Nu m-am gândit la asta până acum, dar dacă reflectez 
puţin asupra acestui aspect, nu pot exclude posibilitatea 
pe care mi-o sugerati, răspunse fără ezitare Gheorghiu. 

— Este totuși destul de curios, continuă zâmbind 
Apostolescu, cum de nu era gelos și pe dumneavoastră? 
Tânăr și drăguţ cum sunteţi, în mod normal ar fi trebuit să 
vă evite... Asta dovedește că de fapt nu era chiar atât de 
gelos cum l-aţi caracterizat, nu? 

— Sau poate că persoana mea era exceptată de la 
bănuielile lui Andrei! Ceea ce ar putea să demonstreze că, 
de fapt, m-am înșelat și amicul meu nu suferea de o 
gelozie maladivă? 

— S-ar părea că argumentul dumneavoastră este 
elocvent, răspunse Apostolescu pe un ton neutru. Deși mi- 
aţi spus că nu-i cunoașteţi relaţiile, respectiv amicii, sunt 
nevoit să insist asupra unui anumit aspect: azi-noapte, 
după plecarea dumneavoastră de la Soculescu, acesta a 
primit mai mulţi musafiri. Presupuneţi cine puteau fi acești 
oaspeți? 

— Nu! Imi pare rău, nu știu cine l-a vizitat după 
plecarea mea. Acum însă, când mă gândesc la întrebarea 
pe care mi-aţi pus-o, sunt tentat să cred că într-adevăr 
aștepta pe cineva! 

— Pe ce vă bazati când faceţi această afirmaţie? 

— Pe faptul că în ultimul sfert de oră dinaintea plecării 
mele și-a consultat de câteva ori ceasul, iar cu puţin timp 
înainte de a mă ridica de la masă, mi-a spus că îi este 
teribil de somn. De asemenea, când m-a condus la lift și 
mi-a dat cheia de la ieșirea din bloc, m-a rugat să las 
poarta descuiată. 

— Şi v-aţi conformat rugăminţii sale când aţi ieșit din 
imobil? 

— Când am plecat, ușa era deschisă, așa că misiunea 
mea a fost îndeplinită fără nici un efort. Dar, în definitiv, 
ce importanţă mai au aceste amănunte, acuma, când 
sărmanul Andrei nu mai există... 

— Au o importanţă foarte mare, răspunse Apostolescu, 
prietenul dumneavoastră nu s-a sinucis, ci a fost ucis... 

— Bine, dar asta nu este posibil! exclamă Gheorghiu. O 
sinucidere mai treacă-meargă, dar un omor?... Cine putea 
să dorească moartea unui om atât de inofensiv? 

— Exact asta vreau să aflu! De altfel, cu acest scop, sunt 
nevoit să vă mai pun o întrebare, care riscă să treacă drept 
indiscretă, dar n-am încotro, spuse Apostolescu ridicându- 
și umerii într-un gest de scuză. Ce aţi făcut azi-noapte, 
după ce-aţi plecat de la Andrei Soculescu? 

— Păi, ce să fac? răspunse Gheorghiu făcând o pauză, 
probabil pentru a se gândi la felul în care-și petrecuse 
timpul. După ce-am plecat de la Andrei, m-am dus la o 
amică de-a mea, care stă în cartierul Drumul Taberei... 

— Vă rog să-mi spuneţi cum se numește și care-i este 
adresa exactă? 

După ce Gheorghiu furniză datele cerute și Apostolescu 
și le notă într-un carneţel, pe care-l scosese între timp din 
buzunarul interior al hainei, ultimul puse o nouă întrebare: 

— Tovarășe Gheorghiu, când aţi ajuns la prietena 
dumneavoastră și până la ce oră aţi stat acolo? 

— Am ajuns acolo aproape de miezul nopţii și am rămas 
până a doua zi dimineaţa, la ora șase. 

— Asta înseamnă că nu v-aţi dus direct la amica 
dumneavoastră. Vă mai amintiţi pe unde aţi mai zăbovit 
după ce aţi plecat de la Andrei? 

— Să știți că în intenţia mea a fost să mă duc direct la 
prietena mea, spuse cu ironie Gheorghiu. Dar s-au opus 
colegii dumneavoastră, de la Serviciul circulaţiei... 

— Cum așa? întrebă Apostolescu. 

— A, e simplu! În timp ce traversam intersecţia de la 
Universitate, un agent de circulaţie m-a oprit și a pretins 
că am trecut cu mașina pe culoarea roșie a semaforului. 

— Şi nu era adevărat? 

— Eram nevinovat! spuse cu patos Gheorghiu. Au 
schimbat culoarea verde tocmai când treceam eu. Şi cum 
este ușor de presupus, acest abuz de putere m-a enervat și 
n-am vrut să-i plătesc amenda pe care mi-a pretins-o. 
Totuși, acesta, cu un calm și o meticulozitate ce-mi măreau 
și mai mult enervarea, s-a apucat să-mi întocmească 

procesul-verbal de contravenţie. Din această cauză am 
pierdut mai bine de jumătate de oră... 

— Îmi pare rău de acest incident, spuse cu compasiune 
Apostolescu, dar trebuie să înţelegeţi că, datorită 
nerespectării regulamentului de circulație rutieră, 
numărul accidentelor este într-o continuă creştere, aş 
putea spune chiar îngrijorătoare, fapt care impune 
sancţionarea oricărei indiscipline. Spre consolarea 
dumneavoastră, aș putea să mai adaug că în ţara noastră 
numărul de greșeli considerate contravenţii este încă mic 
faţă de cele penalizate ca atare în ţările occidentale... Dar, 
departe de mine intenţia de a vă prelucra. Ceea ce vă rog 
însă este să-mi spuneţi dacă în intervalul de timp, ce s-a 
scurs între plecarea de la Soculescu și sosirea la amica 
dumneavoastră v-aţi mai întâlnit cu vreun cunoscut? 
întrebă Apostolescu, în timp ce se ridica din fotoliu pentru 
a marca terminarea discuţiei. 

— Nu! răspunse Gheorghiu, ridicându-se și el din 
fotoliu. Apoi, părând că și-a amintit ceva, scăpără degetul 
gros de cel inelar, ca și cum ar fi lansat în cursă un titirez 
și adaugă: Ca să nu greşesc, când am plecat de la Andrei 
m-am întâlnit, la ieșirea din imobil, cu un coleg de-al meu 
și al lui Soculescu, de altfel -, care intra în clădire. Numele 
său este Marin Ghezzo și locuiește în același bloc cu 
Andrei. 

— Bine, tovarășe Gheorghiu, vă mulțumesc pentru 
informaţiile furnizate și vă rog să mă scuzaţi dacă v-am 
deranjat. 

— Nu este nevoie să vă scuzaţi, tovarășe căpitan, ne 
facem datoria, atât unul cât și celălalt. Dacă mai aveţi 
nevoie de mine, oricând vă stau la dispoziţie. 

Capitolul X. 
NOI PRESUPUNERI 


Când Apostolescu intră în biroul lui de la 1.G.M. Îl găsi 
pe locotenentul Olteanu așteptându-l. 

— Eşti de mult aici, Georgică? 

— Nu, tovarășe căpitan, de vreo zece minute. 

— Înainte de a trece la afacerea noastră, o întrebare: bei 
o cafea turcească? 

— Cu multă plăcere. De altfel, venind spre I.G.M., am 
avut intenţia să mă reconfortez cu o cafea, dar mi-a fost 
teamă să nu întârzii... 

— Te-ai orientat, îl întrerupse zâmbind Apostolescu, la 
bufetul nostru se servește o cafea și niște sandvișuri 
excelente. 

După ce comandă cele necesare, puse receptorul în 
furca aparatului și se adresă din nou lui Olteanu: 

— Georgică, am să-ţi fac o confidenţă, dar te rog să fii 
discret... sunt leșinat de foame. 

Olteanu, care așteptase intrigat confidenţa, începu să 
râdă. În acest timp își făcu apariţia fata de la bufet, care le 
aduse, pe o tavă metalică, cafelele și sandvișurile 
comandate. 

După  sandvișuri, trecură la cafele, bineînţeles 
aprinzându-și în prealabil câte un Snagov din pachetul 
oferit de Apostolescu. 

— Ei, așa mai merge! exclamă Apostolescu satisfăcut, 
iar după ce mai sorbi o dată din băutura fierbinte și 
aromată, i se adresă lui Olteanu: Acum spune-mi, te rog, 
ce-ai mai aflat în legătură cu Elena Soculescu? 

— În primul rând am încercat din nou să aflu de la 
portar ce știe despre bărbatul care o vizita pe Elena 
Soculescu și mai cu seamă care-i sunt semnalmentele. Dar, 
din păcate, am constatat că nu se poate pune bază pe 
informaţiile pe care mi le-a furnizat. De altfel, am să vă fac 
și eu o confidenţă, spuse cu o ușoară ironie Olteanu, este 

atât de ramolit, încât deși a mai discutat cu mine - numai 
cu câteva ore mai înainte -, când m-a revăzut, astăzi după- 
amiază, a trebuit să mă prezint din nou, deoarece nu m-a 
recunoscut... 

— Asta-i de bun augur! N-ar fi exclus ca după descrierea 
pe care poate s-o facă drăguţul de portar să ajungi la 
concluzia că amantul Elenei Soculescu aș putea să fiu eu. 
Deci evită să-l mai interoghezi, spuse în glumă 
Apostolescu. 

— Încă n-ar fi o nenorocire prea mare, răspunse pe 
același ton Olteanu, cu dumneavoastră o mai scot eu la 
liman, dar ce mă fac dacă semnalmentele acestei persoane 
corespund cu cele ale comandantului meu de secţie?... 

— Te-ai ars! Nu mai vezi cum arată o primă până ieși la 
pensie, răspunse râzând Apostolescu. 

— În tot cazul, chiar dacă l-am găsi pe acest vizitator, nu 
ne-am putea baza pe o eventuală confruntare cu portarul. 
Astfel, fiind „lămurit” asupra posibilităţilor acestui martor, 
m-am dus la Elena Soculescu. Când a dat cu ochii de mine, 
mai întâi m-a privit surprinsă, apoi am fost invitat în casă. 
Am început prin a-i spune că soţul ei a fost asasinat și, în 
consecinţă, suntem nevoiţi să-i audiem pe toţi cei care, 
într-un fel sau altul, au vreo legătură cu victima. 

— Cum a reacţionat când a aflat că soţul ei a fost ucis? 

— A părut sincer surprinsă. Dar bineînţeles, acesta nu-i 
un criteriu, știm cu toţii că femeile sunt actriţe înnăscute... 

— S-ar părea că n-ai o părere prea bună despre femei! îl 
întrerupse amuzat Apostolescu. 

— Nici femeile despre noi, așa că suntem chit! răspunse 
cu promptitudine Olteanu. Deci, plecând de la faptul că 
soțul ei a fost asasinat, am rugat-o să-și reamintească, 
dacă nu l-a vizitat totuși pe Andrei Soculescu ieri noapte, 
evident, ca urmare a invitaţiei pe care acesta i-a făcut-o în 
cursul zilei. A sesizat imediat sensul întrebării mele și a 
început să se lamenteze. În concluzie, a susţinut - așa cum 
ne-a povestit și nouă în cursul primei discuţii pe care am 
avut-o cu dânsa la victimă acasă - că ultima oară când și-a 
văzut soţul a fost ieri după-amiază, în staţia de autobuze. 

Următoarea întrebare pe care i-am pus-o s-a referit la felul 
cum și-a petrecut timpul după ce s-a despărţit de soţul ei 
și până azi-dimineaţă. Mi-a răspuns că s-a dus direct acasă 
și n-a mai ieșit până azi dimineaţă, când a plecat la 
serviciu... 

— ...deci n-are nici un alibi! completă Apostolescu ideea 
colaboratorului său. 

— Întocmai, spuse cu subînţeles Olteanu. Am întrebat-o 
apoi cine o vizita în actuala locuinţă, iar răspunsu-i, plin de 
indignare, a fost că asta nu-i treaba miliției și că, atât timp 
cât nu s-a constituit nimeni parte civilă, întrebarea mea 
reprezintă o imixtiune în treburile particulare ale unui 
cetățean... La întrebarea dacă are cunoștință de 
asigurarea contractată de soţul ei cu ADAS-ul, mi-a 
răspuns că acesta i-a vorbit despre măsura pe care a luat-o 
și că, la timpul acela, a râs de exagerata-i prevedere. 
Ajungând la concluzia că nu mai pot scoate nimic de la 
dânsa, i-am atras atenţia că se află într-o situaţie dificilă, 
deoarece este singura persoană care putea intra 
nestingherită în locuinţa victimei și, de asemenea, numai 
dânsa ar fi putut obţine avantaje materiale de pe urma 
dispariţiei lui Andrei Soculescu. Mai întâi, datorită 
indignării, s-a înroșit la față, apoi a început să plângă și să 
se dezvinovățească. Cum nu sunt o fire prea ușor 
impresionabilă, am rugat-o să se mai gândească până 
mâine dimineaţă, când vom sta din nou de vorbă. Asta este 
tot ce am avut de raportat, tovarășe căpitan, își încheie 
Olteanu relatarea. 

— Ia o ţigară, spuse Apostolescu și-i întinse din nou 
pachetul de Snagov. După ce ţigările fură aprinse, relată și 
el discuţia avută cu inginerul Gheorghiu. In concluzie, 
putem spune că n-am mai aflat nimic faţă de ce știam și 
azi-dimineaţă. Să ne aflăm, oare, pe un drum greșit? 
adaugă el cu un aer preocupat. 

— De ce puneţi sub semnul întrebării pista pe care o 
urmărim? Vedeţi și un alt mod de a extinde investigaţiile? 

— Deocamdată nu întrevăd o astfel de posibilitate, iar 
temerea mea, recunosc, este o chestiune cu totul 

subiectivă. Întotdeauna când sunt la începutul unei 
anchete, datorită incertitudinii, sunt încercat de o stare de 
neliniște, chiar dacă aparent  exteriorizez numai 
impasivitate, în realitate anxietatea nu-mi dă pace... 

Mi-e teamă să nu greșesc adresa și s-o apuc pe un drum 
lăturalnic, care nu duce nicăieri, dând astfel adevăraţilor 
răufăcători răgazul de care au nevoie pentru a-și îndepărta 
urmele lăsate. Sau, mai exact, sunt încercat de teama de a 
nu mă îndepărta în mod definitiv și iremediabil de singura 
pistă care poate soluţiona un mister, datorită pripelii, 
spuse meditativ Apostolescu. 

— Credeţi, într-adevăr, că suntem pe un drum greșit? 
insistă Olteanu. 

— N-am vrut să spun asta, ci numai să-mi exprim 
temerea că pista noastră pare a se înfunda. Principalul 
bănuit, Elena Soculescu, neagă orice amestec în uciderea 
soțului ei, iar ultimul om care - după cunoștința noastră - l- 
a văzut pe Soculescu în viaţă, nu poate să ne furnizeze nici 
o informaţie cu privire la identitatea musafirilor care au 
fost la victimă după plecarea sa. 

— Vă rog să mă iertaţi, tovarășe căpitan, totuși nu 
înţeleg de ce consideraţi că drumul pe care am orientat 
investigaţiile se înfundă? Pentru că asasinul prezumptiv, 
Elena Soculescu, neagă că ar avea vreun amestec în 
uciderea soțului ei? Mie mi se pare firesc să fie așa, 
deoarece în majoritatea cazurilor penale pe care le-am 
anchetat, am întâlnit această atitudine. Mai mult, aș putea 
spune că m-am lovit de această rezistență chiar și în 
cazurile fără echivoc, în care făptașul a fost prins în 
flagrant delict... 

— Te-am înţeles! îl întrerupse Apostolescu. Consideri că 
pretenţia mea ca un vinovat prezumptiv să-și recunoască 
culpa numai pe baza unor bănuieli ipotetice este o 
exagerare. Așa-i? 

— Întocmai, tovarășe căpitan! Eu cred că este foarte 
firesc ca un criminal, care și-a premeditat fapta, deci este 
un om înrăit, să respingă toate acuzaţiile care i se aduc. 

Mai cu seamă atunci când își dă seama că n-avem nici un 
fel de probe asupra vinovăţiei lui!... 

— Asta este și problema care mă frământa. De ce un 
criminal care a pus la punct toate amănuntele asasinatului 
- și putem spune cu destulă măiestrie - a omis o chestiune 
elementară și totuși esenţială: crearea unui alibi?... 

— Poate că Elena Soculescu a fost atât de sigură că vom 
lua asasinarea victimei drept o sinucidere, încât n-a mai 
considerat necesar să-și ia alte măsuri de acoperire, spuse 
Olteanu. 

— Nu pot considera convingător acest argument! Din 
contră, deși regizarea sinuciderii era aproape fără cusur - 
de altfel, n-a lipsit mult ca să ne lăsăm înșelaţi de 
mascarada pe care ne-a servit-o -, a ţinut să mai ia o 
măsură de siguranţă: distrugerea prin foc a întregului 
apartament. De ce a făcut asta? Eu, personal, nu văd decât 
două ipoteze: ori și-a dat seama că a lăsat acolo ceva - 
ceva care putea să-i demaște jocul - ori, stăpânit de 
incertitudine, s-a temut să nu fi lăsat, cu toate 
precauţiunile luate, vreo urmă... și atunci, dintr-un exces 
de prudenţă, a incendiat locuinţa victimei. În concluzie, 
deși criminalul a lucrat după un plan pus la punct în mod 
meticulos - prin care a exclus, bineînţeles, orice risc -, a 
ținut să mai ia o măsură, suplimentară, de acoperire: 
incendiul. După părerea mea, ultima fază a planului, 
incendiul, caracterizează și persoana criminalului ca fiind 
un om calculat, și mai cu seamă dotat cu o imaginaţie 
puţin obișnuită... și totuși n-a făcut nimic pentru a-și crea 
un alibi! Oare putem admite că asasinul a omis o chestiune 
atât de elementară? Ei bine, eu consider că 
meticulozitatea rezultată din modul de „lucru” al 
criminalului este incompatibilă cu omisiunea creării unui 
alibi! Revenind la criminal, acesta ori are un alibi din 
beton armat, ori pur și simplu se consideră intangibil față 
de investigațiile noastre... 

— Vă rog să mă iertaţi, tovarășe căpitan, îl întrerupse 
Olteanu, ce înţelegeţi prin „intangibil”? 

— Că asasinul s-a asigurat, în prealabil, că ancheta 
judiciară nu va reuși, nici într-un caz, să-l includă în cercul 
bănuiţilor. Deci, ţinând seama de faptul că asasinul nostru 
prezumptiv a intrat, de la început, în cercul bănuiţilor, cât 
și de faptul că nu poate prezenta un alibi sunt foarte 
sceptic în ceea ce privește culpabilitatea Elenei Soculescu. 

După ultimele cuvinte ale lui Apostolescu, în încăpere se 
făcu liniște. Olteanu căuta zadarnic să găsească 
contraargumente, iar Apostolescu privea meditativ dâra 
sinusoidală pe care o lăsa fumul ţigării sale în drum spre 
plafon, unde, după ce se turbiona, începea să descindă 
ușor, sub forma unui nor albăstrui. 

— Cred că fumăm prea mult, spuse Apostolescu, după o 
pauză de vreo zece minute și, sculându-se de pe scaunul 
său, se îndreptă spre fereastră și o deschise. 

Luând contactul cu aerul proaspăt și rece care năvăli 
prin fereastra biroului, Apostolescu își scutură înviorat 
umerii și, urmărit parcă de o idee, se îndreptă grăbit spre 
aparatul telefonic. Ridică receptorul din furcă și formă un 
număr pe discul acestuia. 

Olteanu, care-l urmărea cu privirea absentă, auzi - din 
micul difuzor al receptorului - o voce răspunzând apelului 
făcut de Apostolescu și apoi următorul dialog: 

— La telefon căpitanul Apostolescu de la judiciar... 

— Cu o corectură, nu fostul, ci actualul jucător de 
rugby!... 

— Da cine-i la telefon?... A, tu ești! Ascultă-mă stâlp 
de... melé, am o rugăminte la tine... Cum? Ce se întâmplă 
dacă nu ţii seama de ea? Nu te-aș sfătui, pentru că la 
prima noastră întâlnire pe teren am să-ţi trag un placaj! 
Ştii tu, de ăla cu scoatere din ghete... Bine, bine, rămâne 
de văzut care pe care: până atunci, te rog însă să-mi spui 
dacă vreunul dintre arbitrii tăi rutieri a întocmit un proces- 
verbal de contravenţie lui Gheorghiu Traian, la intersecţia 
Bulevardului Republicii cu Bulevardul Magheru? 

După câteva minute de așteptare, în răstimpul cărora 
Apostolescu își scotoci pe rând toate buzunarele, spuse: 


58 


„îţi mulțumesc... bineînţeles că voi da o bere... la 
revedere!” închise apoi telefonul și i se adresă lui Olteanu: 

— După cum mă așteptam, de altfel, se verifică că lui 
Gheorghiu i s-a încheiat un proces-verbal de contravențţie 
la regulamentul de circulaţie rutieră, la ora unsprezece 
jumătate noaptea. 

— Totuși, aţi avut îndoieli?... 

— N-am avut nici o îndoială, deoarece, dacă ar fi avut 
intenţia să „ne ducă”, poate căuta altceva mai puţin 
verificabil... 

— Şi atunci de ce i-aţi mai controlat afirmaţia? 

— Deoarece suntem obligați să  verificăm toate 
afirmaţiile făcute de cei care, într-un fel sau altul, au venit 
în contact cu victima. În legătură cu asta, s-ar putea să 
apară necesitatea de a discuta și cu prietena la care a 
dormit Gheorghiu în noaptea când a fost ucis Soculescu. 
De treaba asta ne vom ocupa însă mai târziu. Deocamdată, 
plecând de la premisa că Elena Soculescu n-are nici un 
amestec în uciderea soţului ei, trebuie să aflăm cine au 
fost musafirii nocturni care l-au vizitat pe Soculescu după 
plecarea lui Gheorghiu. Dacă ultimul nu ne-a putut ajuta, 
înseamnă că va trebui să apelăm la Elena Soculescu 
pentru a afla ce prieteni a avut soțul ei. În acest fel am 
putea alcătui o listă pe baza căreia - prin excluderi 
succesive - să ajungem la cei care ne interesează. 

— Trebuie să înţeleg că dumneavoastră excludeţi 
posibilitatea ca Elena Soculescu să fie „omul nostru”? 
întrebă Olteanu. 

— Omiţi un lucru esenţial, spuse Apostolescu, evitând 
să-i dea un răspuns direct. Din depoziţiile pe care le-ai 
strâns de la vecinii lui Andrei Soculescu a rezultat că în 
noaptea în care acesta a fost ucis a făcut un chef la care 
au participat două persoane străine: un bărbat și o femeie. 
Până acum am presupus că femeia a fost Elena Soculescu, 
iar bărbatul, probabil, amantul ei, nu? 

— Întocmai, confirmă Olteanu, fără să înţeleagă unde 
vrea să ajungă superiorul. 


59 


— Te-am prins! exclamă râzând Apostolescu. Dacă 
victima a făcut un chef cu musafirii săi, rezultă că aceștia 
erau așteptați și că Soculescu este acela care le-a deschis 
ușa și i-a poftit în casă, așa-i? 

— Probabil, răspunse Olteanu încercând, fără succes, să 
prindă raționamentul lui Apostolescu. 

— Păi, dacă admiţi că victima a deschis ușa și și-a poftit 
asasinii în casă, ce rol se mai poate atribui cheilor pe care 
le posedă Elena Soculescu? Și fără să mai aștepte 
răspunsul lui Olteanu, continuă: Rezultă că din cele două 
capete de acuzare - cheile și polița de asigurare -, care fac 
din soţia victimei principalul bănuit, rămâne în picioare 
numai interesul material, pe care aceasta l-ar fi putut avea 
prin dispariția soțului ei, respectiv încasarea 
despăgubirilor de la ADAS. 

— Bine, spuse Olteanu făcând un gest de nerăbdare, și 
atunci considerați că Elena Soculescu poate fi absolvită de 
bănuielile noastre? 

— Mi te pripeşti, drăguțule, spuse Apostolescu, 
arborând obișnuitul său zâmbet în colțul buzelor. Este un 
lucru bine cunoscut că, într-o anchetă penală neelucidată 
complet, acordarea unui certificat de bună purtare vreunei 
persoane amestecată în afacere nu este, de loc, indicată. 
Deci cu atât mai puțin aş putea s-o absolv pe Elena 
Soculescu de bănuielile noastre. Voiam să spun altceva. Şi 
anume că uciderea lui Soculescu putea fi făptuită la fel de 
bine și de altă femeie, cu condiția să fi fost însoţită de un 
bărbat. 

In ceea ce privește pe Elena Soculescu, dacă într-adevăr 
este vinovată o va dovedi, ajutându-ne la depistarea 
perechii care i-a vizitat soţul, în noaptea când acesta a fost 
ucis. Ești de acord cu noua-mi ipoteză? 

— Sunt de acord, numai că vreau să vă cer o lămurire: 
astăzi, când am discutat cu procurorul Pastia, aţi fost de 
acord că Elena Soculescu ar fi putut să-și ucidă soțul, iar 
acum - când în afara posibilităţii realizării omorului apare 
și mobilul crimei - pledaţi pentru neculpabilitatea bănuitei. 
Ce v-a determinat să vă schimbaţi opinia? 

— Adineauri, când am vorbit la telefon cu „Circulaţia”, 
mi-am dat seama că, azi-dimineaţă, schimbându-mi 
costumul purtat ieri, am uitat în celelalte haine cheile de la 
apartamentul meu, iar printr-o asociaţie de idei mi-am 
spus că, dacă aș avea pe cineva acasă să-mi deschidă ușa, 
n-ar fi nici o problemă... 

— Şi are cine să vă deschidă? 

— Tocmai acesta e buclucul că n-am! Dar nu face nimic, 
când voi pleca, am să mă opresc la „Spargeri”, pentru a 
invita vreun coleg de acolo să bea un „cinci stele” la mine 
acasă. Şi, după cât îi cunosc eu, nici unul dintre ei n-ar 
putea rezista unei astfel de oferte; în acest fel intrarea 
mea în casă se va face ca și cum cheile ar fi în buzunarul 
meu. Dacă te tentează un coniac bun și totodată ești curios 
să vezi cum „operează” cei de la „Spargeri”, îţi stau la 
dispoziţie! îl ispiti Apostolescu. 

— Tovarășe căpitan, spuse Olteanu cu un aer nefericit, 
îmi pare rău că trebuie să refuz tentanta dumneavoastră 
invitaţie, dar sunt însurat și se împlinesc aproape 24 de 
ore de când n-am mai dat pe acasă. Sper că mă înţelegeţi? 

— Evident, îi răspunse Apostolescu râzând. Dar, nu-i 
nimic, ne vom revanșa după ce terminăm cu afacerea asta. 
De acord? 

— De acord! răspunse înveselit Olteanu. 

— În legătură cu ce-am discutat până acum, mai am o 
problemă, spuse Apostolescu în timp ce-și lua la revedere 
de la Olteanu. Te rog ca mâine dimineaţă să treci pe la 
Elena Soculescu și s-o aduci aici pentru a purcede la 
alcătuirea listei prietenilor și cunoștințelor soțului ei. 

— Am înţeles, tovarășe căpitan. Mâine dimineaţă, voi 
căuta să iau legătura cu Elena Soculescu, mai înainte de a 
pleca la serviciu. Asta înseamnă că în jurul orei șapte 
dimineaţa voi fi la dumneavoastră. 

Capitolul XI. 
SURPRIZA 


Joi 10 sept. 196... 


Apostolescu se deșteptă într-o dispoziţie excelentă și, 
fredonând o melodie sincopată, se spălă și începu să se 
îmbrace. 

Când ajunse în stradă, își privi ceasul brățară și, 
constatând că până la ora șapte mai sunt numai zece 
minute, luă o hotărâre bruscă. Văzând în staţie autobuzul 
care-l ducea la serviciu, se decise să-l prindă. Cine-l mai 
văzuse în alte dimineţi, cât de tacticos și imperturbabil 
mergea pe stradă, legănându-și alene umerii puternici, ar 
fi avut toate motivele să rămână surprins de agilitatea și 
viteza pe care o dovedi, acoperind cei peste o sută de 
metri care-l despărțeau de autobuz. În momentul în care 
autobuzul se puse în mișcare, iar pufăitul aerului 
comprimat anunţa declanșarea sistemului de închidere a 
ușilor, antebraţul lui Apostolescu se strecură printre cele 
două canturi cauciucate și, prinzând bara metalică, le forță 
să se redeschidă. 

Făcându-se că nu observă privirea mustrătoare a 
taxatoarei își scoase un bilet și „avansă înainte”. 

Intrând în biroul său, un coleg îl anunţă că a fost căutat 
cu câteva minute mai înainte de locotenentul Olteanu. 

— Mi-a lăsat ceva vorbă? întrebă el pe un ton neutru. 

— Nu, în afara faptului că va reveni cu un telefon. 

— Îţi mulţumesc, îi răspunse Apostolescu în timp ce-și 
descuia sertarele biroului. În momentul când luă loc pe 
scaunul său, își spuse: „Probabil că mi-a dat telefon pentru 
a mă anunţa că n-a mai găsit-o acasă, pe Elena Soculescu 
și, în consecinţă, va mai întârzia, deoarece trebuia sa se 
duca după ea la cooperativă”. Convins de justeţea 
raţionamentului său, nu se mai gândi la asta și începu să 

examineze dosarele care-i fuseseră repartizate în ziua 
precedentă. 

Era atât de cufundat în studierea unui dosar încât și 
uitase de existenţa locotenentului Olteanu când, telefonul 
începu să-și afirme prezenţa. Ridică cu un gest mecanic 
receptorul şi rosti obișnuita formulă: „Aici Miliția 
judiciară, cu cine doriți să vorbiţi?” Era locotenentul 
Olteanu. 

— Ce-i, Georgică, te-ai dus prea târziu și ţi-a zburat 
păsărica? spuse Apostolescu în glumă. 

— Cam așa ceva, tovarășe căpitan, deși am căutat-o la 
ora șase și jumătate, veni răspunsul acestuia. În timp ce 
sunam la ușă a venit și portarul blocului, care m-a asigurat 
că de la ora șase spală scările imobilului și, dacă locatara 
ar fi plecat de acasă, ar fi trebuit s-o vadă, ceea ce nu s-a 
întâmplat. Am mai insistat câteva minute, bătând și 
sunând la ușă, și, văzând că nu-mi răspunde nimeni, m-am 
hotărât s-o caut la cooperativă. Partea cea mai curioasă 
este că, deși am ajuns la cooperativă cu jumătate de oră 
după începerea programului de lucru, dânsa nu se 
prezentase la serviciu și nici nu anunţase că va întârzia. 
Drept care am revenit la domiciliul ei, dar rezultatul este 
același: nimeni nu-mi răspunde... 

— Ascultă, Georgică, îl întrerupse Apostolescu, în 
definitiv, ce vrei acum de la mine? Ai probabil impresia că 
principala bănuită, dându-și seama, din discuţiile pe care 
le-a avut ieri cu noi, că este suspectată, a spălat putina. 
Așa este? și, fără să-i dea interlocutorului său timp să 
răspundă, continuă: Să știi că ţara noastră nu trebuie 
confundată, să spunem, cu Statele Unite, unde dacă un 
criminal trece dintr-un stat în altul, poate face să i se 
piardă urma pentru un timp îndelungat sau, de cele mai 
multe ori, definitiv. In concluzie, nu consider că este încă 
momentul să dăm semnalmentele ei lucrătorilor de miliţie. 
Poate că o fi plecat mai devreme de acasă pentru a-și face 
unele cumpărături, iar faptul că nu s-a prezentat încă la 
serviciu, este o problemă care-o privește pe dânsa 
personal și pe șefii ei. Așa că nu te mai agita atâta, pentru 

că va apare și singură. Până atunci, vino la mine să 
stabilim ce avem de făcut pentru astăzi. 

— Tovarășe căpitan, insistă Olteanu, am impresia că 
totuși ceva nu este în ordine. Când am căutat-o prima 
oară, afară era încă întuneric, fapt care mi-a permis să 
văd, strecurându-se, din vestibul, pe sub ușă o dâră de 
lumină. De asemenea, din casă se aude o emisiune 
radiofonică. Dumneavoastră, când plecaţi de acasă, lăsaţi 
lumina aprinsă și aparatul de radio deschis? Eu, nu! 

— Se întâmplă, răspunse Apostolescu, când mă duc să- 
mi iau țigări, sau vreo gazetă, de la debit... 

— Dar nu este cazul aici! îl întrerupse Olteanu cu o voce 
nerăbdătoare. Acum este aproape ora opt, ceea ce 
înseamnă că persoana căutată ar fi putut pleca - după 
depoziţia portarului - înainte de ora șase, adică de cel 
puţin două ore... Și mai este și faptul că nu s-a prezentat 
încă la serviciu. 

— De unde vorbești acum? îl întrerupse Apostolescu, 
care nu rămăsese chiar atât de rece, cum voia să pară, la 
îngrijorarea colaboratorului său. 

— Sunt în holul imobilului, la un telefon public. 

— Așteaptă-mă, vin și eu imediat! 

În următoarele minute, mașina inspectoratului îl depuse 
pe Apostolescu în faţa imobilului, unde-l aștepta 
locotenentul Olteanu. 

— Hai și arată-mi ușa apartamentului cu pricina, fură 
primele cuvinte ale lui Apostolescu, în timp ce-i strângea 
mâna lui Olteanu. 

— După ce-am vorbit cu dumneavoastră - spuse Olteanu, 
în timp ce intrau în cabina liftului -, am dat telefon la 
cooperativă, de unde mi s-a răspuns, din nou, că Elena 
Soculescu nu s-a prezentat la serviciu: fapt fără precedent, 
în cei trei ani, de când lucrează acolo. 

Între timp, liftul se oprise și Olteanu, deschizând 
portiera acestuia, indică ușa apartamentului unde locuia 
Elena Soculescu. 


64 


În faţa lor era o ușă din stejar masiv, vopsită cu un lac 
de culoare închisă. Pe ea era fixat un suport de carte de 
vizită, pe care scria „loana Grigorescu”. 

— Acesta este numele gazdei, nu? întrebă Apostolescu 
indicând cu mâna numele scris pe ușă. 

— Intocmai, răspunse Olteanu, iar când văzu că 
Apostolescu își apropie urechea de ușă, în timp ce degetul 
său apăsa pe butonul soneriei, continuă: soneria 
funcționează, am verificat-o și eu. 

Apostolescu se aplecă pentru a privi prin gaura cheii, 
dar nu putu vedea nimic; de cealaltă parte a ușii 
apărătoarea lăcașului broaștei era lăsată în jos. 

— Raza de lumină care se vedea pe sub ușă, preciză 
Olteanu, nu se mai distinge acuma, deoarece lumina zilei 
este mai puternică decât cea electrică. 

Din momentul în care se oprise în fața apartamentului, 
era încercat de un simțământ de neliniște. La început își 
spuse că, probabil, s-a lăsat influenţat de anxietatea lui 
Olteanu, dar acum era convins, de-a binelea, că într- 
adevăr ceva „nu se învârtește rotund”, în timp ce mintea 
lui încerca să găsească explicaţia acestei situaţii, interveni 
un alt aliat de-al său: simţul olfactiv. Apostolescu începu să 
adulmece aerul din jurul său. Se lăsă apoi într-un genunchi 
și își apropie nasul de spaţiul dintre ușă și pardoseala de 
ciment. Mirosi de câteva ori și, ridicând privirile către 
locotenent, îl întrebă: 

— Nu simţi nimic? 

— Nu, tovarășe căpitan, de altfel am guturai, răspunse 
Olteanu. 

În! timpul discuţiei purtate de cei doi anchetatori, în 
fața apartamentului Elenei Soculescu, își făcu apariţia un 
bărbat trecut de 55 de ani, negricios și cu ochelari. 
Hainele de pe el, cumpărate cu cel puţin zece ani mai 
înainte și purtate fără intermitenţă, lăsau impresia că, în 
tot acest interval, nu avuseseră niciodată „rendez-vous” cu 
mașina de călcat sau cu „Nufărul”. 

— Dânsul este portarul blocului, spuse Olteanu, când 
întâlni privirea întrebătoare a lui Apostolescu. 

— Cum te numești, tovarășe? îl întrebă Apostolescu. 

— Haralamb Constantin, răspunse acesta cu o voce 
răgușită. 

— Când ai văzut-o ultima oară pe doamna Soculescu? 

— Ieri, pe la ora șapte seara, când a venit să-mi bată la 
ușă pentru a mă anunţa că liftul este iar defect. l-am spus 
că știam și am anunţat mecanicul, care m-a asigurat că 
mâine la prima oră va veni să-l repare. 

— Ai putea să-mi spui dacă - atunci când a bătut la ușa 
dumitale - venea, sau se pregătea să plece în oraș? 

— Cred că venea, deoarece după ce i-am dat explicaţiile 
necesare s-a îndreptat spre scări. 

— Şi de atunci n-ai mai văzut-o? 

— Nu, domnule! 

— În dimineaţa asta ai spălat scările, nu? și, văzând cum 
portarul inclină capul afirmativ, Apostolescu continuă: La 
ce oră te-ai apucat de treaba asta? 

— Cred că era ora șase fără ceva, deoarece când a sunat 
sirena fabricii din vecinătate, pentru ora șase, tocmai 
începusem să spăl mozaicul din hol. 

— Şi nu se putea ca doamna Soculescu să fi coborât cu 
liftul, în timp ce dumneata spălai scările, să zicem, la 
etajul întâi? 

— Nu, n-ar fi fost posibil să folosească liftul, deoarece 
acesta a fost reparat abia la ora șapte, când era și domnul 
aici, spuse portarul indicându-l printr-un gest pe Olteanu. 

— La ce oră pleacă, de obicei, doamna Soculescu la 
serviciu? 

— Niciodată mai devreme sau mai târziu de ora șapte 
fără un sfert. 

— Spune-mi, te rog, n-ai impresia că aici persistă un 
miros neobișnuit? întrebă Apostolescu pentru a verifica 
dacă mirosul, care-i atrăsese atenţia, nu era poate specific 
imobilului în care se afla. 

— Cred că aveţi dreptate - spuse portarul, după ce 
adulmecă și el lângă canatul ușii -, parcă miroase a ceva 
ars. 

În tot timpul cât asistase la discuţia dintre portar și 
Apostolescu, Olteanu continuase să ţină degetul apăsat pe 
butonul soneriei. Probabil că sunetul neîntrerupt al 
acesteia deranjase pe locatarii din dreapta apartamentului 
în faţa căruia stăteau ei, deoarece ușa se deschise cu 
violență, pentru a lăsa să se vadă o femeie între două 
vârste, cu ochii cârpiţi de somn, care li se adresă enervată: 

— De ce nu lăsaţi oamenii să doarmă? Nu vedeţi că nu-i 
nimeni acasă?... Apoi, distingând uniforma lui Olteanu, 
continuă pe un ton mai binevoitor: La ora asta trebuie să 
fie la serviciu... 

— Vă rog să ne iertați că v-am deranjat, se scuză 
Apostolescu, dar avem impresia că în acest apartament 
arde ceva... 

— Cum! A luat foc casa?! întrebă speriată 
interlocutoarea. 

— N-am spus că a luat foc casa, ci numai că miroase a 
ars. Spuneţi-mi, continuă Apostolescu - urmărind în același 
timp pe chipul doamnei din ușă cât de repede se poate 
metamorfoza indignarea în spaimă -, aveţi balcon comun 
cu vecina dumneavoastră? 

— Nu, balcoanele noastre sunt despărțite printr-un zid, 
veni răspunsul plin de impacientare al doamnei care 
deschisese ușa. 

— Ţinând seama de pericolul care subzistă, spuse 
Apostolescu, vă rugăm să ne permiteţi să aruncăm o 
privire din balconul dumneavoastră în cel al vecinei. 

Sub imperiul fricii de incendiu, doamna din faţa lor își 
înfrânse toate rezervele și le deschise larg ușa. 

— Vă rog să poftiţi, spuse ea în timp ce-și strângea cu 
mâna capotul, pe care-l îmbrăcase în mod sumar când 
fusese deșteptată din somn de zgomotul făcut de soneria 
apartamentului vecin. 

După ce le arătă drumul spre balcon, Apostolescu 
deschise ușa acestuia și păși pe el. De fapt era o terasă, 
lungă de circa 5 metri și lată de aproape 2 metri. 
Apostolescu se duse spre partea stângă a terasei și, 
scoțând capul pe după zidul despărțitor, încercă să vadă 

terasa vecină. Nu remarcă însă nimic deosebit, ferestrele 
apartamentului vecin fiind închise. 

— Vă rog să nu vă supăraţi, dar am nevoie de un scaun, 
spuse Apostolescu întorcându-se spre gazda lor. 

— Imediat, răspunse aceasta și, intrând în casă, se 
întoarse cu un scaun tapițat. 

— A, nu! exclamă Apostolescu zărindu-l. N-aveţi un 
scaun de bucătărie? E păcat să mă urc cu pantofii pe el. 

— Așteptaţi, spuse intrigată aceasta și, luând scaunul 
tapițat reveni, după un minut sau două, cu un scaun de 
bucătărie vopsit într-o culoare pastel. 

Apostolescu așeză scaunul lângă peretele despărțitor și, 
suindu-se pe el, își strecură braţul în dosul zidului, care 
alcătuia mediana celor două terase. În timp ce căuta un 
punct de sprijin cu mâna, însoțitorii săi îi ghiciră, în 
sfârșit, intenţia și începură să se lamenteze. 

— Vai, domnule, dar n-ai de gând să escaladezi 
balconul... spuse îngrozită gazda. 

— Să știți că până-n stradă sunt șapte etaje tinu să 
precizeze și portarul. 

— Tovarășe căpitan, spuse cu convingere locotenentul 
Olteanu, n-ar fi mai bine să mă lăsaţi pe mine? Ştiţi, am 
jucat câţiva ani fotbal, așa că... 

Era mai mult decât putea suporta Apostolescu - care 
fără să-și poată explica de ce, avea o adevărată aversiune 
pentru fotbal -, de aceea își întoarse capul către Olteanu 
și-i răspunse, cu o ironie marcată: 

— Iar eu jumătate din viață mi-am petrecut-o jucând 
rugby! Apoi se întoarse flegmatic la preocuparea sa și 
continuă să caute punctul de sprijin de care avea nevoie. 

Se convinse însă repede că nu în dosul peretelui era 
ceea ce căuta el, ci deasupra. 

Într-adevăr, de la terasa de deasupra celei pe care se 
aflau ei, o ţeavă de oţel lungă de aproximativ 30 de 
centimetri patrona zidul despărțitor, pe care intenţiona să- 
l escaladeze. Era o ţeavă de scurgere a apei de pe 
pardoseala terasei de la etajul opt. Din păcate însă, 

aceasta era situată la o înălțime care depășea chiar și 
lungimea braţului său ridicat, cu cel puţin un metru. 

Întorcându-se spre gazda lor, care continua să-i 
supravegheze neliniștită gesturile, îi spuse: 

— Daca nu consideraţi ca abuzez prea mult de 
bunătatea și gentilețea dumneavoastră, spuneţi-mi, vă rog, 
aveţi cumva în casă o frânghie de rufe? 

— Am, dar nu v-o dau, domnule. Nu pot participa la 
sinuciderea dumneavoastră! exclamă ea cu hotărâre. 

— Ştiţi, doamnă, spuse cu calm Apostolescu, în timp ce 
se cobora de pe scaun, - principala caracteristică a unei 
societăți moderne este diviziunea muncii, care se 
materializează prin profesii și meserii multiple, necesare 
acestei societăţi. Multe din aceste meserii presupun un 
grad de periculozitate suficient de ridicat. Astfel: un pilot 
de avion poate să se prăbușească cu aeronava lui, un 
scafandru în imersiune poate rămâne fără aer, un șofer 
poate în orice moment să părăsească șoseaua și să se 
strivească de un copac etc. Cert este însă că pe de o parte 
aceste activităţi sunt necesare societăţii, iar pe de alta că 
toţi cei care au îmbrățișat astfel de meserii sunt conștienți 
de riscurile pe care le incumbă profesiunea lor. Să știți că 
și munca în cadrul miliției comportă adesea riscuri mari. 
Riscuri pe care le-am cunoscut atunci când m-am înrolat în 
activitatea pe care-o desfășor. S-ar putea să ies la pensie 
din miliţie, așa cum s-ar putea, tot atât de bine, ca un 
răufăcător să-mi găurească ţeasta cu câteva gloanţe, peste 
o oră, peste o lună sau peste zece ani. Desigur, tot atât de 
bine aș putea muri și înjunghiat, sau - pentru a localiza 
mai bine situaţia - să mă prăbușesc în stradă de la etajul 
șapte. Singurul lucru care are importanţă este să-mi fac 
datoria. Dacă aș fi luat în considerare mai întâi riscurile, în 
mod cert, n-aş fi fost acum în faţa dumneavoastră. În 
consecinţă, dacă vreţi într-adevăr să mă ajutaţi, reducând 
din riscurile pe care le comportă tentativa-mi de 
escaladare, vă rog să-mi daţi frânghia pe care v-am cerut- 
o. Altfel, tot voi încerca să trec dincolo, ceea ce va spori în 
mod substanţial riscul de-a ateriza fără parașută. 

Lunga-i tiradă își făcu efectul scontat și binevoitoarea 
lor gazdă, fără să mai facă vreun comentariu, dispăru în 
casă, pentru a reapare în scurt timp cu o frânghie de rufe 
în mână. 

— E bună? 

— Perfectă! răspunse Apostolescu după ce o încercă 
smucind-o de câteva ori între pumni. Apoi se urcă din nou 
pe scaun și, punând frânghia pe din două, o azvârli peste 
ţeava din oţel de deasupra creștetului său. Trebui să-și 
repete de mai multe ori gestul, până reuși să cuprindă 
ţeava cu frânghia. Mai făcu o încercare, pentru a verifica 
și rezistenţa ţevii și, când se convinse că totul este în 
ordine, îi întinse lui Olteanu cele două capete de frânghie, 
spunându-i: 

— Te rog să ţii frânghia întinsă, pentru a nu aluneca de 
pe ţeavă, în timp ce eu trec dincolo. 

În momentul când Olteanu preluă frânghia din mâinile 
lui Apostolescu și se fixă bine în picioare, pentru a asigura 
manevra superiorului său, acesta se aplecă și-i șopti: 
„Apropo, ceea ce fac eu acuma se numește violare de 
domiciliu și, în conformitate cu art. 246 din Codul penal, 
se pedepsește cu închisoare de la trei luni la doi ani. Dacă 
n-aș avea certitudinea că în apartamentul care ne 
interesează pe noi stăruie un pericol pentru cei din jur, m- 
aș abţine de la această escaladare. Și încă ceva, te rog să 
supraveghezi apartamentul acela de peste drum... cel de 
deasupra balconului, unde s-au pus rufele la aerisit. Mai 
exact, vreau să știu dacă mai apare cineva în dosul 
perdelelor... 

Locotenentul Olteanu nu mai avu când să-și exprime 
asentimentul, deoarece Apostolescu apucă cu mâna stângă 
frânghia și se săltă pe balustrada balconului, în timp ce 
mâna dreaptă se agăţță cu degetele de peretele 
despărțitor, al apartamentului vecin. Făcu o mișcare de 
înconjurare a acestuia, cu pieptul, trecu piciorul drept, 
apoi pe cel stâng și sări ușor în balconul apartamentului 
ocupat de Elena Soculescu. 

Capitolul XII. 
SA FIE CHEMAT 
PROCURORUL... 


În primul moment constată că terasa pe care se afla era 
identică cu cea părăsită puţin mai înainte. Se apropie 
imediat de ușa terasei și încercă s-o deschidă, dar nu 
reuși. Același insucces îl întâmpină și când încercă să 
deschidă ferestrele. Toate erau bine închise pe dinăuntru. 

Se apropie atunci de ultima fereastră, care n-avea 
perdea, și, uitându-se înăuntru, văzu o bucătărie. Ceea ce 
îi atrase atenţia în primul rând a fost o mașină de gătit cu 
gaze. Pe un ochi aprins al acesteia se afla un ibric mare și 
gol. Privind mai atent ibricul care se afla pe mașina de 
gătit, constată că, deși la origine culoarea acestuia trebuia 
să fi fost albastră, acum avea nuanţa vișinei putrede. Deci 
mirosul care-i frapase era cauzat de tabla încinsă a 
ibricului. 

Asigurându-se astfel că nu există un pericol iminent de 
incendiu, luă pe rând celelalte ferestre, dar nu a putut să 
vadă nimic prin ele din cauza unei draperii de pluș gros, 
care împiedica pătrunderea privirilor sale prin geamuri. 
Gând reveni la ușa balconului, constată că și aceasta era 
acoperită, pe dinăuntru, de draperia din pluș. Tocmai când 
vru să renunte, zări, în colţul din dreapta, o suprafaţă mică 
din geamul ușii, nu mai mare ca o palmă de copil cu 
degetele rășchirate, care nu era complet acoperită de 
draperie. Mai întâi nu putu distinge nimica, apoi, când 
ochii i se obișnuiră cu penumbra care domnea în cameră, 
zări ceva care-l decise să se îndrepte, imediat, spre 
peretele terasei de unde venise. Îl strigă pe Olteanu și 
când capetele lor se apropiară, pe lângă zidul despărțitor, 
Apostolescu îi șopti câteva cuvinte, la auzul cărora 
interlocutorul său îl privi cu un amestec de neîncredere și 
uimire. 

— Şi ca să nu mai pierdem timpul, dă-i un telefon 
procurorului Pastia, din apartamentul în care te afli, și 
apoi vino la ușa de intrare; în timp ce dumneata îl pui la 
curent pe procuror, cu descoperirea făcută, eu am să 
încerc să pătrund în casă și să-ţi deschid ușa. 

Olteanu, încă interlocat de spusele lui Apostolescu, ceru 
permisiunea gazdei pentru a se folosi de telefonul 
acesteia. În acest timp, Apostolescu se îndreptă cu 
hotărâre spre geamul în dosul căruia un ibric gol și înroșit 
de atâta căldură stătea pe focul unei mașini de gătit cu 
gaze. 


Capitolul XIII. ` 
O DESCOPERIRE MACABRA 


Ajuns în fața ferestrei de la bucătărie, Apostolescu își 
ridică piciorul stâng în sus, la fel ca o dansatoare de 
„French-cancan”, și, fără nici un fel de reticență, lovi 
geamul cu tocul pantofului, transformându-l în cioburi. Își 
strecură apoi mâna prin spărtura geamului și, apucând 
drucărul, deschise fereastra. Se prinse cu mâinile de 
pervazul ferestrei, puse un picior pe tocul acesteia și 
printr-o săritură elastică ajunse pe cimentul bucătăriei. 

Primul lucru pe care-l făcu a fost acela de a opri focul, 
închizând robinetul maşinii de gătit.  Remarcând 
temperatura ridicată din bucătărie, își spuse că ibricul a 
stat, probabil, mai multe ore pe foc. În timp ce închidea 
robinetul de gaze, văzu pe fundul ibricului, care dogorea 
de căldură, niște pete negre. După toate aparențele, era 
ceai carbonizat, prin evaporarea apei în care a fost pus la 
fiert. 

Dar nu bucătăria constituia scopul efracţiei sale. Puse 
mâna pe clanţa ușii din faţa sa și-o răsuci. Datorită 
draperiilor groase care acopereau ferestrele, lumina 

răzbătea cu greu, sub forma unor fascicule, prin câteva 
puncte incomplet acoperite. 

Se îndreptă hotărât spre fereastră și, cu un gest brusc, 
trase draperia de pluș într-o parte. Lumina zilei, invadând 
încăperea, îi permise lui Apostolescu să-și dea seama, 
dintr-o singură privire, de situaţia care domnea acolo. 

Cu excepţia unei servante grele cu furnir de mahon, 
care era proptită în ușa de acces la vestibul - fără îndoială 
pentru a o baricada -, și a mesei care stătea în mijlocul 
camerei într-o poziţie excentrică, toate celelalte piese ale 
garniturii de mobilă erau amplasate într-o ordine firească 
dacă nu chiar pedantă. In acel moment se auzi vocea unei 
spicherițe care anunţa, pe calea undelor, că este ora nouă 
dimineaţa. 

Studioul, cu așternutul nestrâns, lăsa impresia că cel 
care dormise în el se afla în apropiere și trebuia să apară 
din moment în moment. Alături de pat, pe un scaun se afla 
un taior pe care-l mai văzuse, cu o zi înainte, când 
discutase cu Elena Soculescu. Pe umerii taiorului, era 
aruncată neglijent o pereche de ciorapi nylon. 

În timp ce contempla spectacolul care i se înfățișa, 
Apostolescu își scoase din buzunar un briceag pe care-l 
deschise și-l închise de câteva ori, ezitând până se hotări 
să renunţe la serviciile lui. „În definitiv, la ce bun după 
atâtea ore?” - își spuse el. 

Încăperea în care se afla avea patru uși: prima era aceea 
prin care intrase el din bucătărie, a doua avea acces către 
terasă, a treia - care era blocată de servantă -, după 
presupunerile lui, trebuia să dea în vestibul, iar cea de-a 
patra ușă, după toate probabilitățile, ascundea în spatele 
ei camera de baie. Pentru a-și verifica supoziţia se 
îndreptă către ultima ușă și-o deschise. Avusese dreptate, 
în faţa lui se afla o baie mica și cochetă. Ceea ce nu putu 
scăpa privirilor sale era ordinea și curăţenia care domneau 
acolo. 

În acel moment se auzi soneria, care-l anunţa insistent 
că Olteanu i-a îndeplinit ordinul de a-l chema pe 
procurorul Pastia, iar acuma dorea să i se asigure și lui 

accesul în încăpere. Apostolescu, care, în faţa priveliștii ce 
i se oferea, uitase de colaboratorul său, închise la loc ușa 
de la camera de baie și se îndreptă către servanta proptită 
în ușa de la vestibul. 

„Un moment, Georgică” - strigă el. Apoi, își așeză o 
palmă pe tocul ușii, iar cealaltă mână și-o strecură între 
servantă și ușă. Când aprecie că și-a fixat bine ambele 
mâini, își încordă mușchii pectorali și mobila începu să 
alunece ușor pe parchet. 

După ce deplasă servanta, atât cât trebuia pentru a se 
permite deschiderea ușii, se opri. Își scoase batista din 
buzunarul interior al hainei și punând-o pe clanţă, apăsă și 
deschise ușa. Lumina electrică care-l întâmpină în vestibul 
îi aminti de una din observaţiile făcute de locotenentul 
Olteanu când îl chemase acolo și își spuse: „Câtă dreptate 
a avut...” 

Utiliză din nou batista, de astă dată pentru a întoarce 
butonul broaștei yale la ușa de intrare. Când ușa fu 
deschisă, întâlni privirea nerăbdătoare a locotenentului 
Olteanu, în timp ce din spatele acestuia era fixat de ochii 
plini de curiozitate ai doamnei prin apartamentul căreia 
trecuseră și ai bătrânului portar. 

Apostolescu îi făcu semn lui Olteanu să intre înăuntru și, 
în timp ce acesta se strecura prin ușa pe jumătate 
deschisă, se adresă pe un ton de scuză celorlalți doi 
martori: 

— Vă rog să mă iertaţi că nu vă pot invita și pe 
dumneavoastră, dar ce s-a petrecut în acest apartament 
este o problemă în exclusivitate a miliției. În ceea ce 
privește pericolul de incendiu, să nu vă faceţi nici un fel de 
griji, a fost înlăturat, mai adăugă Apostolescu în timp ce 
închidea ușa. 

— Unde este? întrebă Olteanu. 

— Uite-o! spuse Apostolescu, după ce deschise ușa care 
dădea din vestibul în dormitor. 

În faţa lui Olteanu, sub lampa de plafon - înclinată într-o 
parte de o frânghie fixată de cârligul acesteia - atârna, la o 


74 


distanță de aproximativ jumătate de metru de parchet, 
Elena Soculescu. 

— Dar de ce este așa de lungă? întrebă surprins 
Olteanu. 

— Probabil că n-ai mai văzut niciodată oameni 
spânzurați, altfel ai fi știut că, sub efectul forţei 
gravitaționale, corpurile celor care aleg acest fel de 
moarte se alungesc. 

— Şi mirosul acesta pestilenţial? 

— Este o altă caracteristică a morţii prin spânzurătoare: 
toţi mușchii - deci și cei ai organelor de evacuare - se 
relaxează în momentul în care creierul nu mai este 
alimentat cu sânge, adică la aproximativ 30 de secunde 
după ce carotidele au fost strivite de laţ, sub presiunea 
produsă de tracţiunea exercitată de corpul victimei. 

— N-ar trebui s-o dăm jos de acolo? 

— Am avut și eu intenţia asta când am intrat înăuntru, 
dar plecând de la ideea că oricum n-o mai putem ajuta, am 
considerat că este mai bine să nu o mai mișcăm până la 
venirea medicului legist și a procurorului. Apropo, l-ai 
anunțat pe Pastia? 

Olteanu făcu un semn afirmativ cu capul, apoi puse o 
nouă întrebare: 

— Se moare repede prin spânzurătoare? 

— Simptomele sunt foarte relative și diferă de la 
organism la organism. In tot cazul, simultan cu șocul 
provocat de frânghia care frânează brusc căderea corpului 
și provoacă desprinderea vertebrelor cervicale din 
coloană, așa cum ţi-am mai spus, se întrerupe alimentarea 
cu sânge a creierului, ceea ce provoacă leșinul, mai exact 
insensibilitatea. Astfel că spânzuratul nu mai are când să- 
și dea seama că se sufocă. La examenul necropsic însă, cu 
cât durata agoniei este mai lungă cu atât tabloul asfixiei 
este mai pronunţat și mai polimorf. 

— În cât timp de la strângerea laţului culant se mai 
poate interveni cu eficacitate, pentru salvarea candidatului 
la sinucidere? 

— Exceptând fracturile coarnelor mari ale osului hioid și 
ale cornului mare al cartilagiului tiroid - care nu sunt, 
totuși, obligatorii în toate cazurile de spânzurare -, teoretic 
intervenţia trebuie făcută în maximum 8 minute, pentru a 
mai putea asigura, ulterior, o viață normală victimei. După 
acest interval, prin sistarea alimentării cu sânge a 
creierului, celulele cerebrale ale acestuia se distrug în 
mod ireversibil. În ceea ce privește inima - în unele cazuri 
-, aceasta continuă să funcţioneze și 20 de minute după 
instalarea leșinului. 

În timp ce locotenentul Olteanu - ascultând explicaţiile 
lui Apostolescu - se pregătea să mai întrebe ceva, fu 
întrerupt de intervenţia insistentă a soneriei. 


Capitolul XIV. Ş 
POATE FI CLASATA 
AFACEREA? 


Apostolescu deschise ușa și-l pofti pe Pastia în 
garsonieră. 

— Cum s-a spânzurat? întrebă procurorul după ce 
Apostolescu îl puse la curent cu elementele care l-au 
obligat să pătrundă, prin efracţie, în apartament. 

— A tras draperiile de la ferestre, probabil, pentru a nu 
fi văzută din blocul de vis-ă-vis. A împins această servantă 
- și Apostolescu o indică cu mâna - în ușă, a trecut frânghia 
prin cârligul din plafon și, după ce și-a pus ștreangul, a 
sărit de pe masă cu laţul la gât. Asta-i tot ce rezultă la 
prima vedere. 

— Ai dreptate! spuse Pastia. Așa trebuie să se fi 
petrecut faptele. lar cauza acestei sinucideri este ușor de 
presupus, și-a dat seama că i-am demascat rolul, în 
uciderea soţului ei, și a preferat să-și ia singură viaţa. 

Ținând seama de turnura pe care au luat-o lucrurile, cred 
că putem considera dosarul afacerii Soculescu închis, de 
acord? 

— Dacă luăm în considerare mobilul pe care-l 
presupuneţi, pentru justificarea gestului victimei - și care, 
trebuie să recunosc, este suficient de plauzibil -, sunt 
tentat să vă dau dreptate. Totuși există ceva care mă 
intrigă. Oare este firesc ca un om care s-a decis să se 
sinucidă să mai dorească să savureze o ceașcă de ceai? 

— Dacă se pleacă de la premisa că un om care a luat 
hotărârea să-și curme viața se află deja într-o stare 
psihologică anormală, poate chiar psihopatică, de ce n-am 
admite și unele curiozităţi? Probabil că era obișnuită să 
bea în fiecare seară, la culcare, un ceai. În tot cazul, nu 
văd ce altă explicaţie trebuie să mai căutăm, atât timp cât 
nu poate exista nici un dubiu că avem în fața noastră o 
sinucidere. Poate cineva să acuze intervenţia unei voințe 
exterioară victimei, atât timp cât singura ușă de acces era 
- atât de cert - închisă pe dinăuntru? Dacă crezi că a închis 
altcineva ușa decât victima, atunci această persoană ar 
trebui să fie aici, cu noi. Ai căutat-o? îl persiflă Pastia. 

Apostolescu era convins că logica procurorului este 
corectă și totuși flerul îi spunea că nu trebuie să se 
grăbească. Ochii săi iscoditori continuau să privească 
încăperea, lucrurile din ea și victima agăţată de plafon. 

În acest timp procurorul îl privea, așteptânduii 
asentimentul. 

— Tovarășe procuror, exclamă deodată Apostolescu, am 
găsit! Nu vi se pare demn de reţinut faptul că victima, deși 
s-a sinucis pe întuneric, a ţinut să astupe ferestrele cu 
draperia de pluș? Sau - continuă Apostolescu, de astă dată 
cu vădită ironie - înainte de a-și băga capul în laţ a coborât 
de pe masă și a stins lumina pentru a nu avea de plătit 
prea mult curent la sfârșitul lunii? Dar nu numai atât, noi 
am stabilit - după declaraţiile vecinilor lui Andrei 
Soculescu - că acesta trebuie să fi murit în prezenţa unui 
bărbat și a unei femei. Dacă femeia putem spune că a fost 

depistată, ce-i cu bărbatul? Putem oare închide dosarul 
până nu-l găsim? 

— Să fiu al naibii dacă n-ai dreptate! Am și uitat de el. 
Nu putem clasa afacerea până nu-l găsim pe acest domn! 
exclamă convins Pastia. 

Adevărul era că procurorul Pastia, departe de a-și face 
datoria în mod formal, se obișnuise să ia lucrurile mai ușor 
- când lucra cu Apostolescu -, deoarece știa că întotdeauna 
poate conta pe sprijinul perspicace-lui anchetator; chiar 
dacă polemica ce se isca între ei crea câteodată disensiuni, 
acestea erau imediat înlăturatei, după ce unul dintre ei 
reușea să-și argumenteze și să-și impună punctul de 
vedere. O terță persoană care ar fi asistat la discuţiile 
dintre ei - fără să fi fost avizată în prealabil - ar fi tras 
concluzia că între cei doi beligeranţi există un antagonism 
sau o răfuială veche. În realitate, ambii anchetatori erau 
bucuroși când aveau ocazia să lucreze împreună, deoarece 
aveau certitudinea că, prin completările pe care și le 
făceau, cu reciprocitate, excludeau posibilitatea strecurării 
vreunei erori în ancheta întreprinsă. 

— Ascultă, căpitănele, spuse Pastia dezmierdându-și 
colaboratorul, crezi că și în acest caz putem vorbi de-o 
crimă? Chiar în condiţiile în care, în mod evident, 
criminalul n-ar fi putut avea acces aici? 

— Sunt convins că și această femeie a fost ucisă, deși nu 
pricep cum? Dacă ar fi cineva în stare să-mi explice cum a 
putut criminalul pătrunde sau ieși dintr-o cameră închisă 
ermetic, aș fi gata să-mi pun la bătaie solda pe o lună de 
zile! spuse Apostolescu. Apoi continuă: în tot cazul, eu 
personal consider că, cheia acestei afaceri o reprezintă 
anonimul prieten al doamnei Soculescu. Când vom ști cine 
este acest misterios personaj, sunt aproape sigur că 
dezlegarea misterului uciderii familiei Soculescu n-ar mai 
constitui o problemă. 

Capitolul XV. 
CINE ESTE PRIETENUL 
DOAMNEI SOCULESCU? 


După ce procurorul Pastia își luă la revedere de la cei 
doi anchetatori și părăsi încăperea, Olteanu deschise 
discuţia: 

— Tovarășe căpitan, mi-am adus aminte de ceva! Când 
eram pe terasa vecină, v-aţi apucat să ţineţi o conferință 
despre etica profesională a milițienilor. Vă mărturisesc că 
această peroraţie m-a intrigat, mai cu seamă că momentul 
nu era de loc potrivit. Atât eu cât și dumneavoastră 
ardeam de nerăbdare să știm care este sursa și cauza 
mirosului de ars ce ne-a îndemnat la violarea domiciliului 
Elenei Soculescu... 

— Remarca este corectă, nu întâmplător am ţinut acel 
discurs. Am avut impresia că cineva ne supraveghează din 
apartamentul de peste drum și am tras de timp, 
întârziindu-mi escaladarea, pentru a fi mai bine edificat. 
Atunci când am considerat că a fost probabil numai o 
impresie, am purces la escaladare și te-am rugat să 
continui supravegherea. Ai mai remarcat vreo mișcare în 
dosul perdelelor apartamentului pe care ţi l-am indicat? 

— N-am văzut nimic suspect, tovarășe căpitan... 

În acel moment soneria se făcu din nou auzită, pentru a 
anunța sosirea a doi lucrători de la serviciul tehnico- 
științific. 

Apostolescu le explică în câteva cuvinte ce dorește de la 
ei, insistând în special asupra necesităţii de a se fotografia 
toate amprentele digitale pe care le vor găsi. Spera ca în 
acest fel să poată ulterior identifica pe obișnuitul vizitator 
al Elenei Soculescu. Urmând ca, după depistarea acestuia, 
să-i pună câteva întrebări, mai cu seamă asupra felului 
cum și-a petrecut timpul, în ziua și la ora când au decedat 
cei doi membri ai familiei Soculescu. 

După ce le mai dădu câteva indicaţii, Apostolescu își 
concentră atenţia asupra corzii de care atârna victima. 
Aceasta - după cât se pricepea el - părea să facă parte din 
categoria corzilor de mare rezistenţă, utilizate de alpiniști 
la escaladările montane. Victima atârna de un capăt al 
corzii, iar celălalt - după ce fusese trecut prin inelul 
cârligului din plafon - fusese unit în diagonală cu robinetul 
radiatorului de calorifer și legat de acesta. 

— După cum se vede, victima a fost spânzurată cu 
această coardă de nylon; ar fi posibil să depistaţi pe 
suprafaţa ei desenele papilare a celor care au umblat cu 
ea? îi întrebă Apostolescu pe cei doi experți. 

— Este imposibil, tovarășe căpitan! Diametrul corzii are 
maximum 5 milimetri și prezintă o suprafață mult prea 
mică pentru a se putea asigura o expertiză dactiloscopică 
concludentă, răspunse unul dintre specialiști clătinându-și 
cu îndoială capul. 

În timp ce Apostolescu discuta cu criminaliștii, se auzi 
din nou soneria și Olteanu se duse să deschidă ușa. Când 
reveni în încăpere era însoţit de medicul legist Dumitriu, 
care, cu o figură jovială, i se adresă lui Apostolescu: 

— Ce faci, căpitane? Pe unde mă duc dau mereu de 
dumneata, parcă am avea întâlnire... 

— Tovarășe Dumitriu, îl întrerupse cu un ton de dojană 
acesta, să știți că sunt supărat pe dumneavoastră. Cât 
timp vă trebuie pentru a întocmi certificatul necropsiei lui 
Andrei Soculescu? 

— Cum cât timp îmi trebuie? întrebă mirat medicul 
legist. Am lucrat cât am putut de repede, dar pentru a 
întocmi certificatul a trebuit să aștept și rezultatul 
examenului histologic. Și, cu toate astea, ţi-am trimis încă 
de ieri-seară certificatul. Dacă nu ţi-a parvenit încă, nu-i 
vina mea. Du-te și caută-l, probabil că l-a rătăcit cineva! 
Apoi adulmecând aerul mai adaugă: Ce treabă scârboasă! 
Parcă ar fi înfundată instalaţia sanitară! 

— Tovarășe Dumitriu, întrebă Apostolescu în timp ce 
medicul își scotea instrumentele din trusă, când credeţi că 
îmi va parveni certificatul acestui caz? 

— Hai, nu fi răutăcios, căpitane, eu știu că ești veșnic 
grăbit și că pentru a-ţi fi pe plac ar trebui să ţi-l dau acum, 
pe loc, dar nu-i posibil, și asta o știi și dumneata, nu? Dar 
pentru a te ajuta, continuă Dumitriu după ce-și consultă 
ceasul de mână, am să mă străduiesc ca în următoarele 
două-trei ore să-ţi fie înmânat. E bine? 

— Dacă vă ţineţi de cuvânt, este perfect! răspunse 
mulțumit Apostolescu. Iar după ce ură spor la treabă celor 
trei specialiști, părăsi garsoniera urmat de Olteanu. 

— Şi acum în ce direcţie orientăm ancheta? îl întrebă 
Olteanu când ajunseră în stradă. 

— Trebuie să întocmim neapărat lista prietenilor și 
cunoștințelor familiei Soculescu. Era de preferat s-o 
alcătuim cu ajutorul Elenei Soculescu, așa cum am stabilit 
ieri-seară, dar... Nu-i nimic, o vom face, indirect, plecând 
de la cei cu care erau în relaţii. În acest scop, mă voi duce 
din nou la cooperativa unde au lucrat cele două victime, 
pentru a discuta cu colegii lor de muncă. Treaba asta o voi 
face însă pe la ora unu după-amiază, deoarece până atunci 
trebuie să mă ocup de niște „profesioniști” specializați în 
subtilizarea operelor de artă. În tot cazul, dacă vrei să 
participi la discuţiile ce le voi purta la cooperativă, înainte 
de a pleca am să-ţi dau telefon la secţie și vom stabili 
împreună ora când plecăm într-acolo. De acord? 

— La ordinele dumneavoastră, tovarășe căpitan. 
Problemele pe care le am eu de rezolvat nu-mi cer să mă 
deplasez în afara secției, așa că în permanenţă voi fi în 
biroul meu și în același timp la dispoziția dumneavoastră. 

După ce se despărţi de colaboratorul său, Apostolescu 
se urcă în mașina care-l aștepta și în următoarele zece 
minute sc afla în biroul lui de la I.G.M. 

Capitolul XVI. 
DATELE AFACERII SE 
CONTRAZIC 


Era aproape douăsprezece și jumătate când Apostolescu 
termină cu interogarea hotilor de tablouri. Se simţea 
epuizat de discuţia pe care o avusese cu „clienţii” săi și, 
pentru a se reconforta, dădu un telefon la bufet și ceru să i 
se trimită o cafea amară și mai ales tare. 

Câteva minute mai târziu, o ciocănitură ușoară în ușă îl 
făcu să creadă că a sosit cafeaua comandată. Dar, spre 
dezamăgirea lui, intră un subofițer, care după ce-l salută 
și-i înmână două plicuri părăsi biroul. 

Dintr-o singură privire își dădu seama că, în sfârșit, 
intrase în posesia certificatelor medico-legale, ale lui 
Soculescu şi soţiei sale, precum și a rezultatului 
investigaţiilor întreprinse de experţi în locuinţa lui Andrei 
Soculescu. 

Tocmai începuse să citească raportul criminaliștilor 
când o nouă bătaie în ușă îl anunţă că i-a sosit și cafeaua 
mult dorită. 

După ce-și puse la îndemână ceașca și își aprinse o 
țigară, reluă lectura buletinului criminaliștilor. Parcurse 
cu rapiditate cele câteva foi de hârtie dactilografiate, iar 
când termină începu să le recitească și să sublinieze 
anumite pasaje, pe care le aprecia ca fiind mai importante: 

„Gazul metan s-a scurs atât prin cele două arzătoare 
superioare, cât și prin cuptorul mașinii de gătit; urmare a 
deschiderii celor trei robinete corespunzătoare... Se 
constată că mașina de gătit a fost cumpărată, de curând, 
cu duzele adaptate pentru gaze îmbuteliate (lichefiate), 
dar racordată la reţeaua de gaz metan. Datorită acestei 
erori cauzată, probabil, din vina vânzătorului - care n-a 
întrebat clientul pentru ce sursă de combustibil cumpără 
mașina -, orificiile de evacuare a gazelor prezintă o 
obturare de 50%, faţă de cele utilizate pentru reţeaua de 

gaz metan; ceea ce a redus la jumătate debitul de gaze 
care alimenta cele trei arzătoare. Ţinând seama de cubajul 
încăperii, de debitul redus al gazelor, precum, și de 
puterea mică a exploziei, se apreciază că din momentul 
deschiderii robinetelor mașinii de gătit și până în 
momentul declanșării deflagraţiei a existat un interval de 
aproximativ patru ore. Întrucât este stabilit că deflagraţia 
s-a produs la ora trei și cincisprezece minute dimineaţa, 
rezultă că deschiderea robinetelor mașinii de gătit a fost 
realizată în jurul orei unsprezece noaptea”. 

Când sublinie ultima frază, pe faţa lui Apostolescu apăru 
un zâmbet, iar în timp ce sorbi câteva înghiţituri din 
cafeaua care între timp se răcise, își spuse amuzat: „Cum 
dracu pot doi oameni, cu o experienţă atât de bogată, să 
facă o astfel de afirmaţie? Nu se poate să nu fi aflat despre 
declaraţiile făcute de vecini... în sfârșit” - își termină 
Apostolescu monologul, ridicând din umeri și reluându-și 
sublinierile pe buletin. 

„În ceea ce priveşte agentul care a declanșat explozia: 
având în vedere gradul de distrugere al aparatului 
telefonic, respectiv expulzarea subansamblelor acestuia, 
se poate afirma, cu certitudine, că de la acest punct a fost 
provocată aprinderea gazelor din locuinţă. Mecanismul 
aprinderii fiind următorul: amestecul exploziv (format prin 
combinarea metanului cu aerul din încăpere) a pătruns și 
printre piesele componente ale aparatului telefonic, iar în 
momentul când acesta a fost apelat de la un alt post, 
exterior, vibratorul a aprins prin scânteile sale electrice 
mediul inflamabil înconjurător”. 

„La analiza dactiloscopică efectuată nu s-au remarcat 
amprente digitale diferite de ale victimei”. Când repuse 
buletinul criminalistic pe biroul său, Apostolescu era 
dezamăgit. Își pusese atâtea speranţe în depistarea unor 
amprente digitale străine de ale lui Andrei Soculescu, și 
acum... nimic. 

Ridică resemnat din umeri și trecu la examinarea și 
sublinierea pasajelor mai importante din certificatul 
necropsiei lui Andrei Soculescu: 

... mucoasele victimei (nas și gură) au o culoare roșie 
deschisă, fără depuneri de scrum sau fum, ceea ce indică 
următoarele: primo, decesul se datorește inhalării de 
monoxid de carbon și secundo, victima nu mai trăia în 
momentul deflagraţiei. La examinarea vizuală a sângelui 
victimei, se constată o culoare roșu-vișiniu deschis, spre 
deosebire de sângele normal, care are o tenta mai închisă. 
De altfel și examinarea în laborator a sângelui victimei 
indică transformarea a aproximativ 70% din sânge în 
carboxihemoglobină, compoziţie în care moartea se 
instalează fără excepţie”. 

„In ce privește incendiul și urmările lui asupra 
organismului victimei, se constată că, datorită căldurii 
radiante, partea neacoperită a corpului - respectiv capul - 
a suferit o arsură de gradul III, fapt care împiedică 
identificarea victimei după semnalmentele feței. Din 
examinarea și confruntarea danturii victimei cu fișa 
stomatologică de la policlinica de cartier s-a stabilit, în 
mod cert, că decedatul este Andrei Soculescu”. 

„Concentrația alcoolului în sânge are o valoare de 
0,02%, cantitate cu mult sub cea care se admite a fi 
generatoare de tulburări de echilibru”. 

„Probele de laborator indică existenţa unui derivat al 
acidului barbituric (în stomac și intestinul subţire). Se 
remarcă faptul că această substanţă este un soporific 
puternic, de un tip neutilizat în ţara noastră”. 

„Ţinându-se seama de ora la care s-a făcut necropsia, se 
apreciază că decesul victimei a avut loc în jurul orei 
douăsprezece noaptea”. 

Fără ca figura lui să exteriorizeze concentrarea cu care 
compara și prelucra datele din cele două documente, 
Apostolescu se rezemă de spătarul fotoliului și își aprinse 
flegmatic o nouă ţigară. În sfârșit, se hotări să ia o decizie. 
Ridică receptorul telefonic, formă un număr pe disc și, 
când i se răspunse, îl ceru pe locotenentul Olteanu. 

— Plecăm spre cooperativă? întrebă Olteanu. 

— Nu, a apărut ceva nou și te rog să vii imediat la mine, 
răspunse Apostolescu. 

După ce închise telefonul, întinse mâna și luă cel de-al 
doilea certificat medico-legal, al Elenei Soculescu, pe care, 
în timp ce-l parcurgea, făcea sublinieri, la fel ca și la 
celelalte două precedente. 

„Victima a realizat o spânzurare tipică (nodul culant la 
ceafă și corpul în suspendare completă). Decesul a fost 
cauzat de comprimarea gâtului, cu urmările sale: 
impermeabilizarea carotidelor și asfixia... Nu se remarcă 
urme de violență pe corpul victimei... Nu se constată 
prezenţa alcoolului în sânge... Probele de laborator indică 
existența unui soporific puternic (stomacul și intestinul 
subțire), similar cu cel din cazul Andrei Soculescu... 
Ținându-se seama de ora la care s-a efectuat necropsia 
victimei, se apreciază că decesul a avut loc între orele 
unsprezece și douăsprezece noaptea” 

Când termină de subliniat și ultima frază a certificatului 
medico-legal al Elenei Soculescu, o bătaie în ușă anunţă 
sosirea lui Olteanu. 

— Ce s-a întâmplat, tovarășe căpitan? A apărut ceva 
nou? 

— Citește-le! spuse Apostolescu, întinzându-i fără alt 
comentariu cele trei rapoarte. 

În timp ce Olteanu citea cu atenţie conţinutul foilor 
dactilografiate, Apostolescu se plimba gânditor prin birou 
și fuma. Apoi se opri, își strivi ţigara în scrumieră și începu 
să urmărească, zâmbind, reacţia colaboratorului său. Ştia 
exact ce se petrece în mintea lui Olteanu, doar trecuse și 
el, puţin mai înainte, prin aceeași stare sufletească. Intr- 
adevăr, pe măsură ce parcurgea materialul întocmit de 
experți și medicul legist, figura lui, care la început, 
exprima numai curiozitate, acum, după ce citise 
rapoartele, exterioriza cea mai deplină uimire. 

— Încep să nu mai înţeleg nimica, tovarășe căpitan! 
exclamă el, în timp ce depunea pe birou rapoartele pe care 
le citise. 

— Prea mult nu înţeleg nici eu, răspunse Apostolescu, 
ridicând din umeri. În tot cazul, dacă luăm drept bune 
datele acestor rapoarte, trebuie schimbată în mod radical 

orientarea anchetei. Astfel, noi am plecat de la ideea că 
asasinarea lui Andrei Soculescu a avut loc între orele unu 
noaptea - când am presupus, după declaraţiile vecinilor, că 
s-a terminat cheful - și trei și un sfert dimineaţa, când s-a 
produs  deflagraţia. Plecând de la aceste date, am 
considerat că victima a decedat în jurul orei două 
dimineaţa. În momentul de faţă însă, după datele rezultate 
din buletinele specialiștilor - care de altfel se susţin 
reciproc, deși au la bază căi diferite de analizare - rezultă 
că momentul declanșării crimei a început la ora 
unsprezece noaptea, iar decesul victimei a avut loc la 
miezul nopţii. 

— De ce n-am admite că datele furnizate de specialiști 
sunt inexacte? Putem oare considera ca infailibile aceste 
indicaţii? 

— La început, când am citit raportul criminaliștilor și am 
văzut concluziile la care ajungeau, m-am grăbit să-i 
consider niște căscaţi. Dar, după ce-am citit și certificatul 
medico-legal, m-am grăbit să-mi cer scuze pentru felul în 
care i-am etichetat. Lăsând la o parte faptul că datele 
furnizate sunt obţinute pe baze absolut științifice, 
veridicitatea lor mai rezultă și din ce spuneam mai înainte: 
ambele rapoarte se completează reciproc. Cu toate 
acestea, continuă Apostolescu, cum în meseria noastră 
nimic nu poate fi luat ca valoare absolută, am să cer 
reexaminarea datelor cuprinse în aceste rapoarte. 

— Şi în cazul în care specialiștii își vor susţine, totuși, 
indicaţiile și concluziile lor, credeţi că putem acredita 
ideea că cinci familii s-au înșelat asupra celor petrecute în 
locuinţa vecinului lor Soculescu? întrebă neîncrezător 
Olteanu. 

— În ceea ce privește depoziția martorilor, experienţa 
ne obligă să avem întotdeauna rezerve. De aceea vreau să 
mergem împreună și să discutăm din nou cu ei. Dar, 
înainte de a pleca, trebuie să dau două telefoane, spuse 
Apostolescu. 

Urmară două convorbiri laconice, prin care Apostolescu 
îi puse în temă pe cei care întocmiseră rapoartele de 
necesitatea reexaminării datelor comunicate. 


Capitolul XVII. 
VERIFICAREA 
CONTRADICȚŢIILOR 


Autoturismul miliției ajunse în strada D. și apoi în faţa 
imobilului, unde, cu două zile mai înainte, avusese loc 
explozia cu gaz metan. 

Coborând din mașină, Apostolescu i se adresă lui 
Olteanu: 

— Preiei oficiul de ghid și mă conduci la cei care ţi-au 
făcut depoziţii în legătură cu cele auzite în noaptea când a 
fost ucis Soculescu. 

— În regulă, tovarășe căpitan, mergem mai întâi la 
vecinii de pe palier. 

După ce liftul îi lăsă la etajul patru, Olteanu se îndreptă 
către apartamentul din stânga celui sigilat de miliţie. 

Olteanu întinse degetul spre butonul soneriei, dar 
Apostolescu îi puse mâna pe braţ și îi arătă un bileţel fixat 
pe ușă, care-i anunţa pe cei interesaţi: „Sunt la piaţă, revin 
imediat”. 

— Am început-o bine, spuse cu ironie Apostolescu. Hai 
la vecinul din dreapta. 

Ușa se deschise aproape imediat, după ce se auzi 
ţărâitul soneriei. Un bărbat de aproximativ 40 de ani, 
îmbrăcat cu un pantalon gri și o haină de casă scurtă, îi 
întrebă ce doresc. 

— Probabil că sunteţi tovarășul Constantinescu? Am fost 
ieri dimineaţă aici și am stat de vorbă cu soţia 
dumneavoastră în legătură cu cele petrecute în noaptea 

precedentă în apartamentul alăturat, spuse Olteanu 
indicând cu privirile peretele din partea stângă, care-i 
despărțea de apartamentul în care locuise victima. 
Dumneavoastră nu aţi fost acasă, și acum am dori să 
profităm de faptul că sunteţi prezent, pentru a vă ruga - 
atât eu cât și superiorul meu, tovarășul căpitan 
Apostolescu - să ne daţi câteva relaţii. 

— Cu multă plăcere! spuse interlocutorul lor, poftindu-i 
în casă. 

Prima constatare făcută de Apostolescu a fost că 
apartamentul era identic cu cel locuit de Andrei Soculescu; 
apoi își aruncă ochii prin toată locuinţa. Gazda, având 
impresia că privirile lui Apostolescu au poposit prea mult 
pe o masă de lucru, pe care într-o dezordine cumplită se 
afla un maldăr de cărți și foi albe de hârtie, se scuză: 

— Vă rog să iertaţi dezordinea, dar meseria-mi este de 
vină, sunt scriitor. 

— Nu trebuie să vă formalizaţi. De altfel, am presupus 
genul muncii dumneavoastră văzând coșul plin cu 
cocoloașe de hârtie. 

— Într-adevăr, remarca dumneavoastră este corectă! 
Cantitatea de hârtie din coș este invers proporţională cu 
inspiraţia artistică și, după cum se poate vedea - spuse 
interlocutorul lor zâmbind și ridicând din umeri -, din 
păcate coșul este plin... Dar vă rog să luaţi loc pe aceste 
fotolii și să-mi spuneţi cu ce vă pot fi de folos? 

— Tovarășe Constantinescu, spuse Apostolescu după ce 
se instalară în fotoliile oferite, n-aș vrea să vă rețin prea 
mult de la preocupările dumneavoastră. Prima întrebare 
este dacă alaltăieri noapte aţi fost acasă? 

— Da, tovarășe căpitan, am fost acasă. 

— Aţi auzit explozia care a avut loc spre dimineaţă? 

— O, și încă cum! Am avut impresia că nu mai sunt 
printre cei vii... 

— Între ora zece seara și momentul exploziei s-a 
întâmplat ceva care să vă atragă atenţia? 

— Ieri-noapte mă chinuiam cu cea mai mare pacoste a 
noastră, a poeţilor, lipsa muzei. Când, în sfârșit, mi-am 

regăsit inspiraţia, de alături au început să se audă râsete 
și muzică. Am încercat să-mi pun vată în urechi, dar mi-a 
fost imposibil să mă pot concentra asupra muncii mele. 
Soţia mea, care până atunci dormise, s-a deșteptat și mi-a 
cerut să mă duc la vecinul meu să-l rog să facă mai puţin 
zgomot. l-am argumentat că vecinul nostru a fost 
întotdeauna un om liniștit și că, o dată-n an, are şi el 
dreptul să se distreze. De altfel, curând, după aproximativ 
o oră, s-a făcut liniște. 

— Obișnuia să facă des astfel de escapade sonore? 

— Numai o singură dată de când locuim aici am mai 
auzit zgomot de petrecere în apartamentul domnului 
Soculescu. Asta se întâmpla acum vreo două săptămâni. 

— Nu credeţi că principala cauză a  deranjării 
dumneavoastră s-a datorat în principal, izolării fonice 
necorespunzătoare a imobilului? 

— N-aș putea spune că izolarea imobilului, împotriva 
zgomotului, e mai slabă ca la alte construcţii similare. O 
dovadă este și aceea că cheful anterior a fost incomparabil 
mai puţin supărător decât cel de acum două zile. Rezultă 
că nu este vorba atât de izolarea fonică, cât de felul în care 
se manifestă semenii noștri. 

— Aţi putea localiza ora când a început și când s-a 
terminat manifestarea de  voie-bună a vecinului 
dumneavoastră? 

— În mod sigur s-a terminat la ora unu noaptea. Știu 
asta deoarece soţia mi-a arătat ceasul și mi-a imputat că 
din cauza mea se culcă atât de târziu, deoarece am fost 
prea comod și n-am vrut să mă duc la vecin să-i cer să 
înceteze cu hărmălaia. Eram prea nervos de inspiraţia-mi 
pierdută pentru a-i argumenta că, în definitiv, la noi 
petrecerile se ţin fără ca el să ne fi atras vreodată atenţia. 

— Întrucât spuneaţi, mai înainte, că petrecerea a durat 
vreo oră și s-a terminat la ora unu noaptea, pot să rețin că, 
după opinia dumneavoastră, cheful a început la miezul 
noptii? întrebă Apostolescu, pentru a concretiza datele. 

— Da, cred că era ora douăsprezece noaptea. 

— Deoarece spuneţi că zgomotul petrecerii - care venea 
de la vecinul dumneavoastră - era puternic, ați putea să-mi 
precizaţi câte voci se auzeau și eventual sexul 
participanţilor la petrecere? 

— Cred că erau doi bărbaţi și o femeie. 

— Şi sunteţi sigur că unul dintre bărbaţi era Soculescu? 
întrebă neîncrezător Apostolescu. 

— Absolut sigur, avea o voce nazală caracteristică! Nu 
poate exista nici un dubiu, el era vioara întâi a chefului. 

— Aţi reţinut cumva și ce spunea? 

Interlocutorul medită câteva secunde, apoi spuse: 

— Cred că am auzit ceva în genul acesta: „ ... Hai să 
bem, odată are omul un astfel de noroc...” Această frază 
am auzit-o destul de inteligibil, datorită unei pauze care 
survenit între două melodii de dans... În rest, au fost 
numai voci confuze... 

— Mai am o singură întrebare și nu vă mai rețin. Înainte 
de a începe petrecerea, aţi mai auzit ceva care să vă 
atragă atenţia? 

— Nu. Adică, ba da! În jurul orei unsprezece am auzit 
ușa vecinului deschizându-se și închizându-se. Altceva n-aș 
putea să vă mai spun. 

— Bine tovarășe Constantinescu, vă mulțumim pentru 
bunăvoință și... vă dorim mult succes în munca 
dumneavoastră de creaţie. 

După ce se despărţiră de Constantinescu, se îndreptară 
iar spre apartamentul din stânga dar, văzând de departe 
că micul aviz de hârtie continua să fie prins pe ușă, făcură 
stânga-mprejur și urcară la etajul superior. 

Se opriră în faţa apartamentului care era situat 
deasupra celui pe care-l locuise Soculescu. Pe ușă o carte 
de vizită indica locatarul: Doctor Ștefania Păun. Olteanu 
apăsă pe butonul soneriei și ușa le fu deschisă de o femeie 
trecută de 60 de ani, cu o figură distantă. 

— Mă iertaţi că vă deranjez din nou, spuse Olteanu după 
ce-i dădu bună-ziua, dar superiorul meu, tovarășul căpitan 
Apostolescu, dorește să stea de vorbă cu dumneavoastră. 

— Nu știu ce rost mai are această discuţie, 
suplimentară, doar v-am spus tot ce știam. Eu am o 
mulțime de treabă și nu-mi pot permite luxul de a-mi 
pierde timpul cu comentarea unui accident nefericit... 

— Vă promit că n-am să vă răpesc mult timp, spuse 
conciliator Apostolescu. De altfel, sprijinirea organelor 
judiciare este o obligaţie cetățenească. 

— Mă rog, spuse cu vădită nemulțumire doamna doctor 
Păun poftindu-i în casă. Apoi, fără a-i invita să ia loc, 
adăugă: Ce doriţi să știți? 

— Dacă aţi auzit zgomotul petrecerii care a avut loc la 
vecinul ce locuiește sub apartamentul dumneavoastră? 

— Cum să nu-l aud, când m-a trezit din somn. După o zi 
grea de muncă la spital, asta îmi mai trebuia! 

— Puteţi aprecia la ce oră a început și când s-a terminat 
petrecerea? 

— A început la ora douăsprezece noaptea, știu precis, 
deoarece în momentul când am fost deșteptată din somn 
am aprins lampa de pe noptieră și m-am uitat la ceas. 
Când s-a terminat, nu pot să vă spun, deoarece mi-am tras 
plapuma peste cap și de oboseală am reușit să adorm, cu 
toată hărmălaia. 

Observând gesturile de nerăbdare ale martorei și 
dându-și seama că tot nu mai poate obţine nimic 
interesant, Apostolescu îi făcu un semn lui Olteanu și 
ambii se retraseră, după ce-și exprimară scuzele și 
mulțumirile de rigoare. 

In timp ce coborau scările, Olteanu răsuflă ușurat și 
spuse în glumă: 

— Dacă mai zăboveam puţin ne și bătea... 

— Ei, ce vrei, prin profesia pe care o are, vede adesea 
oameni murind; spre deosebire de ceilalți martori care - în 
goană după senzaţional - abia așteaptă să le acordăm 
atenţie pentru a avea ce povesti prietenilor, în tot cazul, eu 
prefer categoria de martori în care intră și doamna doctor 
Păun, decât pe ceilalți, deosebit de binevoitori și mai ales 
guralivi, care-ţi îndrugă verzi și uscate. De obicei, această 
ultimă categorie nu face altceva decât să te zăpăcească cu 

informaţiile pe care ţi le furnizează, deoarece la baza lor 
nu stă ce au văzut sau au auzit, ci - în majoritatea cazurilor 
- ceea ce cred că ar fi trebuit să vadă sau să audă. 

Ajunseră din nou în fața apartamentului de unde 
începuseră audierea vecinilor. De astă dată biletul nu se 
mai afla pe ușă. 

Sunară și ușa le fu deschisă de un bărbat de vârstă 
mijlocie, îmbrăcat modest, dar curat. După ce s-au 
prezentat și explicat scopul vizitei lor, au fost poftiţi cu 
amabilitate în casă. 

— Am mai fost la dumneavoastră ieri, spuse Olteanu 
după ce luară cu toţii loc pe scaunele oferite. 

— Știu, mi-a povestit soția mea. Acum este la piaţă și ați 
avut noroc că am trecut pe acasă să mă schimb, deoarece 
trebuie să plec într-o delegaţie, altfel... probabil că trebuia 
să mai bateţi o dată drumurile până la noi. 

— Spuneti-mi, vă rog, interveni Apostolescu, pentru a 
scurta audierea, ați auzit alaltăieri zgomotul care venea 
din apartamentul ocupat de vecinul dumneavoastră din 
dreapta, domnul Soculescu? 

— Da, citisem până atunci și tocmai mă pregăteam să 
mă culc, când de alături a început să se audă zvon de 
glasuri și muzică. 

— Puteţi preciza ce oră era? 

— Cred că era ora douăsprezece noaptea. O oră destul 
de avansată, pentru oameni care trebuie să meargă a doua 
zi la muncă. Zgomotul era atât de puternic încât soţia mea 
m-a îndemnat să le cer să se simtă puţin. Deși la început n- 
am vrut, a trebuit până la urmă să intervin. În fond, mai 
face omul câte un chefuleţ, dar nu așa... să scoli un bloc 
întreg!... 

— Spuneaţi că aţi intervenit, în ce fel? 

— M-am sculat și i-am bătut cu pumnul în perete. 

— Și cum au reacţionat? 

— S-au făcut că n-aud. Abia atunci m-am enervat de-a 
binelea și, punând ceva pe mine, am ieșit afară și i-am 
sunat la ușă; dar n-au vrut să-mi deschidă, cu toată 

insistența mea. Poate că au făcut mai bine, altfel le 
spuneam eu vreo două să mă ţină minte... 

— Deci n-au vrut să vă deschidă ușa! Și, după aceea, ce 
s-a mai întâmplat? 

— Am intrat din nou în casă și, enervat, m-am băgat în 
pat, deși știam că în hărmălaia pe care o făcea domnul 
Soculescu nu va fi chip de dormit. Dar, la scurt timp, s-au 
potolit, probabil că intervenţia mea și-a făcut totuși 
efectul. 

— La ce oră apreciaţi că s-a instaurat, din nou, liniștea? 

— Cred că era ora unu dimineaţa, răspunse 
interlocutorul după un moment de cugetare. 

— După încetarea hărmălaiei și până în momentul 
exploziei, aţi mai auzit ceva care să vă atragă atenţia? Și, 
văzând că răspunsul întârzie, Apostolescu preciză: De 
exemplu, zvon de glasuri, uși închise sau deschise. 

— Nu, tovarășe; căpitan, n-am mai auzit nimic. De altfel, 
am adormit imediat ce s-a făcut liniște. 

— De obicei venea lume multă la domnul Soculescu? 

— N-am văzut decât un singur domn, care-l vizita din 
când în când. 

— Aţi putea să ni-l descrieţi? 

Martorul furniză semnalmentele cerute, cu o precizie 
suficient de mare pentru ca Apostolescu să se gândească 
imediat la Traian Gheorghiu. 

După ce anchetatorii mulțumiră și se retraseră, când 
ajunseră la palier, Olteanu întrebă: 

— Doriţi să continuăm și audierea celorlalţi vecini? 

— Nu, nu mai este cazul! Sunt edificat. Toate mărturiile 
concordă și nu mai există nici un dubiu că victima a 
decedat după ora unu noaptea. În ceea ce privește 
indicaţiile furnizate de specialiștii noștri sunt eronate. 
Inainte de a pleca, vreau să mai stau totuși puţin de vorbă 
cu portarul imobilului. 

Ajunși în boxa ocupată de portar, Apostolescu îl întrebă 
dacă știe cine-l vizita pe Soculescu. 

— De când a plecat soţia dânsului, venea din când în 
când un domn, pe altcineva n-am văzut. 

— Ai putea să-l descrii? 

Descrierea făcută de portar se referea tot la persoana 
inginerului Gheorghiu. 

— Venea des? îl întrebă Apostolescu. 

— Nu, o dată la două-trei săptămâni. 

— Ușa de intrare a imobilului se încuie noaptea? 

— Da, o încui în fiecare noapte, la ora unsprezece. 

— Şi dimineaţa, la ce oră se descuie? 

— Pe la cinci și jumătate, de către locatarii care încep să 
plece la serviciu. 

— Deci - între orele unsprezece noaptea și aproximativ 
cinci dimineaţa - intrarea sau ieșirea din imobil este 
accesibilă numai celor care posedă cheia de la poartă? 

— Teoretic, da, practic însă lucrurile stau cu totul altfel, 
deoarece cei mai mulţi dintre locatari, după ce-au descuiat 
ușa și au intrat în bloc, o lasă deschisă... Fie din 
neglijenţă, fie din comoditate. 

Ajunși în stradă, Apostolescu se uită la ceas și, văzând 
că este trecut de ora două după-amiaza, îi propuse lui 
Olteanu să servească masa la vreun restaurant din 
apropiere. Propunere cu care Olteanu fu voluntar de 
acord. 


Capitolul XVIII. 
O REVEDERE A 
PRINCIPALELOR ASPECTE 


Mai erau câteva minute până la ora trei după-amiază 
când Olteanu și Apostolescu intrară în biroul ultimului. 

— Nu te mai întreb dacă vrei o cafea, spuse Apostolescu 
și, formând numărul de telefon al bufetului, comandă două 
cești. Apoi fără să pună jos receptorul, mai formă un 
număr și, după ce i se răspunse, întrebă dacă s-a adus 

ceva pentru el. Urmă o scurtă pauză, după care spuse: 
„Bine, multe mulţumiri, le aștept”. Citind întrebarea mută 
din privirile colaboratorului său, Apostolescu zâmbi și-i 
spuse bine dispus: 

— Atât secţia criminalistică cât și medicul legist au 
reexaminat constatările lor și le-au trimis la secretariatul 
direcţiei. Totodată, mi s-a trimis și raportul criminalistic 
asupra decesului Elenei Soculescu. Astfel, vom avea 
posibilitatea să vedem cum arată autocritica făcută de 
două verigi importante din lanţul judiciar, create special 
pentru a asigura coroborarea cuceririlor științei cu 
perspicacitatea  anchetatorului... Nu mai apucă să-și 
termine fraza, deoarece ușa se deschise pentru a lăsa să 
intre un subofițer de miliţie, care-i întinse trei plicuri. 
Primele două plicuri conţineau câte un text scurt, 
dactilografiat. In timp ce  subofiţerul se  retrăgea, 
Apostolescu parcurse repede conţinutul lor. Apoi, printr-un 
gest scurt și fără să facă vreun comentariu, i le întinse lui 
Olteanu. Acesta le luă și, după ce citi și el conţinutul, își 
ridică privirile pline de uimire către superiorul său. 

— Interesant, nu? lăsă Apostolescu să-i scape printre 
dinți. 

Olteanu nu mai avu când să se asocieze la această 
remarcă, deoarece o bătaie ușoară în ușă anunţa sosirea 
cafelelor comandate la bufet. 

— Ce părere ai? întrebă Apostolescu după ce bufetiera 
se retrase. 

— Ce părere pot avea când nu mai pricep nimic? spuse 
cu amărăciune Olteanu. 

— Deci, pe de o parte, experţii menţin punctul lor de 
vedere, iar pe de altă parte, toate depoziţiile martorilor se 
coroborează între ele... pentru a infirma pe primii! Dacă și 
unii și ceilalţi sunt siguri pe ceea ce susțin, mai rămâne o 
singură posibilitate... spuse Apostolescu făcând o scurtă 
pauză. Apoi - pe un ton suspect de serios pentru cei ce-l 
cunoșteau bine și evident că Olteanu nu făcea încă parte 
din această categorie - reluă: Având în vedere faptul că 
atât indicaţiile specialiștilor cât și depoziţiile martorilor 

sunt ferme, trebuie să ajung la o concluzie fără precedent 
în analele criminalisticii... Făcu din nou o scurtă pauză, 
pentru a-și aprinde o ţigară și a-i aduce aminte lui Olteanu 
că se răcește cafeaua, apoi continuă: ...victima, după cea 
decedat, a dat o fugă în lumea de apoi, unde a găsit doi 
fârtaţi, pe care i-a invitat la el acasă, pentru a sărbători 
admiterea lui într-o lume fără prihană. De altfel, continuă 
el pe același ton, în sprijinul acestei idei vine și ora când s- 
a pornit cheful... Oare ora douăsprezece noaptea nu-ţi 
spune nimica? Nu coincide ea cu miezul nopții sau mai 
exact cu momentul când are loc „rendez-vous-ul” 
fantomelor, strigoilor și celorlalte cadre care alcătuiesc 
viața veșnică?... Cred că singura soluţie pentru a ne achita 
în mod „onorabil” de sarcina pe care o avem este să 
purcedem la o ședință de spiritism. Mai exact, să-i 
convocăm pe cei doi fârtaţi și să-i rugăm să ne spună cei 
s-a întâmplat, alaltăieri noaptea, drăgălașei lor gazde... 

— Tovarășe căpitan, vă arde de glume? spuse cu 
imputare Olteanu. 

— Departe de mine această intenţie, Georgică! Altcineva 
își bate joc de noi toţi! exclamă Apostolescu lovind cu 
pumnul în masa sa de lucru. Și acel cineva este criminalul, 
la singular sau la plural, cum vrei, că mie mi-e totuna! 

Apostolescu, preocupat de această inexplicabilă 
contradicţie - pe care, cu toate eforturile făcute, nu reușea 
să și-o explice -, își plimbă absent privirile pe obiectele de 
pe masa sa de lucru. Când întâlni ceștile de cafea reveni la 
realitate și, zâmbind cu amărăciune, i se adresă lui 
Olteanu: 

— Hai să ne bem cafelele și, în timp ce trăgea ceașca 
spre el, adăugă: Acum e clar, criminalul încearcă să ne 
deruteze! Sorbi câteva înghiţituri din cafea și, după ce-și 
aprinse o nouă ţigară, reluă: Asupra unui lucru nu sunt 
încă edificat: ce dorește el? Să considerăm că victima a 
decedat la miezul nopţii sau la ora două dimineaţa? 

Uitând din nou de existenţa cafelei, întinse mâna și luă 
de pe biroul său cel de al treilea plic, care-i sosise o dată 
cu notele de reexaminare întocmite de specialiști. Era 

raportul criminalistic asupra  „sinuciderii” Elenei 
Soculescu. După ce-l parcurse repede, sublinie trei fraze: 
„Coarda de nylon cu care victima s-a spânzurat face parte 
din articolele care alcătuiesc echipamentul de escaladare 
al alpiniștilor” „Se remarcă faptul că lungimea corzii este 
de 723 centimetri și că ambele extremităţi au fost 
secţionate de curând”... „Nu s-au găsit amprente digitale, 
diferite de ale victimei...” Când termină cu sublinierea 
elementelor pe care le aprecie mai demne de reţinut, îi 
întinse raportul lui Olteanu. Și, în timp ce acesta-l citea la 
rândul său, puse mâna pe telefon, formă numărul 
Institutului medico-legal și-l ceru pe doctorul Dumitriu. 

Când Dumitriu află cine-l caută, nu-i mai dădu timp să 
spună ce dorește, ci preluă dialogul pe un ton jovial: 

— Ştiu, vrei să-mi mulțumești pentru operativitatea cu 
care am întocmit certificatul necropsiei sinucigașei Elena 
Soculescu. Nu este însă cazul, deoarece eu am fost 
întotdeauna prompt în servirea justiţiei. Deși... simpaticul 
căpitan Apostolescu nu-i întotdeauna de aceeași părere... 

— Lăsând de o parte operativitatea dumneavoastră, 
spuse pe ton neutru Apostolescu, vreau să vă cer o 
lămurire... 

— Cu plăcere, te ascult, răspunse Dumitriu. 

— La ambele necropsii pe care le-aţi efectuat rezultă - 
din certificatele întocmite - că în stomacul și intestinele 
celor două victime s-au găsit urmele unui soporific. Puteţi 
să-mi daţi unele detalii asupra acestei substanţe? 

— Desigur, răspunse cu complezenţă Dumitriu, este 
vorba de un tranchilizant puternic, care se prezintă sub 
forma unor pastile albe-albăstrui, de mărimea unui 
antinevralgic. O caracteristică a acestui somnifer este 
rapiditatea cu care-și instalează efectul - cel mult zece 
minute de la ingerare. O altă caracteristică pozitivă - 
pentru care este apreciat de cei care au fobia tabletelor 
medicamentoase - constă în rapiditatea cu care se dizolvă 
în lichide, respectiv posibilitatea de a fi ingerat, mai ușor, 
sub formă de soluţie. 

— Ce înţelegeţi prin dizolvare rapidă? 

— În cazul în speţă, din momentul în care a luat contact 
cu suprafaţa lichidului și până atinge fundul paharului s-a 
dizolvat... 

— Solventul prezintă vreun gust sau  coloraţie 
caracteristică? îl întrerupse Apostolescu. 

— Din câte știu eu, nu! 

— Acest produs este comercializat la noi în ţară? 

— Nu, deoarece este foarte periculos! E de ajuns să se 
administreze două doze, o dată, pentru a se instala un 
somn ireversibil. Mai exact decesul, în aproximativ două 
ore de la ingerarea lor. lar dacă se ţine seama de faptul că 
majoritatea celor care-și administrează soporifice sunt 
tentaţi să ia doze mai mari decât cele prescrise de medic, 
îţi dai seama câte accidente de această natură am avea de 
înregistrat. 

— Bine, tovarășe Dumitriu, sunt edificat și vă mulțumesc 
pentru amabilitate... 

— Mulţumirea este a mea dacă am reușit să mulţumesc 
nemulțumirea  personificată prin arareori  simpaticul 
căpitan Apostolescu, replică în glumă doctorul. 

După ce închise telefonul, Apostolescu îl puse la curent 
pe Olteanu asupra precizărilor făcute de Dumitriu și fără 
alt comentariu continuă: 

— Dragă Georgică, cred că, pentru a nu risca să ne 
îndepărtăm de la direcţionalul anchetei noastre, este bine 
să recapitulăm ce-am constatat până în prezent și să 
stabilim încotro ne îndreptăm. Astfel, nu mai există nici un 
dubiu că atât Andrei cât și Elena Soculescu au fost 
asasinați cu premeditare, scopul acestor asasinate părând 
a fi următorul: în cazul decesului lui Andrei Soculescu, 
avantaje materiale pentru soţia victimei și complicele ei, 
iar, în cazul decesului Elenei Soculescu, o necesitate 
imperioasă pentru complice de a tăia singura punte de 
legătură între el și noi. 

— Bine, dar în acest fel dispare mobilul principal: 
posibilitatea încasării poliței de asigurare de la ADAS! 

— In orice caz, banii erau pierduţi. Asasinul și-a dat 
seama, că, prin punerea sub acuzare a Elenei Soculescu, 

partea ce i se cuvenea - din realizarea planului lor criminal 
- s-a volatilizat. Deci, deosebit de pierderea scopului în 
sine, apărea și pericolul iminent de a fi demascat prin 
mijlocirea complicei lui. De altfel, prin „sinuciderea“ 
Elenei Soculescu, în afară de faptul că-și asigura în 
continuare anonimatul, forța și închiderea dosarului de 
urmărire penală, scontare în care s-a înșelat, deoarece, cu 
toată adresa pe care a dovedit-o, a comis câteva greșeli 
care ne-au edificat asupra înscenării sale. Mă refer, mai 
ales, la faptul că după ce și-a spânzurat complicea - 
probabil din puterea obișnuinţei - la plecare a stins 
lumina... 

— Tovarășe căpitan, interveni Olteanu, cum vă explicati, 
totuși, prezenţa servantei în ușă? Această operaţie nu se 
putea face decât dinăuntru, prin împingere.. Dacă 
geamurile ar fi fost deschise, am fi putut crede că după ce 
și-a ucis complicea, s-a retras pe terasă și de acolo a trecut 
în alt apartament, dar n-a fost cazul. lar prezenţa 
criminalului în locuinţa „sinucigașei” trebuie exclusă, 
deoarece, atunci când dumneavoastră ați pătruns 
înăuntru, în locuinţă nu se mai afla nimeni, în afară de 
victimă. Deci?... 

— În ceea ce privește „ermetizarea” camerei, am în 
prezent o supoziție pe care ţi-o voi împărtăși, după ce voi 
vizita încă o dată locul „sinuciderii”. 

— Tovarășe căpitan, mai există un lucru inexplicabil. 
Este posibil ca Elena Soculescu să-și fi dat consimțământul 
la executarea ei fără a se opune? După cum aţi remarcat și 
dumneavoastră, nu s-a putut constata nici o urmă de 
violenţă! 

— La această întrebare este ușor de răspuns, dacă luăm 
în considerare certificatele medico-legale. În organismul 
ambelor victime s-au găsit urmele unui puternic somnifer, 
ceea ce dovedește drogarea acestora. In aceste condiţii, 
nu-i de mirare că Andrei Soculescu a admis să-și aștepte 
liniștit intoxicarea cu monoxid de carbon, iar Elena 
Soculescu a fost lipsită de resursele necesare pentru a se 
opune. 

— Şi ce explicație am putea da faptului că, după ce 
asasinarea lui Andrei Soculescu a primit o coloratură de 
sinucidere, criminalii s-au hotărât să arunce în aer victima 
și tot ce-o înconjura? 

— M-am gândit mult la această chestiune și, 
transpunându-mă în situaţia criminalilor, cred că aș putea 
lua în considerare două posibilităţi: 

a. Făptașii și-au dat seama că au comis o greșeală care 
urma să-i lipsească chiar de mobilul crimei, deoarece în 
asigurările pe viață nu se acordă despăgubiri pentru 
sinucideri, când au realizat această situaţie era, probabil, 
prea târziu pentru a mai putea interveni și singura soluţie 
care le mai rămăsese era să arunce totul în aer, și mai cu 
seamă recuzita sinuciderii. Astfel, ADAS-ul trebuia să 
tragă concluzia că are de-a face cu un accident nefericit și 
să acorde despăgubirea moștenitorului: Elena Soculescu. 

b. Făptașii, au comis la locul crimei o eroare de calcul, o 
greșeală care putea să-i piardă și, în acest caz, distrugerea 
apartamentului constituia, după ei, o soluţie ideală. În tot 
cazul, eu personal înclin să cred că a doua ipoteză este mai 
plauzibilă decât prima. Acum, considerând că am revăzut 
principalele elemente ale afacerii, să vedem ce avem de 
făcut mai departe. În primul rând, mergem la cooperativa 
unde au lucrat soţii Soculescu, pentru a stabili cine au fost 
colegii lor cei mai apropiaţi... 

— Vă rog să mă iertaţi că vă întrerup, spuse Olteanu cu 
timiditate, dar programul de lucru al cooperativei nu cred 
să depășească ora patru după-amiază... și acum este ora... 

— Măi să fie! exclamă Apostolescu surprins. Este ora 
cinci și jumătate, când o fi zburat timpul așa?... Dar nu-i 
nimic, avem ce face și astăzi. Ce crezi, Georgică, nu merită 
să-i acordăm mai multă atenţie corzii de nylon cu care a 
fost spânzurată Elena Soculescu? 

— La asta mă gândeam și eu, tovarășe căpitan! 

— Şi în ce fel te-ai gândit? îl încurajă Apostolescu. 

— Dacă coarda de nylon este un accesoriu care nu poate 
să lipsească din echipamentul unui alpinist, poate reușim 
să găsim acel alpinist care s-a lipsit, totuși, de ea... 

— Este și asta o soluţie și s-ar putea s-o folosim 
începând o investigare printre alpiniști. Dar asta mai 
târziu. Acum eu îţi propun s-o pornim altfel. Decât să 
începem cu cercetarea câtorva sute de alpiniști, mai bine 
să investigăm la cele șapte-opt magazine specializate în 
vânzarea materialelor sportive. După părerea mea, cred că 
este mai operativ. În maximum două ore vom putea stabili 
dacă vreunul dintre ele a vândut în ultimul timp - mai 
exact ieri - o coardă asemănătoare cu aceea care ne 
interesează pe noi. În caz contrar, plecăm de la ideea că 
cel care a utilizat-o a luat-o de la el de acasă și, astfel, vom 
acredita posibilitatea ca asasinul nostru să fie alpinist. 
Ajunși la această concluzie, nu ne rămâne decât să cerem 
Federaţiei de alpinism lista membrilor ei și, prin eliminări 
succesive, să ne apropiem de persoana care ne 
interesează. Evident, la astfel de operaţiuni vom trece 
numai într-un caz extrem, deoarece, în afara faptului că 
presupun angrenarea unui număr mare de lucrători de 
miliție, mai necesită și un volum mare de timp. Dar eu sunt 
optimist - continuă Apostolescu în timp ce-și punea pe el 
trenciul -, mai cu seamă că raportul criminalist precizează 
că ambele capete ale coardei erau secționate de curând... 

— Şi asta la ce concluzie va duce? întrebă mirat 
Olteanu. 

— Coardele de alpinism au o lungime de 40-50 de metri 
și, dacă bucata cu care a fost spânzurată Elena Soculescu 
provenea din trusa unui sportiv, atunci trebuia să prezinte 
numai la un singur capăt o tăietură recentă. Cum coarda 
noastră are ambele capete secţionate de curând, eu 
presupun că a fost obţinută dintr-un loc unde acest 
material este supus des la operaţia de tăiere, mai exact de 
la un magazin de specialitate... 

În acel moment, telefonul interveni prin clopoţelul său 
și-i întrerupse argumentarea. 

Apostolescu ridică receptorul și, după ce ascultă câteva 
secunde, spuse: 

— Am înţeles, spuneţi-i șefului că vin imediat. Iar, după 
ce închise aparatul, începu să-și scoată trenciul pe care-l 

îmbrăcase între timp și i se adresă lui Olteanu: tovarășul 
colonel Gherasim m-a chemat la dânsul. Te rog să mă 
aștepți, sper că n-o să dureze mult. 


Capitolul XIX. 
ORDINUL COLONELULUI 
GHERASIM 


Când intră în cabinetul șefului său, acesta era cufundat 
în studierea unui dosar. 

— Să trăiţi, tovarășe colonel, m-am prezentat la or... 

— Lasă asta - spuse Gherasim privindu-l peste rama 
ochelarilor săi, care-i alunecaseră spre vârful nasului -, cu 
ce te ocupi acuma? 

— Tovarășe colonel, vă amintiţi că ieri, când am fost la 
dumneavoastră, vă spuneam că trebuie să trec pe la un 
cetățean care s-a sinucis cu gaz metan... 

— ... și mai spuneai că, după aceea, ai intenţia să te duci 
prin Piaţa Unirii, să vânezi niscaiva ușurători de 
portmonee, Îl completă Gherasim cu  proverbiala-i 
memorie. 

— Întocmai! Aceasta mi-a fost intenţia, dar n-am mai 
ajuns în Piaţa Unirii, deoarece sinuciderea de care v-am 
vorbit s-a dovedit a fi o crimă premeditată. 

Şi Apostolescu expuse pe scurt desfășurarea anchetei, 
bănuielile care au apărut împotriva soţiei victimei și 
sinuciderea, respectiv uciderea acesteia. 

— Deci, un cui și o lumină stinsă te-au pus în faţa a două 
crime... De, nu-i rău! exclamă admirativ Gherasim. 
Continuă te rog. 

Apostolescu continuă să-i raporteze lui Gherasim 
constatările sale, dar, când ajunse la supoziţia că făptașii îi 

furnizează două ore diferite pentru momentul uciderii lui 
Andrei Soculescu, fu întrerupt: 

— Ceea ce susţii este ilogic! Făptașii nu puteau fi 
interesaţi - în nici un caz - în stabilirea a două momente 
diferite... Nu, evident, asta nu este posibil! exclamă 
reprobator Gherasim, cred că ar fi mai firesc să te 
gândești la posibilitatea unei defecţiuni în mecanismul 
crimei. Intotdeauna criminalii - care ucid cu premeditare - 
sunt obsedati, în primul rând, de asigurarea unui alibi, 
prin care să se poată înlătura acuzaţiile ce li s-ar aduce 
ulterior: Cea mai eficace metodă de asigurare a alibiului 
constă în inducerea în eroare a anchetatorilor asupra 
momentului real al crimei. În cazul de faţă, având două 
momente diferite, investigația se extinde și, în consecinţă, 
cresc șansele de a se dovedi că alibiul este contrafăcut. Ei 
bine, numai un prost și-ar putea dori o astfel de situaţie și, 
din ce mi-ai relatat până acuma - despre adresa cu care s- 
au comis cele două crime -, cred că putem exclude această 
posibilitate. Te sfătuiesc să pleci de la ideea că în 
minuţiosul plan al făptașilor s-a strecurat eternul 
neprevăzut. lar, pentru stabilirea momentului real al 
crimei, nu există decât o singură posibilitate, să consideri 
că victima a decedat „de două ori”. Prima oară la miezul 
nopţii și încă o dată la ora două dimineaţa. Cred că este 
singurul mod în care ai să te poţi apropia de cei care l-au 
ucis pe Andrei Soculescu. În ceea ce privește a doua 
victimă, sunt de acord cu propunerea ta, de a se cerceta 
de unde provine coarda de nylon și cine era amantul 
Elenei Soculescu. În aceste condiţii, nu-mi rămâne decât 
să-ţi urez succes. De fapt, te chemasem pentru a-ţi preda o 
afacere interesantă, dar văd că ești suficient de ocupat... 

— Despre ce-i vorba, tovarășe colonel? întrebă plin de 
interes Apostolescu. 

— Până nu termini afacerea pe care o anchetezi, nu 
discutăm alte însărcinări. Şi acum, încă ceva, am impresia 
că ești inhibat de cele două asasinate și cum, în munca 
noastră, este imperios să judeci totul la rece, relaxat, cred 
că ar trebui să nu te mai ocupi de nimic până mâine... 

— Dar voiam să verific proveniența corzii de nylon... 

— Sfatul pe care ţi l-am dat este un ordin! spuse cu o 
asprime prefăcută Gherasim. Astă seară te duci la un film 
sau la șosea cu o fată. In definitiv, te privește ce faci dacă 
reușești să te recreezi! lar mâine dimineaţă, când vei 
prelua din nou această afacere, vei constata singur 
binefăcătoarele efecte ale deconectării din seara asta. 

Apostolescu deschide gura pentru a spune ceva, dar 
Gherasim nu-i dădu răgaz: 

— Scuză-mă, dar sunt foarte ocupat. Te rog să reţii 
ordinul meu și... la revedere. 

În timp ce Apostolescu părăsea cabinetul șefului său cu 
o figură plouată, colonelul Gherasim ridică nasul din 
dosarul pe care-l avea în faţă și-l urmări cu zâmbetul său 
prietenos. 

Când Apostolescu intră în biroul său, întâlni privirea 
întrebătoare a locotenentului Olteanu și, în câteva cuvinte, 
îl informă asupra discuţiei pe care o avusese cu colonelul 
Gherasim. 

— E clar, nu? întrebă Apostolescu pe un ton care arăta 
că este încă înciudat de ordinul primit. 

— Foarte clar, tovarășe căpitan! Îmi iau nevasta și mă 
duc la un film, iar mâine dimineaţă sunt la dumneavoastră, 
răspunse Olteanu mai puţin afectat decât interlocutorul 
său. 

După plecarea lui Olteanu, Apostolescu își aprinse o 
țigară și privi dezorientat pe fereastră. Știind că va fi 
ocupat toată ziua, nu-și făcuse nici un program. Să umble 
la agenda telefonică n-avea chef. Deodată îi apăru ideea 
salvatoare. Se uită la ceas și, văzând că este ora șase, luă o 
hotărâre. Își căută grăbit notesul și după ce găsi numărul 
căutat, îl și formă pe discul telefonului. 

Nerăbdarea nu-i fu pusă la grea încercare, deoarece 
aproape imediat o voce cristalină, parcă de fetiţă, îl 
întrebă ce dorește. 

— Dacă sunteţi amabilă, se poate vorbi cu Viorica 
Petrescu? 

— La telefon! răspunse vocea. 

— Ştiţi cine vă deranjează...? Bineînţeles că nu! Numele 
meu este Nicu Apostolescu... 

— O, ce plăcere! Ce mai face polițistul nostru? Tot în 
interes de serviciu? 

— Nu, din contră, astă-seară, în mod cu totul 
întâmplător, sunt liber și, bineînţeles, primul meu gând s-a 
oprit la dumneavoastră. În această ordine de idei, voiam să 
vă întreb dacă nu v-ar tenta o plimbare, pe sub castanii cu 
frunze îngălbenite, la șosea? 

— Nu știu ce să vă răspund, spuse șovăind Viorica. 
Aveam intenţia să mă duc la coafor... știți este cazul... 
Altfel, vă mărturisesc că propunerea dumneavoastră mă 
ispitește. 

— Întrucât ispita și-a spus cuvântul, nu rămâne decât să 
vă promit că nu-mi voi ridica privirea, nici chiar o secundă, 
către coafura dumneavoastră. În aceste condiţii, nu mai 
puteţi spune altceva decât că: „Nicule, sunt de acord cu 
propunerea ta, numai să stabilim locul și ora întâlnirii”. 

— Nicule, sunt de acord cu propunerea, spune-mi numai 
când și unde, repetă amuzată Viorica. 

— Ce părere ai despre ora șapte și jumătate? E 
convenabil? întrebă Apostolescu, renunțând în mod 
intenţionat la utilizarea formei reverenţioase, ca urmare a 
tonului familiar prin care Viorica își dăduse asentimentul. 

— De acord! Şi locul? 

— La alegerea ta. 

— Atunci propun staţia troleibuzului, de la Bordei. 

— De acord! Alegerea e foarte bună, spuse Apostolescu. 

Dacă colonelul Gherasim l-ar fi văzut pe Apostolescu 
după ce terminase convorbirea cu Viorica, ar fi avut de ce 
zâmbi. Într-adevăr, figura preocupată și plouată cu care 
părăsise cabinetul șefului său, puţin mai înainte, radia 
acum de satisfacţie. 

Capitolul XX. 
RELAXAREA 


Datorită obișnuinţei, primii pași făcuţi de Apostolescu, 
după ce-și părăsi biroul, au fost către popotă. Dar se 
răzgândi şi începu să coboare zâmbind treptele 
inspectoratului. Își amintise că luase masa cu Olteanu, 
după ce terminase interogarea vecinilor lui Andrei 
Soculescu. „Sunt cam distrat” - își spuse el continuând să 
zâmbească. 

— Ce-ai, Nicule? îl interpelă prietenul său, maiorul 
Ciocîrdel, care îl ajunse din urmă când ieși în stradă. Ai 
început să râzi de unul singur? Poate n-ar strica dacă te-ar 
consulta un medic... 

— Te-aș sfătui să nu te mai iei de un om cumsecade, 
care își vede liniștit de drumul lui... 

— Nici nu mi-aș permite să mă iau de un om cumsecade, 
îl persiflă Ciocîrdel. 

— ... deoarece, în caz contrar, s-ar putea să ai tu nevoie 
de consultarea unui doctor... mai exact a lui Dumitriu - 
continuă Apostolescu fără să ţină seama de precizarea 
amicului său. 

— N-ai impresia că ameninţarea ta aduce a tentativă de 
ultraj cu violenţă la adresa unui ofiţer de... 

— Nu-i vorba de ameninţare... ci de un avertisment și, 
apropo de avertisment, mai bine ţi-ai cumpăra o soluţie de 
păr... 

— Vrei să spui de piele, că păr nu mai am, îi replică 
râzând Ciocîrdel. Dar, de fapt, de ce ești atât de zâmbitor? 
Ai terminat afacerea cu sinuciderile? 

— Dar de unde știi de ea? întrebă surprins Apostolescu. 

— M-a chemat șeful adineaori să-mi predea o afacere și, 
printre altele, mi-a spus că te ocupi de o problemă foarte 
interesantă. E adevărat? 

— Interesantă pe naiba! Cred că este cea mai încâlcită 
afacere pe care am anchetat-o vreodată! 

— Ei, lasă, că n-o fi foc! spuse râzând Ciocirdel. Este 
firesc ca până la găsirea firului conducător să ai impresia 
că afacerea de care te ocupi este de nedezlegat. Dar, după 
ce-ai elucidat-o, în afara sentimentului de satisfacţie, te 
cuprinde mirarea că a trebuit să pierzi atâta timp cu ea, 
când soluţionarea era așa de simplă și evidentă... 

— Ascultă, gură bogată, spuse Apostolescu, amintindu-și 
că trebuie să se vadă cu Viorica și timpul nu așteaptă, ce 
te ţii după mine? N-ai altă treabă? 

— Aha, am înţeles de ce erai așa de surâzător! Barem e 
bine?... 

— E foarte bine... dacă o iei din loc și nu mă mai ţii de 
vorbă! De altfel ar fi mai bine să te ocupi de „nota de 
comandă”... spuse Apostolescu, făcând aluzie la faptul, de 
notorietate publică în I.G.M. că Ciocîrdel avea misiunea de 
a face cumpărături, după o listă alcătuită în prealabil de 
soţia lui... Altfel riști să se închidă magazinele și... și să nu 
mă întrebi ce-o să ţi se întâmple acasă... 

— Bine, pentru că ești al naibii, spuse Ciocîrdel făcând 
pe supăratul, îţi doresc ca noua ta prietenă să fie logodită 
cu un boxer de categorie grea, care să se „explice” cu tine. 

— Asta înseamnă că n-ai auzit încă de calităţile mele 
fizice. Când e cazul, pot să realizez și sub 10 secunde pe 
suta de metri... spuse glumind Apostolescu. 

După ce se despărţi de bunul său prieten, Apostolescu 
acceleră cadenţa pașilor și la ora șase jumătate își făcu 
intrarea în locuinţa sa. 

Primul lucru pe care-l făcu a fost un duș fierbinte, urmat 
de altul călduţ și apoi înlăturarea bărbii. Când ajunse în 
fața garderobului, apăru o complicaţie, nu se putea hotărî 
ce costum să-și aleagă. În sfârșit, după aproape un sfert de 
oră, era îmbrăcat într-un costum bej închis, cu o tăietură 
modernă, o cămașă albă din poplin și o cravată maro cu 
dungi subţiri, verzi. Alegerea pantofilor și a ciorapilor a 
fost mai simplă, deoarece era numai o problemă de 
asortare. Astfel îmbrăcat și cu trenciul pe braţ își părăsi 
locuinţa. 

Ajuns în stradă, își verifică ceasul și, văzând că este ora 
șapte și un sfert, făcu un semn unui taximetru care tocmai 
trecea pe lângă el, iar după ce luă loc lângă șofer îi indică 
adresa dorită. 

Zece minute mai târziu, se plimba agale prin faţa 
restaurantului Bordei, supraveghind fiecare troleibuz care 
oprea în staţie. 

Pentru a-și ascunde nerăbdarea, deși mai erau cinci 
minute până la ora fixată, se opri și își aprinse o ţigară. 
Era nerăbdător, deoarece dorea s-o vadă cât mai repede 
pe Viorica. Continua să măsoare trotuarul cu pașii, în timp 
ce monologa cu el însuși: „Na, că te-ai amorezat de-o fată 
pe care ai văzut-o o singură dată!” Dar respinse această 
idee: „Nu te poţi înamora atât de ușor de o femeie, chiar 
dacă are farmecul Vioricăi. De altfel, nu este prima oară 
când îmi place o femeie și apoi constat că m-am înșelat”. 

În realitate, era foarte pretentios, poate chiar cusurgiu, 
deși, dacă i se aducea această imputare, ar fi respins-o ca 
imaginară. Lăsând de-o parte calităţile fizice, care 
reprezentau o condiţie sine-gua-non, acorda o atenţie 
deosebită atât felului în care se îmbrăca partenera cât și 
felului în care știa să poarte o discuţie. Când un om 
vorbește prea mult despre sine, devine obositor pentru 
interlocutorul lui, iar Apostolescu constatase, din proprie 
experienţă, că femeile excelau într-o argumentare 
continuă și fără intermitenţă a calităţilor și mai cu seamă a 
virtuţilor ce le caracterizează. Din păcate, mai întotdeauna 
trebuia să constate existența unui raport invers 
proporţional între susținerea verbală și starea reală de 
fapt. De altfel, dintr-un instinct de autoapărare, adoptase 
și o tactică specială, dacă se întâlnea pentru prima oară cu 
o fată și constata că face parte din categoria celor 
considerate de el ca „obositor de volubile”, o invita la un 
cinematograf. În acest fel, obținea două ore de liniște, iar 
după terminarea filmului o conducea până la cel mai 
apropiat mijloc de transport și stabilea că următoarea 
întâlnire va fi perfectată prin telefon. Bineînţeles, n-o mai 
suna... datorită sarcinilor sale profesionale. 

Cu un gest de nerăbdare se uită din nou la ceas și văzu 
că mai sunt trei minute până la întâlnirea cu Viorica. 
Adevărul era că nu-i plăcea să aștepte. Cu excepţia cazului 
când trebuia să fileze vreun infractor - și atunci timpul 
zbura pe nesimţite, datorită  încordării cu care-l 
supraveghea -, inactivitatea așteptării nu-i era pe plac. 
După Apostolescu, punctualitatea reprezenta o carte de 
vizită de prim rang. Cel care întârzie la o întâlnire mai 
mult de cinci minute, fără să aibă o justificare 
convingătoare, era un om care nu prezenta o prea mare 
garanţie de seriozitate. El continua totuși să aștepte, de 
multe ori și peste sfertul de oră uzual, nu atât pentru că ar 
mai fi dorit să-l vadă pe întârziat, cât dintr-o curiozitate 
maladivă: să-i asculte justificarea. 

Viorica Petrescu nu-i dădu însă posibilitatea s-o 
caracterizeze negativ, după principiul punctualităţii, 
deoarece cobori din troleibuzul următor. 

Toată nerăbdarea de care dăduse dovadă până atunci se 
topi ca prin farmec în momentul când o zări. Începu să se 
apropie de ea cu pași mari, iar răgazul pe care i-l acordară 
cei aproximativ 20 de metri care-i despărțeau îi permise să 
constate eleganța și bunul gust cu care Viorica știa să se 
îmbrace. 

— Încântat să te văd atât de punctuală și de drăguță, 
spuse Apostolescu sărutându-i mânuţa mică și parfumată. 

— Punctuală sunt întotdeauna... când nu întârzii, replică 
Viorica râzând cu vioiciune. In ceea ce privește 
drăgălășenia-mi, să știi că n-ai exagerat, după opinia 
oglinzii mele s-ar părea că sunt cea mai frumoasă femeie 
din sud-estul continentului nostru. Nu te uita așa la mine - 
continuă să glumească Viorica -, sunt foarte sigură că 
oglinda mea nu exagerează. De altfel, fiind propria-mi 
oglindă, sunt gata să-i garantez obiectivitatea. 

— Şi eu, la rându-mi, sunt gata să-i susţin realismul! 
spuse cu convingere Apostolescu, în timp ce mânuţa ei se 
mai afla încă reţinută între ale sale, iar privirile lui nu se 
hotărau să părăsească frumoșii ochi căprui ai fetei. 

Viorica îi susținu câteva clipe privirea pătrunzătoare, 
apoi, pierzându-și siguranţa, își întoarse capul, pentru a 
nu-i da timp lui Apostolescu să-i remarce tulburarea. 

— Şi acum, încotro? întrebă Viorica, pentru a-i reaminti 
că trebuie să-i elibereze mâna. 

— Oriunde vrei... 

— Şi acest oriunde e departe? 

— Depinde de ce vrei să vrei? 

— Ei, bine! Atunci sunt de acord cu tot ce vrei tu să vrei. 
Cred că altă ieșire nici nu am, deoarece, în caz contrar, ai 
fi în stare să mă arestezi și să mă pui la regim de pâine și 
apă. 

— Ce-ai spune dacă te-aș invita la un coniac mic? Asta 
ca o eventuală introducere la regimul de pâine și apă... 

— Cu o singură condiţie... să mi-l oferi cât mai repede, 
deoarece a început să mi se facă frig. 

— În această situaţie, cea mai bună oază este Bordeiul, 
spuse Apostolescu luând-o de braţ și îndreptându-se cu ea 
spre restaurantul în faţa căruia patrulaseră în timpul 
discuţiei lor. 

În timp ce coborau treptele restaurantului, atât 
Apostolescu cât și Viorica se mirau, în sinea lor, de faptul 
că nu simțeau stinghereala care apare, de obicei, la cei 
care se cunosc de puţin timp. Fără nici o reţinere, coborau 
treptele tutuindu-se și ţinându-se la braţ ca niște prieteni 
de când lumea. 

Masa pe care o aleseră se afla în dosul unui boschet, 
care putea contribui la asigurarea anonimatului și 
intimităţii dorite de ei. 

După ce luară loc la masă, Apostolescu își înclină capul 
spre ea și o întrebă: 

— N-ai vrea să mâncăm ceva? 

— Nu te supăra, seara ţin regim... dar dacă tu vrei să 
mănânci, te rog fă-o fără nici o jenă... 

— Nici eu nu obișnuiesc să mănânc seara, totuși... 
câteodată, mă mai abat de la regimul de fructe pe care mi 
l-am impus. De exemplu, în seara asta, fiind într-o 
dispoziție excelentă, mă simt ispitit să încalc obișnuitul... 

Prezența  chelnerului îl obligă să-și lase fraza 
neterminată și comandă două coniacuri mari, cu toată 
opoziţia făcută de Viorica asupra cantităţii. 

— De fapt, ce motive ai pentru a-ţi refuza masa de 
seară? 

— Un mic sacrificiu... pentru păstrarea siluetei, 
răspunse râzând Viorica. 

— Crezi că există într-adevăr vreun pericol? întrebă cu 
neîncredere Apostolescu. Sinceritatea lui nu era simulată 
și nu urmărea să facă un compliment ieftin, era de-a 
dreptul surprins de temerea partenerei sale, deoarece, cu 
o zi mai înainte - când o cunoscuse la cooperativă - 
avusese posibilitatea să vadă că rochiţa din stofă subţire 
pe care o purta ascundea un corp sculptural. 

— Nu este vorba de un pericol, ci de o prevedere. Mai 
bine înainte decât după... Dar să lăsăm asta, mai bine mi- 
ai explica de ce ai comandat două coniacuri mari, deși ți- 
am spus să ceri un pahar mic pentru mine? întrebă fata cu 
imputare. 

— Am să te rog să fii de acord ca răspunsul să ţi-l dau 
puţin mai târziu, răspunse Apostolescu schițând în colţul 
drept al buzelor un zâmbet misterios. De aceea, hai să-l 
degustăm, spuse Apostolescu ridicând unul din cele două 
pahare de coniac aduse, între timp, de chelner. 

Viorica făcu un gest de resemnare cu umerii și, 
ridicându-și paharul, îl ciocni ușor de cel întins de 
Apostolescu. 

— Spune-mi, te rog, Nicule - zise Viorica, după ce sorbi 
puţin coniac din păhărel și-l puse pe masă -, în fond, ce s-a 
întâmplat cu Soculescu? De ce atâta tevatură pentru un 
om care s-a sinucis? 

Apostolescu păru că n-a auzit întrebarea și, placid, 
continua să se joace cu paharul, învârtindu-l pe faţa de 
masă între degetul gros și cel inelar. Apoi ajunse la 
concluzia că poate să-i vorbească deschis. 

— Ai sesizat bine substratul afacerii, spuse Apostolescu 
ridicându-și privirea spre ea. Nu este vorba de o 
sinucidere, ci de un dublu asasinat. 

111 


Și Apostolescu îi povesti în mod lapidar principalele 
elemente ale afacerii. 

— Pe soţia lui am cunoscut-o foarte puţin, aș spune că 
mai mult din vedere... El însă, sărmanul, era un om atât de 
liniștit și bun. 

— Am impresia că-l compătimești mai mult decât ar 
trebui! spuse Apostolescu făcând pe gelosul, de fapt, 
urmărea să înlăture efectul sumbru al acestui subiect. Nu 
cumva ţi-a făcut curte? Toată lumea știe că cei mai 
periculoși oameni sunt tocmai aceia care nu-și exprimă 
intențiile, adică timizii... 

— Nu, fii liniștit! Am eu la serviciu clienţii mei care-mi 
dau, într-adevăr, târcoale... dar mă fac că nu-i văd sau nu-i 
pricep. După mine, e singura tactică adoptabilă în astfel de 
situaţii, altfel ar însemna să-i reped sau chiar să ajung la o 
discuţie nedorită. În ceea ce-l privește însă pe Soculescu, 
acesta a păstrat întotdeauna distanţa legală - parcă așa 
spuneţi voi, polițiștii - și m-a tratat cu o politeţe fără 
reproș. O singură dată, continuă Viorica, am avut impresia 
că a exagerat puţin, dar după aceea mi-am spus că gestul 
lui se poate explica prin expansivitatea unui om care, în 
sfârșit, s-a întâlnit cu norocul. 

— Ei, cum așa? întrebă amuzat Apostolescu. 

— A venit la mine în birou și, probabil, negăsindu-mă 
acolo, a băgat printre adresele care erau pe masa mea de 
lucru o cutie cu bomboane de ciocolată. Puțin mai târziu, 
când am descoperit-o și, surprinsă, i-am desfăcut capacul, 
am dat peste un bileţel pe care era scris „poftă bună” și 
purta semnătura lui. Imediat i-am dat un telefon în secţie 
și l-am întrebat ce interpretare trebuie să dau gestului său. 
Mi-a răspuns că nu trebuie să mă gândesc la nimic altceva 
decât că a avut un noroc formidabil și dorește să mănânc 
câteva bomboane din partea lui. 

— Nu l-ai întrebat la ce noroc se referă? o chestionă 
Apostolescu cu atenţia încordată. 

— Ba da, bineînţeles! Mi-a răspuns că a câștigat o sumă 
mare la Loto sau cam așa ceva... 

— Îți amintești când s-a întâmplat povestea cu 
bomboanele? o întrerupse el nerăbdător. 

— Dar ce este cu tine? De ce-mi vorbești atât de aspru? 
întrebă Viorica, surprinsă de schimbarea care apăruse în 
atitudinea și tonul lui Apostolescu. 

— Iartă-mă, te rog, spuse Apostolescu, luându-i mâna și 
sărutând-o. Ești însă a doua persoană care îmi spune că l-a 
auzit pe Soculescu făcând o aluzie la un mare noroc... 

— Şi cu cealaltă persoană ai discutat tot într-un local? îl 
întrerupse cu ciudă Viorica. 

— Nu, fii liniștită, spuse Apostolescu râzând. De altfel 
era un bărbat. Apoi, reluându-și tonul serios, dar mai puţin 
imperios ca înainte, continuă: încearcă să-ţi amintești când 
ţi-a adus bomboanele? 

— Cred că sunt vreo două săptămâni de atunci, 
răspunse Viorica după o scurtă ezitare. 

— Data coincide cu declaraţia făcută de domnul 
Constantinescu, vecinul lui Soculescu... spuse gânditor 
Apostolescu. 

— Crezi că acest lucru are vreo importanţă? 

— Încă nu pot să mă pronunţ, spuse șovăind 
Apostolescu. În tot cazul, este o pistă care merită să fie 
investigată. Dar să lăsăm problemele profesionale și să ne 
terminăm coniacul. 

— Dar știi că nu-i rău, spuse Viorica după ce - urmând 
exemplul lui Apostolescu - puse pe masă păhărelul golit de 
conţinut. 

— Într-adevăr, încuviință și Apostolescu privindu-i 
amuzat ochii, care, între timp, deveniseră mai lucitori, 
ceea ce contribuia și mai mult la evidenţierea frumuseţii 
lor. Apropo, n-ai vrea să mâncăm ceva? 

— Cred că nu te-aș refuza, spuse ea îmbujorându-se la 
faţă. 

Apostolescu făcu semn chelnerului să se apropie și-i 
ceru meniul. După ce i se aduse lista, o înmână Vioricăi. 

— Te rog să-mi spui ce dorești? 

— Cred că un mușchiuleţ de porc la grătar. Nu? 

— Alegerea este bună. Dar, ca introducere, ce părere ai 
avea de o saramură de crap? Și, pentru a nu-i da timp să 
refuze, continuă: Aici este o specialitate a casei. 

— Mi-e teamă că e prea mult... spuse ea șovăind. Prefer 
să mă rezum numai la friptură. 

— N-ai de ce te teme, este devreme și avem suficient 
timp pentru a face și o mică plimbare pe jos, așa că 
digestia va fi asigurată. De altfel, nu ești obligată să 
mănânci mai mult decât poţi. Apoi, întorcându-se spre 
chelnerul care aștepta comanda, spuse: două saramuri, doi 
mușchiuleţi cu mulţi cartofi prăjiţi, castraveți acri și o 
sticlă de Cotnari. 

— Şi când te gândești că eram hotărâtă să nu mănânc 
nimic, spuse Viorica după plecarea chelnerului. Probabil 
că aerul e de vină... 

— S-ar putea să aibă și el o contribuţie, dar factorul 
determinant l-a constituit coniacul. Și, pentru că veni 
vorba, ţi-am rămas dator cu un răspuns, pe care cred că nu 
trebuie să-l mai exprim. Acum ai înțeles de ce am 
comandat coniacuri duble? spuse cu o nuanţă de ironie 
Apostolescu. Este o metodă infailibilă pentru provocarea 
apetitului la recalcitranti. 

Atât saramura cât și mușchiuleţul se bucurară de 
apreciere. Iar sticla de Cotnari, cu toată opoziţia făcută de 
Viorica mai ales la început, fu golită până la ultima 
picătură. 

— Aș vrea să ne aerisim puţin. Nu crezi că am putea 
pleca, Nicule? 

— De acord, dar mai înainte de a pleca nu te-ar tenta o 
mascotă de ciocolată? 

— O, nu! Te rog să nu-mi mai vorbeşti de mâncare. Hai 
să mergem! 

Când traversară șoseaua pentru a intra în parcul 
Herăstrău, era trecut de ora zece seara. Cu toate că 
răcoarea nopţii golise aleile parcului de vizitatori, cei doi 
amici nu se simțeau de loc singuri. Din contră, considerau 
că toată lumea e a lor. 

— Nu ţi-e frig? o întrebă îngrijorat Apostolescu. 

— Un pic, dar îmi place. Îmi place mult de tot! spuse ea 
cu expansivitate și, cu un gest spontan, în timp ce 
mergeau la braţ pe-o alee, se întoarse spre el și, apucându- 
i cu mânuţele capul, îl sărută pe obraz. 

Drept răspuns, Apostolescu își petrecu braţul stâng 
după umerii ei și-o întoarse ușor cu faţa spre el. Privirile 
lor se contopiră, iar gura lui se apropie ușor de buzele-i 
cărnoase, care fremătau de așteptare. 

Când într-un târziu se îndepărtară, cu regret, unul de 
celălalt, se simțeau stăpâniţi de-o ameţeală dulce, cu mult 
mai dulce decât cea pe care ar fi putut s-o creeze sticla de 
Cotnari pe care o băuseră la Bordei. 

— Hai să stăm puţin pe o bancă, propuse Viorica cu 
vocea-i catifelată. 

— Vino, spuse Apostolescu. Nu trebuiră să caute mult. 
Banca, asupra căreia căzură sorții, se afla la vreo zece 
metri de alee, ascunsă în spatele unui arbust mare și cu 
faţa la lac. 

După ce se așezară pe bancă, braţul drept al lui 
Apostolescu îi cuprinse umărul, în timp ce capul ei se 
strecură și se lipi strâns de pieptul lui. Datorită apropierii, 
fiecare dintre parteneri se simţea tulburat de căldura ce și- 
o transmiteau prin stofa subţire ce-i despărțea. 

Folosindu-se numai de mâna stângă, pentru a n-o 
deranja pe Viorica, Apostolescu își aprinse o ţigară. În 
timp ce privirile sale se odihneau, urmărind ușoarele 
unduiri argintii ale lacului din faţa sa, degetele sale se 
jucau cu părul fetei, care lăsa impresia că a aţipit. Cu 
excepţia unor broscuţe care se manifestau cu intermitențe, 
se părea că întreaga natură s-a înţeles să nu tulbure 
farmecul acelei nopţi. 

Într-un târziu, Viorica se apropie de urechea lui şi-i 
șopti: 

— Mi-e frig, strânge-mă mai tare. 

— Dacă ţi-e frig, mai bine. să plecăm... 

— Nu! Vreau să mai stăm puţin! E atât de bine... 
Apostolescu își aminti că alături de el, pe bancă, se află 
trencicotul său. Fără s-o deranjeze pe Viorica, mâna sa 

stângă începu să tatoneze de-a lungul băncii, până găsi 
ceea ce căuta. După care i-l întinse pe picioare. Apoi, 
pentru a fi sigur că-i va ţine de cald, i-l înfășură pe sub 
genunchi. 


Capitolul XXI. 
APOSTOLESCU INTERVINE 


Atât unul cât și celălalt pierdură noţiunea timpului. Deși 
influenţa alcoolului se risipise complet, atracţia reciprocă 
menținea cu aceeași intensitate vraja ce se înfiripase între 
ei. 

La un moment dat, Viorica își ridică capul de pe pieptul 
lui și, apucându-i bărbia cu mânuţa ei parfumată, spuse cu 
vocea-i de fetiță răsfăţată: 

— Ce bine ar fi, Nicușor, dacă mâine ar fi duminică... 

Apostolescu își ridică mâna pe care avea ceasul și, 
potrivindu-și cadranul pentru a putea vedea la lumina 
razelor de lună ce oră era, spuse zâmbind. 

— Mâine este astăzi, iar astăzi - ai ghinion - este abia 
vineri și nu ţi-au mai rămas prea multe ore de somn... cred 
că cel mai bun lucru ar fi să ne ducem la culcare, ca doi 
copii cuminţi... 

Dar nu-și mai termină fraza. 

Atenţia lui Apostolescu fu atrasă de zgomotul unor pași 
care alergau pe aleea din spatele băncii pe care stăteau ei. 
Nu le-ar fi dat prea multă importanţă dacă, în momentul 
următor, n-ar fi auzit o adevărată cavalcadă de pași, 
urmată de un strigăt de femeie. 

— Ce s-a întâmplat? întrebă Viorica speriată. 

— Nu știu. Să ascultăm, îi șopti Apostolescu. 

Alergătorii nocturni se opriră undeva în apropierea 
băncii lor, astfel că Apostolescu putu să audă foarte clar o 
voce de femeie care vorbea sacadat, probabil ca urmare a 

cursei ce-o făcuse: „Ce vreţi de la mine! Lăsaţi-mă în 
pace...” 

Urmă o voce bărbătească: „Miliția! Actele la control!” 

Interveni un alt glas de bărbat: „Ce caută o femeie 
cinstită prin parc, la ora asta?” 

Cu o voce mai liniștită, probabil după ce interlocutorii își 
declinaseră calitatea de apărători ai ordinii, femeia 
răspunse: „Locuiesc în Floreasca și am vrut să scurtez 
drumul prin parc...” 

„Dă-mi buletinul” - ceru imperios prima voce. 

Urmă un țăcănit metalic, făcut probabil de închizătoarea 
poșetei, apoi vocea contrariată a femeii: „Ce faci, îmi iei 
banii?” 

„Ei lasă, nu te mai formaliza atâta pentru câţiva mardei, 
o să bem și noi un păhărel în sănătatea ta...” - spuse o altă 
voce râzând sarcastic. 

„Bine, dar e leafa mea... ce mă fac o chenzină întreagă 
fără bani?” - se auzi vocea femeii podidită de plâns. 

„Uite ce-i, cu noi să n-o faci pe lacrimogena, că nu ţine... 
Dar, continuă vocea cu ironie, pentru că ești singură... la 
fel ca și noi, ce-ar fi dacă ne-am distra puţin împreună?... 
Asta, așa, ca să-ţi mai treacă supărarea...” 

Se auzi din nou vocea femeii spunând cu disperare: 
„Lăsaţi-mă în pace că ţip!” 

— Ce se întâmplă acolo, Nicule? întrebă din nou Viorica 
terifiată. 

— Sunt niște pungași care nu se mulțumesc cu jefuirea 
victimei lor, ci vor s-o și violeze. Orice mi s-ar întâmpla, te 
rog să nu te mişti de pe această bancă... 

— Nu pleca! Rămâi lângă mine... Mor de frică... 

— N-am altă alegere... Atât conștiința cât și profesia mă 
obligă să-mi fac datoria. Te rog să rămâi nemișcată pe 
bancă, ţi-o repet, orice s-ar întâmpla cu mine. 

Când se ridică de pe bancă - cu toate încercările făcute 
de Viorica pentru a-l reține - auzi zgomotul surd al unei 
lupte, însoţit de strigătele de ajutor ale femeii. 

Strecurându-se ușor, se apropie fără zgomot de locul de 
unde se auzea zgomotul luptei. 

Nu trebui să caute mult. La aproximativ 20 de metri de 
banca pe care rămăsese Viorica, zări mai multe umbre 
care se agitau pe gazon. Ajunse neobservat lângă 
beligeranțţi și întrebă cu glas tare: 

— Ce se petrece aici? 

Umbrele întoarseră surprinse capul spre intrus, dar, 
văzându-l singur, unul dintre ei rosti ameninţător: 

— Vezi-ţi de drum! Suntem de la mili... 

— Atunci e perfect! îl  întrerupse Apostolescu 
imperturbabil. Asta înseamnă că suntem colegi și... n-o să 
mi-o luaţi în nume de rău, dacă am să vă rog să-mi arătaţi 
legitimaţiile dumneavoastră. 

Din momentul în care-i interpelase, Apostolescu 
continuase să înainteze spre ei. Acum se afla la cel mult 
doi metri de femeie, care se afla ţintuită cu spatele de 
gazon. Unul dintre bărbaţi, după ce-și pusese genunchiul 
pe pieptul ei, îi astupase cu o mână gura pentru a o 
împiedica să mai ţipe, iar cu cealaltă mână îi desfăcea 
bluza. Altul, așezat în genunchi la capul ei, îi prinsese 
mâinile de încheieturi și, întinzându-i-le în prelungirea 
corpului, le imobilizase. Ceilalţi doi bărbaţi, care 
participau la „distracţie”, erau ocupați cu sfâșierea fustei 
femeii. Aceasta, deși cu bustul complet imobilizat, 
continua să se opună cu îndârjire, zbătându-se și lovind cu 
picioarele. 

— Bă, Nae, dacă-i așa colțos, arde-i una la moacă! spuse 
cel care-și ţinea genunchiul în pieptul femeii. 

Unul dintre bărbaţii care încercau să smulgă fusta 
victimei se ridică de pe gazon și, îndreptându-se spre 
Apostolescu, își strecură mâna în buzunarul interior al 
hainei și scoase un obiect metalic rotund, de lungimea 
unui stilou, însă de două ori mai gros decât acesta. 
Ajunsese la mai puţin de un metru distanță de 
Apostolescu, când scutură cu un gest brusc obiectul, cu 
aspect inofensiv, pe care-l ţinea în mână. După șuieratul 
metalic care-i acompanie gestul, Apostolescu  realiză 
imediat că adversarul său posedă o armă teribilă. O armă 

distrugătoare, în fața căruia singurul mijloc de 
autoapărare era ofensiva imediată. 

Dacă ar fi avut în fața sa un adversar neînarmat sau 
chiar doi, ar fi încercat să-i „liniștească” printr-o luptă 
clasică, o luptă prin care viteza și greutatea pumnilor săi 
să-și fi spus cuvântul. Pugilarea, cu adversarii pe care-i 
avea în faţă, ar fi fost o curată sinucidere, care n-ar fi 
folosit nimănui, nici victimei, nici interesului societăţii. 
Mintea lui Apostolescu lucra cu rapiditatea unei mașini 
electronice de calcul și decise: „Fiecare lovitură trebuie să 
scoată un adversar din luptă, în caz contrar, voi mirosi 
florile de la rădăcină...” 

În acel moment, bărbatul care se îndreptase spre el 
ridica braţul drept, iar Apostolescu putu să vadă, la lumina 
razelor de lună, că lungimea „stiloului” crescuse de 4-5 
ori. Mai înainte ca arma să se abată asupra testei sale, 
atacă. 

Simultan cu prinderea încheieturii adversarului cu mâna 
stângă, piciorul său drept păși în spatele gambei drepte a 
adversarului, pentru a-i tăia posibilitatea de a-și schimba 
centrul de greutate, iar cealaltă mână i se strecură pe sub 
brațul adversarului și prinse încheietura acestuia din 
exterior. Apoi mâna stângă, cu care prinsese iniţial 
încheietura, alunecă sub cotul adversarului, care, surprins 
de rapiditatea cu care a fost imobilizat, uită, pentru un 
moment, că poate să se degajeze cu braţul stâng. Era însă 
prea târziu pentru a-l mai folosi. 

Apostolescu trase puternic cu mâna dreaptă încheietura 
adversarului în jos, în timp ce stânga continua să-i menţină 
cotul la înălțimea umărului. Rezultatul acestei manivele 
improvizate fu în primul rând un zgomot similar cu cel pe 
care-l face o cutie de chibrituri strivită sub talpa unui 
picior, un urlet de durere și părăsirea gazonului de către 
picioarele adversarului, care se rotiră o dată cu tot corpul 
în jurul axului format de prelungirea cotului. Când văzu 
picioarele adversarului deasupra capului său, îi eliberă 
braţul. Atacantul zbură câţiva metri prin aer și apoi ateriză 
pe gazon, unde rămase imobilizat. Apostolescu nu avea 

însă timp să se ocupe de el; trebuia să mai „discute” cu 
încă trei derbedei. Lupta ţinuse câteva secunde și trebuia 
să profite de surpriza pe care o realizase asupra 
adversarilor săi. Aceștia, probabil, siguri de deznodământ, 
continuau să se lupte cu victima lor, a cărei rezistenţă 
scăzuse datorită epuizării. În momentul în care emisarul 
lor scosese urletul de durere, întoarseră capul și 
constatară că rezultatul luptei era altul decât cel scontat. 

Nu intrusul zăcea la pământ, cu ţeasta zdrobită, ci 
emisarul lor. 

Apostolescu, fără să le dea răgaz pentru a se dezmetici, 
parcurse ultimii pași care-i mai despărțeau. 

„Pe el mă...” strigă cel care ţinea mâinile femeii. 

În momentul acela se întrerupse, deoarece lovitura 
imparabilă lansată de piciorul lui Apostolescu îi atinse 
gura. Urmă un scrâșnet de oase și adversarul făcu un salt 
peste cap, cu mâinile duse la gură. Exact în momentul în 
care Apostolescu gândea: „Probabil că acest domn nu va 
mai fi în stare să vorbească multe săptămâni... se simţi 
apucat pe la spate și imobilizat, cu braţele lângă trunchi, 
de unul dintre cei care se ocupau cu smulgerea fustei de 
pe victimă. În acest timp, al patrulea infractor se postă în 
faţa sa și își scutură mâna - la fel ca și primul adversar - 
pentru a-și deschide „casse-tete”-ul. Apostolescu nu-i lăsă 
însă răgazul de care avea nevoie pentru a-l lovi. Corpul lui 
fiind susținut de  încleștarea adversarului, care-l 
imobilizase pe la spate, își ridică ambele picioare lipite 
unul de altul și trimise o lovitură de tampon cu tălpile în 
figura celui care se pregătea să-și abată arma asupra 
creștetului său. 

După ce lovitura expediată de Apostolescu își atinse 
ţinta, adversarul făcu câţiva pași de-a-ndăratelea și căzu 
pe gazon. Cu cel care-l ţintuise pe la spate, lucrurile 
merseră și mai ușor. Strecură laba piciorului stâng în 
dosul gleznei adversarului său, iar cu tocul pantofului 
drept îl lovi puternic în rotula genunchiului. Simţi cum 
braţele adversarului se desfac și când întoarse capul îl 
văzu căzut, pe spate, la câţiva metri de el. 

În timp ce ultimul adversar se ridica de jos, Apostolescu 
aruncă o privire în juru-i și, constatând că ceilalţi trei 
adversari nu reprezintă un pericol imediat, spuse cu glas 
tare: 

— Şi acum, că n-am rămas decât noi doi pe ring, putem 
schimba tactica de luptă. Ia fă-te încoace, „eroule”! 

„Eroul” nu așteptase invitaţia, ci se și repezise între 
timp cu capul în stomacul lui Apostolescu. Acesta făcu un 
pas lateral, iar când asaltatorul ajunse în dreptul lui, îi 
lansă un „upercut” de dreapta în bărbie. Elanul 
adversarului fu brusc curmat. Ezită un moment, apoi căzu 
în genunchi... Se ridică însă, imediat, și porni din nou la 
atac. Apostolescu îl aștepta, cu picioarele depărtate și 
când ajunse la lungimea braţelor sale, începu să-i plaseze 
lovituri laterale. Un... doi... un... doi... Simţea nevoia să se 
descarce, să pedepsească fapta mârșavă la care se 
dedaseră cei patru derbedei. 

N-a simţit niciodată sentimente de ură față de 
delicvenţii pe care-i ancheta. Ba, de multe ori, încerca 
chiar sentimente de compasiune și înţelegere - în ultima 
categorie intrând cei care ajungeau criminali numai 
datorită unor întâmplări neprevizibile, cum ar fi fost 
imprudenţa sau accidentul. Tot ce-l preocupa, în astfel de 
situaţii, era să găsească metodele cele mai adecvate 
pentru recuperarea cât mai rapidă a inculpatului de către 
societate. Dar, în faţa actului bestial și laș la care asistase, 
era revoltat. Nu avea în faţa sa oameni, ci fiare sălbatice. 
Sub ploaia de lovituri, adversarul lăsase braţele în jos și, 
sonat, se clătina între pumnii lui Apostolescu, care-l loveau 
susţinut, un... doi... un... doi... 

Probabil că ar fi continuat să-l lovească până la 
epuizarea resurselor dacă n-ar fi fost adus la realitate de 
fasciculul luminos al unei lanterne ce i se opri pe faţă și de 
o voce bărbătească, care, respirând sacadat, îl avertiză: 

— Stai! Nici o mișcare, sus mâinile! Miliția! 

În momentul când reluă contactul cu realitatea 
înconjurătoare, auzi pentru prima oară strigătele femeii pe 
care o salvase. După spaima teribilă prin care trecuse, 

intrase într-o criză de nervi. Apostolescu se opri din boxat, 
iar adversarul său căzu la pământ ca o cârpă. 

Fasciculul luminos îi părăsi faţa, pentru a mătura 
gazonul din jurul lor, în timp ce o a doua voce întrebă: 

— Te rog să ne explici ce s-a întâmplat aici? 

— Jaf şi tentativă nereușită de viol, răspunse 
Apostolescu, întinzând cu două degete legitimaţia sa 
ultimului vorbitor, un ofițer de miliție. 

— Să trăiţi, tovarășe căpitan! exclamă surprins ofiţerul. 
De trei săptămâni umblăm să-i prindem pe acești bandiți, 
dar mereu ne scapă printre degete. Sunteţi un om 
extraordinar dacă aţi reușit să-i doborâţi, continuă pe un 
ton admirativ ofițerul. Acum trei zile au rănit, grav, un 
subofițer de-al nostru, care a încercat să intervină într-o 
situaţie similară cu aceasta... 

— Liniștiţi-vă, se adresă Apostolescu femeii care, pradă 
crizei de nervi, continua să plângă și să strige. Acum nu 
mai există nici un pericol, încearcă să te calmezi. 

Între timp, se apropiase și Viorica; la un semn făcut de 
Apostolescu, începu să se ocupe de femeia scăpată din 
mâinile derbedeilor. Considerând că victima se află pe 
mâini bune, se înapoie la cei doi milițieni care erau ocupați 
cu preluarea legitimaţiilor celor patru huligani. 

— De ce aţi intervenit atât de târziu? întrebă cu 
imputare Apostolescu. 

— Cum târziu, tovarășe căpitan? Imediat ce-am auzit 
strigătele femeii am alergat într-un suflet aici... 

— Bine, să lăsăm asta... Pe domnii îi duceţi la secţie și le 
aplicaţi procedura specială de trimitere în judecată pentru 
infracțiune flagrantă. Rog ca în procesul verbal să reţineţi 
împotriva lor următoarele acuzaţii: 1. 'Tâlhărie. 2. 
Tentativă de viol în grup și 3. Tentativă de vătămare gravă 
a unui ofițer de miliție, cu ajutorul unei arme prohibite... 

— Domnule, cum să vă mulţumesc pentru tot ce-aţi 
făcut? spuse femeia, pe care Viorica reușise, între timp, s-o 
liniștească, și se apropiase de el pentru a-i mulţumi. 
Dumnezeu să vă ajute. Sunt mamă a trei copii și, dacă mi 

se întâmpla ceva, preferam să mă arunc în lac decât să 
mai dau ochii cu ei... 

— Nu vă cer decât un singur lucru, o întrerupse 
Apostolescu, să-i acompaniaţi pe colegii mei la secţia de 
miliție și să daţi o declaraţie asupra celor petrecute aici. 

— Nu s-ar putea să lăsăm pe mâine... știți, este atât de 
târziu, spuse șovăind interlocutoarea. 

— Sau eventual să-i lăsăm în plata domnului, nu? 
întrebă Apostolescu cu ironie. 

— Da, tocmai! Dacă totul s-a terminat cu bine... spuse 
femeia, fără să sesizeze ironia lui Apostolescu. 

De când era în slujba justiţiei, se obișnuise cu aceste 
reacţii de bunătate samariteană, rău înţeleasă, așa că-i 
răspunse cu bunăvoință: 

— Dacă dumneavoastră nu vă constituiți parte civilă 
printr-o declaraţie asupra celor petrecute aici, justiţia nu- 
și poate face datoria și peste câteva zile acești derbedei 
vor abate nenorocirea asupra altor familii. Spuneaţi, mai 
înainte, că dacă haimanalele și-ar fi atins scopul v-aţi fi 
sinucis, lăsând astfel trei copii orfani... lar acum sunteţi 
gata să-i iertaţi pentru fapta lor josnică, probabil, numai 
datorită faptului că aţi putut fi ajutată la momentul 
oportun? De altfel, existenţa unui număr îngrijorător de 
mare de astfel de delicte se datorește într-o mare măsură 
și gândirii victimelor. Ele consideră că este o rușine să 
sesizeze autorităţile, iar agresorii, încurajați de această 
tăcere, ajung la concluzia că pot să-și continue activitatea 
fără nici un risc. Mai adineauri spuneaţi că nu știți cum să- 
mi dovediţi recunoștința dumneavoastră, eu vă dau acum 
această posibilitate, însoţiţi-i pe colegii mei la secţie și daţi 
o declaraţie asupra celor petrecute. De acord? j 

— Aveţi dreptate, tovarășe ofițer, așa voi face. Imi pare 
rău de slăbiciunea mea... spuse femeia, după ce 
Apostolescu își termină argumentarea. 

— lar pe dumneavoastră, spuse Apostolescu adresându- 
se celor doi milițieni, am să vă rog ca în afara copiei 
procesului-verbal ce se înaintează la „Moravuri” să-mi 
trimiteţi și mie una, la „Judiciar”. 

— Am înţeles, tovarășe căpitan, răspunse ofițerul, mâine 
veţi primi actul și, totodată, vă rog să-mi permiteţi să vă 
mulțumesc și eu pentru intervenţia dumneavoastră. 

După plecarea întregii suite spre secţia de miliţie, 
Apostolescu se adresă zâmbind fetei, care-l luase de braţ. 

— Ţi-a fost frică, Viorica? 

— Tare frică, Nicule! La început mi-a fost necaz pe tine 
că m-ai lăsat singură. Apoi, când te-am văzut cum te luptai 
cu cei patru derbedei, am simţit că leșin de frică și am 
început să tip... 

— Cum, și tu ai ţipat? întrebă mirat Apostolescu. 
Probabil că în încordarea luptei m-am deconectat complet 
de ceea ce era în afara acesteia. 

— Şi încă cum am tipat! răspunse Viorica plecându-și 
ochii cu jenă. Ce era să fac? N-am putut să mă mai 
controlez. De altfel, am și uitat de sfatul pe care mi l-ai 
dat, de a nu mă arăta orice s-ar întâmpla... 

— Imprudentă ca toate femeile, spuse Apostolescu 
ridicând nemulțumit din umeri. Îţi dai seama ce soartă te 
aștepta dacă ieșeau ei învingători? 

— Dacă ai ţine seama de faptul că sunt numai o femeie 
care, la fel ca toate celelalte, se caracterizează printr-o 
stăpânire mai mică a nervilor decât voi, bărbaţii, n-ai mai 
fi supărat pe mine. Îţi promit că pe viitor am să fiu mai 
ascultătoare... 

Și, pentru a fi sigură că i-a înlăturat supărarea, îl luă în 
braţe și-l sărută. După felul în care i se răspunse, avu 
certitudinea că diferendul a fost aplanat. 

— Apropo, cât o fi ceasul? întrebă într-o doară Viorica. 

După ce-și consultă ceasul, Apostolescu scoase un 
șuierat de surprindere: 

— E trei și zece minute... 

— Extraordinar! Când a trecut timpul așa repede! 
exclamă Viorica și, luându-l de mână, grăbiră pasul pentru 
a ieși la staţia de taximetre de lângă „Pescăruș”. 

După ce taximetrul opri la adresa indicată de Viorica. 
Apostolescu deschise portiera mașinii și-o ajută să 
coboare. 

— Vrei să te conduc sus? întrebă Apostolescu indicând 
cu capul vila în faţa căreia se opriseră. 

— Nu, Nicule, este târziu și trebuie să te odihnești și tu. 
Du-te acasă, trage un pui de somn iar mâine, dacă poti, dă- 
mi un telefon. 


Capitolul XXII. ` 
MISTERUL ERMETIZARII 
CAMEREI ESTE LAMURIT 


Vineri 11 sep. 196... 


A doua zi, locotenentul Olteanu intră în biroul 
căpitanului Apostolescu și, după ce-și salută superiorul, 
luă loc la invitaţia acestuia pe un scaun. 

Apoi, văzând mina de oboseală de pe figura lui 
Apostolescu, ieși din obișnuita rezervă și-l întreabă, cu o 
nuanţă de maliţiozitate în glas: 

— S-ar părea că v-aţi relaxat bine azi-noapte, tovarășe 
căpitan? 

— Grozav, îi răspunse pe același ton Apostolescu și 
începu să-i povestească  peripeţiile din noaptea 
precedentă. 

— Niciodată n-am reușit să-i înțeleg pe cei ce se dedau 
la astfel de fapte, spuse cu gravitate Olteanu, după ce 
Apostolescu își termină relatarea. Cum pot niște oameni 
civilizaţi să facă așa ceva? 

— Ai spus oameni și aici greșești! Nu-i vorba de oameni, 
ci despre niște fiinţe neevoluate, dominate de instincte 
primare. Mă întreb dacă această înclinare spre viol nu-i 
cauzată cumva de o formă de schizofrenie? 

— Consideraţi că acești posedaţi sexuali au o debilitate 
mintală? 

— Toate celelalte categorii de infracţiuni - tinzând la 
dobândirea unor bunuri materiale străine - au o justificare 
logică, în dorinţa împricinatului de a duce o viață mai 
ușoară! Ei bine, cum se poate explica violul, care, în afara 
unor pedepse substanţiale cu închisoarea, nu aduce nici un 
avantaj? Un argument în plus este și acela că la 
majoritatea infractorilor - exceptând, desigur, recidiviștii, 
care sunt înrăiţi - pedepsele privative de libertate au un 
rezultat educativ cert. În cazul delictului de viol însă se 
întâlnesc în mod destul de frecvent - la același individ - 
câte două și trei condamnări pentru aceeași culpă. Asta 
oare nu spune nimic? 

— Spune suficient, și totuși... 

— Continuă, îl încurajă Apostolescu. 

— Ştiţi, spuse Olteanu gânditor, am impresia că teoria 
dumneavoastră nu-i universal valabilă... 

— Ușurel, ușurel! îl opri Apostolescu râzând amuzat. De 
unde m-ai scos și teoretician?... Şi încă d-ăla universal 
valabil? Departe de mine intenţia de a elabora teorii de uz 
general. Nu fac altceva decât să-mi exprim părerea asupra 
unei probleme, din păcate, destul de actuală astăzi. Dar, în 
fond, ce te-a supărat la teoria mea? 

— Recunosc, tovarășe căpitan, că m-am exprimat greșit, 
se scuză Olteanu zâmbind cu subînţeles. Într-adevăr, într-o 
astfel de problemă, cu cauze atât de diverse, nici nu este 
posibilă elaborarea unor reguli care să explice, pe de-a 
întregul, fenomenul. Altceva m-a șocat, în argumentarea 
dumneavoastră. 

— Anume? 

— Anume, chestia cu debilitatea mintală. Dacă la 
infractorii maturi delictul poate fi explicat, în mod destul 
de plauzibil, printr-o carenţă psihofiziologică, cum rămâne 
cu minorii? Și de fapt, în secţia unde lucrez, aceștia ne dau 
cel mai mult de lucru. De altfel, nu de puţine ori s-a 
constatat că partea civilă a încercat să inducă în eroare 
justiţia în vederea obţinerii unor avantaje materiale; spre 
exemplu: o stare civilă nemeritată. Sau mai exact, se poate 
remarca apariţia unui alt gen de delict ce s-ar putea numi 

șantaj moral și care, din păcate, nu este încă încadrat în 
prevederile Codului penal. Apropo de delictele care nu-și 
regăsesc o corespondenţă în articolele Codului penal, ce 
părere aveţi despre încercările făcute de unele femei, 
câteodată, de a stabili - printr-o hotărâre judecătorească - 
o paternitate ireală? 

— În aceste cauze, lucrurile s-au lămurit întru totul. Și la 
această lămurire am contribuit mai ales noi, criminaliștii. 
Urmare unor studii făcute, s-a constatat că desenul 
impresiunilor papilare ale  urmașului, reprezintă o 
combinaţie ale amprentelor digitale ale ambilor părinţi. 
Astfel, la stabilirea paternităţii - norocul judecătorilor că 
nu se pune și problema stabilirii maternității! -, ca urmare 
a unei sentințe date de Tribunalul Suprem, în 1967, într-o 
cauză de această natură, s-a admis ca sistemul de probe 
clasice - serologice -, să fie coroborat cu expertiza 
desenelor papilare. 

— Mărturisesc că, chestia asta, cu amprentele, n-am 
cunoscut-o! Evident, urmare a profesiunii noastre, care ne 
obligă să considerăm amprentele ca o probă indubitabilă -, 
tatăl care fuge de răspundere, nu se va mai ascunde după 
diverse subterfugii... Dar, în cazul că cele două probe 
dovedesc nevinovăția reclamantului... cum rămâne cu 
partea civilă? Prin probarea nevinovăţiei reclamantului, 
apare atitudinea nesinceră a părții civile... Oare pentru 
astfel de cazuri, care, de fapt, tind să inducă în eroare 
justiția, n-ar trebui instituite anumite măsuri disciplinare? 


— Neîndoielnic că, aceste cazuri, pot fi interpretate ca o 
încercare de înșelare a justiţiei... Dar, lucrurile nu trebuie 
luate chiar așa, deoarece câteodată, victima este foarte 
sigură pe ceea ce susţine... 

— Asta-i paradoxal, tovarășe căpitan!... 

— Nu tocmai, răspunse Apostolescu râzând. Trebuie să 
admiţi că, de obicei, femeile care reclamă stabilirea 
paternităţii sunt necăsătorite. In această situaţie, 
reclamanta dispune de timpul ei liber, după cum crede de 
cuviință. De asemenea se poate admite că are și un prieten 

bun, pe care îl înlocuiește totuși, o dată sau de două ori, să 
zicem, într-o mică escapadă, nu? În cazul în care 
„escapada” prinde viaţă, la cine se putea gândi că este 
autorul, decât la unul permanent... Dar lăsând de-o parte 
acest gen de delicte - care nu fac obiectul anchetei 
noastre, mă întreb, de ce naiba nu mai vine locotenentul 
Simionescu? Şi, văzând că Olteanu îl privește mirat, 
continuă, în timp ce ridica receptorul din furca telefonului: 
Este un colaborator de-al meu, căruia trebuie să-i dau o 
misiune legată de afacerea care ne preocupă. 

Nu apucă însă să formeze numărul dorit, că ușa se 
deschise pentru a lăsa să intre un bărbat îmbrăcat cu o 
eleganţă bine studiată. 

— Să trăiţi, tovarășe căpitan, m-am prezentat la ordinele 
dumneavoastră, spuse noul venit arătându-și printr-un 
zâmbet cuceritor o dantură făcută parcă special pentru a 
servi ca reclamă la o pastă de dinţi. Era un bărbat de 25- 
30 de ani, înalt, cu un păr negru ondulat și ochi albaștri, 
care contrastau cu tenul său meridional. 

— Ascultă, mă Simionescule, acum o jumătate de oră ti- 
am dat un telefon, rugându-te să vii la mine. Nu crezi că ți- 
a trebuit cam mult până ai ajuns aici? întrebă pe un ton 
aspru Apostolescu, în timp ce repunea receptorul în furca 
aparatului. 

— Este adevărat că mi-aţi spus să vin la dumneavoastră, 
dar nu mi-aţi precizat urgenţa, răspunse Simionescu 
candid și fără să-și piardă buna dispoziţie. 

Apostolescu trebui să fie de acord că argumentul 
subalternului său era logic și, renunțând la aerul său de 
supărare, îi spuse clătinând mustrător din cap: 

— Fă cunoștință cu tovarășul locotenent Olteanu, de la 
secţia... 

După îndeplinirea acestei forme  protocolare, 
Apostolescu îi făcu semn să ia loc pe un scaun, lângă 
biroul său, și-i zise: 

— Mai întâi notează acest nume: Andrei Soculescu, 
domiciliat în strada D. numărul 22. După ce-i lăsă timp să- 
și scrie în carnet datele indicate, continuă: Cu acest nume 

mi te duci în trap săltat la Loto și la CEC și nu-mi vii înapoi 
până nu afli dacă - în ultima lună - a câștigat vreun premiu 
la aceste instituţii. E clar? 

— Clar, să trăiţi! răspunse Simionescu sculându-se de 
pe scaun și îndreptându-se spre ușă. 

— Şi, pentru a nu mai exista confuzii, continuă 
Apostolescu, privindu-l pe sub gene, vreau să-mi raportezi 
imediat rezultatul investigaţiei. Dacă nu... 

— Am înţeles! Cum aflu ceva mă prezint la 
dumneavoastră, spuse Simionescu bine dispus și părăsi 
biroul. 

— De unde v-a venit ideea cu aceste premii? întrebă 
Olteanu, când rămaseră singuri. 

În câteva cuvinte, Apostolescu îl puse la curent cu 
indicaţia pe care i-o furnizase Viorica și coroborarea 
acestei informaţii cu declaraţia făcută în același sens de 
către unul dintre vecinii de apartament ai lui Soculescu. 

— Asta ar însemna că, deosebit de asigurarea ADAS, 
mai apare un mobil posibil al uciderii lui Soculescu? Mai 
cu seamă că n-am găsit, la victimă, nici o sumă de bani 
care să aducă, cât de cât, cu un câștig la Loto... 

— Nu trebuie să te ambalezi prea mult în această 
supoziţie, îl temperă Apostolescu, deoarece s-ar putea ca 
această pistă să nu valoreze nici două parale. 

— Cum așa! Vă  îndoiţi de buna credinţă, a 
informatoarei? 

— N-am dubii asupra informatoarei, ci asupra 
informatorului informatoarei. 

— Ce vreţi să spuneţi cu asta? întrebă intrigat Olteanu. 

— Nu este exclus ca Soculescu să-i fi oferit o cutie de 
bomboane numai cu scopul de a-i câștiga atenţia. Văzând 
însă reacţia negativă a fetei, s-a retras strategic, 
motivându-și gestul printr-un eveniment deosebit: 
câştigarea unei mari sume de bani. 

— Şi totuși, n-aţi ezitat să admiteți acest eveniment ca 
posibil? 

— Într-adevăr, răspunse Apostolescu, n-am putut rezista 
acestei tentaţii, dar slăbiciunea-mi se poate explica atât 

prin faptul că o informaţie analoagă ne-a parvenit - după 
cum am mai spus - și dintr-o altă sursă, cât și faptului că 
profesia noastră ne obligă să urmăm toate pistele ivite în 
cursul investigaţiei, chiar dacă, aparent, această verificare 
reprezintă o pierdere de timp. 

— Bine, și atunci cum se explică faptul că, deși 
îmbrăţișaţi toate pistele susceptibile să elucideze afacerea, 
sunteţi atât de sceptic în privinţa rezultatului optenabil? 

— Poate că vom mai colabora și în alte cazuri și ai să-ţi 
dai seama că asta e metoda mea de lucru - poate puţin 
cam personală, recunosc -, dar, după părerea mea, 
prezintă avantajul excluderii sau limitării rateurilor. Am 
astfel impresia că exclud pierderea de timp, în sensul că 
nici nu mă hazardez prea mult pe o urmă aridă, dar nici nu 
ocolesc o pistă la care aș fi nevoit să revin ulterior, când 
„Tăcirea” ei ar face-o impracticabilă. Dar, lăsând de-o 
parte principiile, este ora opt și ar fi cazul să ne ocupăm 
de lucruri mai practice. În primul rând, să încercăm să 
stabilim proveniența corzii de nylon și, în legătură cu 
aceasta, am o supoziţie asupra felului în care servanta 
Elenei Soculescu ar fi putut bloca ușa din interior. Teoretic 
luând lucrurile, translarea unui obiect se poate face atât 
prin împingere, cât și prin tracţiune... De aceea, vreau să 
verific ideea care mi-a încolţit în minte. Să mergem! mai 
adăugă Apostolescu sculându-se de la biroul său și 
îndreptându-se spre cuier, de unde-și luă trenciul. 

Zece minute mai târziu, cei doi anchetatori descuiară 
ușa apartamentului în care fusese ucisă Elena Soculescu. 
Cu excepţia cadavrului victimei, care fusese transportat la 
Institutul medico-legal, și a servantei care fusese așezată 
la locul ei, toate obiectele din casă se aflau dispuse în 
același loc în care le găsise Apostolescu, cu o zi mai 
înainte, când pătrunsese prin efracţie în locuinţă. 

Văzând privirile colaboratorului său fixând cu insistenţă 
scaunul de lângă pat, unde se aflau taiorul victimei și 
ciorapii de nylon pe care aceasta îi purtase cu câteva ore 
mai înainte de a fi ucisă, îl întrebă: 

— La ce te gândești, Georgică? 

130 


— O slăbiciune, tovarășe căpitan, am senzaţia că suntem 
musafirii nepoftiţi ai unei femei, care din moment în 
moment trebuie să apară în furou pentru a începe să se 
îmbrace... 

— Slăbiciunea este un simțământ omenesc și, pentru a 
te consola, să știi că la același lucru mă gândeam și eu... 
Dar să lăsăm sentimentalismul de-o parte și să trecem la 
treabă. Ajută-mi să scot asta din balamale, spuse 
Apostolescu indicând ușa care făcea legătura dintre 
dormitor și vestibul. 

Fără să înţeleagă intenţiile superiorului său, Olteanu 
puse și el mâna pe ușă, care în câteva clipe fu scoasă din 
balamale și dusă lângă fereastră. 

După ce o rezemă de spătarul unui scaun, cu partea 
inferioară în sus, Apostolescu își scoase din buzunar 
nelipsita-i lupă și începu s-o examineze cu atenţie sub 
privirile intrigate ale subalternului său. Curiozitatea 
acestuia nu fu pusă la o prea mare încercare, deoarece 
nici nu se scurseseră mai mult ca două minute și 
Apostolescu își ridică privirile către el. 

— E clar, Georgică! exclamă acesta cu satisfacţie. Acum 
știm cum a putut servanta să blocheze ușa, pe dinăuntru. 

— Cum, tovarășe căpitan? întrebă plin de curiozitate 
Olteanu. 

— În timp ce eu îmi aprind o ţigară, ia te rog lupa mea și 
privește picioarele servantei, mai ales cele care sunt 
orientate spre ușă. După ce le examinezi, să-mi spui ce-ai 
constatat. 

Olteanu se execută fără să facă vreun comentariu, deși 
era evident că nu pricepea nimic. 

În timp ce Apostolescu trăgea cu satisfacţie din ţigara 
pe care și-o aprinsese, Olteanu, stând în genunchi pe 
covor, privea cu lupa sub fasciculul luminos al lanternei de 
buzunar picioarele servantei. „Oare ce trebuie să caut?” - 
se întreba el intrigat în timp ce examina cu atenţie cele 
două picioare ale mobilei indicate. 

— Tovarășe căpitan, spuse Olteanu după ce se ridică de 
jos, nu remarc nimic deosebit... Sau poate vă referiţi la 

urma care a fost lăsată, peste praful așternut, pe unul din 
picioarele mobilei, continuă el șovăielnic. 

— Întocmai, Georgică! Vino acum și privește cu lupa 
aici, spuse Apostolescu pe un ton de încurajare, arătându-i 
cu degetul o porţiune mică din talpa ușii. Ce vezi? 

— O dungă cu o lăţime de zece sau doisprezece 
milimetri, răspunse Olteanu pe un ton neutru. 

— Pe care parte a ușii este dunga mai pronunţată? 

— Pe partea exterioară, respectiv cea care străjuiește 
vestibulul... răspunse Olteanu după o nouă examinare cu 
lupa. Apoi, deodată, realiză raționamentul superiorului său 
și exclamă: E clar, tovarășe căpitan! Acum am înţeles! 

— E ingenios, nu? Dacă n-ar fi făcut greșeala să tragă 
draperia peste fereastră, - sau reciproca acestui gest: 
stingerea luminii în cameră - probabil că blocarea ușii din 
interior ne-ar fi indus în eroare și am fi considerat că avem 
de-a face cu o sinucidere clasică. De unde rezultă că, 
oricât de bine ar fi pus la punct mecanismul unei crime, 
este aproape imposibil ca să nu prezinte și fisuri 
revelatoare. Dar să încercăm să reconstituim procedeul 
utilizat de criminal. Asasinul, folosindu-se de un truc 
oarecare, a făcut victima să ingereze faimosul său 
soporific - la fel ca și în cazul Andrei Soculescu. Plecând de 
la ipoteza că victima era drogată, faptele s-au petrecut în 
felul următor: criminalul a ridicat victima din pat, a depus- 
o în mijlocul camerei, pe covor, apoi s-a urcat pe masă și a 
petrecut coarda de nylon prin cârligul lămpii de plafon. 
După ce a terminat această treabă, a coborât de pe masă 
cu ambele capete ale coardei în mână, a fixat laţul cu 
nodul culant pe după gâtul victimei și, în timp ce-o ridica 
spre plafon cu un braţ, cu celălalt trăgea de capătul liber 
al corzii. Când a considerat că victima a ajuns la înălțimea 
dorită, a legat capătul liber al corzii de radiatorul 
caloriferului și cu aceasta executarea victimei a fost 
realizată. De altfel, în favoarea acestei supoziţii pledează 
și faptul că la necropsie nu s-a constatat smulgerea 
vertebrelor cervicale din coloană, cum ar fi fost normal 

dacă victima s-ar fi aruncat de pe masă cu laţul prins de 
gât. 

— Tovarășe căpitan, interveni Olteanu, din spusele 
dumneavoastră se mai desprinde o idee. 

— Te ascult, îl încurajă Apostolescu. 

— Elena Soculescu avea aproximativ 60 de kilograme, 
pentru a o plimba prin cameră și a o ţine apoi suspendată 
de un capăt al corzii de nylon, presupune că asasinul 
trebuie să aibă braţe puternice, ca un alpinist de 
exemplu... Ceea ce ar explica și prezenţa corzii de nylon, 
nu? 

— Sunt de acord cu prima observaţie, în ceea ce o 
privește pe a doua, este încă prematur pentru a fi 
acreditată. Așa cum spuneam, reluă Apostolescu firul 
reconstituirii, după ce criminalul și-a ucis victima, a împins 
servanta până în dreptul ușii, având însă grijă să lase, 
între aceasta și mobilă, spaţiul necesar pentru a se putea 
strecura afară. A trecut o bucată din coarda de nylon peste 
unul din picioarele mai apropiate ale mobilei și apoi a 
strecurat ambele capete pe sub ușă. După ce a ieșit afară 
din cameră și a închis ușa după el, nu i-a mai rămas decât 
să tragă mobila până la ușă cu ajutorul corzii. Atunci când 
și-a dat seama că ușa a fost blocată, a eliberat un capăt al 
corzii și, trăgând de celălalt, a recuperat-o. Dovada acestei 
presupuneri - după cum ai remarcat și singur - este dâra 
lăsată pe piciorul servantei și eroziunea din tocul ușii, cu o 
proeminenţă mai mare pe partea exterioară a acesteia, 
deoarece acolo a fost punctul de maximă presiune. 

— Tovarășe căpitan, ce vă face să credeţi că asasinul s-a 
folosit pentru tractarea mobilei tot de o coardă de nylon? 
Pun această întrebare deoarece urma lăsată pe tocul ușii 
este cu mult mai lată decât diametrul corzii de nylon. 

— Păcat că nu pot răspunde cu aceeași certitudine la 
toate întrebările pe care le ridică afacerea asta, spuse 
Apostolescu zâmbind. În primul rând, spaţiul dintre tocul 
ușii și parchet nu depășește șase milimetri, deci diametrul 
cablului utilizat era limitat, în al doilea rând - la acest 
diametru - nici un alt cablu (cu excepţia celor din oţel) nu 

poate avea rezistenţa necesară pentru tractarea mobilei. 
Și, în al treilea rând, este clar că amănuntele crimei au 
fost stabilite de asasin mai înainte de sosirea lui în locuința 
victimei. Dacă te-ai transpune în situaţia lui - și ai avea de 
pus în aplicare planul criminal, pe care ţi l-am expus -, ai 
veni cu două corzi diferite sau ai aduce numai una, 
rămânând ca după necesitate să obţii mai multe 
segmente? în ceea ce privește faptul că urma lăsată pe 
tocul ușii este mai lată decât însăși coarda de nylon, e și 
firesc să fie așa deoarece talpa ușii a suportat ambele 
capete ale corzii de nylon de care vorbeam. 

— Aveţi dreptate, tovarășe căpitan, spuse Olteanu 
convins de argumentele lui Apostolescu. Dar, continuă el, 
după un moment de meditare, dacă admiteţi că asasinul a 
tăiat coarda de nylon în locuinţa victimei, pentru a obţine 
segmentul necesar tractării mobilei, rezultă că teoria 
dumneavoastră, referitoare la faptul că coarda a fost 
cumpărată dintr-un magazin, nu mai stă în picioare! 

— De ce? întrebă Apostolescu. 

— Dumneavoastră aţi spus ieri că, întrucât coarda cu 
care a fost ucisă victima prezenta la ambele capete tăieturi 
recente, înseamnă că a fost cumpărată dintr-un magazin 
de articole: sportive. lar acum, dacă admiteţi că asasinul a 
mai tăiat o bucată din ea - pentru a trage mobila pe sub 
ușă -, se explică de ce la ambele capete ale corzii sunt 
secţionări recente. 

— Nu înţeleg, ce vrei să spui cu asta? 

— Că asasinul, fiind alpinist - pentru asta, repet, 
pledează și forţa de care avea nevoie când a ridicat-o pe 
Elena Soculescu în laţ -, a tăiat din propriul colac o bucată 
de coardă și apoi - după spânzurarea victimei - a mai tăiat 
din aceasta încă un segment, în scopul de a trage mobila 
în dreptul ușii. Rezultă că partea secționată mai de mult, 
când a fost vândut colacul, se află în posesia asasinului... 

— Cu o condiţie, să știm de la care capăt al corzii a 
obținut bucata care-i era necesară pentru tractarea 
mobilei. Dar să intrăm în problemă - continuă Apostolescu 
cu nelipsitu-i zâmbet pe buze -, vrei să-mi argumentezi că 

ar trebui să stabilim cine este proprietarul corzii, plecând 
de la lista alpiniștilor înregistraţi la federaţia de 
specialitate. Nu? și văzându-și subalternul înclinând capul 
în mod afirmativ, continuă: Sunt de acord cu această 
propunere, dar... o vom aplica mai târziu. Acum ai altceva 
de făcut. În timp ce eu am să colind magazinele cu articole 
sportive, în speranța că voi găsi pe cel care a vândut 
coarda de nylon, pe dumneata am să te rog să investighezi 
atât în acest imobil cât și mai ales în blocul de vis-ă-vis. 
Poate găsești pe cineva care ne-ar putea furniza unele 
amănunte privind victima și vizitatorul ei necunoscut. Ştii 
cum e cu chestia asta? Nu trebuie să fii prea indiscret 
pentru a vedea ce face vecinul din apartamentul de peste 
drum... Mai cu seamă când vecinul este o femeie tânără și 
frumușică... spuse Apostolescu zâmbind semnificativ. 

— Am înţeles, tovarășe căpitan. 

— Când ai terminat, vii la I.G.M. pentru a ne împărtăși 
rezultatul investigaţiilor noastre. 


Capitolul XXIII. 
NOI URME 


Apostolescu începuse să creadă că-și pierduse timpul 
degeaba.  Colindase cinci magazine specializate în 
vânzarea articolelor de sport, fără să fi putut afla ce-l 
interesa. Mai avea de vizitat încă două magazine. Intră în 
următorul și un vânzător mai în vârstă îl întrebă cu 
amabilitate ce dorește. 

— Să-mi spuneţi dacă vindeţi des corzi de nylon pentru 
alpinism? 

— Pentru a vă răspunde, trebuie să-mi spuneţi de ce vă 
interesează. Sunteţi de la Ministerul Comerţului Interior? 

— Nu, de la Miliția Judiciară, zise Apostolescu arătându- 
i legitimatia sa. 

După ce aruncă o scurtă privire, zise: 

— Acum, în acest anotimp, vindem foarte rar așa ceva. 
De altfel e și firesc, deoarece corzile de alpinism fac parte 
din ceea ce noi numim produse sezoniere. Cine mai 
cumpără toamna astfel de materiale? 

— M-ar interesa, totuși, dacă aţi vândut, în ultimele zile, 
o bucată de coardă de culoare vernil? 

— Da. Îmi amintesc că am vândut o astfel de coardă, 
veni răspunsul vânzătorului. Mai precis o bucată de zece 
metri... Cred că clientul a cumpărat-o pentru a-și face 
frânghie de rufe... 

— Puteţi să-mi precizaţi când anume aţi vândut acea 
bucată? îl întrerupse Apostolescu grăbit. 

— Da, alaltăieri seară. 

— Clientul a fost bărbat sau femeie? 

— Era bărbat. 

— Puteţi să-mi spuneţi ceva în legătură cu înfățișarea 
sa? 

— Îmi pare rău, dar, în această privinţă, îmi este 
imposibil să vă dau vreo relaţie. Magazinul era foarte 
aglomerat și n-am avut posibilitatea să-mi privesc 
cumpărătorii... 

— Puteţi să-mi spuneţi cu aproximaţie la ce oră aţi 
vândut cei zece metri de coardă? 

— Între şapte și opt seara. Asta pot s-o afirm cu precizie, 
deoarece la raionul unde desfacem corzi de nylon s-a 
primit - marfă până la ora șapte, iar la ora opt magazinul 
se închide. 

Văzând că nu poate scoate mai mult de la interlocutorul 
său, Apostolescu îi mulțumi și se îndreptă grăbit către 
I.G.M. 

Când intră în biroul său, era aproape ora unsprezece, 
iar Olteanu, așteptându-l, răsfoia un ziar. 

— Ei, ce-ai făcut îl întrebă Apostolescu. 

— Până la urmă treabă bună. De unde la început nimeni 
nu știa nimic și începusem să-mi pierd speranţa că aș 
putea afla ceva, am dibuit - în sfârșit - un tânăr de vreo 

șaisprezece ani, care mi-a relatat unele lucruri 
interesante. 

— Unde-i situat apartamentul în care locuiește acest 
tânăr? 

— Exact peste drum de apartamentul pe care l-a ocupat 
Elena Soculescu. 

— Bine, continuă, îl încurajă Apostolescu. 

— Puștiul mi-a spus că alaltăieri noapte, pe la ora 
unsprezece jumătate, a ieșit în balcon să vadă dacă mai 
plouă, deoarece proiectase pentru a doua zi o excursie cu 
colegii lui. Când, deodată, atenţia i-a fost atrasă de 
iluminarea apartamentului „doamnei drăguţe de peste 
drum”. El a relatat că ferestrele apartamentului erau 
scufundate în întuneric și tocmai când se pregătea să intre 
în casă s-a aprins lumina. Astfel, a văzut un bărbat care 
stătea cu mâna pe comutator, în timp ce doamna era 
culcată în pat. Apoi, bărbatul, după o scurtă ezitate, s-a 
îndreptat spre ferestre și a tras draperiile, ceea ce l-a 
împiedicat să mai vadă ce se petrece în apartamentul 
„doamnei drăguţe” de peste drum. Cerându-i precizări, mi- 
a spus că, atât timp cât a putut observa apartamentul 
Elenei Soculescu, n-a remarcat vreun gest al acesteia de a 
se scula la venirea musafirului. În ceea ce privește 
identitatea vizitatorului, puștiul m-a asigurat că acesta 
venea adesea la „doamna cea drăguță”. Asta-i tot ce pot să 
vă raportez. 

— L-ai întrebat dacă, în cazul unei confruntări, l-ar 
putea recunoaște pe vizitatorul nocturn? 

— Bineînţeles, dar mi-a răspuns că datorită distanţei n- 
ar putea să-i recunoască decât silueta. Ceea ce este prea 
puţin pentru a putea obţine semnalmentele acestuia sau 
pentru o eventuală confruntare. 

— Nu-i nimic! Şi așa relatarea este importantă, 
deoarece confirmă supoziţiile noastre în legătură cu 
mecanismul omuciderii. Mai mult, obţinem o precizare 
deosebit de importantă: victima dormea la sosirea 
amantului. Această precizare atrăgând după ea o concluzie 
certă, și anume că asasinul nu este nimeni altul decât 

concubinul Elenei Soculescu. Deoarece, numai el putea să 
posede o dublură a cheilor apartamentului victimei. Când 
vom afla cine este acest amorez, cred că, din punctul de 
vedere al miliției, dosarul Andrei și Elena Soculescu va 
putea fi încheiat, respectiv predat Justiţiei. 

— Oare cum vom putea afla cine este acest misterios 
personaj? Știm că a existat, avem acum certitudinea că el 
este criminalul, și atât... A reușit să-și asigure cel mai 
deplin anonimat! Astfel că nimeni nu ne poate da vreo 
referință, cât de cât valabilă, pentru depistarea lui, spuse 
descurajat Olteanu. 

— În primul rând, trebuie să avem răbdare, iar, în al 
doilea rând, trebuie să continuăm cercetările pentru 
descoperirea lui. Nu putem admite că relaţiile dintre el și 
victimă au fost cunoscute numai de către părțile direct 
interesate. Este imposibil ca legătura lor să nu fi fost 
remarcată și de către alţii. Numai că pe acești „alţii” încă 
n-am reușit să-i găsim. De aceea, mă voi duce astăzi din 
nou la cooperativa unde au lucrat victimele, pentru a 
discuta cu cei care i-au cunoscut. 

— Tovarășe căpitan, după mine, există totuși o situaţie 
care ar putea pleda pentru posibilitatea menţinerii 
asasinului într-un anonimat perpetuu. 

— Fii mai explicit! 

— Dacă cele două crime au fost realizate cu premeditare 
- și acest lucru este stabilit în mod categoric -, de ce n-am 
admite că în premeditarea actului său criminal a ţinut 
seama - încă de la început, când a intrat în relaţii cu Elena 
Soculescu - de faptul că nu trebuie să fie cunoscut de 
anturajul acesteia? 

— Dacă îmi lăsai timp să-ți povestesc rezultatul 
investigaţiilor pe care le-am întreprins astăzi prin 
magazinele de articole sportive, ai fi exclus ipoteza pe care 
ai enunţat-o, spuse Apostolescu și începu să-i povestească 
ce aflase de la vânzătorul care înmânase coarda de nylon 
criminalului. Din această relatare - continuă Apostolescu - 
rezultă că decizia de a o suprima pe Elena Soculescu a fost 
luată în după-amiaza premergătoare uciderii acesteia. 

Altfel - dacă și uciderea acesteia ar fi fost premeditată cu 
mult timp înainte, ca în cazul Andrei Soculescu -, trebuia 
să fi cumpărat coarda cu câteva zile mai înainte. Nu crezi? 

— Da, într-adevăr, s-ar părea că aveţi dreptate! 
recunoscu Olteanu. 

— Şi aș mai avea ceva de adăugat. Dacă a cumpărat 
coarda numai cu câteva ore mai înainte de a-și suprima 
amanta, înseamnă că a intervenit ceva, ceva care i-a impus 
aceasta decizie. Oare ce ar fi putut să-l împingă la acest 
pas, dacă nu o discuţie cu Elena Soculescu? 

— Asta ar însemna că Elena Soculescu s-a văzut cu 
amantul ei după ce a discutat cu mine. 

— Exact! în definitiv, de unde știm ce-a făcut Elena 
Soculescu după ce-ai interogat-o și până a văzut-o portarul 
înapoindu-se acasă, adică între orele patru și șapte seara? 

O scurtă bătaie în ușă și deschiderea acesteia, pentru a 
lăsa să intre sublocotenentul Simionescu, le întrerupse 
discuţia. 

— Ce-ai făcut? îl. Întrebă Apostolescu pe noul venit. 

— Ce să fac tovarășe căpitan? răspunse flegmatic 
Simionescu, mutându-și greutatea corpului de pe un picior 
pe altul. Am alergat toată ziua... 

— Ia loc pe scaun și raportează-mi, fără introducere, 
felul în care ţi-ai îndeplinit misiunea, îl întrerupse 
Apostolescu. 

Văzând aerul neobișnuit de marţial al șefului său, 
renunţă la obișnuitele sale glume și începu să raporteze 
lapidar: 

— Numitul Andrei Soculescu n-a câștigat la Loto nici o 
sumă care să depășească o mie de lei. În schimb, a avut 
noroc cu carul la CEC. Luna trecută a câștigat la 
„Obligaţii” premiul al doilea, adică 75 000 de lei... 

— Bravo, Simionescule, ești grozav! exclamă 
Apostolescu, surprins și satisfăcut în același timp. 

În timp ce Olteanu se uita întrebător spre Apostolescu, 
Simionescu, sesizând efectul informaţiei furnizate, prinse 
curaj și reluă cu indiferenţă: 

— Am aflat și altceva, în legătură cu acest premiu, dar 
văd că sunteţi ocupat, tovarășe căpitan, așa că, dacă-mi 
permiteti, am să mă retrag... 

— Nu te sfătuiesc s-o faci până nu-mi relatezi tot ce 
știi... spuse Apostolescu și-l ameninţă în glumă cu pumnul. 

— Importanţa premiului obţinut de Andrei Soculescu a 
făcut ca funcţionara care s-a ocupat cu plata câștigului să- 
și amintească cu ușurință de unele aspecte ale cazului. 
Astfel, câștigătorul a cerut ca plata premiului să i se facă 
tot în obligaţii CEC. Cu această ocazie apare și aspectul 
cel mai însemnat. Obligatiile pe care le-a primit Soculescu 
făceau parte dintr-o serie nouă de 500 de bucăţi, care au 
fost trimise de la centrală, cu o zi înainte, pentru a se 
înlocui același număr de obligaţii deteriorate de uzură... 

— Şi ai reușit să afli ce serie aveau aceste obligaţii? îl 
întrerupse cu nerăbdare Apostolescu. 

— Reușit, să trăiţi! 

— Şi-mi spui și mie? spuse Apostolescu arătându-i din 
nou pumnul printr-un gest foarte sugestiv. 

— Vă spun, cum să nu vă spun, dar trebuie să mai fac în 
prealabil o precizare. Fata cu care am discutat - și care de 
altfel este foarte drăguță - a pierdut aproape o oră pentru 
a căuta, prin evidenţele lor, seria obligaţiilor primite de 
„fericitul” câștigător. În această situaţie, m-am simţit 
obligat și, pentru a-mi lua revanșa, am invitat-o în această 
după amiază la un coniac mic. 

— Am înţeles - îl întrerupse amuzat Apostolescu - suport 
eu toate spezele dacă ești în stare să-mi furnizezi seria 
acestor obligaţii. 

— Seria 04500-05000, numărul 02. 

— Bravo! Te felicit, Simionescule, ai făcut o treabă de 
mâna întâi! Imi mănânci tu, câteodată, sufletul, dar din 
punct de vedere profesional - spre norocul tău - n-am de ce 
mă plânge. Mâine te prezinţi la mine cu nota de plată a 
consumațţiei, la care anexezi și un raport asupra felului în 
care ai reprezentat „forța publică”, în faţa CEC-ului. Și 
încă ceva, să nu-mi aduci o notă prea piperată, că te trimit 
la plimbare cu ea cu tot! 

— Am înţeles, să trăiţi! răspunse Simionescu și, făcând o 
întoarcere regulamentară, ieși din biroul superiorului său 
cu o mină foarte veselă. Veselia lui nu se datora, 
bineînțeles, promisiunii făcute de Apostolescu - deoarece 
el își insinuase pretenţiile doar în glumă -, ci faptului că 
șeful său apreciase favorabil felul în care s-a achitat de 
însărcinarea primită. De altfel, singurul superior cu care-și 
permitea astfel de glume era Apostolescu. Şi asta nu 
întâmplător. Amândoi jucau rugby în aceeași echipă și nu 
de puţine ori în toiul jocului, când unul sau altul comitea o 
greșeală tactică - se „congratulau” într-un mod nu tocmai 
protocolar. 

— Ce părere ai despre acești bani? întrebă Apostolescu, 
după plecarea locotenentului Simionescu. 

— Una singură. Dacă această importantă sumă de bani 
n-a putut fi găsită la victimă acasă, am putea admite că, 
după toate probabilitățile, ea ar putea constitui un mobil 
cu mult mai plauzibil pentru uciderea lui Andrei 
Soculescu, decât cel pe care l-am luat în considerare. 

— Într-adevăr, pare un mobil mai tentant decât 
eventuala încasare a unei polite de asigurare, spuse 
gânditor Apostolescu. Deci, trase el concluzia, să pornim 
investigaţii și în această direcţie. 

— Cum credeţi că trebuie să abordăm această pistă? 

— Plecând de la ideea că asasinul a ucis pentru bani, 
înseamnă că el se va prezenta la CEC pentru a-și 
transforma obligaţiile - jefuite de la victimă - în bani peșin. 
Având în vedere această eventualitate, vom cere CEC-ului 
să trimită o circulară tuturor agenţiilor din Capitală și 
provincie, prin care să se indice necesitatea reţinerii 
oricărei persoane ce va solicita schimbarea în bani a 
obligaţiilor care se încadrează în seria furnizată de 
Simionescu. 

— Și dacă criminalul s-a și debarasat de aceste obligaţii, 
în sensul că le-a și schimbat? întrebă Olteanu. 

— Evident, descoperirea mobilului şi-ar pierde, 
deocamdată, importanţa. Totuși sunt optimist, deoarece a 
ucide în două zile doi oameni nu este un lucru chiar atât 

de simplu, chiar pentru un asasin care și-a premeditat 
faptele. Adică nu cred că a avut timpul necesar pentru a 
trece la obţinerea foloaselor materiale, rezultate din fapta 
sa. Dar am impresia că începem să pierdem timpul cu 
presupunerea presupunerilor. Până la ora două după 
amiază, când ne vom revedea la mine în birou, vei telefona 
colegei care a cedat locuinţa Elenei Soculescu. Cea care a 
fost detașată la Baia Mare și a cărei adresă ţi-a indicat-o 
victima -  preciză Apostolescu, pentru a-i reaminti 
colaboratorului său la cine se referă - și-i ceri să vină de 
urgenţă în Capitală. Ai înțeles? 

— Am înţeles că trebuie s-o invit la I.G.M., dar nu și în 
ce scop, răspunse confuz Olteanu. 

— Trebuie să discutăm cu ea, deoarece s-ar părea că o 
cunoștea bine pe Elena Soculescu. O dovadă fiind și 
tranzacţia închirierii apartamentului ei cu mobilă cu tot. 
Acest fapt mă conduce la presupunerea că ar putea să ne 
furnizeze unele informaţii suplimentare privitoare la 
chiriașa ei și nu-i exclus să știe și ceva despre amantul 
acesteia... doar s-au cunoscut bine. În acest timp, eu voi 
anunța CEC-ul despre povestea obligaţiilor și mă voi duce 
la cooperativa unde au lucrat cele două victime, pentru a 
încerca să alcătuiesc o listă cu persoanele care au avut un 
contact mai strâns cu familia Soculescu. 


Capitolul XXIV. 
STAGNARE 


Viorica Petrescu se gândise tot timpul la Nicu 
Apostolescu și abia așteptase să ajungă la serviciu, pentru 
a-i auzi vocea prin telefon. 

De câte ori suna telefonul, sărea ca un resort să 
răspundă, sperând să-i audă vocea groasă și plină de 
siguranţă, dar mereu era altcineva decât cel dorit. 

În primele ore ale dimineţii îi scuzase întârzierea, prin 
obligaţiile sale profesionale, dar, pe măsură ce timpul 
trecea, direct proporțional creștea și impacientarea ei. În 
definitiv, dacă ar fi vrut, tot putea să găsească câteva 
minute libere pentru a-mi da un „bună-ziua”, își spunea 
Viorica cu ciudă. 

Incercase să se resemneze cu „așa sunt bărbaţii...” 
„Acum, chiar dacă o să mă cheme, am să-i răspund în așa 
fel încât să simtă că nu știe să se poarte cu o femeie... Sau, 
mai bine, dacă va dori să mă vadă, am să-i răspund că m-a 
sunat prea târziu și... și că pentru astăzi mi-am aranjat 
programul”. 

Insă, pe măsură ce timpul trecea, în mod implacabil, 
starea de nervozitate, în loc să se reducă, creștea. Deși au 
stat numai câteva ore împreună, se simțea deja atrasă și în 
același timp dominată de buna dispoziţie și forța pe care o 
degaja Apostolescu în jurul său. 

Era atât de preocupată de aceste gânduri, încât șeful ei, 
președintele cooperativei, o întrebase de câteva ori de ce 
este atât de distrată. Ce putea să-i răspundă decât: „Vi se 
pare, tovarășe președinte, n-am nimic...” 

Hotărârea ei era însă luată și nimic n-ar fi putut s-o 
clintească: „Nu se va mai vedea cu el niciodată”, când fără 
nici un alt avertisment, ușa se deschise și Apostolescu își 
făcu apariţia în biroul fetei, cu obișnuita-i figură jovială. 

Văzându-l, Viorica, își uită toate: deciziile „ferme” luate 
anterior și, ridicându-se de pe scaun, îi ieși în întâmpinare, 
cu fața radiind de bucurie. 

— Sărut mânuţa! spuse Apostolescu bucuros s-o revadă. 

— Bonjur! răspunse ea, apoi, reamintindu-și de felul în 
care fusese neglijată, continuă cu imputare: de ce nu m-ai 
sunat până acuma? 

— Te rog să mă ierţi, dar mi-a fost imposibil. De 
nenumărate ori am vrut să-ţi dau telefon, pentru a-ţi auzi 
glasul, dar mi-a fost imposibil, crede-mă! 

— Te cred, spuse ea, după ce privi câteva clipe în ochii 
săi, albaștri. Dar să nu se mai întâmple... continuă Viorica 
amenințându-l cu degetul. 

— Mă uit la tine și mă minunez! Oare cum este posibil 
să ai o mină atât de odihnită după toate peripeţiile noastre 
de azi-noapte? spuse Apostolescu privind-o admirativ. 

— Ei, domnul!... De dimineaţă ai început excesul de 
complimente... 

În acel moment, ușa de la cabinetul președintelui se 
deschise și acesta intră în secretariat. Văzându-l pe 
Apostolescu, îl salută și, apropiindu-se de el cu mâna 
întinsă, îl întrebă neîncrezător: 

— E adevărat că Elena Soculescu s-a sinucis? 

— Mai exact, la fel ca și soţul ei, a fost ucisă! răspunse 
cu gravitate Apostolescu. De altfel, acesta e și scopul 
venirii mele aici. Trebuie să stau neapărat de vorbă cu 
colegele ei. Poate în acest fel reușim să ne apropiem de 
criminal. 

— Din partea noastră aveţi tot concursul, spuse cu 
convingere președintele. Spuneti-mi cum doriţi să vă 
organizați munca și am să vă creez toate condiţiile 
necesare. 

— În primul rând, aș avea nevoie de o cameră, unde să 
pot face audierea celor care i-au cunoscut mai bine pe soţii 
Soculescu... 

— Tovarășă Petrescu, spuse președintele întorcându-se 
cu faţa spre Viorica, vicepreședintele lipsește și astăzi, nu? 

— Așa este, tovarășe președinte, confirmă bucuroasă 
Viorica, la gândul că va fi iar aproape de Apostolescu. 

— Tovarășe căpitan, vă rog să vă instalaţi în biroul 
alăturat - pe care de altfel îl cunoașteţi din vizita 
dumneavoastră anterioară - și să-i spuneţi secretarei cu 
cine doriţi să vorbiţi. Dacă mai aveţi nevoie de mine, vă 
rog să mă anunţaţi. Și, înainte de a se retrage din 
secretariat, mai adăugă: Vă doresc să-l găsiţi cât mai 
repede pe criminal. 

— N-ai nici o bănuială asupra ucigașului? îl întrebă 
Viorica în timp ce-l poftea în încăperea ce-i fusese 
repartizată pentru discuţiile cu martorii. 

— Încă nu mi-am pus această întrebare, răspunse 
zâmbind Apostolescu. Deocamdată sunt în perioada 

acumulării de elemente, date și depoziţii. Cu toate acestea, 
am ajuns totuși la o concluzie, anume că asasinul a făcut 
parte din anturajul intim al victimelor, mai cu seamă al 
Elenei Soculescu. De altfel, acesta este și motivul pentru 
care vreau să discut cu cei care i-au cunoscut mai bine. 
Spune-mi, te rog, Viorica, unde a lucrat Elena Soculescu? 

— La serviciul de vânzări. 

— Sunt multe femei în acest serviciu? 

— Nu înţeleg, de ce te interesează dacă sunt multe 
femei acolo? Și culmea, tocmai mie îmi ceri aceste relaţii! 
Ei bine, află că sunt cinci femei și toate sunt bătrâne și 
urâte! E clar? spuse în glumă Viorica. 

— E perfect! Cu cât sunt mai bătrâne și mai urâte, cu 
atât sunt mai guralive și mai clevetitoare. De obicei, astfel 
de femei știu despre persoanele din anturajul lor, chiar 
mai mult decât acestea înseși. Deci pot furniza informaţii 
deosebit de numeroase. Există însă o condiţie sine-qua-non 
ca anchetatorul să mai poată deosebi, din spusele lor, ce 
este real și mai ales util! Acum, te rog să fii amabilă și să 
le poftești aici, pe rând bineînţeles. 

— Am înţeles, să trăiţi domnule șef! spuse Viorica, 
ducând două degete la cozorocul unei caschete imaginare, 
între timp, ai să-mi dai voie să-ți pregătesc o cafea, sper că 
n-ai intenţia să mă refuzi? 

— Nu, bineînţeles! Dacă te pricepi, spuse maliţios 
Apostolescu. 

— Dacă n-o să-ţi placă, data viitoare o faci tu! îi 
răspunse pe același ton Viorica. 

După o oră, în care timp discutase cu toate colegele 
victimei, Apostolescu se resemnase. Nici una dintre 
martorele audiate n-a putut să-i furnizeze vreo relaţie cât 
de cât valorificabilă în interesul anchetei. 

Toate afirmau că, adesea, era căutată la telefon de un 
bărbat, însă colegelor nu le-a spus niciodată cine era acea 
persoană. De altfel, toate o considerau drept distantă și 
necomunicativă. 

— Bine - își exprimă Apostolescu exasperarea în faţa 
ultimei femei pe care o audia -, dar este posibil ca un om 

să nu-şi  exteriorizeze, ani de zile, gândurile și 
preocupările? Să-și ascundă simțămintele și să nu discute 
despre prieteni sau cunoștințe cu colegele ei... deși a 
lucrat împreună cu ele ani de zile? 

— Asta era firea ei, răspunse interlocutoarea lui 
Apostolescu. De altfel, mie mi se pare firesc laconismul ei. 
Nu uitaţi că lucra în același loc cu soţul ei și orice 
confidenţe puteau să aibă repercusiuni nedorite de dânsa. 

— Totuşi, din câte cunosc eu femeile, nu pot admite ca o 
reprezentantă a sexului dumneavoastră să nu fi avut o 
confidentă pentru problemele ei intime! 

— Şi cu toate acestea!... Dar poate că aveţi dreptate!... 
A avut o prietenă mai intimă, care o căuta adesea în biroul 
nostru... Dar, ce folos, nu mai lucrează la noi de câteva 
luni... 

— Cine era această persoană? întrebă Apostolescu, gata 
să se agaţe de orice relaţie. 

— Numele ei este Ioana Grigorescu și a lucrat la 
serviciul contabilităţii. 

După ce se retrase și ultima martoră, Viorica se strecură 
înăuntru. 

— Ai reușit să afli ceva interesant? 

— Încă nu pot să-mi dau seama, Dar, să nu uit! Să știi că 
ai făcut o cafea grozavă. Îţi cer scuze pentru neîncrederea 
arătată și pentru data viitoare poţi să mă consideri 
voluntar de acord să beau o cafea făcută de mânuţele tale. 

— Nu-mi plac exagerările, spuse Viorica, deși nu 
rămăsese rece la complimentul făcut. Dar ce faci, pleci? 
întrebă ea cu regret când îl văzu că se scoală de pe scaun 
și se îndreaptă către cuier. 

— N-am încotro... spuse el, făcând un gest de resemnare 
cu umerii. Dar asta nu înseamnă că ai scăpat de mine, 
adăugă el în timp ce-i săruta mâna. 

Capitolul XXV. ; 
O NOUA SPERANTA 


La ora două după-amiază, Apostolescu intră în biroul lui, 
unde îl găsi pe Olteanu aşteptându-l. 

— Ai luat legătura cu Ioana Grigorescu? îl întrebă el în 
timp ce-și scotea trenciul și-l agăța în cuier. 

— Nu cu ea personal, ci cu o colegă de serviciu, a 
acesteia, care mi-a spus că Ioana Grigorescu a plecat azi- 
dimineaţă, cu trenul, spre București... 

— Şi cum vom putea lua legătura cu ea? Bucureștiul 
este mare, nu? îl întrerupse Apostolescu. 

— Din câte m-a informat colega cu care am vorbit la 
telefon, Ioana Grigorescu trebuie să se prezinte mâine 
dimineaţă, la ora opt, la Ministerul Economiei Forestiere. 
Am s-o aştept acolo și apoi vin cu dânsa la 
dumneavoastră... 

— Nu! Nu putem aștepta până mâine! Dă te rog un 
telefon la biroul de informaţii al Gării de Nord și întreabă 
când sosește trenul de Baia Mare. 

Olteanu se conformă ordinului, fără să înţeleagă însă 
zorul superiorului său. După o scurtă conversație, obţinu 
informaţia dorită și închise telefonul. 

— La ora șase seara, tovarășe căpitan. 

— Perfect! Acum este ora două și avem suficient timp 
pentru a o întâmpina la gară. 

— Dar de ce atâta grabă, tovarășe căpitan? 

— Pentru că, la ora actuală, îmi pun multe speranţe în 
ceea ce ar putea să ne relateze această femeie. Şi, în 
continuare, îi relată că, din discuţia ce-o avusese cu 
colegele Elenei Soculescu, a rezultat că Ioana Grigorescu 
a fost singura persoană cu care victima a avut relaţii mai 
strânse și deci depoziţia ei ar putea fi interesantă. 

— Bine, dar cum vom putea s-o recunoaștem printre cei 
400-500 de călători care vor cobori din tren? întrebă cu 
îndoială în glas Olteanu. Apoi întrevăzu soluţia salvatoare 

și spuse: Aha, înţeleg! O vom anunţa prin megafoanele 
gării... 

— Nu,  drăguţule, spuse Apostolescu zâmbind cu 
îngăduință, vom utiliza o metodă mai arhaică și în 
consecință mai sigură. Am să cer concursul unei persoane 
care o cunoaște suficient de bine pe Ioana Grigorescu 
pentru a ne-o putea indica printre călătorii sosiți cu trenul 
de la Baia Mare. Cu aceste cuvinte, Apostolescu puse 
mâna pe telefon și o sună pe Viorica. După ce-i explică ce 
dorește de la ea, fixă ora și locul de unde va veni s-o ia 
pentru a merge împreună la gară. Urmă apoi încă o 
convorbire telefonică cu garajul I.G.M.-ului, după care, 
depunând receptorul în furcă, i se adresă lui Olteanu: 

— Am aranjat și cu mașina, mai rămâne să-mi spui de 
unde vrei să te iau când plec spre gară. 

— Dacă sunteţi de acord, pentru a simplifica lucrurile, 
vă propun să ne întâlnim acolo. Eu am să vă aștept la ora 
șase fără zece în faţa biroului de informaţii. Cred că e mai 
bine. 

— De acord! 


Capitolul XXVI. ` 
AUDIEREA PROPRIETARESEI 


La ora cinci și jumătate, Apostolescu cobori scările 
locuinţei sale și ieși în bulevard. Era îmbrăcat într-un 
costum elegant gri-închis, cămașă albă cu guler tare, 
cravată neagră cu dungi albe, pantofi din piele neagră 
flexibilă și în mână nelipsitul său trencicot. Ca de obicei, 
avea capul descoperit, ceea ce lăsa să i se vadă părul 
blond deschis, ca spicul de grâu, pieptănat cu cărare într-o 
parte. 

Se simţea într-o dispoziţie excelentă. Dacă ar fi fost 
întrebat cărui fapt se datorește această jovialitate, 

probabil că i-ar fi fost greu s-o precizeze. Este totuși de 
presupus că buna sa dispoziţie avea două cauze. Pe deo 
parte erau speranţele pe care și le punea în noua pistă cei 
se oferea, respectiv discuţia care urma s-o aibă cu Ioana 
Grigorescu, iar pe de altă parte faptul că o va revedea pe 
Viorica nu putea să-l lase indiferent. 

După primii pași pe care-i făcu pe bulevard, șoferul 
autoturismului miliției îl văzu și, scoțând mâna prin 
fereastra portierei, își semnală prezenţa. 

Apostolescu răspunse la salut și se îndreptă spre el. 
După ce deschise portiera și se instală pe bancheta din 
spate, îi dădu șoferului adresa Vioricăi. 

În timp ce mașina demară spre adresa indicată, șoferul 
își exprimă dezamăgirea: 

— Asta-i toată cursa pe care o fac cu dumneavoastră? 

— De ce mă întrebi? 

— Păi, abia am luat în primire acest Mercedes 220 SE și- 
mi făceam iluzii că voi avea posibilitatea să-i fac proba de 
recepţie într-o cursă mai lungă... 

— Mai avem de făcut câteva drumuri împreună, îl liniști 
Apostolescu, arborându-și bine cunoscutul său zâmbet. E 
adevărat, nu de lungimea celor pe care le dorești, dar îţi 
promit că la proxima ocazie am să-ţi dau posibilitatea să 
faci „probarea” mașinii. Acum oprește te rog aici, spuse 
Apostolescu după ce intrară pe strada B. 

Imobilul în fața căruia se oprise autoturismul era o vilă 
cochetă, înconjurată de o mică grădiniţă cu trandafiri. 

Privindu-și ceasul, constată că a venit cu câteva minute 
mai devreme și, rezemându-se mai bine de pernele 
mașinii, își aprinse o ţigară. 

Crezând că așteptarea se poate prelungi, șoferul cobori 
din mașină și, începu să-și lustruiască mașina cu o piele de 
căprioară. 

Când o zări pe Viorica pășind în curte, Apostolescu 
cobori din mașină și-i ieși în întâmpinare, în timp ce 
șoferul se grăbi să-și ocupe locul la volan. 

Mergând în întâmpinarea fetei, nu putu să nu remarce - 
deși se afla acolo în misiune - că fusta taiorului purtat de 

Viorica era suficient de scurtă pentru a-i scoate în evidenţă 
picioarele frumoase, cu genunchi rotunzi. 

Cu mișcări grațioase, Viorica se apropie de Apostolescu 
și, în timp ce-i întindea mâna, pe care acesta se grăbi s-o 
sărute, îi spuse în glumă: 

— Să știi că nu-mi displace colaborarea cu miliția, mai 
ales prin tine, dar am o rugăminte... pe viitor caută să 
alegi o oră mai potrivită pentru misiunile pe care vrei să 
mi le încredinţezi. Abia am avut timp să mă spăl și să mă 
schimb... 

— Mi-am dat seama, că ora nu este aleasă într-un mod 
prea fericit, dar n-am avut de ales, se scuză Apostolescu. 
Apoi continuă glumind: Ce să fac? Nu-i vina mea dacă 
CFR-ul nu m-a consultat când a alcătuit mersul trenurilor. 

Intre timp ajunseră lângă Mercedes și, deschizând 
portiera, o ajută să se urce. După ce se instalară pe 
banchetă, îi ceru șoferului să-i ducă la Gara de Nord. 

Când mașina demară, se aplecă spre Viorica și îi șopti la 
ureche: 

— Deși te-ai plâns că nu ţi-am acordat suficient timp 
pentru a te pregăti de misiune, te asigur că de n-ar fi 
șoferul - cu păcătoasa lui de oglindă retrovizoare - ţi-aș 
face dovada modestiei tale excesive... 

— Cum? îl întrerupse cu cochetărie Viorica. 

— Sărutându-te... 

— Degeaba, la mine nu se prind astfel de tertipuri, dacă 
ar fi adevărat ce spui, n-ai putea rezista tentaţiei... îl 
provocă Viorica în glumă. 

Apostolescu își oglindi privirea în ochii ei limpezi, dar nu 
mai avu când să-i răspundă, deoarece mașina opri în faţa 
gării. 

După ce coborâră, Apostolescu îi indică șoferului unde 
să-și parcheze mașina, pentru a-l putea găsi ușor la 
întoarcerea din gară. 

— O cunoşti bine pe Ioana Grigorescu? o întrebă 
Apostolescu în timp ce se îndreptau spre locul fixat pentru 
întâlnirea cu Olteanu. 

— Numai din relaţiile de serviciu, adică mai mult din 
vedere... Totuși, aș putea să-ţi spun că este o femeie 
tânără și frumușică, care știe să se îmbrace cu gust. De 
asemenea, părea să fie sociabilă și întotdeauna 
binedispusă. Ceea ce știu despre ea mai bine, este că a 
fost căsătorită și soţul ei a decedat cu câţiva ani în urmă, 
într-un accident de automobil. 

— Ştii ce motive a avut pentru a se detașa cu serviciul 
tocmai la Baia Mare? 

După o scurtă ezitare, Viorica răspunse cu jenă: 

— Gurile rele susțineau că a avut unele complicaţii 
sentimentale cu un șef de-al ei, respectiv intervenţia soţiei 
acestuia. Dar poţi să pui bază pe astfel de vorbe...? 

Văzându-i apropiindu-se de Biroul de informaţii, Olteanu 
le ieși în întâmpinare. Apostolescu făcu prezentările de 
rigoare și, constatând că mai aveau cinci minute până la 
sosirea acceleratului de la Baia Mare, se îndreptară cu 
toţii către peronul unde urma să tragă trenul așteptat. 

Ajunși în faţa peronului respectiv, la propunerea lui 
Olteanu, se hotărâră să aștepte la ieșirea culoarului unde 
urma să oprească trenul, deoarece în acest fel se excludea 
posibilitatea ca datorită forfotei din jurul trenului, să 
piardă din vedere persoana căutată. 

— Georgică, te-ai interesat dacă trenul are vreo 
întârziere? întrebă Apostolescu. 

— Da, tovarășe căpitan, am discutat cu șeful gării și m-a 
asigurat că trenul va veni conform diagramei. De altfel, am 
impresia că începe să se zărească, spuse Olteanu arătând 
un nor de fum care se apropia cu repeziciune de gară. 

Într-adevăr, era acceleratul care sosea de la Baia Mare. 
După ce acesta opri lângă peron, se stârni obișnuita zarvă 
provocată de sosirea unui tren care străbate întreaga ţară. 
Câteva minute mai târziu, prin faţa celor doi anchetatori și 
a însoţitoarei lor începu să se reverse un fluviu viu de 
oameni, format atât din călătorii veniţi cu trenul, cât și de 
cei sosiți pentru a-i întâmpina. 

În timp ce Viorica scruta cu privirea chipurile oamenilor 
care treceau grăbiţi prin faţa lor, Apostolescu, uitându-se 

peste umărul ei, încerca să ghicească care dintre zecile de 
femei care părăseau trenul putea să fie Ioana Grigorescu. 

Văzând că exodul a început să se mai rărească, 
Apostolescu şi Olteanu  începură să se privească 
îngrijoraţi: „Oare au fost greșit informaţi sau persoana 
așteptată s-a răzgândit și a contramandat, în ultimul 
moment plecarea?” 

Apostolescu era aproape convins că Ioana Grigorescu n- 
a sosit cu trenul din faţa lor, când Viorica le atrase atenţia 
asupra unei femei tinere; aceasta, ţinând în mână o mică 
valijoară de voiaj, cobora treptele vagonului de dormit. 
Ajunsă pe peron, se îndreptă cu un pas vioi către ieșirea 
acestuia, adică spre Viorica și însoțitorii ei. 

Când trecu pe lângă ei, privirile Ioanei Grigorescu se 
îndreptară către grupul lor și, recunoscând-o pe Viorica, se 
opri surprinsă: 

— Ce mai faci, domnișoară Petrescu? spuse ea oprindu- 
se pentru a-i strânge mâna Vioricăi. Aștepţi pe cineva care 
vine cu acest tren? 

— Da, pe dumneavoastră, răspunse puţin jenată Viorica. 
Apoi, văzând surprinderea interlocutoarei ei, continuă: De 
fapt, dânșii doreau să vă cunoască... 

Apostolescu interveni, pentru a o scoate din dilemă: 

— Dorind să vă cunoaștem și să stăm de vorbă cu 
dumneavoastră, am apelat la serviciile tovarășei Petrescu, 
pentru a vă putea găsi în forfota mulțimii care se perindă 
prin gară. În timp ce Ioana Grigorescu îl privea intrigată, 
adăugă: Sunt căpitanul de miliție judiciară Apostolescu, iar 
colegul meu este locotenentul Olteanu. Apoi, citind în ochii 
ei un început de teamă, continuă pe același ton, prietenos: 
Vă rog să ne iertaţi că v-am întâmpinat în acest fel, însă 
avem neapărat nevoie de sprijinul dumneavoastră pentru a 
elucida o afacere judiciară... 

— Bine, dar despre ce este vorba? îl întrerupse 
contrariată noua venită. N-am mai fost în București de 
luna trecută, așa că nu văd cu ce v-aș putea fi de folos? 

— Trebuie să discutăm o problemă referitoare la 
chiriașa dumneavoastră, Elena Soculescu, dar aici nu este 

locul cel mai potrivit pentru un astfel de dialog... De 
aceea, v-aș ruga să fiţi amabilă și să ne însoţiţi la I.G.M. 
Mașina noastră așteaptă afară și vă promit că n-am să vă 
rețin mult. 

— După felul în care m-aţi întâmpinat, am impresia că 
nu pot refuza invitaţia dumneavoastră, așa că vă stau la 
dispoziție. Dar de unde aţi știut că sosesc în București? își 
exprimă ea mirarea în timp ce se îndreptau spre ieșirea 
gării. 

— V-am căutat la Baia Mare și o colegă de-a 
dumneavoastră ne-a informat că plecaţi astăzi, cu trenul, 
spre Capitală, în rest este simplu, răspunse zâmbind 
Apostolescu. 

— Bine, dar domnișoara Petrescu ce amestec are în 
această afacere? întrebă Ioana Grigorescu privind mirată 
către fosta ei colegă. 

— După cum v-am mai spus, trebuia neapărat să stau de 
vorbă cu dumneavoastră, așa că am apelat la prima 
persoană care știam că vă cunoaște și, astfel, sorții au 
căzut pe tovarășa Petrescu. 

Între timp, ajunseră la autoturismul ce-i aștepta și se 
urcară în el. Prima adresă indicată șoferului de 
Apostolescu a fost strada B. Ajunși la destinaţie, 
Apostolescu deschise portiera mașinii și se dădu jos, 
pentru a o ajuta pe Viorica să coboare. În momentul când 
îi sprijini braţul, îi șopti la ureche: „Când termin, îţi dau un 
telefon acasă”. Apoi continuă pe un ton oficial: „Tovarășă 
Petrescu, vă mulțumim mult pentru  amabilul 
dumneavoastră concurs”. 

După ce intrară în biroul lui, Apostolescu o rugă pe 
Ioana Grigorescu să ia loc pe un scaun și, după ce făcură 
același lucru, atât el cât și Olteanu, trecu direct la subiect: 

— Tovarășă Grigorescu, când aţi văzut-o ultima oară pe 
fosta dumneavoastră colegă Elena Soculescu? 

— Acum o lună de zile, când am fost în București. Dar ce 
este cu ea? Ce-a făcut? 

Apostolescu făcu intenţionat o pauză înainte de a-i 
răspunde, apoi, studiindu-i cu atenţie reacţia, rosti: 

— S-a sinucis! 

După un moment de stupefacţie, Ioana Grigorescu își 
exprimă mirarea și compasiunea pentru soarta amicei ei, 
iar Apostolescu aprecie că surpriza interlocutoarei lui a 
fost sinceră. 

— Bine, dar de ce a făcut asta? întrebă Ioana Grigorescu 
când se mai liniști după șocul provocat de spusele lui 
Apostolescu. Întotdeauna am avut impresia că este 
mulțumită... și acuma, această sinucidere neașteptată! 

— Ştiţi cumva din ce cauză s-a despărțit de soţul ei? 

— De ce-mi cereţi tocmai mie să vă răspund la o 
problemă atât de penibilă? răspunse interlocutoarea, după 
un moment de ezitare. N-ar fi mai firesc să vă adresaţi 
direct soțului ei? 

— Soţul ei, Andrei Soculescu, a decedat acum trei zile, 
răspunse sec Apostolescu. Acesta este de altfel și unul 
dintre motivele pentru care am apelat la bunăvoința 
dumneavoastră. 

— Am impresia că vă ţineţi de glume... M-aţi chemat aici 
pentru a vă bate joc de mine? spuse cu indignare Ioana 
Grigorescu, ridicându-se brusc de pe scaunul ei. 

— Îmi permit să vă spun că miliția nu se ţine de astfel de 
glume. Vă rog să luaţi loc și să continuăm discuţia, spuse 
pe un ton binevoitor Apostolescu. 

— Bine, dar cum puteţi spune că un om atât de tânăr și 
de sănătos poate muri... așa, deodată? 

— Şi dacă am să vă spun că atât Elena Soculescu cât și 
soţul ei au fost uciși? 

În timp ce rostea ultima frază o studie din nou cu atenţie 
și trase concluzia că - dacă interlocutoarea sa nu era o 
excelentă actriță - vestea pe care i-o comunicase o uluise 
într-adevăr. 

— De aceea, vă rugăm să ne spuneţi tot ce știți despre 
soţii Soculescu, adăugă Apostolescu când consideră că 
martora s-a calmat. 

— Aveţi dreptate! Ţinând seama de gravitatea situaţiei, 
discreţia mea nu mai are nici o justificare și sunt gata să 
vă spun tot ce știu despre soţii Soculescu. Pe Andrei l-am 

cunoscut mai mult din vedere, ca pe un coleg de serviciu, 
în schimb cu Elena am fost prietenă. Știu, din spusele ei, 
că se înţelegea bine cu Andrei. Asta până acum vreo șase 
luni, când s-a încurcat cu un alt bărbat. Ulterior mi s-a 
plâns că soţul ei a devenit supărător de gelos; probabil că 
începuse s-o bănuiască de infidelitate. Fiind o persoană cu 
un caracter mai independent, n-a putut să-i mai suporte 
scenele și, aflând că eu mă mut cu serviciul în provincie, 
mi-a cerut să-i închiriez locuinţa mea. Ceea ce am și făcut. 

— Bine, dar de ce s-a considerat persecutată atâta timp 
cât știa - mai bine ca oricine - că gelozia soțului ei este 
justificată? Mai exact, ce-a determinat-o să-și părăsească 
domiciliul conjugal... faptul că soţul ei încerca să-i 
corecteze comportarea? întrebă Olteanu revoltat. 

— Şi pe mine m-a șocat această stranie hotărâre și am 
sfătuit-o să rupă legăturile cu amantul ei dacă vrea să-și 
salveze căminul. 

— Cum a reacţionat la sfatul dumneavoastră? întrebă 
din nou Olteanu. 

— Mi-a răspuns că ţine prea mult la iubitul ei, pentru a 
putea renunţa la el. A adăugat că, de altfel, acesta i-a 
propus să divorţeze de Andrei, pentru a se căsători cu el. 

— V-a spus cine este acest bărbat? interveni grăbit 
Apostolescu. 

— Nu, nu mi-a spus, răspunse interlocutoarea. 

— Şi nici nu bănuiţi cine putea fi? insistă el dezamăgit. 

— Ca să vă spun drept, răspunse ezitând Ioana 
Grigorescu, mi-am pus și eu această întrebare și am unele 
bănuieli... dar, repet, sunt numai bănuieli... 

— Vă rog să vi le exprimati, o încurajă Apostolescu. 

— Deși Elena era distantă și rezervată cu toţi bărbaţii 
din cooperativă, am remarcat că, în prezenţa unei anumite 
persoane, se transforma subit, devenea mai expansivă, mai 
comunicativă. Cu toate că n-au discutat niciodată în 
prezența mea, am avut întotdeauna impresia că între ei 
există o înţelegere tacită. De altfel, când a venit la mine 
acasă, pentru închirierea apartamentului, acest bărbat o 
însoțea... 

— La cine vă referiţi? o întrebă Apostolescu fără să-și 
exteriorizeze nerăbdarea. 

— La domnul inginer Gheorghiu... 

La auzul acestui nume, Olteanu se uită surprins spre 
Apostolescu, dar acesta impasibil îşi continuă 
interogatoriul: 

— Câte rânduri de chei i-ați predat Elenei Soculescu? 

— I-am dat toate cheile pe care le posedam, adică două 
rânduri. 

— Spuneaţi că ați văzut-o, ultima oară, acum o lună, cu 
ce ocazie? 

— Am fost la mine acasă, adică la ea, se corectă 
zâmbind Ioana Grigorescu, pentru a-mi încasa chiria. 

— N-ați remarcat nici o schimbare în atitudinea sau 
comportarea ei? 

— Aveţi dreptate! într-adevăr, părea schimbată. Era mai 
slăbită și avea o mină tristă, melancolică. Chiar am și 
întrebat-o dacă nu-i cumva bolnavă, dar mi-a răspuns că n- 
are nimic. La plecare, am întrebat-o ce-i mai face amicul; 
evitându-mi privirea, mi-a răspuns că este foarte ocupat cu 
o lucrare importantă și de aceea, în ultimul timp, au fost 
nevoiţi să se vadă mai rar. 

— Tovarășă Grigorescu, spuse Apostolescu ridicându-se 
de pe scaun, asta este tot ce doream să știm de la 
dumneavoastră. Vă mulțumesc pentru bunăvoința cu care 
ne-aţi ajutat și, dacă doriţi, mașina cu care am venit vă stă 
la dispoziţie pentru a vă duce unde doriţi. 

— Sunteţi foarte amabil, dar nu pot beneficia de 
gentileţea dumneavoastră, deoarece până la Aleea Circului 
- unde trebuie să merg - mai am de făcut doar câţiva zeci 
de metri. Dar apropo, cum pot intra în posesia cheilor de 
la apartamentul meu? întrebă Ioana Grigorescu în timp ce 
Apostolescu o conducea spre ușă. 

— Depinde de cât timp mai rămâneţi dumneavoastră în 
Capitală, eu sper ca în următoarele două zile să-mi termin 
ancheta și să vi le pun la dispoziţie. 

— Şi dacă totuși nu terminaţi ancheta în acest interval, 
iar eu voi fi nevoită să mă înapoiez la Baia Mare? 

— Atunci vă asigur că voi avea grijă personal ca cheile 
să vă parvină la Baia Mare, fie’ prin organele noastre de 
miliţie, fie prin poștă, răspunse zâmbind Apostolescu. 

După ce rămaseră singuri, cei doi anchetatori se priviră 
fără să rostească vreun cuvânt. 

Primul care rupse tăcerea a fost Olteanu: 

— Ce părere aveţi, tovarășe căpitan, despre relatarea 
martorei? E într-adevăr o surpriză, nu? 

— Mai mult sau mai puţin, răspunse acesta evaziv. Ca să 
fiu sincer, preferam ca altcineva să fi fost amantul căutat 
de noi! De la bun început, mi s-a părut nefirească prezenţa 
lui Traian Gheorghiu în mijlocul familiei Soculescu... Prea 
aducea cu clasicul triunghi: soţ - soţie - amant... Dar, am 
sperat tot timpul că altcineva era amantul căutat de noi! 

— Vă rog să mă iertaţi, își exprimă mirarea Olteanu, dar 
nu înțeleg de ce vă afectează faptul că amantul este 
Gheorghiu? În definitiv, noi am căutat să aflăm cine este 
concubinul victimei și am aflat! Asta nu înseamnă, oare, că 
am făcut un pas înainte? 

— Fără îndoială că, pe măsură ce acumulăm elemente și 
fapte noi, pășim înainte spre elucidarea afacerii... Cu toate 
astea, identificarea  amantului Elenei  Soculescu în 
persoana lui Gheorghiu complică și mai mult lucrurile... 
Am presupus, tot timpul, că după ce-l vom descoperi pe 
amantul Elenei Soculescu vom afla cine este criminalul, 
acum încep să mă îndoiesc că lucrurile stau chiar așa... 

— De ce spuneţi asta? întrebă mirat Olteanu. 

— Pentru că cel care a ucis-o pe Elena Soculescu 
trebuie, după toate prezumpţiile noastre, să-l fi ucis și pe 
soţul ei, iar alibiul lui Traian Gheorghiu exclude această 
posibilitate. Totuși, precizarea care am obținut-o din 
convorbirea cu Ioana Grigorescu nu este lipsită de valoare. 
Discutând cu Gheorghiu - pe baza celor aflate de la dânsa 
-, îl vom determina să iasă din rezerva sa și, poate, să ne 
furnizeze unele elemente suplimentare asupra relaţiilor 
Elenei Soculescu. Relaţii care, după părerea mea, au o 
importanţă deosebită, deoarece eu continui să cred că 

asasinul este mai vulnerabil în cazul Elenei Soculescu 
decât în cel al soţului acesteia. 

— Pe ce vă bazati acest considerent? 

— Pe faptul că, în cazul Elenei Soculescu, asasinul a dat 
dovadă de mult mai puţină adresă, decât în cel al soţului 
ei. Probabil, datorită felului precipitat în care s-a hotărât s- 
o suprime. Pentru a-ţi face această demonstraţie, trebuie 
să-ţi reamintesc două greșeli grosolane: primo, a stins 
lumina la plecare, deși draperiile erau trase la fereastră, și 
secundo, a cumpărat coarda - cu care și-a sugrumat 
victima - numai cu câteva ore mai înainte de a o ucide, 
expunându-se în acest fel riscului de a fi recunoscut 
ulterior de vânzător. Indiferent de faptul că el a admis în 
mod conștient aceste riscuri sau pur și simplu le-a omis, 
pentru mine rămâne clar un singur lucru: punctul slab al 
planului său criminal se află în decesul Elenei Soculescu. 
Aici este asasinul mai vulnerabil! Deci numai după ce vom 
cunoaște toate persoanele cu care a fost în contact Elena 
Soculescu se vor crea condiţii ca, prin excluderi succesive, 
să ajungem la asasin. 

— Vedeţi vreo explicaţie a greșelilor comise în cazul 
Elenei Soculescu? Și, văzând că Apostolescu întârzie să-i 
răspundă, continuă: O explicaţie ar putea să fie dată și de 
faptul că, într-un interval de aproximativ 24 de ore, a 
trebuit să ucidă de două ori... și tensiunea în care a 
„lucrat” și-a spus „cuvântul” în greșelile comise. 

— Ceea ce spui este foarte plauzibil... Într-adevăr, s-ar 
părea că greșelile comise de asasin pot fi puse pe seama 
surescitării, spuse gânditor Apostolescu. Urmă o scurtă 
pauză, după care începu să vorbească într-un ritm alert: 
Este evident că momentul psihologic a determinat 
comiterea celor două greșeli revelatoare pentru noi. Dar, 
nu această explicaţie ne poate ajuta să dezlegăm enigma 
celor două asasinate! Ar fi cu mult mai important dacă am 
găsi o explicaţie, o justificare pentru felul precipitat în 
care asasinul a trecut la suprimarea victimei numărul doi, 
Elena Soculescu! De altfel, de aici derivă și momentul 
psihologic care a determinat comiterea greșelilor amintite. 

Întrebarea cheie la care ar trebui să răspundem, se referă 
la motivele care l-au determinat, pe asasin s-o ucidă pe 
Elena Soculescu într-un interval scurt de la suprimarea 
soțului acesteia, și mai cu seamă fără o pregătire 
temeinică, ca în primul caz? Răspunsul poate fi unul 
singur: Elena Soculescu știa despre asasin - care, după 
toate probabilitățile, i-a fost complice -, anumite date care- 
l puteau demasca! 

— Dacă i-a fost complice, era și firesc ca Elena 
Soculescu să aibă ce vorbi... Deci, asasinul putea să 
prevadă, încă de la început, că este necesar să fie 
suprimată și această femeie... Uciderea lui Andrei 
Soculescu trebuia să-i aducă avantaje materiale, iar 
dispariţia complicelui: anonimatul?... 

— Ai dreptate, Georgică! Dar, reluă Apostolescu, trebuie 
să fac o precizare: după părerea mea, asasinul s-a decis să- 
și suprime  complicea, abia ulterior. Prin ulterior 
înțelegând timpul care s-a scurs după uciderea lui Andrei 
Soculescu. De altfel, numai această grabă poate explica 
greșelile comise de asasin... 

— Bine, dar nu înţeleg? spuse Olteanu cu impacientare. 
Ce a putut să-l determine pe asasin, atât de brusc, să-și 
suprime și complicea? 

— După părerea mea, există o singură explicaţie: Elena 
Soculescu s-a întâlnit cu asasinul după interogatoriul pe 
care i l-ai luat. Evident, nu putem ști ce-au discutat! Poate 
că l-a ameninţat? Poate că el a intuit un pericol la care nu 
se gândise mai înainte... Cert este însă, că în urma 
discuţiei care a avut loc, asasinul a decis imediat 
suprimarea Elenei Soculescu! Acum, lăsând de-o parte 
supozițiile - continuă Apostolescu privindu-și ceasul 
brățară -, este ora șapte și jumătate și cred că-i cazul să ne 
continuăm cercetările; știi ce avem de făcut? 

— Da, tovarășe căpitan, răspunse Olteanu ridicându-se 
de pe scaun. 

— Numai un moment! zise Apostolescu amintindu-și că 
mai are de dat un telefon. 

După ce obţinu legătura, o anunţă pe Viorica că ancheta 
se prelungește mai mult decât a prevăzut, și-i promise că o 
să sune a doua zi. 

Când termină convorbirea, Apostolescu îi făcu semn lui 
Olteanu să-l urmeze. 


Capitolul XXVII. 
AL DOILEA INTEROGATORIU 


Mercedesul miliției opri la adresa indicată de 
Apostolescu și cei doi anchetatori coborâră din mașină. 
După ce aruncară o privire de-a lungul străzii, care părea 
pustie la acea oră, pătrunseră în imobil și urcară scările 
până la etajul doi. Se opriră în faţa apartamentului cu 
numărul opt și Apostolescu apăsă pe butonul mic și alb al 
soneriei electrice. Se scurseră mai multe minute fără ca 
cineva să le răspundă. După ce mai insistă de câteva ori, 
cu același rezultat, își spuse că persoana căutată nu este 
acasă și, urmat de Olteanu, începu să coboare scările. 

Ajunși la parter, Apostolescu, talonat de Olteanu se 
îndreptă către o ușă mai mică ca a celorlalte apartamente 
și pe care o tăbliță albă, scrisă cu majuscule negre, anunţa 
sediul portarului imobilului. 

Bătu ușor în ușă și aproape imediat își făcu apariţia o 
femeie, în vârstă de aproximativ 50 de ani, care-i întrebă, 
pe un ton răstit, ce doresc. 

— Să stăm de vorbă cu dumneavoastră, spuse 
Apostolescu arătându-și legitimatia. 

— Poftiti înăuntru, spuse femeia metamorfozându-și 
insolenta într-un zâmbet plin de amabilitate. 

Camera în care intrară, avea aspectul unui bazar de 
mobilă veche și disparată - probabil nici chiar un specialist 
n-ar fi fost în stare să deosebească stilul și epocile 
reprezentate -, care încărcaseră până la refuz mica 

încăpere. Datorită îngrămădirii acestor obiecte în mica 
încăpere, într-o dezordine nedisimulată, accesul printre ele 
constituia o adevărată performanţă. Pe patul încărcat cu 
un număr impresionant de perne, de mărimi și forme 
diferite, se tăvăleau câteva pisici, pe care amfitrioana le 
alungă cu mâna, pentru a permite anchetatorilor să ia loc 
pe el. Dar aceștia preferară să stea în picioare, lângă ușă, 
pentru a putea părăsi cât mai repede încăperea, 
neaerisită, în care se aflau. 

— Ştiţi cumva când a plecat domnul inginer Gheorghiu 
de acasă? întrebă Apostolescu. 

— Îmi pare rău, dar nu știu, abia adineauri am venit din 
piaţă... Dar văd că mașina dânsului e în stradă - spuse 
portăreasa arătându-le, printr-o ferestruică, un Opel 
Rekord de culoare roșie -, deci trebuie să fie prin 
apropiere. Probabil că a plecat după mici cumpărături și 
dintr-un moment în altul trebuie să se înapoieze. 

Inainte de a părăsi puţin primitoarea încăpere, 
Apostolescu avu o idee. Își strecură mâna în buzunarul 
interior al hainei, de unde își scoase portvizitul și din 
acesta o fotografie pe care i-o arătă portăresei. 

— Cunoașteţi această persoană? 

— Îmi pare cunoscută, dar nu-mi amintesc de unde! 
spuse portăreasa ezitând. 

— Poate aţi văzut-o intrând la vreunul dintre locatarii 
acestui imobil? o ajută Apostolescu. 

— Așa este! Aveţi dreptate! Cândva venea foarte des la 
domnul inginer. Dar, în ultimul timp, n-am mai văzut-o pe 
aici... 

— Ce trebuie să înţeleg prin ultimul timp? 

— Păi... cred că sunt vreo trei luni de când n-am mai 
văzut-o. Dar, iată că se înapoiază domnul inginer! spuse ea 
arătându-l pe Gheorghiu, care, traversând strada, se 
îndrepta spre intrarea imobilului. 

Pentru a nu fi văzuţi de Gheorghiu mai devreme decât 
era necesar, Apostolescu căută să mai câștige timp și se 
adresă într-o doară portăresei: 

— Vin des femei la dânsul? 

— Berechet! exclamă interlocutoarea. Iar eu trebuie să 
șterg mereu scările după ele, adăugă ea cu nemulțumire. 

Apostolescu auzi zgomotul făcut de pașii lui Gheorghiu 
și, când aprecie că acesta a depășit ușa portăresei, 
deschise ușa și păși afară. In timp ce părăseau 
neospitaliera încăpere, portăreasa, care, cu greu își 
stăpânise până atunci curiozitatea, nu mai rezistă și 
întrebă: 

— Dar ce-i cu ea, maică? E d-ale care, dacă le aduci în 
casă, îţi fură lucrurile peste noapte?... 

Pe când Apostolescu se îndrepta spre treptele care 
duceau la etaje, urmat de Olteanu, ultimul răspunse 
evaziv: 

— Da, cam așa ceva. În tot cazul, vă mulţumim pentru 
informaţii. 

Ajunși în fața apartamentului cu numărul opt, 
Apostolescu acţionă din nou soneria, de astă dată cu mai 
mult succes. 

Ușa se deschise cu promptitudine și Apostolescu a putut 
să vadă figura cunoscută a lui Traian Gheorghiu. 

— O, ce plăcere! exclamă acesta afectat. Vă rog să 
poftiţi, adăugă el deschizându-le larg ușa. 

După ce Apostolescu îl prezentă pe Olteanu, la invitaţia 
lui Gheorghiu se instalară cu toţii în fotoliile oferite. 

— Cărui fapt datorez plăcerea de a vă revedea? întrebă 
complezent Gheorghiu. 

— Tovarășe Gheorghiu, începu Apostolescu pe un ton 
degajat, au apărut câteva elemente noi, care ne obligă să 
stăm din nou de vorbă cu dumneavoastră... 

— Vă referiţi probabil la sinuciderea soţiei lui Andrei? 
Am auzit vorbindu-se de asta la cooperativă. Ce i-o fi 
venit? Fată tânără, frumoasă... 

— Într-adevăr, gestul ei pare nejustificat, spuse 
Apostolescu pe un ton neutru. Ţinând seama de faptul că 
dumneavoastră aţi cunoscut-o bine, ne vedem nevoiţi - așa 
cum am mai spus - să vă inoportunăm din nou, cu 
rugămintea de a ne furniza unele lămuriri... 


162 


— Dacă îmi stă în putință, desigur... spuse Gheorghiu 
ridicând din umeri, pentru a arăta că de fapt nu vede ce-ar 
mai putea adăuga la prima sa depoziţie. 

— Credeţi că ar fi avut vreun motiv pentru a-și lua viața? 
întrebă Apostolescu. 

— N-am cunoștință despre un astfel de motiv... Dar 
poate că o fi afectat-o moartea soţului ei? Deși ceea ce vă 
spun pare paradoxal, deoarece ea l-a părăsit, nu este 
exclus să fi ținut totuși la el. După cum știți, femeile sunt 
niște creaturi mult prea curioase pentru ca noi, bărbaţii, 
să le putem urmări sau înţelege logica. 

— Cu toată ilogica care caracterizează femeile, după 
cum aţi spus dumneavoastră, este greu să acredităm ideea 
că Elena Soculescu s-a sinucis datorită mustrărilor de 
conștiință. Cu atât mai mult cu cât ea a știut că Andrei a 
fost ucis, și prin urmare faptul că și-a părăsit domiciliul, 
pentru un alt bărbat, nu putea să aibă nici o contribuţie în 
decesul soțului ei! Posibilitatea ca ea să se fi sinucis 
datorită unei decepţii sentimentale pare mai plauzibilă. 
Evident, o decepţie înregistrată în afara căsniciei! Ce 
părere aveţi? 

— Eu știu, s-ar puteai să aveţi dreptate, răspunse 
Gheorghiu după ce scrută cu privirea ochii lui Apostolescu, 
căutând parcă să-i ghicească gândurile. Eu, personal, n-am 
elemente să vă contrazic... 

— Încep să cred că nu vreţi să ne ajutaţi! spuse 
Apostolescu pe un ton mustrător. 

— Cum puteţi spune asta? Vreau să vă ajut, dar nu pot 
face afirmaţii gratuite! De unde să cunosc eu viaţa intimă 
a Elenei? 

— Când aţi văzut-o ultima oară? 

— Acum două zile, la cooperativă, înainte de a afla 
despre moartea lui Andrei. 

— Şi de atunci n-aţi mai văzut-o? 

— Nu! 

— S-ar părea că știți, totuși, mai mult despre viaţa 
intimă a Elenei Soculescu decât ne-aţi împărtășit nouă... 

— Nu înţeleg ce vreţi să spuneţi? răspunse Gheorghiu, 
în timp ce scotea o ţigară din pachetul care se afla pe 
măsuţa din faţă. 

— Din informaţiile pe care le deţinem, rezultă că 
dumneavoastră aţi fost în relaţii intime cu Elena 
Soculescu... 

— În situaţia în care-mi puneţi la îndoială spusele, mă 
consider jignit și refuz să mai discut cu dumneavoastră! 
exclamă indignat Gheorghiu. Și se ridică brusc din fotoliul 
său, pentru a demonstra interlocutorilor că el consideră 
discuţia terminată. 

— Vă rog să luaţi loc și să continuăm discuţia noastră, 
spuse imperturbabil Apostolescu. 

— Şi dacă nu mai doresc să discut cu dumneavoastră? 
întrebă provocator Gheorghiu. 

— O să mă puneţi în situaţia dificilă de a vă aresta - în 
conformitate cu articolul 292 din Codul penal - pentru 
inducerea în eroare a organelor judiciare. Apoi, continuă 
cu o voce necruțătoare: Elena Soculescu - la fel ca și soţul 
ei - a fost ucisă, iar dumneavoastră sunteţi obligat să 
răspundeţi cu sinceritate la toate întrebările pe care vi le 
punem... 

— Cum, și ea a fost ucisă! exclamă Gheorghiu, cu figura 
răvășită de uimire. Apoi, probabil, sub influenţa șocului 
provocat de această veste, se lăsă să alunece ușor în 
fotoliul din care se ridicase puţin mai înainte pentru a-și 
manifesta indignarea. 

— Înţelegeţi acum, reluă Apostolescu pe un ton mai 
binevoitor, de ce suntem obligaţi să insistăm asupra 
anumitor aspecte, chiar dacă ele vă sunt penibile sau, 
aparent, au un iz de indiscreţie? 

— Vă rog să mă scuzaţi, spuse Gheorghiu ridicând 
resemnat din umeri. Având în vedere gravitatea faptelor, 
cred că este mai bine să vă spun tot ce știu... E adevărat 
că v-am ascuns anumite lucruri... dar am făcut-o numai 
pentru Elena. N-am vrut s-o împroșc cu noroiul 
infidelității! Dacă și ea a fost ucisă, tăcerea mea nu mai 
are nici un sens. De aceea, vă rog să-mi puneţi toate 

întrebările pe care le consideraţi utile pentru ancheta 
dumneavoastră. 

— În ce împrejurări aţi cunoscut-o pe Elena Soculescu? 

— Am fost de câteva ori la serviciul vânzări - unde lucra 
și ea - pentru a mă interesa de anumite comenzi care mă 
priveau pe mine. În acest fel, ne-am împrietenit. Nu mai 
rețin cum s-a întâmplat dar, într-o zi am invitat-o la un 
coniac în oraș și... l-am băut la mine acasă. 

— Când s-a întâmplat asta? întrebă Olteanu. 

— Cred că este aproximativ jumătate de an, de atunci... 
răspunse Gheorghiu după un scurt moment de cugetare. 

— Şi cât a durat legătura dumneavoastră? 

— Numai câteva luni, deoarece, ulterior, m-am 
împrietenit cu soţul ei și mi-am dat seama că acesta ţinea 
mult la ea. Cu mult mai mult decât aș fi putut ţine eu la 
Elena. Astfel, mi-am dat seama că legătura noastră 
reprezenta, în fond, numai o pasiune de moment, în timp 
ce, pentru Andrei, Elena era totul. Ajuns la această 
concluzie m-am decis să le cruţ căminul și am început, sub 
diferite motive, să-mi răresc întâlnirile cu Elena. 

— Elena Soculescu nu și-a dat seama de schimbarea 
atitudinii dumneavoastră? întrebă Apostolescu. 

— Ba da! A început să-mi reproșeze că o neglijez, fiindcă 
m-am încurcat cu altă femeie. N-am mai avut încotro și i- 
am explicat temerea mea în legătură cu viitorul căminului 
ei. La început a reacţionat impulsiv și m-a acuzat de 
lașitate, apoi a devenit mai rezonabilă și până la urmă mi-a 
dat dreptate. Astfel, am hotărât să nu ne mai vedem... 

— Și, după explicaţiile la care vă referiţi, nu v-aţi mai 
văzut? întrebă Olteanu, în timp ce Apostolescu își aprindea 
o ţigară. 

— Nu, până acum vreo trei luni, când a venit la mine 
acasă, pe neașteptate, să-mi spună că ea s-a decis să se 
mute, pentru că nu se mai poate înţelege cu Andrei. Am 
întrebat-o unde are de gând să locuiască și - spre ușurarea 
mea, deoarece mă temeam că vrea să vină la mine - mi-a 
vorbit de o cunoștință comună, care, fiind detașată cu 

serviciul în provincie, s-a oferit să-i cedeze locuinţa. Am 
încercat s-o conving să renunţe, dar n-am reușit. 

— Bine, dar nu înţeleg! De ce a venit să vă anunţe 
hotărârea ei de a se muta, când, în fond, legătura 
dumneavoastră nu mai exista de trei luni? întrebă 
Apostolescu. 

— De fapt, n-a venit pentru a-mi anunţa decizia ei. Vizita 
Elenei a avut un scop mai precis, și anume să mă roage s-o 
împrumut cu banii necesari pentru chirie. Evident că n-am 
putut s-o refuz. Ba mai mult, la insistenţele ei, am și vizitat 
locuinţa pe care urma s-o preia. 

— După această primă vizită, aţi mai fost în noua ei 
locuință? 

— Numai de câteva ori, apoi n-am mai trecut pe acolo. 
Mă temeam, ca, prin reluarea legăturii, să nu-mi complic 
din nou existenţa. 

— V-a dat și dumneavoastră un rând de chei de la noua-i 
locuinţă. Nu? 

— Nu! E adevărat că s-a oferit să mi le dea, dar n-am 
vrut să le primesc. Așa cum v-am mai spus, nu doream să 
reiau vechea noastră legătură. Vă daţi seama că, în 
situaţia pe care și-o crease, toată lumea ar fi spus că eu 
sunt acela care a despărțţit-o de soțul ei. De altfel, să știți 
că nici n-a insistat prea mult. Ba, mai mult, am avut 
impresia că mi-a oferit al doilea rând de chei numai 
formal, datorită faptului că am ajutat-o cu banii de care 
avea nevoie. 

— Spuneţi că n-a insistat să luaţi cheile, oare de ce? 
Firesc era s-o facă, doar cu dumneavoastră a fost prietenă 
până atunci! O dovadă că dumneavoastră eraţi singurul ei 
amic fiind și aceea că v-a rugat s-o susţineţi cu suma care-i 
trebuia. Dacă ar fi avut pe altcineva, era normal să apeleze 
la acea persoană, nu la dumneavoastră, își exprimă 
mirarea Apostolescu. 

— S-ar părea că nu cunoașteţi suficient femeile, 
tovarășe căpitan, spuse Gheorghiu zâmbind cu un aer de 
superioritate. O femeie deșteaptă nu cere niciodată bani 
de la o cunoștință nouă, deoarece știe că asta face o 

impresie negativă, care poate să-l îndepărteze pe noul 
venit. Întotdeauna, în astfel de situaţii, apelează la vechiul 
amic, pentru că impresia pe care și-ar face-o acesta este, 
oricum, de domeniul trecutului și n-o mai poate afecta. 

— Există o oarecare logică în spusele dumneavoastră, 
recunoscu Apostolescu. Dar ceea ce rețin este referirea 
dumneavoastră la o „cunoștință nouă”, știți ceva despre 
asta? V-a făcut vreo confidenţă, sau aţi văzut-o cu vreun 
bărbat străin? 

— Da, am văzut-o de câteva ori cu un domn. 

— Ştiţi cine era? se grăbi Olteanu să întrebe. 

— Nu! Tot ce aș putea să vă spun, însă, este că acum 
vreo două săptămâni - stând de vorbă incidental în 
cooperativă - Elena a ţinut să-mi precizeze că domnul în 
compania căruia o văzusem, într-o după amiază pe stradă, 
era viitorul ei soţ. 

— Şi n-aţi întrebat-o cine era acel domn? insistă 
Olteanu. 

— N-am vrut s-o întreb, deoarece nu doream să 
interpreteze curiozitatea mea ca pe o dovadă de gelozie. 
Totuși, ea a ţinut să-mi precizeze, în continuare, că viitorul 
ei soț este un medic renumit. 

— Puteţi să mi-l descrieţi? întrebă Olteanu. 

— N-am o memorie vizuală deosebit de bună, se scuză 
Gheorghiu, și tot ce pot să vă spun este că era un bărbat 
înalt și voinic, în vârstă de aproximativ 45 de ani. În tot 
cazul, dacă-l mai văd, sunt sigur că aș putea să-l recunosc. 

— Fiind vorba de o omucidere, suntem nevoiţi să vă 
cerem o precizare asupra felului în care v-aţi petrecut 
timpul alaltăieri, din momentul în care aţi plecat de la 
serviciu și până ieri dimineaţa, când v-aţi înapoiat în 
cooperativă, spuse Apostolescu. 

Gheorghiu rămase un moment gânditor, probabil 
încercând să-și reamintească datele cerute de Apostolescu. 
apoi începu să relateze: 

— De la cooperativă am venit direct acasă, am mâncat și 
după aceea m-am culcat. În jurul orei șapte m-am sculat și, 

după ce m-am îmbrăcat, am plecat cu mașina după 
cumpărături. 

— La ce cumpărături vă referiţi? 

— Trebuia să mă duc la prietena mea și vă daţi seama că 
nu puteam să merg cu mâna goală, spuse Gheorghiu 
zâmbind cu complicitate anchetatorului. Am cumpărat 
ceva de mâncare și o sticlă de Martini, iar, pe la ora 8 
seara, am ajuns la amica mea, unde am rămas până a doua 
zi, când am plecat la serviciu. 

— Cum se numește și unde locuieşte amica 
dumneavoastră? 

— Lili Niţescu și locuiește în Drumul Taberei. 

— S-ar părea că sunteţi, totuși, conservator... Este 
aceeași persoană la care aţi fost și acum două zile, când a 
fost ucis Andrei Soculescu. Nu? 

— Exact, răspunse Gheorghiu. Probabil că în curând ne 
vom căsători. Ce să fac - continuă zâmbind acesta - și 
burlăcia trebuie să aibă un sfârșit. Nu-i așa? 

— Dumneavoastră știți mai bine, eu nu vreau să vă 
influenţez, răspunse Apostolescu în glumă. Acum vă rog 
să-mi precizaţi dacă în intervalul de timp care s-a scurs de 
când aţi plecat de acasă și până aţi ajuns la amica 
dumneavoastră, în Drumul Taberei, v-aţi mai întâlnit cu 
cineva? 

— Nu-mi amintesc, răspunse Gheorghiu ridicându-și 
neputincios umerii. Ba nu, totuși m-a văzut cineva! Adică, 
mai exact, milițianul care dirijează intersecţia din fața 
imobilului în care locuiește amica mea... Ştiţi, mi s-a 
stricat broasca de la o portieră a mașinii și, pentru că 
urma s-o las toată noaptea în stradă, l-am rugat pe miliţian 
ca, în măsura în care nu-l deranjează, să se uite din când 
în când la ea. A fost mai mult decât amabil și mi-a propus 
s-o aduc mai aproape de borcanul său, pentru a o putea 
supraveghea mai bine, ceea ce am și făcut. 

— Cred că, pentru astăzi, am abuzat suficient de 
bunăvoința dumneavoastră, spuse Apostolescu și, 
ridicându-se din fotoliu, se îndreptă spre vestibul, urmat 
de Olteanu și de către gazda lor. 

168 


În momentul când puse mâna pe clanţa ușii, Apostolescu 
mai puse totuși o întrebare: 

— Tovarășe inginer, unui dintre vecinii de apartament ai 
lui Andrei Soculescu, a declarat că l-ar fi auzit pe acesta, 
cu puţin mai înainte de a fi ucis, făcând cu glas tare o 
referire la faptul că i-ar fi surâs norocul. V-a spus ceva sau 
aveţi cunoștință de faptul că ar fi fost - în ultimul timp - 
beneficiarul vreunui câștig mai mare, de exemplu la Loto? 

— Nu, n-am idee despre așa ceva! In tot cazul, mie nu 
mi-a spus nimic în legătură cu această chestiune. 

După ce ajunseră în stradă și se suiră în mașina care-i 
aștepta, Olteanu deschise discuţia cu o mină plouată: 

— Aţi avut dreptate! Prin descoperirea amantului Elenei 
Soculescu n-am obţinut nimic. 

— Nu trebuie să fii supărat, căută să-l consoleze 
Apostolescu, asta-i meseria noastră, să căutăm tot timpul 
până reușim să stabilim adevărul. O astfel de căutare 
presupune adesea și prezumpțţii greșite, iar principala 
calitate a unui anchetator este aceea de a-și da seama, în 
timp util, că nu se află pe drumul cel bun. În tot cazul, este 
de preferat să-ţi recunoști greșeala decât să perseverezi în 
ea din exces de personalitate. 

— Şi acum ce facem? 

Felul în care fusese pusă întrebarea îl făcu pe 
Apostolescu să zâmbească, cu înţelegere. Colaboratorul 
său era deziluzionat de faptul că principala lor pistă se 
spulberase. 

— În noaptea asta încercăm să ne culcăm mai devreme, 
iar mâine dimineaţă - pentru a-l putea scoate complet din 
cauză pe Gheorghiu -, vom sta de vorbă atât cu Lili 
Niţescu, cât și cu milițianul care dirijează circulaţia în faţa 
casei acesteia. 

— Cert este, tovarășe căpitan, că vânătoarea abia 
începe... 

— Te referi la noul personaj, care intră-n joc? 

— Bineînţeles! Și întrebarea care mă frământă este cum 
vom putea depista acest doctor? După câteva 

semnalmente vagi, care pot fi comune la unul din cinci 
bărbaţi? 

— Îţi dau un sfat, Georgică, nu-ţi mai chinui mintea cu 
niște întrebări la care nu avem, încă, posibilitatea să 
răspundem. Mai sunt încă câteva amănunte care trebuie 
elucidate, înainte de a ne ocupa de cel de al doilea amant 
al Elenei Soculescu. În actualul stadiu al anchetei noastre, 
cel mai bun lucru pe care-l avem de făcut este să lăsăm 
lucrurile să se deruleze singure. Dacă fortezi nota și vrei s- 
o iei înaintea timpului, riști să te alegi cu o astenie. 

Olteanu nu mai avu când să-și exprime părerea asupra 
celor spuse de Apostolescu, deoarece acesta deschise 
portiera mașinii, care oprise între timp în faţa casei sale -, 
și coborând îi strânse mâna urându-i noapte hună. 


Capitolul XXVIII. 
VERIFICAREA ALIBIULUI 


Sâmbătă 12 sept. 196... 


A doua zi, pe când se îndrepta spre clădirea 
inspectoratului, Apostolescu. se auzi strigat și când 
întoarse capul îl văzu pe Olteanu grăbind pasul spre el. 

— Să trăiţi, tovarășe căpitan. 

— Bună dimineaţa, Georgică. Cum ai dormit? îl întrebă 
Apostolescu, în timp ce-i strângea mâna. 

— Perfect, tovarășe căpitan. V-am urmat sfatul și nu m- 
am mai gândit la afacerea noastră. De altfel, continuă el 
glumind, chiar dacă aș fi vrut să mă gândesc, tot n-aș fi 
putut. Cum am ajuns acasă și m-am băgat în pat am 
adormit buștean și, dacă nu mă trezea nevastă-mea, 
probabil că mai dormeam și acum. 

În timp ce purtau această discuţie, începură să urce 
treptele inspectoratului și pătrunseră în hol, cu intenţia de 

a se angaja pe culoarul care ducea la biroul lui 
Apostolescu, când acesta se opri și spuse: 

— De fapt, ce rost are să mai urcăm până la mine? 
Așteaptă-mă, te rog, un pic. 

Și, cu aceste cuvinte, se îndreptă către biroul ofițerului 
de serviciu, unde ridică receptorul telefonic și-l ceru pe 
șeful de tură al garajului. Când acesta îl întrebă ce 
dorește, Apostolescu îi ceru să-l trimită pe Iosif, cu mașina, 
la intrarea principală. 

Nici nu coborâră bine în stradă și Mercedes-ul lui Iosif 
își făcu apariţia, într-un scrâșnet de frâne. 

După ce se instalară în mașină, Apostolescu i se adresă 
șoferului. 

— Iosif, dă-i drumul spre cartierul Drumul Taberei! apoi 
continuă zâmbind: Dar să ști că încă nu sunt curios să aflu 
ce poate mașina ta. Așa că ai grijă de viteza legală. 

Drumul fu străbătut fără nici un incident și, după ce 
mașina opri în faţa unui bloc impunător, cu 12 nivele, 
șoferul îl anunţă: 

— Am ajuns, tovarășe căpitan. 

— Bine, trage te rog mașina lângă borcanul care se vede 
în faţa noastră, spuse Apostolescu indicându-i turnul de 
control al circulaţiei, care se afla la aproximativ 20 de 
metri de intrarea imobilului, locuit de Lili Niţescu. 

Apostolescu cobori din mașină și, urmat de Olteanu, 
făcu cei câţiva pași care-i mai despărţeau de turnul de 
control și bătu cu două degete în sticla acestuia. 

Subofițerul abandonă supravegherea circulaţiei rutiere 
și se întoarse spre Apostolescu. 

— Ce doriţi? întrebă el cu bunăvoință, gândindu-se, 
probabil, că i se vor cere referințe despre o anumită 
stradă. 

— Cine a fost de serviciu, la acest turn, în noaptea de 
marți spre miercuri? 

— Poftim! exclamă  subofițerul, vădit contrariat de 
întrebarea interlocutorului său. Eu am fost de serviciu, 
tovarășe căpitan! răspunse milițianul, după ce Apostolescu 
își declină calitatea. 

171 


— În regulă, pune semaforul automat în funcţiune și 
vino să stăm puţin de vorbă. 

După ce subofițerul cobori lângă ei, în stradă, îl întrebă: 

— Poţi să-ţi amintești dacă în noaptea când ai fost de 
serviciu, a staționat lângă acest imobil un automobil roșu 
marca Opel Rekord? 

— Da, tovarășe căpitan, a staționat precis! Este turismul 
unui locatar din acest bloc. Îmi amintesc că a venit la mine 
să mă roage să mă mai uit din când în când la mașina lui, 
deoarece, având defectă broasca unei portiere, se temea 
să nu rămână fără ea. Fiind o figură simpatică, i-am spus 
că sunt de acord să am grijă de mașină dacă o aduce mai 
în faţă, lângă postul meu. Sper că nu consideraţi 
bunăvoința mea, drept o abatere de la îndatoririle mele? 
De altfel, îndatorirea mea de a supraveghea circulaţia n-a 
fost afectată cu nimic... 

— Nu, din contră, te felicit pentru solicitudinea de care 
ai dat dovadă față de un cetăţean care a apelat la 
dumneata. Dar nu asta mă interesează pe mine, ci cât timp 
a staționat această mașină lângă postul dumitale? Mai 
exact, vreau să știu când și-a lăsat mașina în păstrarea 
dumitale și când a venit să și-o ia? 

— A venit la mine curând după ce mi-am preluat 
schimbul de la colegul meu. Adică aproximativ între orele 
opt jumătate și nouă seara. 

— Şi când s-a înapoiat pentru a-și lua mașina? 

— Nu mai știu. Deoarece eu am stat în post până la ora 
șase dimineaţa, când am fost schimbat. Dacă doriţi, pot să- 
l întreb pe colegul meu la ce oră a venit cetăţeanul să-și ia 
mașina. 

— Ce s-a întâmplat după șase nu mă interesează. Acum 
te rog să te concentrezi și să-mi răspunzi precis, ești sigur 
că mașina n-a părăsit vecinătatea dumitale între orele 
nouă seara și unu dimineaţa? 

— Bineînţeles, tovarășe căpitan! Pot să vă asigur că, 
până am plecat eu acasă, mașina nu s-a mișcat de lângă 
mine. 

— Bine, e în regulă. Poţi să-ți vezi de treaba dumitale. 
La revedere. 

— Speraţi să aflaţi altceva decât a declarat martorul, 
tovarășe căpitan? întrebă Olteanu, în timp ce se îndreptau 
spre intrarea imobilului în care locuia prietena lui Traian 
Gheorghiu. 

Fără să am o idee preconcepută, am acţionat în virtutea 
unui vechi principiu de-al meu, prin care m-am angajat - 
fată de mine - că nu-mi voi lăsa niciodată curiozitatea 
nesatisfăcută. Ce să fac, spuse Apostolescu în glumă, 
fiecare om cu viciile lui... Nu? 

— Există unii criminaliști care susțin că curiozitatea 
reprezintă una din cele mai preţioase calităţi ale unui bun 
detectiv... 

— ... Și au foarte multă dreptate! Asta este și cauza 
pentru care-mi las, întotdeauna, curiozitatea să zburde 
fără nici un fel de opreliști. La ce etaj locuiește martora 
noastră? 

— La etajul șase, tovarășe căpitan, răspunse Olteanu 
după ce-și consultă carnețelul. 

Când liftul opri la etajul respectiv și ieșiră pe palier, 
Apostolescu remarcă o firmă, montată pe una din cele 
patru uși ale etajului, „Lili Niţescu - cosmeticiană cu 
diplomă”. 

— Interesantă profesie, spuse Apostolescu în timp ce 
Olteanu apăsă pe butonul soneriei. 

— Astea-s o adevărată pacoste pentru bărbaţii 
căsătoriţi... zise Olteanu. 

— De ce? întrebă intrigat Apostolescu. 

— Pentru că, aceste  cucoane, prin intermediul 
iubitoarelor noastre soţii, participă la tocarea salariilor 
noastre. 

— Da, dar în schimb îţi oferă o soţie frumoasă și mereu 
tânără, îl consola în glumă Apostolescu. 

— Aș! Credeţi că o astfel de specialistă are posibilităţi 
mai mari decât însăși natura? 

— Câţi ani are soţia dumitale, Georgică? 

— 22 de ani, tovarășe căpitan. 

— Nu, într-adevăr, la vârsta soţiei dumitale n-are nevoie 
de cosmeticiană. Mai târziu însă vei putea constata și 
singur, că intervenţia unei astfel de specialiste poate fi 
binevenită. Văd că nu răspunde nimeni, n-o fi acasă? spuse 
Apostolescu, apăsând și el pe butonul soneriei. 

De astă dată auziră soneria zbârnâind în casă și o ușă 
interioară care se deschide. 

— S-ar părea că n-ai mâncat astăzi? glumi Apostolescu. 

Olteanu nu mai avu când să răspundă că nu-i vina lui 
dacă contactorul soneriei este defect, deoarece ușa se 
deschise. 

În faţa lor apăru o femeie între 30 și 35 de ani, 
îmbrăcată într-un halat alb și cu mâinile pline de cremă. 

Fără să-i întrebe ce doresc - deși era evident că 
prezenţa a doi bărbaţi o surprindea -, îi pofti într-o sală de 
așteptare și, arătându-și mâinile pline cu cremă, le spuse 
pe un ton de scuză: 

— Vă rog să mă iertaţi, mai am o pacientă în cabinet, 
dar n-o să dureze mult. Până atunci, vă rog să luaţi loc. 

În timp ce gazda lor deschidea o ușă, pentru a intra în 
altă încăpere, Apostolescu reuși să-și arunce privirile 
iscoditoare peste umerii acesteia, ceea ce-i permise să 
zărească, timp de o fracțiune de secundă, o cameră cu 
aspect de cabinet medical. Pe un pat alb se afla o femeie 
cu faţa încărcată cu o cremă, care semăna în mod izbitor 
cu cea de pe mâinile gazdei lor. „Probabil că acum îi aplică 
pe faţă o mască savantă - cu o compoziţie absolut originală 
-, al cărei rezultat neîndoielnic va fi subţierea mijlocului și 
a gleznelor pacientei” - își spuse Apostolescu amuzat, în 
timp ce, urmând exemplul lui Olteanu, se așeză și el într- 
unul din fotoliile care se aflau în sala de așteptare. 

După ce luă loc, începu, să-și plimbe privirile prin 
încăpere unde, în afara celor două fotolii ocupate de ei, 
mai existau încă patru scaune disponibile pentru alţi 
eventuali vizitatori. Pe pereţi se aflau câteva peisaje, 
făcute probabil de tot atâţia amatori, iar în mijlocul 
camerei era o masă rotundă, încărcată cu reviste străine, 
pe care începură să le frunzărească. 

Trecuse aproape un sfert de oră de când gazda lor le 
spusese că nu va zăbovi mult, și Apostolescu începu să se 
întrebe dacă n-ar trebui să-i amintească de prezenţa lor, 
când - în dosul ușii care conducea la cabinetul de 
cosmetică - se auziră pași și aceasta se deschise pentru a 
lăsa să iasă o femeie voinică, de aproximativ 50 de ani și 
îmbrăcată cu multă alegere. Cosmeticiana își conduse 
pacienta până la lift și când reveni în încăperea unde o 
așteptau cei doi anchetatori, li se adresă surâzătoare: 

— Acum a venit și rândul dumneavoastră, vă rog să 
poftiți în cabinet... 

— Pentru a înlătura vreo confuzie, vă rog să-mi 
permiteţi o precizare, spuse Apostolescu scrutându-i 
pătrunzător ochii albaștri, suntem de la Miliția judiciară și 
vă deranjăm pentru unele relaţii cu privire la o cunoștință 
de-a dumneavoastră. Și văzând privirea intrigată a 
interlocutoarei continuă: Mă refer la domnul inginer 
Traian Gheorghiu, care ne-a îndrumat la dumneavoastră... 

— V-a spus Traian să veniţi la mine! Cu ce scop? 

— Nu v-a anunţat nimic despre eventuala noastră vizită? 
întrebă neîncrezător Apostolescu. 

— Nu, bineînţeles, altfel v-aș fi spus-o! Dar despre ce 
este vorba? 

— Două cunoștințe ale domnului Gheorghiu au fost 
ucise... 

— Vă  referiţi, probabil, la familia Soculescu? îl 
întrerupse doamna Niţescu. Eu știam, de la Traian, că s-au 
sinucis... 

— Într-adevăr, aparențele au lăsat această impresie. 
Ulterior însă, în desfășurarea anchetei, a rezultat că au 
fost uciși. 

— Intotdeauna rămâi impresionat când afli despre 
moartea cuiva, mai cu seamă dacă răposatul era un om 
tânăr... Dar o crimă? Asta-i de-a dreptul îngrozitor! 
Credeam că vremea acestor descreieraţi a trecut de mult... 
dar m-am înșelat... In realitate, suntem la discreţia 
primului asasin care a pus ochii pe noi! In definitiv, 
dumneavoastră, care sunteţi plătiți pentru a veghea la 

securitatea noastră, ce faceţi? întrebă doamna Niţescu, 
încălzită de indignare. 

— Ce părere aţi avea, doamnă - începu placid 
Apostolescu, după ce o lăsase să-și descarce revolta -, dacă 
s-ar anunţa pompierii de izbucnirea unui incendiu înainte 
de declanșarea focului, s-ar mai putea vorbi despre 
acesta? Ar mai fi posibil ca el să aibă loc, să-și facă jocul 
său distrugător? 

— Bine, dar, nu văd ce legătură există între un incendiu 
și crima despre care vorbeam? 

— Există o singură legătură, și aceasta e esenţială! Atât 
noi cât și pompierii, suntem chemaţi numai după 
consumarea faptelor. Dacă pompierii, prin promptitudine, 
pot să reducă dezastrul început, respectiv pagubele, în 
munca organelor de anchetă lucrurile stau altfel. Când 
suntem chemaţi, la locul crimei victima este de cele mai 
multe ori decedată, sau pe cale de expiere și, evident, nu 
mai putem face nimic pentru ea. Deci, tot ce ne mai 
rămâne se referă la izolarea răufăcătorului, pentru a-l 
împiedica să mai poată lovi un alt membru al societăţii. 
Concluzia este că, prin natura profesiei noastre, extirparea 
răului se poate face, mai ales, după comiterea efectelor 
acestuia. Desigur că există și un mijloc educativ pentru 
preîntâmpinarea fărădelegilor, dar acesta depinde mai 
mult de presă, decât de noi. Aici, mă refer la popularizarea 
unor cazuri penale care ar putea da de gândit celor în a 
căror minte a încolţit ideea comiterii unei infracţiuni. Dar, 
desigur, pentru a ne putea îndeplini rolul justițiar, am 
nevoie - în mod imperios - de sprijinul celorlalţi membri ai 
societăţii, în numele cărora, de altfel, acţionăm. Pe acest 
considerent, doamnă - spuse Apostolescu, revenind la 
problema care-l adusese acolo -, atunci când este vorba de 
o omucidere, suntem nevoiţi să cerem relații la toţi cei 
care, într-un fel sau altul, au venit în contact cu victima. 

— Dacă credeţi că vă pot fi de folos, vă stau la 
dispoziţie, spuse cu resemnare doamna Niţescu. Vreţi să 
discutăm aici sau dincolo? întrebă ea, înclinând capul spre 
cabinetul de cosmetică. 

— Unde doriţi dumneavoastră? 

— Atunci să rămânem aici, spuse anmfitrioana 
apropiindu-și un scaun de fotoliile ocupate de Olteanu și 
Apostolescu. 

— Acum, vă ascult, dar sper că n-o să mă reţineţi prea 
mult. Știţi - se scuză ea, după ce luă loc pe scaun -, aştept 
o pacientă, la ora zece, și obișnuiesc să respect orele la 
care-mi programez vizitatoarele... 

— Nu vreau să vă creez animozități cu pacientele 
dumneavoastră și am să reduc discuţia noastră la 
minimum necesar, o asigură Apostolescu. Vă rog să-mi 
spuneți dacă ați cunoscut-o pe doamna Soculescu? 

— L-am cunoscut numai pe domnul Soculescu. Traian 
mi-a făcut cunoștință cu el. Era un om foarte simpatic, dar 
poate prea apatic, prea timid. 

— De mult v-a fost prezentat? 

— Cred că sunt trei sau patru săptămâni de când am 
făcut cunoștință cu el. 

— L-aţi mai văzut de atunci? 

— Da, de trei ori, iar ultima oară am fost la el acasă, cu 
Traian. 

— Cu ce scop? 

— Traian avea ceva de discutat cu Andrei, și eu l-am 
însoţit. 

— Când s-a întâmplat asta? 

— Cred că sunt vreo două săptămâni, de atunci. 

— La ce oră v-aţi dus la el și cât timp aţi rămas acolo? 

— Cred că am sosit la el pe la ora șase după amiaza, dar 
n-aș putea să vă precizez când am plecat de acolo. 

Ştiţi... am amestecat coniacul cu vinul și m-am cam 
grizat niţel, se scuză doamna Niţescu, ridicând din umeri 
cu cochetărie. Dar, în tot cazul, îmi amintesc că era într-o 

sâmbătă și l-am mai prins la televizor pe Simon Templar”, 
care-i febleţea mea. 

— Vă mai amintiţi ce s-a discutat la Soculescu acasă? 

— N-aș putea să vă precizez ce anume, s-a discutat, în 
tot cazul, atât cât i-am putut urmări, numai probleme de 
serviciu. 

— N-aţi avut impresia că Soculescu era mai bine dispus 
ca de obicei? 

— Într-adevăr era într-o dispoziţie pe care n-am mai 
remarcat-o la el. Dar, în fond, era și firesc, după cât am 
băut cu toţii... 

— Îl cunoașteţi de mult pe domnul Gheorghiu? 

— De aproximativ trei luni. 

— Vă rog să-mi iertaţi indiscreţia, tovarășul Gheorghiu 
rămâne des la dumneavoastră noaptea? întrebă 
Apostolescu gândindu-se că va fi repezit, dar nu fu cazul. 

— Aproape în fiecare noapte, spuse interlocutoarea. 

— Vă puteţi aminti, în ce zile a rămas săptămâna 
aceasta la dumneavoastră? 

— Păi, staţi să vedem, spuse ea apelând la memorie, cu 
excepţia zilei de ieri, când a fost vineri, în toate celelalte 
zile a dormit aici. 

— Sunteţi sigură de afirmaţiile dumneavoastră? 

— Dar bineînţeles! răspunse plină de siguranţă doamna 
Niţescu. 

— Vă amintiți ce program aţi avut miercuri seara? 
insistă Apostolescu. 

— Nici unul, am stat acasă, răspunse intrigată doamna 
Niţescu. 

— V-aţi culcat devreme? 

— Da și nu, Traian mi-a spus că-i este somn și s-a culcat 
pe la ora nouă și jumătate, iar eu am rămas să ascult 


3 Personaj din Sfântul (titlu original în engleză: The Saint) este un 
serial TV produs din octombrie 1962 până în februarie 1969 de 
televiziunea britanică după scenariul lui Leslie Charteris. Rolul 
principal al detectivului „Simon Templar” este jucat de actorul Roger 
Moore. Serialul a fost transmis prin anii 1970 și pe posturile de 
televiziune din România. 

buletinul meteorologic, care se transmite imediat după 
radiojurnalul de la ora zece. Dar, spre rușinea mea spuse 
zâmbind doamna Niţescu, am aţipit în fotoliu și când m-am 
deșteptat ceasul arăta ora zece și jumătate. 

— Barem aţi dormit bine? întrebă Apostolescu în glumă. 

— Nu, și asta din două motive: în primul rând, pentru că 
un fotoliu nu-i atât de comod ca un pat și în al doilea rând, 
deoarece am fost deșteptată de transmisia buletinului 
rutier. Drept care am închis radioul și m-am băgat în pat, 
lângă Traian, care dormea de rupea pământul, spuse Lili 
Niţescu adoptând același ton de glumă ca și Apostolescu. 

— S-ar părea că nici dumneavoastră și nici tovarășul 
Gheorghiu n-aveţi nevoie de somnifere pentru a putea 
dormi? spuse zâmbind Apostolescu. 

— Asta ne-ar mai trebui și am dormi cu săptămânile! 
Într-adevăr dorm foarte bine și, după unii specialiști, s-ar 
părea că somnul prelungește tinereţea... 

— Dacă iau în consideraţie această teorie, prin prisma 
felului cum arătaţi dumneavoastră, nu pot decât să susțin 
avizul specialiștilor la care vă referiţi, spuse cu curtoazie 
Apostolescu. 

— Sunteţi prea amabil, domnule... 

— Apostolescu este numele meu, doamnă... o completă 
el, înclinându-se cu complezenţă. 

— Sunteţi mai mult decât drăguţ, domnule Apostolescu. 
Cred că este o adevărată plăcere să se discute cu 
dumneavoastră și alte probleme, decât cele legate de 
serviciu. 

— De multe ori aparențele înșală, spuse el cu modestie. 

În timp ce-și rostea cuvintele, nu-i scapă gestul doamnei 
Niţescu, care, în dorinţa de a-și acoperi mai bine 
genunchii, cu halatul de pe ea, în realitate îi dezveli mai 
mult. Fără să gândească ceva rău despre interlocutoarea 
sa, nu-și putu reţine, amuzat, un zâmbet. 

— Of! exclamă cu uimire doamna Niţescu. Nu v-am 
tratat cu nimic. Vă rog să-mi permiteţi să vă fac câte o 
cafea... 

— Nu, nu. Vă rog să nu vă deranjaţi! De altfel, trebuie să 
plecăm, spuse Apostolescu consultându-și ceasul. Mi-aș 
permite totuşi să fac iar un apel la memoria 
dumneavoastră. Vă mai amintiţi, ce aţi făcut marți seară? 

— Eu am stat acasă și am urmărit un „western” la 
televizor iar, când acesta s-a terminat - cred că era 
aproape miezul nopţii -, a venit Traian și după ce am 
mâncat ceva ușor, ca pentru seară, ne-am culcat. 

— Bine, doamnă Niţescu, spuse Apostolescu ridicându- 
se din fotoliul său, eu vă mulţumesc pentru amabilitatea cu 
care ne-aţi tratat și vă rog să ne scuzati, dacă v-am distras 
de la preocupările dumneavoastră... 

— Nu poate fi vorba de vreun deranj, din contră, 
apreciez ca plăcută discuția pe care am avut-o cu 
dumneavoastră și sper să ne întâlnim și în alte împrejurări, 
spuse doamna Niţescu aruncându-i o privire galeșă. Să 
știți că numărul meu figurează în cartea de telefon, mai 
preciză gazda în timp ce se despărţeau, pe palier, în fața 
ușii. 


Capitolul XXIX. 
ANCHETA FACE PROGRESE 


După ce-și luară rămas bun de la prea-amabila gazdă, 
coborâră pe scări, deoarece liftul refuză să răspundă la 
chemarea lor. 

— De unde, când am venit, era foarte grăbită să scape 
de noi, acum, la plecare, nu se mai îndura să se despartă, 
spuse ironic Olteanu, în timp ce se îndreptau spre 
Mercedes-ul care-i aștepta în faţa imobilului. 

Apostolescu era însă dus pe gânduri și nu-i răspunse. 
După ce se urcară în mașină și aceasta demară spre 
I.G.M., își aprinse o ţigară și trase cu sete din ea, în timp 

ce privirea sa distrată urmărea peisajul care defila prin 
fereastra portierei. 

— În fond, n-am făcut nimic altceva decât să constatăm 
că alibiul lui Gheorghiu este „beton armat”, încercă să 
deschidă discuţia Olteanu. 

Dar Apostolescu se dovedi mai taciturn și mai aferat ca 
de obicei și nu-i răspunse. Mai întâi interlocutorul său avu 
impresia că n-a fost auzit, apoi superiorul său catadicsi să 
spună: 

— Vreau să-mi orânduiesc puţin gândurile, te rog să faci 
același lucru și apoi, când vom ajunge la I.G.M., ne vom 
împărtăși ideile. 

Olteanu se abţinu să-l mai întrerupă, deși nu prea vedea 
la ce-ar putea medita șeful lui când conversaţia avută 
puţin mai înainte, cu doamna Niţescu, fusese atât de 
edificatoare în privinţa alibiului domnului Gheorghiu. 

În acest timp, Apostolescu, cu fruntea încruntată, privea 
fără să vadă, străzile care defilau prin faţa parbrizului 
mașinii. Era atât de preocupat și concentrat încât, cu toată 
pedanteria sa, nici nu remarcă scrumul de ţigară care se 
împrăștiase pe pantaloni. Ba, mai mult, când mașina stopă 
în faţa I.G.M.-ului, trebui să-i atragă atenţia că au ajuns la 
destinaţie. 

După ce intrară în birou, îi făcu semn lui Olteanu să ia 
loc pe un scaun, iar el se duse direct spre telefon și ceru la 
bufet să li se trimită cafele. 

Liniștea continua să plutească asupra celor doi 
anchetatori și după sosirea cafelelor comandate. Olteanu 
se temea să-l mai inoportuneze cu vreo întrebare și, 
rezumându-se la o stare de expectativă, continua să-și 
privească superiorul. Apostolescu, la rându-i, urmărea într- 
o pasivitate deplină traiectoria ascendentă pe care o lăsa 
fumul ţigării sale. Din când în când mai sorbea câte o 
înghițitură din ceașca cu cafea, apoi o punea la loc pe 
masa sa de lucru. 

Olteanu își băuse de mult cafeaua, în timp ce 
Apostolescu, continuând să-și ţină fruntea încruntată, 
uitase de ceașca sa. Deși dorise mult să se reconforteze cu 

o cafea, acum aceasta zăcea rece și abstractă în faţa lui. 
Se păru că, în sfârșit, și-a reamintit de prezenţa ceștii, 
deoarece o ridică de pe birou și o duse spre buze, dar se 
răzgândi și, punând-o la loc, se ridică brusc de pe scaunul 
său și se îndreptă către un dulap montat în perete... După 
o scurtă cotrobăire printre dosarele care erau acolo, 
reveni cu o carte de telefon în mână și începu s-o 
răsfoiască. Când găsi numărul căutat, îl formă pe discul 
telefonului și, după o scurtă pauză, Olteanu îl auzi 
recăpătându-și graiul: 

— Alo, Radiodifuziunea... Daţi-mi vă rog serviciul de 
programare a emisiunilor... Alo, aici Miliția judiciară, 
vorbește căpitanul Apostolescu. Vă rog să-mi spuneţi la ce 
oră aţi transmis miercurea trecută buletinul rutier? Da, 
aștept... Vă ascult... Aha, din patru în patru ore, și ultimul 
la cincisprezece minute după miezul nopţii... Sunteţi sigur 
că miercuri noapte nu s-a făcut o excepţie de la 
programarea dumneavoastră?... Nu, vă rog să nu vă 
supăraţi, avem însă nevoie de această precizare... Multe, 
multe mulțumiri, spuse Apostolescu, încheind convorbirea. 

Rezultatul acestei convorbiri telefonice a avut efectul 
unui reconfortant, ochii lui Apostolescu își recăpătară 
vioiciunea, iar nelipsitu-i zâmbet își făcu din nou apariţia 
în colţul buzelor. 

— Te pomenești că mi s-a răcit cafeaua! fură primele 
cuvinte pe care le adresă colaboratorului său. Bravo, 
domnule Georgică! Dumneata-mi băuși cafea caldă, iar pe 
mine mă lași s-o beau rece. Ăsta ţi-e respectul ce cu 
onoare îl datorezi superiorului? Ascultă, Georgică - spuse 
Apostolescu, după explozia sa de expansivitate -, ce părere 
ai despre cele spuse de doamna Niţescu? 

— Păi, eu știu, tovarășe căpitan? în cazul în care 
Gheorghiu ar fi amestecat în această afacere, înseamnă că 
nu putem pune prea multă bază pe declaraţia martorei... 

— De ce? 

— Pentru că, ţinând seama de poziţia pe care o are faţă 
de cel pentru care avem nevoie de mărturia ei - spre a-i 
dovedi alibiul -, nu este exclus ca depoziţia ei să fi fost 

făcută conform  indicaţiilor primite de la partea 
interesată... 

— În general, raţionamentul dumitale este bun, dar în 
cazul de față, nu. Și asta din două motive: 

a) După cum ai putut remarca, este prea volubilă pentru 
un complice, spre deosebire de „omul nostru”, care s-a 
dovedit un adevărat geniu (din păcate, al crimei). Crezi că 
un astfel de om și-ar lua drept complice - într-o afacere de 
omucidere - un partener mediocru, cu ajutorul căruia are 
toate șansele să ajungă direct în pensiunea statului? și: 

b)  Depoziţia doamnei Niţescu s-a dovedit de o 
sinceritate absolută. Atât de sinceră a fost această 
depoziţie, încât mi-a dat posibilitatea să constat 
contrafacerea alibiului prezentat de „omul nostru”! 

— Cum asta, tovarășe căpitan! exclamă surprins 
Olteanu. 

— Simplu, doamna Niţescu ne-a declarat că miercurea 
trecută - când a fost ucisă Elena Soculescu - a adormit în 
fotoliu, cu aproximativ cincisprezece minute înainte de ora 
zece și s-a trezit, puţin mai târziu, când ceasul indica ora 
zece și jumătate. Așa-i? 

— Da, tovarășe căpitan, așa este! confirmă Olteanu, fără 
să prindă raţionamentul său. 

— Îţi mai amintești care a fost cauza deșteptării ei? 

— Da, emisiunea radiofonică... 

— Corect, însă cu un amendament! Dacă i-a fost atât de 
somn încât a adormit în timpul emisiunii, de ce aceeași 
emisiune trebuia s-o trezească? Este un lucru bine 
cunoscut că urechea obișnuită cu o anumită sursă de 
zgomot nu mai atrage atenţia creierului asupra acesteia 
decât în două situaţii: ori la creșterea intensității 
semnalului ori la reapariţia acestuia, după o pauza. 

— Iertaţi-mă, dar nu înţeleg! Ce vreţi să spuneţi? zise 
Olteanu. 

— Pe scurt, reluă Apostolescu, cineva a închis aparatul 
de radio, după ce doamna Niţescu a adormit și l-a 
redeschis, ulterior, cu intenţia de-a o deștepta din somn! 

— Bine, dar asta este numai o supoziţie?... 

— A fost o supoziţie, într-adevăr, dar numai până la 
prima verificare, la care de altfel ai asistat. 

— Vă referiţi la convorbirea pe care aţi avut-o cu 
Radiodifuziunea? 

— Exact! Astfel, am aflat că doamna Niţescu a dormit în 
fotoliu până la ora douăsprezece și un sfert noaptea, nu 
până la ora zece jumătate cum i-a indicat ceasul ei. Deci 
criminalul a avut la dispoziţie - între orele zece fără un 
sfert și douăsprezece și un sfert - peste două ore și 
jumătate pentru a se duce s-o ucidă pe Elena Soculescu și 
pentru a reveni acasă la amanta sa. Suficient, pentru o 
astfel de treabă, nu? 

— Deci s-a folosit din nou de soporificele sale? 

— Dacă în două cazuri le-a utilizat cu atâta eficacitate - 
mă refer la Andrei și Elena Soculescu -, de ce nu le-ar fi 
administrat și amantei sale, pentru a-și stabili alibiul care-i 
era atât de necesar? 

— Tovarășe căpitan - spuse Olteanu, după o scurtă 
pauză -, în conformitate cu presupunerile dumneavoastră, 
rezultă că bănuitul numărul unu devine Gheorghiu, 
deoarece acesta în mod prezumptiv are un alibi 
contrafăcut. Totuși, această orientare pleacă numai din 
supoziţii, exceptând bineînţeles precizarea Radiodifuziunii. 

— Din păcate, așa stau lucrurile! Fără probele materiale 
ale culpabilităţii, nu putem trece la o discuţie directă cu 
bănuitul. Deoarece, în loc să prindem momentul psihologic 
- care determină mărturisirea crimei -, ne vom trezi că ne 
râde în față, după ce-și va da seama că nu putem să-i 
administrăm probele de vinovăţie, spuse Apostolescu cu 
amărăciune. 

— Tovarășe căpitan, dacă singura bază a bănuielii 
noastre o constituie prezumțţiile, de ce n-am admite că 
„omul nostru” poate să fie și altcineva decât Gheorghiu? 
De exemplu, ultimul amant al Elenei Soculescu, respectiv 
doctorul de care ne-a vorbit Gheorghiu? 

— Nu este exclus ca acesta să fie adevăratul vinovat. 
Totuși, un lucru trebuie reţinut, noul personaj nu s-a 
manifestat până în prezent în nici un fel. Desigur, nu asta 

demonstrează că am avea de-a face cu un personaj fictiv, 
creat ad-hoc pentru derutarea noastră. Cu toate astea, eu 
nu sunt dispus să schimb vrabia din mână pe-o cioară, 
despre a cărei existenţă nu mi-a vorbit decât o persoană, 
care, de altfel, avea tot interesul s-o facă... Până nu ne 
lămurim ce hram poartă Gheorghiu în această afacere, nu 
cred că este bine să ne dispersăm forţele. 

— Bine, dar cum putem să ne edificăm asupra rolului 
jucat de Gheorghiu? 

— Tocmai asta vream să-ți spun, dar stai un moment! 
spuse Apostolescu și, ridicând receptorul telefonului, 
compuse pe disc un număr format din trei cifre, iar 
Olteanu îl auzi dându-i ordin locotenentului Simionescu să 
vină urgent la ei, în birou. 

Câteva minute mai târziu, Simionescu apăru surâzător. 

— Cu ce te ocupi acuma, Simionescule? îl întrebă 
Apostolescu. 

— Anchetez doi escroci care se încăpățânează să tacă, 
deși am toate probele vinovăţiei lor... 

— Sunt recidiviști? 

— Da, tovarășe căpitan. 

— Bine, atunci nu-i nici un zor, pot să mai aștepte în 
arest. Am ceva mai urgent pentru tine. Vreau să verifici 
dacă miercuri, între orele zece și douăsprezece și un sfert 
noaptea, vreo mașină a Getax-ului a dus sau a adus un 
bărbat la următoarele adrese... și Apostolescu îi dictă atât 
adresa lui Lili Niţescu cât și cea a Elenei Soculescu. Este 
vorba de un omor, așa că deschide bine ochii, s-a înțeles? 

— "ţeles, să trăiţi! 

După ce Simionescu salută și părăsi încăperea, 
Apostolescu se întoarse spre Olteanu, care-l privea 
descumpănit, și-i spuse zâmbind: 

— Știu, acum te întrebi ce mi s-a năzărit cu Getax-ul, 
nu? Și fără să mai aștepte confirmarea interlocutorului 
său, continuă: La ultima discuţie pe care am avut-o cu 
Gheorghiu, acesta a făcut o precizare fără sens, care - prin 
gratuitatea ei m-a șocat. De ce atunci când l-am întrebat 
despre felul cum și-a petrecut timpul - în noaptea când a 

fost ucisă Elena Soculescu - în afară de Lili Niţescu l-a 
desemnat și pe miliţianul care i-a supravegheat mașina? 
Ultimul nici într-un caz nu putea să contribuie cu nimic la 
stabilirea alibiului său! Din momentul în care mi-a vorbit 
despre subofițerul nostru, m-am tot întrebat ce-a urmărit? 
Dar răspunsul l-am avut abia după ce-am discutat cu Lili 
Niţescu și am admis că aceasta a fost narcotizată între 
orele zece și douăsprezece noaptea. Ei bine, cred că rolul 
pe care i l-a hărăzit milițianul de la circulaţie, era acela de 
a atesta că singurul lui mijloc de locomotie a fost blocat 
toată noaptea. Deci, ce altceva putea urmări în afara 
stabilirii unui alibi pentru mașina sa? Dar pe mine nu mă 
interesează ce-a făcut mașina - deoarece, oricum, n-aveam 
intenţia s-o acuz de omuciderea Elenei Soculescu -, ci 
Gheorghiu. În concluzie, prin excesul său de zel ne-a 
furnizat o pistă nouă: dacă autoturismul lui a fost 
imobilizat, atunci cu ce s-a deplasat până la victimă? Eu, în 
locul lui aș fi luat un taximetru... nu crezi că ar fi fost 
mijlocul de transport cel mai indicat? 

— Dacă aș fi fost în locul asasinului, cred că preferam, 
totuși, un autobuz! spuse Olteanu. 

— De ce, pentru că te-ar fi costat mai puţin? îl întrebă cu 
ironie Apostolescu. 

— Nu din cauza banilor, tovarășe căpitan, ci pentru că i- 
ar fi asigurat anonimatul pe care-l impune fapta sa. 

— Ai dreptate, Georgică, dar numai parţial. Deoarece 
pentru realizarea planului său trebuia să consume cât mai 
puţin timp posibil, și această economie de timp putea s-o 
obţină numai cu un taximetru... 

În acel moment telefonul de pe biroul lui Apostolescu 
începu să sune. 

Cu toate că Apostolescu se limita numai la ascultarea 
comunicării ce i se făcea, lui Olteanu nu-i scăpară 
interesul și nerăbdarea ce se întipăriseră pe fața 
superiorului său. 

Cum termină convorbirea, apăsă pe furca aparatului 
telefonic, formă pe disc trei numere și, după ce obţinu 
legătura, spuse laconic: „Iosif să vină imediat cu mașina la 

intrarea principală”. Apoi, după ce puse receptorul în 
furcă, i se adresă lui Olteanu: 

— Hai cu mine repede! și ieși ca o furtună din birou, 
urmat de către deconcertatul Olteanu, care din cauza 
grabei nu reușea să nimerească mânecile trencicotului. 


Capitolul XXX. ; 
CU 140 DE KILOMETRI PE ORA 


Iosif îi aştepta în fața intrării, cu motorul pornit. În timp 
ce deschidea portiera maşinii și se urca înăuntru, 
Apostolescu Îi spuse: 

— Cu toată viteza la CEC-ul central! 

Nici nu-și termină fraza și mașina demară în trombă. 
Trecu ca o nălucă pe lângă stadionul Dinamo și cu mugete 
de sirenă viră pe două roţi la stânga, intrând pe strada 
Polonă. 

În timp ce privirile lui Olteanu urmăreau fascinate 
evoluţia indicatorului vitezometrului, care oscila între 120 
și 140 de kilometri pe oră, Apostolescu îl puse la curent cu 
motivul goanei drăcești în care se lansaseră. 

— La CEC-ul central s-a prezentat o femeie care a cerut 
să i se schimbe obligaţii în valoare de 40 000 de lei; toate 
valorile prezentate au seria transmisă prin circulara 
noastră. 

— Numai de nu s-ar volatiliza până ajungem noi acolo! 
spuse cu anxietate Olteanu. 

— Să sperăm că nu se va întâmpla așa. De altfel, n-are 
nici un motiv s-o facă. Culpabilul sau culpabila nici nu are 
habar că noi am descoperit adevăratul mobil al uciderii lui 
Andrei Soculescu. 

Între timp, Mercedesul, lansând semnale de sirenă, își 
menţinu alura și, depășind toate mașinile care aveau 

aceeași direcţie cu el, intră în Calea Victoriei și stopă scurt 
când ajunse la destinaţie. 

Coborâră din mașină și începură să urce câte trei trepte 
odată pe scara monumentalei instituţii. 

In faţa ușii turnante îi întâmpină un bărbat, înalt și 
suplu, care-i întrebă: 

— Sunteţi de la Miliția judiciară? 

La confirmarea lui Apostolescu, acesta se recomandă, 
era directorul general adjunct al CEC-ului. Apoi, intrând 
cu anchetatorii în sala ghișeelor, le indică, în mod discret, 
o femeie de aproximativ 30 de ani, îmbrăcată în doliu. 
Aceasta stătea pe o bancă și bătea nerăbdătoare cu 
degetele în tăblia mesei care se afla în faţa ei, iar pe 
genunchi ţinea o poșetă, probabil cu scopul de a-și 
ascunde picioarele, lăsate descoperite de fusta prea scurtă 
a taiorului. Deși întreaga-i îmbrăcăminte avea culoarea 
sumbră a doliului, ceea ce ar fi trebuit să inspire 
eventualului privitor un simţământ de compasiune, efectul 
era invers. Tăietura elegantă a taiorului, ciorapii subțiri și 
pantofii cu tocul cui, la care se adăuga o coafură platinată 
ce înconjura chipul unei femei tinere și frumoase, nu 
reușeau să stârnească în juru-i decât admiraţie. Probabil 
că doamna în doliu cunoștea efectul și interesul pe care-l 
provoca, deoarece în momentul în care Apostolescu se 
așeză pe banchetă, lângă ea, făcu o mișcare de nerăbdare 
și vru să se ridice, evident cu scopul de a demonstra 
intrusului că n-are chef de vorbă. Dar, mai înainte de a se 
ridica în picioare, Apostolescu zise: 

— Vă rog să mă iertaţi, doamnă, dar trebuie să stau de 
vorbă cu dumneavoastră, sunt ofițer de miliție judiciară. 

— Dar ce s-a întâmplat? întrebă aceasta surprinsă. 

— Nu putem discuta aici. Vă rog să fiţi amabilă și să mă 
însoţiţi într-un birou, unde vom putea sta de vorbă în 
liniște. 

După o scurtă ezitare, tânăra și frumoasa doamnă se 
decise să-l urmeze. Apostolescu și însoţitoarea lui se 
îndreptară către directorul care-l întâmpinase la sosire. 
Acesta aștepta, în compania lui Olteanu, la câţiva metri de 

bancheta unde avusese loc primul schimb de cuvinte între 
anchetator și femeia îndoliată. 

— Tovarășe director, sunt nevoit să vă mai solicit odată 
sprijinul. Avem nevoie de o încăpere, în care să putem 
discuta, cu doamna, în liniște. 

— Cu multă plăcere, tovarășe căpitan, vă rog să mă 
urmati, răspunse acesta cu bunăvoință. După ce-i conduse 
pe un culoar, mărginit de ambele laturi de pereţi de sticlă, 
se opri în fața unei uși din stejar lustruit, pe care o placă 
de cristal anunţa: „Director general-adjunct”. Scoase apoi 
din buzunar o cheie, descuie ușa și când se dădu într-o 
parte, pentru a-i pofti să intre, spuse: Eu mai am unele 
probleme de rezolvat, de aceea vă rog ca atunci când veţi 
pleca, să încuiaţi ușa după dumneavoastră și să lăsaţi 
cheia la ghișeul numărul opt. 

După ce directorul se îndepărtă și Apostolescu închise 
ușa, o pofti pe doamnă să ia loc pe un scaun și, după ce 
aceasta se așeză, cei doi anchetatori își traseră câte un 
scaun în apropierea interlocutoarei lor. 

— Pot să vă întreb, ce înseamnă tot acest ritual? Credeţi 
că am timp de discuţii?... Vă rog să-mi spuneţi ce doriţi? 
spuse supărată doamna în doliu. 

— De unde aveţi obligaţiile pe care doriţi să le 
schimbaţi? întrebă Apostolescu, fără să ţină seama de 
tonul interlocutoarei sale. 

— Sunt false? întrebă aceasta devenind lividă. 

— Nu, doamnă, nu sunt false. Vreau însă să cunosc 
proveniența lor. 

— Atunci... De ce mă reţineţi! exclamă doamna în doliu, 
în timp ce faţa ei deveni stacojie. 

— Stimată doamnă, vă rog să vă păstraţi calmul. Așa 
cum v-am mai spus, sunt ofiţer de miliție judiciară și mă 
interesează felul în care au intrat în posesia 
dumneavoastră obligaţiile prezentate pentru încasarea 
contravalorii lor. În caz contrar, mă văd obligat să vă 
arestez sub culpa de complicitate la omucidere. 

— Glumiţi probabil, domnule... spuse interlocutoarea 
privindu-l cu un amestec de surprindere și neîncredere. 

— De loc doamnă! Obligatiile aduse de dumneavoastră 
provin de la un om care a fost ucis și jefuit! 

— Bine, dar ce amestec am eu în această afacere? 

— Asta trebuie să stabilim! Dacă sunteţi într-adevăr 
nevinovată, trebuie să-mi daţi toate relaţiile privind 
proveniența lor. Vreau să vă atrag atenţia că vă aflaţi într- 
o situaţie dificilă și numai de dumneavoastră depinde dacă 
veţi pleca cu noi sau singură. 

— Nu înţeleg nimic!... N-am nici un amestec în treaba 
asta, spuse interlocutoarea, speriată. Vă rog să mă credeţi, 
n-am nimic de ascuns... sunt banii mei... 

— S-o luăm metodic, doamnă! spuse Apostolescu 
implacabil. De cât timp sunt în posesia dumneavoastră 
obligaţiile pe care le-aţi prezentat astăzi la ghișeul CEC? 

— De aproximativ două săptămâni. 

— Cum au intrat în posesia dumneavoastră? 

— Soţul meu a avut un accident grav de mașină, în urma 
căruia și-a pierdut viaţa. lar eu, neavând ce face cu 
autoturismul nostru, l-am vândut pentru suma de 40 000 
de lei. 

— Şi obligaţiile? 

— Domnul care a cumpărat mașina neavând bani lichizi, 
mi-a plătit-o cu obligaţii. Ulterior, m-am hotărât să-mi 
cumpăr o locuință pe credit, drept care am venit aici 
pentru a obţine contravaloarea lor. Asta este tot ce pot să 
vă spun... 

— Nu mi-aţi spus esenţialul, o întrerupse Apostolescu 
grăbit. Cine este cumpărătorul mașinii dumneavoastră? 

— Nu rețin cum se numeşte, spuse  șovăind 
interlocutoarea. Dar staţi puţin! exclamă ea, deschizându- 
și poșeta și începând să caute cu înfrigurare ceva. Da, îl 
am la mine! spuse ea triumfătoare, întinzându-i lui 
Apostolescu o foaie de hârtie plină de semnături și urme 
de ștampile. Este contractul de vânzare-cumpărare, pe 
care l-am încheiat cu dânsul... 

— Vă mulţumesc, spuse Apostolescu, luând contractul în 
mână. După ce-și aruncă privirea la rubrica care menţiona 

numele cumpărătorului, îl întinse lui Olteanu, care de 
nerăbdare nu-și mai găsea locul pe scaun. 

— Când a ridicat mașina de la dumneavoastră? întrebă 
Olteanu după ce-i înmână contractul lui Apostolescu. 

— N-aș putea să vă răspund cu precizie, deoarece după 
ce i-am vândut autoturismul, cheile de la garaj au rămas la 
dânsul. 

— Unde este situat acest garaj? întrebă Apostolescu. 

— La câteva sute de metri de locuinţa mea, pe strada C 
numărul 12. 

— Vă rog să-mi spuneţi numele dumneavoastră și unde 
locuiţi? spuse Olteanu, după ce-și notase adresa garajului. 

În timp ce Olteanu își nota datele pe care le ceruse, 
interlocutoarea își ridică frumoșii ei ochi spre Apostolescu 
și-l întrebă: 

— Şi cu banii mei ce se va întâmpla? Eu nu sunt dispusă 
să mă las păgubită de o sumă care mi se cuvine pe drept! 

— Nici noi nu dorim aceasta, doamnă, numai că, până la 
terminarea anchetei, obligațiile dumneavoastră vor 
rămâne sechestrate. 

— Şi va dura mult terminarea acestei anchete? întrebă 
îngrijorată martora. 

— Nu, doamnă, cred că în maximum două zile 
procurorul va dispune ridicarea sechestrului. Să știți însă 
că este foarte posibil ca, în locul obligaţiilor, să vi se 
restituie mașina pe care aţi vândut-o. De aceea, n-ar fi rău 
dacă, până la ridicarea sechestrului, v-aţi gândi la un alt 
cumpărător... Vă rog să interpretaţi spusele mele ca pe un 
sfat personal, mai adăugă el. 

— Nu înţeleg! De ce asta? Contractul meu de vânzare 
este legal! Dacă cumpărătorul a obţinut suma pe care mi-a 
plătit-o pe cale ilicită, trebuie să-l trageţi pe el la 
răspundere, nu să-mi creaţi mie probleme cu găsirea altui 
amator! spuse mirată interlocutoarea. 

— Îmi pare rău că vă creăm probleme, spuse 
Apostolescu cu înţelegere, dar așa se obișnuiește. Până la 
depistarea moștenitorilor legali ai victimei, noi suntem 
obligaţi să le asigurăm drepturile. 

— Şi nu le puteţi da mașina mea? întrebă martora 
privind cu speranţă spre Apostolescu. 

— Întrucât mașina n-a fost cumpărată de victimă, 
rezultă că achiziționarea ei nu s-a făcut cu știința acesteia 
și, în consecinţă, ea nu poate fi predată moștenitorilor. 

— Asta înseamnă o altă alergătură, pentru a obţine 
anularea contractului? spuse supărată doamna în doliu. 

— Pentru asta nu trebuie să vă faceţi probleme, 
deoarece anularea se face din oficiu, prin dispoziţia 
Procuraturii. Dar, pentru a nu vă mai reţine, mai am o 
singură rugăminte la dumneavoastră, să-mi lăsaţi mie 
actul de vânzare-cumpărare și vă promit că în următoarele 
zile am să vi-l înapoiez. 


Capitolul XXXI. 
DOUA AUTOTURISME 
ACCIDENTATE 


După ce martora plecă, iar anchetatorii lăsară cheia de 
la biroul gazdei lor la ghișeul numărul opt, se îndreptară 
către ieșire, unde Iosif îi aștepta nerăbdător, să mai 
demonstreze o dată calitățile mașinii sale. 

— Iosif, dă-i drumul în strada C, numărul 12, dar 
grăbește-te încet, că nu mai e zor, spuse Apostolescu, după 
ce se instală în mașină alături de Olteanu. 

— Tovarășe căpitan, începu discuţia Olteanu, există 
totuși o lipsă de concordanţă între constatările noastre și 
declaraţia martorilor... 

— La ce te referi? 

— Dacă Andrei Soculescu a fost ucis acum trei zile, cum 
a fost posibilă cumpărarea mașinii, cu mai mult de o 
săptămână înainte de decesul victimei? Nu rezultă oare, că 

mobilul pe care l-am presupus noi - jaful - nu mai stă în 
picioare? 

— Nu este exclus să ai dreptate, spuse Apostolescu 
gânditor. În tot cazul, ceea ce primează acuma, este faptul 
că l-am încolţit bine pe criminal. Indiferent sub ce formă a 
obţinut obligaţiile de la victimă, el ne-a declarat că n-are 
cunoștință de faptul că acesta ar fi deţinut o sumă mai 
importantă de bani. În aceste condiţii, nu văd ce explicaţie, 
cât de cât plauzibilă, ne-ar putea furniza. 

Discuţia lor fu întreruptă de intervenţia lui Iosif, care-i 
anunţa că au intrat pe strada C. 

— În regulă, mergi înainte și oprește cu două case mai 
departe, spuse Apostolescu. 

După ce autoturismul opri, Apostolescu și Olteanu 
coborâră și se îndreptară spre poarta care purta nr. 12. 
Ajunși la destinaţie, văzură o curte împrejmuită cu un gard 
din plasă de sârmă, iar în dosul acesteia o construcţie mică 
și dărăpănată, din lemn. 

— Cam prăpădit garaj, spuse Olteanu. 

— Decât să-ţi lași mașina la dispoziţia intemperiilor, tot 
mai bine este la adăpostul unor scânduri, îi răspunse 
Apostolescu ridicând din umeri. 

Totul părea părăsit și Apostolescu se întreba dacă mai 
este cazul să intre înăuntru, când auzi zgomotul făcut de 
ciocănitul unei table. 

Olteanu se uită semnificativ la Apostolescu și, înălțându- 
se pe vârfurile picioarelor, își strecură mâna în dosul 
porţii, unde descoperi un zăvor pe care-l trase. După ce 
deschiseră poarta și pășiră în curte, ocoliră magazia din 
lemn și în dosul acesteia văzură două mașini. Ambele 
autoturisme purtau urmele unor accidentări, iar printre 
ele trebăluiau doi băieţi tineri, îmbrăcaţi în salopete pătate 
de ulei. 

— Bună ziua, spuse Apostolescu adresându-se celor doi 
mecanici. Cu ce vă ocupați? 

Unul dintre cei doi, un tânăr în vârstă de aproximativ 
douăzeci de ani, cu o claie de păr blond și cu o mutră 
obraznică și tot atât de murdară ca și salopeta ce-o purta, 

își scoase capul de sub capota unui Renault 16 care se afla 
pe butuci și îl măsură cu impertinenţă din cap până în 
picioare. 

— Ghici! catadicsi el să răspundă și, scuipând printre 
dinți cu o precizie remarcabilă între pantofii lui 
Apostolescu, uită de prezenţa noului venit și își băgă iar 
capul sub capota autoturismului. 

Apostolescu se uită amuzat la Olteanu, apoi se îndreptă 
către acela care îl desconsiderase. Când ajunse lângă el, 
băgă mâna sub capotă și, apucându-i gulerul salopetei cu 
două degete, îl trase ușor afară. 

— Admiţând că nu sunt ghicitor și că te rog să-mi spui 
ce  învârtiţi pe aici, ce-ai să-mi răspunzi? întrebă 
Apostolescu întorcându-l cu fața spre el. 

Intre timp își făcuse apariţia și cel de-al doilea mecanic, 
care lucra la un Fiat 1800. Acesta privea intrigat atât la 
noii veniţi cât și la colegul lui, pe care Apostolescu îl ţinea 
de guler ca pe un pisoi. 

— Reparăm hârburile astea, se hotărî să răspundă 
primul întrebat pe un ton împăciuitor. 

— Asta văd și eu, dar nu sunt lămurit asupra 
cooperativei voastre, deoarece aţi uitat, probabil, să puneţi 
firma la poartă? 

— Păi... să vedeţi, se bâlbâi celălalt, noi lucrăm la 
„Ciclop” și în timpul liber... 

— Mai faceţi câte un ciubuc, așa-i? și fără să mai aștepte 
răspunsul, întrebă: Cui aparţin aceste mașini? 

— Domnului inginer Gheorghiu, răspunse cel pe care 
Apostolescu îl mai ţinea încă de guler. 

— Ştiţi când vine acest domn Gheorghiu pe aici? întrebă 
Apostolescu eliberându-și prizonierul, care, pentru orice 
eventualitate, se grăbi să se îndepărteze cu doi pași de el. 

— De obicei după ce-și termină serviciu, adică pe la ora 
patru după-amiază. 

— Bine, când vine să-i spuneţi că l-au căutat doi 
funcționari de la Consiliul popular, deoarece, începând cu 
săptămâna viitoare, aici vor începe lucrările pentru 

construirea unui bloc de locuinţe, și, în consecinţă, 
trebuie, până atunci, să evacueze acest teren. 

În timp ce Iosif pornea mașina spre I.G.M., Apostolescu i 
se adresă lui Olteanu: 

— Dacă marca și numărul mineralogic al Renault-ului 
corespund cu datele înscrise în contractul de vânzare- 
cumpărare primit de la martora care și-a vândut mașina, al 
cui o fi Fiatul? Ţi-ai notat numărul lui? 

— Bineînţeles, tovarășe căpitan! răspunse Olteanu. 


Capitolul XXXII. ` 
RAPORTARE TELEGRAFICA 


Era ora douăsprezece, când Apostolescu și Olteanu 
intrară în biroul celui dintâi. 

Apostolescu se îndreptă imediat către telefon și, 
ridicând receptorul, ceru „Circulația”. După ce avu 
legătura, începu o discuție din care rezulta că dorea să 
verifice cui aparține autoturismul Fiat, numărul 2 B 133. 

— Mai doriți ceva? continuă vocea de la capătul celălalt 
al firului. 

— Da, să-mi comunicaţi cât mai repede, atât numele 
proprietarului cât și adresa acestuia, spuse Apostolescu 
depunând receptorul în furcă. 

În momentul în care închidea telefonul, remarcă pe 
biroul său un bileţel, prin care Simionescu îl anunţa că și-a 
îndeplinit misiunea. Ridică din nou receptorul și, formând 
numărul lui Simionescu, îl pofti la el. 

După câteva minute, acesta își făcu apariţia în birou, 
surâzător și bine dispus ca întotdeauna. 

— Să trăiţi, tovarășe căpitan... începu el pe un ton 
deosebit de protocolar. 

Apostolescu ridică ochii spre el surprins, deoarece nu-l 
știa chiar atât de oficial, apoi, crezând că trebuie să fie iar 
vreo șotie a colaboratorului său îl întrerupse cu nerăbdare: 

— Fără introduceri, raportează scurt ce-ai făcut? 

— Fost Getax. Stop! Găsit șofer transportat bărbat 
miercuri noapte Drumul Taberei - locuinţa victimei - 
Drumul Taberei. Stop! Luat șofer dus președinte 
cooperativă. Stop! Președinte chemat bănuit. Stop! Fără 
să fie văzut, recunoscut pasager. Stop! Luat declaraţie 
șofer. Stop! Terminat raport către șef serv. Stop! 

— Stop! Colaborator necuviincios. Stop! Mâncat suflet 
șef. Stop! Colaborator făcut treabă grozavă. Stop! Şef 
sever plătește coniac dublu colaborator. Stop! spuse 
Apostolescu privindu-l plin de satisfacţie, în timp ce 
Olteanu asista amuzat la dialogul telegrafic dintre cei doi 
ofițeri. 

— Pot să mă retrag, tovarășe căpitan? spuse Simionescu 
mândru de laconismul raportului prezentat. 

— Te felicit, pentru felul în care ţi-ai îndeplinit misiunea. 
Mi-ai furnizat o probă zdrobitoare împotriva criminalului. 
Poţi să te retragi, dar, mai înainte, te rog să-mi lași 
declaraţia șoferului. Iar, în timp ce Simionescu îi înmână o 
foaie de hârtie scrisă cu cerneală, continuă: parcă 
rămăsese să-mi prezinţi o notă de plată? 

— Notă de plată? întrebă cu un aer nedumerit 
Simionescu. 

— N-ai spus că vrei s-o inviţi în oraș pe funcţionara care 
te-a ajutat să afli seria obligaţiilor CEC? Dacă ai uitat, cu 
atât mai bine, îmi rămâne leafa întreagă la sfârșitul lunii... 
spuse Apostolescu ridicând din umeri. 

— Am renunţat la asistența dumneavoastră financiară, 
deoarece, pentru doi-trei poli, ar fi aflat întregul I.G.M. că 
v-am păpat solda. De altfel, tovarășe căpitan, să știți că 
este o fată minunată. Deșteaptă și frumușică foc... 

— Ce părere ai, Georgică, nu simţi un iz de nuntă? i se 
adresă Apostolescu lui Olteanu, care continua să-i 
urmărească amuzat pe cei doi ofițeri. 

— Deși spuneţi că sunt, câteodată, necuviincios, pentru 
a vă dovedi respectu-mi faţă de superior, n-am să mă însor 
decât după dumneavoastră! spuse cu aplomb Simionescu. 

Soneria telefonului întrerupse duelul verbal dintre cei 
doi colegi. Iar în timp ce Simionescu se retrase salutându- 
i, Apostolescu ridică receptorul. 

— Da, căpitanul Apostolescu la telefon!... Bravo! Staţi 
să-mi notez adresa... Acum e în ordine... Mai mult decât 
perfect, multe, multe mulţumiri... La revedere, spuse 
anchetatorul încheind convorbirea. 

— Aţi vorbit cu „Circulaţia”, tovarășe căpitan? întrebă 
Olteanu. 

— Exact, hai să mai facem o mică plimbare, răspunse 
Apostolescu sculându-se de pe scaunul său. 


Capitolul XXXIII. 
INCA O DOVADA 


— Nu luăm mașina? întrebă Olteanu când ajunseră în 
stradă. 

— Ajungem mai repede pe jos. 'Tovarășul Zaharia, 
proprietarul Fiatului 2 B 133, locuiește la doi pași de aici, 
în strada Polonă. 

Într-adevăr, în următoarele minute se aflau în faţa 
imobilului care purta numărul 19 bis. Era o clădire gen 
vilă, despărțită de stradă printr-un zid scurt de beton, în 
care era încastrat un gard metalic din oţel forjat. 
Apostolescu puse mâna pe clanța porții și încercă s-o 
răsucească, dar fără nici un rezultat: era încuiată. 

— Te pomenești că n-o fi nimeni acasă, își spuse cu glas 
tare Olteanu. 

— Să sperăm că n-ai dreptate, îi răspunse Apostolescu 
căutând cu privirile butonul unei sonerii. 

În sfârșit, îl descoperi ascuns în iedera luxuriantă, care 
forma o arcadă peste partea superioară a gardului metalic. 
După ce apăsă pe butonul alămit al soneriei, se scurseră 
câteva minute care le părură fără de sfârșit. Apostolescu 
tocmai se pregătea să mai apese o dată butonul soneriei, 
când o voce feminină se făcu auzită, din iederă. 

— Ce doriţi? 

Un moment, Olteanu privi mirat spre Apostolescu, care, 
zâmbind, împinse cu mâna iedera ce acoperea butonul 
soneriei, pentru a lăsa să se vadă grătarul unui interfon. 

— Am vrea să stăm de vorbă cu tovarășul Zaharia, 
răspunse Apostolescu. 

— Cine sunteţi dumneavoastră? întrebă din nou vocea. 

— Doi ofiţeri, de la Miliția judiciară. 

— Vă rog să poftiţi! spuse vocea după un moment, de 
ezitare. Se auzi un ţăcănit metalic și apoi vocea continuă: 
Vă rog să împingeţi poarta. 

Apostolescu se conformă invitaţiei și poarta se deschise, 
pentru a-i lăsa să intre pe o alee mărginită pe lături de 
răsaduri de flori. 

Nu ajunseră încă la veranda spre care ducea drumul 
pavat, când ușa acesteia se deschise, iar în întâmpinarea 
lor ieși o femeie, îngrijit îmbrăcată, în vârstă de 
aproximativ 60 de ani. 

După ce se prezentară, și își exprimară dorința de a 
discuta cu tovarășul Zaharia, interlocutoarea lor le spuse 
ridicând din umeri: 

— Îmi pare rău, dar soțul meu nu-i acasă! 

— Nu știți, întârzie mult? întrebă Apostolescu. 

— Este plecat la pescuit, așa că până diseară nu cred să 
se înapoieze... Dar despre ce este vorba? adăugă 
venerabila doamnă. 

— Voiam să cer unele relaţii în legătură cu autoturismul 
dumneavoastră... 

— Care autoturism? Vă referiţi la Fiat-ul nostru? Păi l- 
am vândut de zece zile, răspunse mirată doamna. În tot 
cazul, vă rog să poftiţi în casă, adăugă ea. Iar în timp ce 
urcau treptele verandei zise: Dacă ați venit numai pentru 

autoturism, vă asigur că pot să-mi suplinesc soțul și să vă 
dau toate relaţiile care v-ar putea interesa. 

După ce pășiră într-un hol, mobilat în stil florentin, și 
fură poftiţi să ia loc, Apostolescu spuse: 

— Doamnă Zaharia, puteţi să-mă spuneţi, unde se află 
autoturismul dumneavoastră? 

— Cinstit vorbind, nu, deoarece - așa cum v-am mai spus 
- l-am vândut... 

— Ştiţi numele celui care l-a cumpărat? 

— Desigur, un bărbat tânăr și drăguţ. Se numea, dacă 
nu mă înșel, Gheorghiu și era inginer... 

— Cu ce sumă l-aţi vândut? 

— Cu 45 000 de lei, răspunse doamna, deși pe noi ne-a 
costat cu mult mai mult și abia îl cumpărasem... Dar n-am 
mai avut curajul să-l păstrăm. Ştiţi, plecasem cu 
autoturismul la niște rude, în provincie, și soțul meu 
conducea, când un cauciuc a explodat... și ne-am trezit 
într-un stâlp de beton. Norocul nostru că n-aveam viteză, 
altfel vă daţi seama că... n-ar fi avut cine să vă mai 
relateze cele petrecute. Ne-am speriat atât de tare, încât 
ne-am hotărât să ne scăpăm cât mai repede de mașină, 
indiferent de preţ. Astfel că, atunci când s-a prezentat la 
noi domnul Gheorghiu pentru a ne cumpăra mașina, n-am 
ezitat să i-o vindem. 

— Puteţi să ne spuneţi, doamnă, sub ce formă v-a plătit 
suma convenită pentru cumpărarea autoturismului 
dumneavoastră? 

— Ne-a dat 10 000 de lei în bani lichizi și 35 000 de lei 
în obligaţii CEC. 

— V-aţi supăra dacă v-am ruga să ne arătaţi obligaţiile 
primite? întrebă Apostolescu nerăbdător să mai adauge o 
dovadă de culpabilitate la dosar. 

— Îmi pare rău, dar soţul meu le-a depus în păstrare la 
CEC... spuse cu regret doamna. Dar, în fond, de ce doriţi 
să le vedeţi? întrebă ea. De altfel, nici nu înţeleg, de ce se 
amestecă miliția într-o problemă care nici n-o privește? 
Oare există vreo lege care interzice vânzarea unui obiect 
care-ţi aparţine? 

— Aveţi dreptate, doamnă, spuse pe un ton împăciuitor 
Apostolescu, miliția nu se amestecă în tranzacţiile dintre 
particulari decât în cazuri speciale. Cazurile speciale 
apărând atunci când, într-un fel sau altul, este încălcată 
legea. Din păcate, în această situaţie se află afacerea pe 
care aţi încheiat-o cu cumpărătorul autoturismului 
dumneavoastră... 

— Nu înţeleg ce vreţi să spuneţi, îl întrerupse gazda, 
privindu-l cu ironie. 

— Dacă îmi permiteţi, am să vă explic, continuă 
Apostolescu calm. Există bănuiala că, autoturismul 
dumneavoastră a fost plătit cu bani sustrași de la un om 
asasinat. Acesta este și motivul pentru care v-am cerut 
permisiunea de a vedea obligaţiile cu care a fost cumpărat 
Fiat-ul dumneavoastră. 

În timp ce Apostolescu își rostea ultimele fraze, gazda 
care la început discutase pe un ton neutru, acum îl privea 
perplexă. 

— ...Dar ce spuneţi dumneavoastră este imposibil... 
Domnul Gheorghiu, un bărbat atât de simpatic și drăguţ, 
să ucidă?... Poate că și dânsul a primit obligaţiile, la fel ca 
și noi, de undeva? îngână ea, într-un amestec de oroare și 
uimire. Poate vă înșelaţi? 

— Desigur, doamnă, în meseria noastră totul este 
posibil, de aceea trebuie să fim foarte precauţi când 
aducem o acuzaţie unui bănuit. De altfel, acesta e și 
motivul pentru care vă deranjăm: trebuie să verificăm în 
ce măsură bănuielile noastre sunt confirmate sau, poate, 
infirmate. Vreau, de asemenea, să adaug că, indiferent de 
rezultatul pe care-l vom obţine de la dumneavoastră, 
domnul Gheorghiu nu va fi absolvit sau învinuit pe baza 
unei singure probe de culpabilitate, ci prin coroborarea 
tuturor dovezilor pe care le strângem. Așa că nu trebuie să 
aveţi reticenţe în sprijinul pe care ni-l acordati. 

— Vă asigur că n-am nici un fel de rezerve, domnule! 
Faptul că domnul Gheorghiu mi-a făcut o impresie bună nu 
exclude posibilitatea ca el să fie, totuși, un om rău. Ba, mai 
mult, vă fac chiar o mărturisire - deși sunt sigură că mă 

200 


veţi considera cinică -, dacă a comis fapta pe care i-o 
imputati, să plătească! În această ordine de idei, vă rog să- 
mi spuneţi în ce fel vă pot fi de folos? spuse doamna cu un 
aer decis. 

— Noi posedăm seria obligaţiilor subtilizate de la 
victima de care vă vorbeam și, dacă am putea să o 
confruntăm cu cea a valorilor primite de la domnul 
Gheorghiu, am ști ce avem de făcut... 

— De ce nu mi-aţi spus de la început că aveţi nevoie 
numai de seria obligaţiilor? întrebă zâmbind misterios 
amfitrioana și făcându-le semn cu mâna să aștepte pe 
locurile lor, se îndreptă către una din ușile care porneau 
din hol și-i trecu pragul. 

— Te pomenești că o fi având, totuși acasă obligaţiile, îi 
spuse Olteanu. Dar rămase deziluzionat când constată, la 
înapoierea gazdei lor, că aceasta, în loc să le aducă câteva 
sute de obligaţii, îi înmână lui Apostolescu o hârtie 
împăturită. 

— Pentru a putea urmări tragerile la sorţi a obligaţiilor, 
mi-am notat seria acestora, spuse ea, în timp ce 
anchetatorul despăturea grăbit biletul primit. 

— Doamnă, mai avem o rugăminte la dumneavoastră - 
spuse Apostolescu, după ce-și aruncă numai o singură 
privire asupra cifrelor înșirate ordonat pe hârtie - să fiți 
amabilă, în continuare, și să ne daţi o declaraţie, din care 
să rezulte cu ce sumă aţi vândut mașina și care este seria 
obligaţiilor primite. 

— Deci bănuiala dumneavoastră s-a confirmat? întrebă 
interlocutoarea. 

— Într-adevăr, doamnă, răspunse Apostolescu 
imperturbabil, deși satisfacția apropiatei sale izbânzi nu 
putea să-l lase rece. 

— Când aveţi nevoie de această declaraţie? 

— Afacerea care ne-a adus la dumneavoastră trebuie 
terminată astăzi. De aceea - cu speranţa că nu veţi 
considera că  abuzez prea mult de bunăvoința 
dumneavoastră - vă rog s-o scrieţi chiar acum în prezenţa 
noastră. 

Fără să mai facă vreun comentariu, femeia se îndreptă 
către masa de lucru din hol. Se instală pe fotoliul de la 
birou și, după ce scoase o coală de hârtie dintr-un sertar, 
luă un stilou din trusa etalată pe un stativ și începu să 
scrie. După câteva minute, se ridică de la birou și, 
apropiindu-se de Apostolescu, îi întinse o coală de hârtie, 
acoperită cu un scris mărunt și ordonat. 

— Perfect, doamnă! spuse Apostolescu după ce parcurse 
repede declaraţia martorei. Vă mulțumesc pentru sprijinul 
acordat. 

— N-aveţi pentru ce, nu mi-am făcut decât datoria, 
răspunse doamna. 

După ce amfitrioana lor îi conduse până la poartă, unde 
își luară rămas bun, cei doi anchetatori - mai bine dispuși 
ca oricând în ultimele trei zile - se îndreptară către I.G.M. 


Capitolul XXXIV. ` 
PROCURORUL ISI DA 
ASENTIMENTUL 


Primul lucru pe care-l făcu Apostolescu după ce intră în 
biroul său a fost să-i dea un telefon procurorului Pastia. 
Acesta fiind însă plecat într-o anchetă, rugă pe secretara 
procurorului să-l anunţe că l-a căutat și-l roagă să-i dea un 
telefon când se înapoiază. 

— Tovarășe căpitan - deschise discuţia Olteanu, după ce 
superiorul său termină convorbirea -, consideraţi că 
jocurile au fost făcute și misiunea noastră va lua sfârșit 
după arestarea lui Gheorghiu? 

— În linii mari da, deoarece am obţinut trei probe de 
prim ordin împotriva bănuitului, care astfel deveni 
învinuit. Totuși, continuă îngândurat Apostolescu, dacă în 
ceea ce privește uciderea Elenei Soculescu, cunoaștem 

oarecum mecanismul crimei și posedăm suficiente probe, 
pentru a dovedi culpabilitatea lui Gheorghiu..., în schimb, 
n-avem nici cea mai mică idee asupra felului în care a fost 
comisă uciderea lui Andrei Soculescu. Asta ca să nu mai 
vorbim de totala lipsă de probe... 

— Bine, dar noi am admis că ambele crime au fost 
comise de aceeași mână! în această situaţie, cine a ucis-o 
pe Elena Soculescu l-a ucis și pe soţul ei. Nu? 

— Ceea ce am admis, ca posibil era numai un rezultat 
ipotetic al constatărilor noastre! Faptul că între cele două 
victime a existat o legătură strânsă și că, în modul de 
realizare a ambelor omucideri, există ceva comun - și 
anume tendinţa de a se comite două crime perfecte - nu 
constituie o probă pentru punerea sub acuzare a lui 
Gheorghiu pentru ambele crime. Eu unul n-aș avea curajul 
să-i cer unui procuror să-l pună sub acuzare pentru 
uciderea lui Andrei  Soculescu... spuse Apostolescu 
ridicând din umeri. 

— Tovarășe căpitan, insistă Olteanu, dar faptul că 
obligaţiile sustrase de la Andrei Soculescu au trecut prin 
mâna bănuitului - și pentru asta avem declaraţiile celor doi 
vânzători de autoturisme - nu constituie oare o probă de 
vinovăţie? 

— Da și nu, răspunse sceptic Apostolescu. 

— Cum vine asta? întrebă Olteanu privindu-și superiorul 
neîncrezător. 

— Am vrut să spun că, datorită acestor obligaţii, voi 
putea să-l conving pe procurorul Pastia să ne semneze un 
mandat de arestare, pe termen de 24 de ore. Dar, în 
același timp, voiam să-ți spun că circulaţia acestor 
obligaţii, de la Andrei Soculescu la vânzătorii de 
autoturisme - prin mijlocirea bănuitului nostru -, nu 
constituie o probă a vinovăţiei lui Gheorghiu... După cum 
ai remarcat chiar dumneata, victima a fost ucisă acum trei 
zile, iar tranzacţia de vânzare - cumpărare a 
autoturismelor s-a făcut cu cel puţin o săptămână mai 
înainte! În aceste condițiuni, mobilul pe care l-am luat noi 
în considerare - jefuirea obligaţiilor - nu mai are obiect. 

— ... Deoarece, dacă victima ar fi fost într-adevăr 
prădată de obligaţii, trebuia să depună o plângere 
autorităţilor, și cum n-a făcut-o... Da, aveţi dreptate, 
tovarășe căpitan, mobilul - jaf - este într-adevăr, 
discutabil... 

— Cred că lucrurile nu trebuie luate chiar atât de 
simplist! Eu am căutat să demonstrez că jaful poate fi 
exclus, dar mobilul în sine - subtilizarea obligaţiilor - 
rămâne verosimil deocamdată. 

— Nu vă înţeleg, tovarășe căpitan. 

— Dar e simplu, Georgică! Amintește-ţi că la cea de a 
doua depoziție a sa Gheorghiu ne-a declarat că nu are 
cunoștință de vreo sumă mai importantă de bani câștigată 
sau aflată în posesia lui Andrei Soculescu. Realitatea 
demonstrează însă că el este acela care a vehiculat 
premiul victimei... De ce a negat că are cunoștință despre 
premiul lui Soculescu dacă nu pentru a și-l însuși? Plecând 
de la faptul că nimic n-a fost lăsat la voia întâmplării în 
realizarea celor două asasinate, de ce am crede că a uitat 
tocmai de folosul pe care trebuia să-l obţină din acţiunea 
sa? Nu, mobilul rămâne același. Obligatiile! Ceea ce apare 
însă, mai nou, pentru noi este faptul că obţinem încă o 
precizare, victima n-a fost jefuită sau furată, ci - după 
toate probabilitățile - a încredinţat cu bună-știinţă valorile 
sale criminalului. Iar criminalul, atunci când s-a apropiat 
momentul, în care trebuia să-i restituie valorile, a ales 
calea suprimării creditorului... 

În acel moment, telefonul începu să sune cu insistenţă și 
Apostolescu se întrerupse pentru a ridica receptorul. 

— Să trăiţi, tovarășe procuror, eu sunt!... Da, tovarășe 
procuror, am noutăţi... Exact, am dovada vinovăţiei lui 
Gheorghiu... Concret, posed declaraţiile unor cetăţeni care 
i-au vândut două autoturisme și au fost plătite cu 
obligaţiile ce au aparţinut victimei... Vă mulţumesc pentru 
felicitări, dar posed o probă și mai puternică, un șofer de 
la Getax l-a transportat cu mașina în apropierea locuinţei 
Elenei Soculescu, în noaptea și ora aproximativă a 
decesului acesteia... Sigur, l-a recunoscut și ne-a dat o 

declaraţie în acest sens... Acum plec spre dumneavoastră, 
spuse Apostolescu și închise telefonul. 

— E în ordine, Georgică, hai să luăm de la Pastia ordinul 
de percheziţie și mandatul de arestare. 


Capitolul XXXV. 
ARESTAREA 


— Dă-i drumul, repede, spre Procuratură! spuse 
Apostolescu șoferului, în timp ce se aruncau în mașina lui 
Iosif. 

Autoturismul demară în trombă. După o sută de metri de 
rulare, indicatorul vitezometrului se ridică, pentru a doua 
oară în acea zi, la 140 de kilometri pe oră. 

În următoarele minute, Apostolescu şi Olteanu se aflau 
în biroul procurorului Pastia. Acesta, fiind edificat asupra 
situatiei - prin expunerea făcută de Apostolescu la telefon 
-, completase între timp cele două formulare solicitate. 

— La ce oră ne vedem, căpitane? întrebă Pastia în timp 
ce-i înmâna mandatul de arestare și ordinul de percheziţie. 

— Acum este ora două, spuse Apostolescu consultându- 
și ceasul brățară; cred că la ora trei vom fi înapoi la I.G.M. 

— Perfect! Vă doresc succes, mai adăugă Pastia, în timp 
ce Apostolescu și Olteanu părăseau încăperea. 

Autoturismul își reluă cursa drăcească, de astă dată 
spre cooperativa unde lucraseră cele două victime. 

Când mașina se angajă pe strada unde-și avea sediul 
cooperativa, Apostolescu îi atrase atenţia șoferului: 

— Iosif, nu mai semnaliza cu sirena și oprește mașina la 
vreo 30 de metri de cooperativă, pentru a ne da jos, apoi 
vii ușor după noi și oprești la intrare, unde ne aștepți. S-a 
înţeles? 

— Am înţeles, tovarășe căpitan, răspunse șoferul oprind 
Mercedesul la distanţa indicată. 

După ce coborâră din mașină, se apropiară degajaţi de 
poartă și intrară în incinta cooperativei, spunând 
portarului că merg la președinte. 

Viorica îi privi surprinsă, apoi se ridică de pe scaunul ei 
și veni zâmbitoare în întâmpinarea lor. 

— Cărui fapt îi datorez plăcerea de a revedea pe domnii 
detectivi? întrebă ea, în timp ce noii sosiți îi sărutau mâna. 

— Datoria, drăguţo, datoria... Apropo, Viorica, este 
cineva în biroul în care am stat? întrebă grăbit 
Apostolescu. 

— Da, vicepreşedintele, s-a înapoiat și lucrează 
înăuntru... Dar, dacă vreţi să rămâneţi mai mult timp aici, 
vă stă la dispoziție biroul președintelui, care e plecat la o 
consfătuire și mi-a lăsat vorbă că astăzi nu mai dă pe aici. 

— Perfect! În timp ce noi ne instalăm înăuntru, dă-i un 
telefon lui Gheorghiu și spune-i că-l cheamă președintele. 
Bineînţeles, fără să-i vorbești de prezenţa noastră. 

— Dacă vrei tu așa... răspunse Viorica contrariată. 

— Şi încă ceva - adăugă Apostolescu, în timp ce intrau în 
cabinetul președintelui -, ai grijă să nu ne mai deranjeze 
nimeni. 

Câteva minute mai târziu, Viorica își făcu din nou 
apariţia și le spuse, din ușă, că Gheorghiu a fost anunţat și 
că în următoarele minute va fi acolo. 

Într-adevăr, nici nu închisese bine ușa Viorica și se auzi 
o ciocănitură ușoară. 

Apostolescu îi făcu semn lui Olteanu să se posteze după 
ușă, apoi, ridicând vocea, spuse: „intră”. 

Când Gheorghiu, dădu cu ochii de Apostolescu, rămase 
surprins, ezită câteva zecimi de secundă, apoi pătrunse în 
birou. 

— Ce plăcere nesperată! exclamă el, arborând un 
zâmbet de jovialitate forțată. După ce intră, se întoarse 
spre ușă cu intenţia s-o închidă, dar Olteanu îl scuti de 
oboseală și o închise el, rămânând cu spatele la ușă și cu 
ochii pe noul venit. 

— Vă rog să luaţi loc, îl invită cu sobrietate Apostolescu. 

— Mi s-a spus că sunt chemat de tovarășul președinte, 
dar nu-l văd? spuse Gheorghiu, fără să ţină seama de 
invitația anchetatorului. 

— Nu președintele v-a chemat, ci eu. Dar de ce nu vreţi 
să luaţi loc pe scaun? 

— Sunt foarte grăbit și n-am timp de pierdut. Vă rog să- 
mi spuneţi cu ce vă pot fi de folos?... 

— Dacă sunteţi atât de grăbit, cu atât mai bine! Nici eu 
n-am timp de pierdut, așa că trec direct la problema 
pentru care v-am invitat aici. În numele legii, vă arestez, 
sub învinuirea de omucidere premeditată a familiei 
Soculescu! Și, făcându-se că nu observă uimirea și 
indignarea acestuia, continuă: De asemenea, sunt nevoit 
să vă atrag atenţia că orice încercare de a împiedica 
exercitarea mandatului meu, mă va obliga să folosesc 
forţa... 

— Probabil că glumiţi? spuse Gheorghiu încercând să se 
domine. N-am nici un amestec în uciderea familiei 
Soculescu... 

— Dacă veţi considera că acuzaţiile mele nu corespund 
realităţii, aveţi tot dreptul să vă disculpaţi în faţa 
procurorului. În acest context, continuă Apostolescu, vă 
întreb dacă sunteţi de acord să ne însoţiţi de bună voie, 
sau trebuie să vă pun cătușe? 

— E caraghios ce spuneţi! Bineînţeles că nu sunt dispus 
să mă lupt cu dumneavoastră! Mai ales că n-am de ce? 
Asta nu înseamnă că am să trec cu vederea purtarea 
dumneavoastră abuzivă... Am să vă dau în judecată, pentru 
calomnie... 

— Repet, pentru orice nemulțumire - asupra acuzaţiei pe 
care v-am adus-o sau asupra felului în care vă anchetez - 
sunteţi liber să vă adresaţi justiției. Și acum să mergem, 
spuse Apostolescu îndreptându-se spre ușă și deschizând- 
O. 

Când ieșiră din anticameră, Apostolescu le făcu semn 
însoţitorilor săi să aștepte și îndreptându-se spre Viorica îi 
spuse: 

— Tovarășul Gheorghiu vine cu noi pentru a ne da 
câteva relaţii... apoi, fără să vadă ceilalţi, îi spuse în 
șoaptă: „După amiază așteaptă telefonul meu, astăzi 
sărbătorim împreună terminarea afacerii”. 


Capitolul XXXVI. 
PERCHEZIŢIA 


După ce urcară în mașină, Apostolescu îi ceru șoferului 
să-i ducă la locuinţa însoţitorului lor. 

Auzind destinaţia indicată șoferului, Gheorghiu îşi 
exprimă mirarea: 

— Dar ce doriţi să faceţi la mine acasă? 

— O mică percheziţie... 

— Mă opun! Asta-i violare de domiciliu... 

— Nu vă mai faceţi sânge rău, avem ordin de 
percheziție, răspunse imperturbabil Apostolescu. De altfel, 
pentru înlăturarea oricărui dubiu, din partea 
dumneavoastră, vă rog să vă uitaţi la împuternicirea mea, 
continuă el întinzându-i două imprimate completate cu 
cerneală, semnate și parafate. Primul este mandatul de 
arestare și al doilea ordinul de percheziţie... 

— Asta înseamnă că și procurorul, care a semnat aceste 
acte, va trebui să dea socoteală pentru ușurința cu care s-a 
lăsat angrenat în înscenarea pe care aţi pus-o la cale, 
spuse inculpatul după ce-și aruncă o privire fugară pe cele 
două imprimate și i le restitui lui Apostolescu. 

— Credeţi că aș avea vreun interes să aduc astfel de 
acuzaţii unui nevinovat? întrebă placid Apostolescu. 

— Bineînţeles, răspunse enervat Gheorghiu, vă trebuie 
un vinovat și, pentru că n-aţi fost capabili să-l găsiţi pe 
adevăratul făptaș, m-aţi ales pe mine... desigur, cu scopul 
de a vă convinge superiorii că sunteţi un bun poliţist! 

Considerând că n-a sosit momentul să-și folosească 
atuurile, se abţinu de la continuarea dialogului. In 
îndelungata sa activitate de combatere a infracţiunilor, 
reușise să cunoască psihologia inculpaţilor. „Probabil că el 
va interpreta tăcerea mea drept o slăbiciune, iar acuzaţia 
pe care i-am adus-o, un bluf. Cu atât mai bine, se va 
autoliniști, și cu cât va fi mai sigur pe el, cu atât va fi mai 
scurt drumul mărturisirii...” - își spuse Apostolescu privind 
în tăcere pietonii pe care îi depășeau în goana mașinii. 

Când Mercedesul ajunse la destinaţie, Apostolescu 
cobori de lângă șofer și, ocolind mașina, deschise ușa din 
spate pentru a cobori Gheorghiu, urmat de Olteanu. 

— Vreţi să fiți amabili să descuiaţi ușa? întrebă 
Apostolescu când ajunseră în fața apartamentului locuit de 
Gheorghiu. 

Fără să răspundă, Gheorghiu își strecură mâna în 
buzunar și, scoțând o legătură de chei, alese una pe care o 
băgă în broasca ușii și deschise. 

Când intrară în hol, Apostolescu îl invită să asiste la 
efectuarea percheziţiei. Inculpatul însă, după ce-i aruncă o 
privire de superioritate, nu catadicsi să răspundă. Ceea ce 
nu-l împiedică pe detectiv să sesizeze că, în ciuda 
dezinvolturii afișate când se așeză într-un fotoliu, 
Gheorghiu le supraveghea toate mișcările. 

Trecuseră aproape trei sferturi de oră de când efectuau 
percheziţia, fără să fi găsit ceva interesant. 

După ce terminară cu cele două camere de locuit, 
Apostolescu se îndreptă spre camera de baie. Aici, 
aruncând o privire circulară, constată că singurul obiect 
care ar fi putut constitui o ascunzătoare era micul dulăpior 
de medicamente de pe perete. Se apropie de el și trase 
ușor de mânerul ușiței, apoi mai tare, dar degeaba, era 
încuiată. Privi nedumerit spre ușiţa care-i rezista, apoi își 
spuse: „Ceea ce conţine de obicei un astfel de dulăpior 
este destinat, în exclusivitate, primului-ajutor. Atunci de ce 
trebuie să fie încuiat cu cheia? Mai ales că, locuind singur, 
nimeni n-ar putea avea acces la conţinutul lui?” Se decise 
brusc și, înapoindu-se în hol, i se adresă lui Gheorghiu: 

— Vă rog să-mi daţi cheia dulăpiorului de medicamente. 

După o scurtă ezitare, care nu-i scăpă lui Apostolescu, 
Gheorghiu se ridică din fotoliu și-l acompanie în camera de 
baie. Aici, își scoase legătura de chei și după ce alese una 
mică o introduse în broasca dulăpiorului și deschise. În 
timp ce se retrăgea, pentru a-i permite lui Apostolescu să 
se apropie de dulăpiorul descuiat, spuse cu ironie: 

— Sigur că aveţi timp de pierdut, doar leafa merge, 
oricum... 

Fără să-i răspundă, începu să privească diferitele 
sticluțe, flacoane și tuburi cu medicamente ce i se etalau 
în față. În timp ce se întreba dacă merită să-și irosească 
timpul cu conţinutul dulăpiorului, văzu prin oglinda 
lavoarului cum Gheorghiu, stând în ușa camerei de baie, îl 
supraveghea cu interes și îngrijorare parcă. Contemplând 
diferitele produse farmaceutice din faţa sa, mintea îi lucra 
cu repeziciune: „Primo, un dulăpior încuiat fără justificare 
și secundo, de ce acordă atâta atenţie faptului că-i privesc 
medicamente? Nu-i nimic, chiar dacă nu știu eu, probabil 
că știe el! Deci merită să aflu și eu ce știe el” - își spuse 
Apostolescu și începu să verifice cu  minuţiozitate 
conţinutul dulăpiorului. Examină atent fiecare produs pe 
care-l scotea din dulăpior, apoi îl punea în lavoar. Toate 
flacoanele fuseseră transferate în lavoar, fără să găsească 
nimic interesant. „Și totuși ceva nu se învârtește rotund” - 
își zise el gânditor văzând un zâmbet de triumf pe faţa lui 
Gheorghiu. Deodată realiză ce trebuia căutat. Incepu să 
pună înapoi, în dulăpior, sticluţele și flacoanele pe care le 
scosese mai înainte. Când ajunse la tuburile cu 
medicamente, le aplică un tratament diferit. Fiecare tub 
pe care-l băgă în dulap era în prealabil desfăcut și 
răsturnat în palmă. Penultimul tub care-i mai rămăsese de 
controlat conţinea - după etichetă - aspirine. Lăsă să-i cadă 
în palmă cele 10-12 pastile care se aflau acolo, dar, când 
vru să facă operaţiunea inversă și să le strecoare înapoi, 
ceva îi atrase atenţia. Pastilele de deasupra - deși nu se 
deosebeau ca dimensiuni de celelalte - aveau ca simbol o 

linie mediană și un punct, iar ultimele trei erau marcate cu 
două cercuri concentrice. 

— Ce medicament este acesta? întrebă Apostolescu 
întorcându-se spre Gheorghiu, care, stând în ușă, continua 
să-l supravegheze cu încordare. 

Acesta, cu o bunăvoință neașteptată, se apropie și, 
privind pastilele din mâna lui Apostolescu, spuse cu 
convingere: 

— Sunt aspirine! 

— De ce au simboluri diferite? 

— Unele sunt indigene, iar celelalte Bayer! Având 
aceeași destinaţie, le-am pus într-un singur flacon pentru a 
nu le rătăci, răspunse Gheorghiu ridicând din umeri. 

— S-ar putea să aveţi dreptate, totuși, pentru a avea 
conștiința curată, le voi da spre analiză la laboratorul 
criminalistic... 

— Dar de ce? Doar vă spun că sunt aspirine... insistă el. 

— Ca să vă spun adevărul, spuse Apostolescu privindu-l 
drept în ochi, eu nu exclud posibilitatea ca aceste pastile 
să fie, de exemplu, un drog sau mai exact un soporific 
puternic! 

Gheorghiu rămase interlocat, iar faţa i se făcu lividă. 
Pentru prima oară Apostolescu putu vedea în ochii 
interlocutorului că este cuprins de teamă, o teamă 
morbidă. 

— Ce, ce vreţi să spuneţi? De ce să fie altceva decât 
aspirine? reuși acesta să spună, pentru a para neliniștea 
care începuse să-l domine. 

— Oare chiar aveţi nevoie de explicaţiile mele? spuse 
anchetatorul cu ironie, în timp ce, jucând tubul cu aspirine 
în palmă, ieși din baie. 

Când păși în hol, se auzi strigat de Olteanu, care până 
atunci făcuse percheziţie în bucătărie și cămară. 

— Ce-i, Georgică? întrebă bine dispus Apostolescu. 

— Tovarășe căpitan, spuse Olteanu arătându-i o cutie 
pentru pantofi, pe fundul căreia se vedea ceva asemănător 
cu un mic aparat de radio cu tranzistori, drăcia asta era 
ascunsă sub o pereche de pantofi vechi, mă întreb de ce? 

Apostolescu se uită și el intrigat în cutie, apoi băgă 
mâna înăuntru și scoase, cu multă precauţie, obiectul care 
atrăsese atenţia colaboratorului său. Nu era mai mare ca 
două pachete de ţigări puse alături și avea o husă din 
piele, pe care era imprimat cu litere aurii: „Sony” - made 
în Japan. În afară de câteva butoane, se putea vedea un 
cadran circular cu aspect de ceasornic. Scoţându-l din 
învelitoarea de piele, remarcă că obiectul este făcut din 
două carcase, una argintie - pe care erau montate 
butoanele și cadranul circular -, iar cealaltă dintr-un 
material transparent asemănător cu plexiglasul; ambele 
capace erau ciobite și crăpate. 

Privind prin carcasa transparentă, Apostolescu remarcă 
două discuri mici, legate între ele cu ceva asemănător unui 
fir de aţă. Îl întoarse din nou pe cealaltă parte și, ridicând 
din umeri, se pregăti să-l bage înapoi în husa de piele. 
Când atenţia îi fu reţinută de cadranul circular. „In 
definitiv, ce hram poartă un ceas deșteptător la un aparat 
de radio”? - își spuse el gânditor. Privirea lui continua să 
examineze cadranul care-l intrigase. Deodată, într-o 
fracțiune de secundă, își dădu seama de importanţa 
descoperirii făcute de Olteanu. Indicatoarele de timp erau 
oprite la ora trei și cincisprezece minute - adică ora când 
se declanșase incendiul din locuinţa lui Andrei Soculescu -, 
iar indicatorul pentru declanșarea mecanismului de 
alarmă arăta ora douăsprezece. 

Fără să-și exteriorizeze gândurile, Apostolescu băgă 
aparatul în husa de piele din care-l scosese cu puţin mai 
înainte. După ce termină cu această operaţiune, apăsă 
tacticos pe cele două capse care închideau capacul husei, 
ceea ce-i permise să remarce că de una dintre ele atârna o 
bucăţică de aţă verde, al cărui capăt liber avea o culoare 
mai închisă. 

— Te felicit pentru descoperirea făcută! îi spuse el lui 
Olteanu. M-ai secondat cu mult succes în dezlegarea 
misterului care a înconjurat „sinuciderea” familiei 
Soculescu. 

Olteanu, care nu reușise să realizeze importanţa 
obiectului găsit, ar fi vrut să-l întrebe de ce este felicitat, 
dar se abţinu. De faţă era și inculpatul și poate că 
aprecierea făcută de superiorul său era numai o manevră 
tactică. 

— Era singurul lucru pe care nu-l puteam înţelege în 
această afacere - continuă Apostolescu întorcându-se spre 
Gheorghiu, care îl supraveghease fără să-și mai poată 
disimula teama ce-l cuprinsese -, dar acum... Acum, sunt 
complet edificat! Să mergem! spuse el după ce terminară 
cu împachetarea și sigilarea obiectelor care le reţinuse 
atenţia. 


Capitolul XXXVII. 
ULTIMUL INTEROGATORIU 


Când Apostolescu și însoțitorii săi intrară în încăpere, 
procurorul Pastia - care îi aștepta în biroul căpitanului de 
aproape o oră - stătea în picioare lângă fereastră și privea 
în stradă fumând de zor. Era atât de adâncit în gânduri, 
încât își dădu seama că nu mai este singur abia după ce 
Olteanu închise ușa cu zgomot, în spatele lor. Făcu o 
piruetă scurtă pe călcâie și privirea sa întrebătoare și plină 
de nerăbdare căută să ghicească pe chipul impasibil al 
colaboratorului său rezultatul obţinut. Nervozitatea lui 
Pastia se datora răspunderii pe care și-o luase semnând 
mandatul pentru arestarea unui bănuit numai pe baza 
afirmațiilor  anchetatorului. Când lucra însă cu 
Apostolescu, devenea mai puţin exigent. Sau, mai precis, 
nu putea rezista puterii persuasive a acestuia. Cu toată 
încrederea pe oare o avea în Apostolescu, încredere 
acumulată în munca lor comună de ani de zile, acum se 
simțea stăpânit de incertitudine: „Dacă am dispus 

arestarea unui nevinovat?... De data asta am încurcat-o 
precis. la uită-te la Apostolescu ce mutră plouată are”... 

În fond, Apostolescu nu avea nici un motiv să fie 
supărat, dar dacă așa îl vedea procurorul?!... 

— Să trăiţi! spuse Apostolescu dând cu ochii de Pastia. 

Tonul plin de încredere al căpitanului avu un efect 
miraculos asupra procurorului. Figura sa încordată, în 
așteptarea rezultatului, se destinse. 

— Bună, căpitane! Ce mai faci? întrebă Pastia pe un ton 
neutru. 

Apostolescu știa însă că formula de politeţe pe care i-o 
a-dresase procurorul era voalată, datorită prezenţei 
inculpatului. În condiţii normale ea ar fi fost lapidară și s- 
ar fi redus numai la întrebarea: „Ce-ai făcut?” 

— Mă simt foarte bine, răspunse Apostolescu pentru a-i 
înlătura neliniștea. 

— Dânsul este procurorul care a semnat mandatul 
pentru arestarea mea? interveni Gheorghiu înfuriat. 

— Vă rog să-mi scuzaţi lipsa de politeţe, spuse cu ironie 
Apostolescu, tovarășul procuror Pastia şi... asasinul 
familiei Soculescu... 

— Protestez! exclamă indignat  acuzatul.  Tovarășe 
procuror, aţi fost indus în eroare și aţi aprobat, prin 
semnătura dumneavoastră, arestarea unui nevinovat... 

Văzând din nou urme de incertitudine în ochii lui Pastia, 
Apostolescu consideră că este de datoria lui să-l scoată din 
dilemă: 

— Tovarășe procuror, dacă sunteţi de acord, propun să 
luăm loc și să trecem la discutarea cazului. 

— Vă rog să luaţi loc cu toţii, spuse Pastia pe un ton 
rezervat. 

Dar, în momentul când luă loc pe scaun, Apostolescu își 
aminti că înainte de a începe interogatoriul mai are o 
treabă de pus la punct și, ridicându-se în picioare, spuse: 

— Tovarășe procuror, vă rog să-mi permiteţi să lipsesc 
câteva minute. 

Cum ieși pe culoar, se îndreptă grăbit către biroul lui 
Simionescu. Fără să mai bată la ușă, deschise ușa și își 
văzu colaboratorul cufundat în citirea unui dosar. 

— Ascultă, Simionică, i se adresă Apostolescu, am 
nevoie de un băiat deștept... 

— Îmi pare rău, tovarășe căpitan... dar aţi greșit biroul. 
Poate ar trebui să încercaţi în altă parte... 

— Cel mai trist lucru e că ai dreptate! răspunse pe 
același ton Apostolescu. Dar nu face nimic, pentru ce am 
nevoie... e bun și unul ca tine. Ia chestiile astea - continuă 
Apostolescu  înmânându-i pastilele și aparatul cu 
tranzistori - și du-le la laboratorul criminalistic. După ce 
obţii buletinul de analiză al pastilelor, te duci - trăsnet - la 
doctorul Dumitriu și după ce i-l arăţi îl întrebi dacă are să- 
mi comunice ceva. În timp ce laboratorul face analizele 
chimice ale compoziţiei, tu nu-mi pierzi timpul, ci duci 
aparatul ăsta la secţia electronică și-i spui căpitanului 
Preotu că-l rog să facă o imprimare pe bandă normală. 
După ce ai discutat cu Dumitriu și ai băgat banda pe care 
ţi-o dă Preotu într-un „mag”, te înființezi la mine în birou. 
E clar? 

— E clar, să trăiţi! Tot în legătură cu dublul asasinat?... 
întrebă Simionescu pe un ton confidenţial. 

— Da, și, dacă neprevăzutul nu-și bagă codiţa, sper că 
astăzi vom încheia dosarul, răspunse Apostolescu 
îndreptându-se spre biroul lui. 

După ce se instală din nou pe scaunul său, lângă ceilalţi 
trei interlocutori, i se adresă lui Pastia: 

— Pot începe discutarea cazului, tovarășe procuror? 

— Te rog, îl invită acesta. 

— Domnule Gheorghiu, recunoașteţi că aţi ucis în mod 
premeditat pe Andrei și Elena Soculescu? întrebă 
Apostolescu. 

— Nu, nu recunosc! Asta-i o minciună sfruntată! 
exclamă inculpatul cu indignare. 

— În cazul în care negaţi acuzaţia pe care v-am adus-o, 
singura cale care-mi rămâne este administrarea probelor 
de vinovăţie! Înainte de a începe interogatoriul, ţin să 

mentionez că, din acest moment, tot ce veţi spune va putea 
fi folosit pentru incriminarea dumneavoastră... 

— Vă pierdeţi timpul de pomană! Pe mine nu mă puteţi 
intimida cu astfel de formule! îl întrerupse Gheorghiu cu 
bruscheţe. 

— N-am urmărit să vă intimidez, răspunse placid 
Apostolescu, ci numai să vă atrag atenţia că, în cazul în 
care vă dovedesc culpabilitatea, sunteţi pasibil - în 
conformitate cu art. 276, alineatul b și d din Codul penal - 
la o pedeapsă între 15 și 20 de ani închisoare sau... 
pedeapsa capitală. Și, mai înainte de a-i da posibilitatea 
inculpatului să protesteze din nou, îl întrebă: vă mai 
amintiți ce mi-aţi răspuns acum trei zile, când v-am 
întrebat dacă aveţi cunoștință de faptul că Andrei 
Soculescu ar fi câștigat o sumă importantă de bani, de 
exemplu la Loto? 

— Ce vă răspund și acuma! Nu știu nimic despre această 
problemă! 

— În noaptea de marţi spre miercuri, când a fost ucis 
Andrei Soculescu, ne-aţi declarat că, atunci când aţi 
părăsit victima, la ora unsprezece noaptea, aceasta mai 
era încă în viaţă... 

— Asta susţin și acum! interveni inculpatul. 

— Vă rog să nu mă mai întrerupeţi până nu formulez 
întrebarea! spuse cu asprime Apostolescu, apoi continuă: 
Aproximativ jumătate de oră după miezul nopţii aţi ajuns la 
amica dumneavoastră, Lili Niţescu, unde aţi rămas toată 
noaptea; acum, vă rog să-mi precizaţi ce aţi înţeles prin 
toată noaptea? Mai exact, până la ce oră aţi rămas la 
amica dumneavoastră? 

— Întrebarea dumneavoastră e fără sens... spuse 
Gheorghiu privind intrigat. 

— Sensul îl apreciem noi, iar dumneavoastră sunteţi 
obligat să răspundeţi. Repet, până la ce oră aţi rămas la 
Lili Niţescu? 

— Până la ora șase dimineaţa, răspunse în silă 
interlocutorul. 

— Bine, să mergem mai departe, spuse Apostolescu. Ce 
aţi făcut în noaptea de miercuri spre joi? 

— V-am mai spus! În jurul orei opt seara am fost la 
amica mea, Lili Niţescu, unde am rămas până la ora când 
plec de obicei la serviciu, adică șase, șase și un sfert. 

— Şi până la ora opt seara, când aţi ajuns la amica 
dumneavoastră, unde v-aţi petrecut timpul? 

— Tovarășe procuror, acest interogatoriu este 
exasperant! exclamă indignat Gheorghiu.  Tovarășul 
căpitan mi-a mai pus aceste întrebări și acum două zile. 

— Tovarășul căpitan Apostolescu dorește să răspundeţi 
din nou la aceste întrebări, deoarece eu n-am fost de faţă 
la primele dumneavoastră depoziţii. Ţinând seama de 
faptul că această procedură este impusă de legislaţie, vă 
rog să fiţi înțelegător și să răspundeţi la toate întrebările 
care vi se pun, răspunse Pastia. 

De fapt, dintre cei trei interlocutori ai lui Apostolescu 
numai Pastia știa - din colaborările sale anterioare cu 
căpitanul - că interogatoriul învinuitului încă nu începuse. 
Întrebările pe care le punea Apostolescu aveau drept scop 
să precizeze depoziţiile anterioare ale învinuitului, pentru 
a-i contracara eventualele retractări. Iar felul, aparent, 
dezorganizat în care conducea interogatoriul urmărea să-l 
deconcerteze și să-l împiedice pe învinuit să prevadă din 
ce direcţie vor veni întrebările demascatoare. 

Dacă, cineva l-ar fi întrebat pe Olteanu, ce părere are 
despre interogatoriul pe care-l conducea Apostolescu, n-ar 
fi ezitat să răspundă: „In decursul anchetei a dat dovadă 
de mult fler și perspicacitate, dar, în ceea ce privește 
interogatoriul, se dovedește ageamiu. În loc să-l contrazică 
pe învinuit cu elementele pe care le deţine, se bâlbâie, se 
bâlbâie pur și simplu”. 

— Dacă considerați că este necesar să-mi repet 
răspunsurile, n-am de ales, spuse Gheorghiu ridicându-și 
resemnat umerii. În realitate gândea însă că, deși 
Apostolescu făcuse descoperiri importante în apartamentul 
său, nu sesizase importanţa acestora, așa că nu va trece 

mult timp și va pleca acasă, însoţit, bineînţeles, de scuzele 
de rigoare ale procurorului. 

— Vă rog, din nou, să-mi spuneţi ce aţi făcut miercuri 
seara până aţi ajuns la Lili Niţescu? își repetă Apostolescu 
întrebarea. 

— Am plecat de acasă pe la ora șapte seara, iar până la 
ora opt, când am ajuns la amica mea, am făcut câteva 
cumpărături. 

— Ce fel de cumpărături? 

— Câteva delicatese și o sticlă de vermut... 

— Deci numai produse alimentare? 

— Exact! răspunse sarcastic Gheorghiu. 

— În ce magazine v-aţi făcut cumpărăturile? 

— Numai la „UNIC”. 

— Într-alt magazin n-aţi mai intrat? 

— Nu, altfel v-aș fi spus-o! 

— Nici chiar într-un magazin cu articole de sport? 

— Trebuie să mai repet încă o dată că, exceptând 
„UNIC-ul”, n-am mai intrat în alt magazin? 

— Nu, nu este nevoie. Reţin că n-aţi intrat într-un 
magazin de articole sportive. Ceea ce, trebuie să recunosc, 
mi se pare curios, deoarece există cineva care susţine că 
în ziua respectivă, între orele șapte și opt seara, v-a văzut 
intrând în magazinul cu articole sportive de la Sf. 
Gheorghe... 

— Este o minciună! îl contrazise inculpatul. 

— ... și mai susţine că aţi cumpărat de acolo o coardă de 
nylon!... continuă Apostolescu, fără să ţină seama de 
protestul inculpatului. 

— Repet, este o minciună sau poate o înscenare... 

— Domnule Gheorghiu, v-am vizitat astăzi garajul și, cu 
această ocazie, am constatat că, în afară de autoturismul 
dumneavoastră, mai posedaţi încă două mașini. Puteţi să- 
mi spuneţi cu ce scop le-aţi achiziționat? 

— Încep să înţeleg din ce în ce mai puţin! Ce doriţi? 
Sunt acuzat de omor sau de speculă? 

— Vă rog să răspundeţi la întrebarea tovarăşului 
căpitan, interveni Pastia. 

— Le-am achiziționat deteriorate, pentru a le revinde 
după repararea lor. Deci atâta timp cât depun o muncă 
pentru recondiţionarea lor, nu pot fi acuzat-de speculă! 
spuse sfidător Gheorghiu. 

— De unde aţi avut bani pentru cumpărarea lor? întrebă 
Apostolescu privindu-l pătrunzător. 

— Dacă consideraţi că am furat banii, dovediţi-o! 
exclamă Gheorghiu după o scurtă ezitare. 

— Ce sumă aţi plătit pentru cumpărarea celor două 
autoturisme? întrebă Pastia. 

— M-au costat 85 000 de lei, răspunse Gheorghiu. 

— Vă rog să ne spuneţi de unde aţi avut această sumă? 
întrebă din nou Pastia. 

— Am economisit-o din salariul meu. 

— Cred că nu mai este nevoie să vă amintesc de 
existenţa unei legi care vă obligă să justificaţi toate 
valorile asupra cărora există bănuiala că provin pe căi 
ilicite? 

— Într-adevăr, nu e nevoie să-mi amintiţi! cunosc 
această lege... dar nu mă simt afectat de prevederile ei! 

— Reţin că suma plătită vânzătorilor pentru cele două 
autoturisme provine din economiile realizate din salariul 
dumneavoastră? își reluă Apostolescu interogatoriul. 

— Întocmai! răspunse înțepat Gheorghiu. 

— În acest caz, vă rog să ne explicaţi de ce aţi plătit cele 
două mașini cu banii lui Andrei Soculescu? atacă 
Apostolescu cu hotărâre. 

— Ce vreţi să spuneţi cu asta? întrebă Gheorghiu 
stupefiat de surpriză. V-am spus, doar, că aceste mașini au 
fost cumpărate din banii mei! 

— Inexact! Avem declaraţiile celor doi vânzători de 
autoturisme, din care rezultă că i-aţi plătit cu obligaţiile pe 
care le-a câștigat Soculescu la tragerea CEC... 

În timp ce acuzatul se chinuia să găsească o explicaţie 
plauzibilă, ușa se deschise și Simionescu se apropie de 
Apostolescu, pentru a-i înmâna o hârtie pe care erau scrise 
câteva rânduri cu cerneală. 

După ce-și aruncă privirile pe biletul primit, îi făcu semn 
lui Simionescu să ia și el loc pe scaun și i se adresă din 
nou acuzatului: 

— Domnule Gheorghiu, de ce aţi minţit atunci când v-am 
întrebat ce medicament aveţi în tubul de aspirine? 

— 

— Pastilele pe care le-am luat de la dumneavoastră nu 
sunt aspirine, cum aţi susţinut, ci un soporific puternic de 
origină străină. Cum explicaţi această metamorfoză? 

— Ce interes aș fi avut să vă mint? Poate că, fără să-mi 
dau seama, am încurcat tuburile... 

— Dar faptul că atât Andrei cât și Elena Soculescu au 
fost drogaţi cu această substanţă, înainte de a se 
„sinucide”, puteţi să-l explicaţi? 

— De ce îmi cereţi mie să dau aceste explicaţii?... De 
altfel, este bine cunoscut faptul că medicamentele, prin 
însăși destinaţia lor, au o circulaţie generală... răspunse 
Gheorghiu cu promptitudine. 

— În principiu, aveţi dreptate, spuse Apostolescu ironic. 
În cazul de faţă însă, acest principiu nu-și are locul, 
deoarece drogul găsit în posesia dumneavoastră este 
prohibit în farmacoterapia noastră, datorită efectelor sale 
periculoase. 

— Tovarășe procuror, se adresă Gheorghiu lui Pastia, 
protestez asupra insinuărilor care se fac... 

— Vă rog să răspundeţi, în continuare, la întrebările ce 
vi se pun, ceru Pastia. În acest fel, voi avea posibilitatea să 
mă edific asupra justeţei acuzațiilor ce vi se aduc. 

În timp ce Gheorghiu ridica din umeri resemnat, 
Apostolescu își continuă interogatoriul: 

— Când v-am întrebat dacă miercuri seara - după ce-aţi 
ajuns la Lili Niţescu - aţi mai plecat de acolo până a doua 
zi dimineaţa, mi-aţi răspuns că n-aţi mai ieșit. Așa-i? 

— Da. Așa este! continuă acuzatul cu voce tare, 
încercând să pareze teama care-l cuprindea odată cu 
succesiunea întrebărilor. 

De unde, la început, Gheorghiu era plin de aroganță, pe 
măsură ce interogatoriul lui Apostolescu se derula 

necruţător, strângându-l ca într-o plasă, încet-încet, chipul 
său începu să oglindească teama și oboseala care-l 
cuprinseră. Ochii săi vioi își pierduseră mobilitatea și, 
evitând din ce în ce mai des privirile anchetatorului - care 
nu-l slăbiseră nici o fracțiune de secundă de la începerea 
interogatoriului -, prefera să admire cu încăpățânare 
arabescurile covorului de la picioarele sale. Braţele îi 
atârnau fără vlagă, iar figura lui plină de aroganță se 
întunecase. De când intrase în biroul lui Apostolescu, 
parcă îmbătrânise cu douăzeci de ani. 

— Există totuși cineva care susţine că v-a văzut în 
noaptea respectivă lângă locuinţa Elenei Soculescu, fapt 
care, evident, nu concordă cu depoziția dumneavoastră. Ce 
părere aveţi? 

— Că este o minciună! încercă să se apere acuzatul, fără 
prea multă convingere. 

— Şi dacă am să precizez că acel cineva este chiar 
șoferul de taximetru care v-a transportat cu mașina de la 
Lili Niţescu la Elena Soculescu?... lar, în timp ce 
dumneavoastră vă ucideaţi victima, el v-a așteptat în 
stradă, pentru a vă duce înapoi la amica dumneavoastră pe 
care, în prealabil, aţi drogat-o? 

— UI 

— Aţi devenit deosebit de laconic în răspunsurile 
dumneavoastră, spuse Apostolescu schițând un zâmbet în 
colţul buzelor. Apoi i se adresă lui Simionescu: Adu „mag”- 
ul! 

Câteva clipe mai târziu, Simionescu își făcu apariţia cu 
un magnetofon în braţe. 

— Dă-i drumul, Simionică, îl îndemnă Apostolescu. 

La început se auzi un fâșâit ușor, urmă o melodie de 
dans, apoi un zvon de glasuri. 

— Mărește-i volumul! ceru Apostolescu. 

După ce Simionescu se execută, se auziră trei voci 
distincte. Olteanu - care asistase la interogatoriu fără să-și 
manifeste în vreun fel prezenţa - recunoscu, cu mirare, 
două voci: a lui Gheorghiu și a prietenei acestuia, Lili 

Niţescu. Cea de-a treia voce, a unui bărbat, era sigur că o 
auzea pentru prima oară. 

— Vreţi să continuăm audierea bandei de magnetofon, 
domnule Gheorghiu? întrebă Apostolescu. 

— Nu, puteţi s-o opriţi! Daţi-mi vă rog o ţigară, spuse 
vlăguit acuzatul. 

— Serviţi-vă, spuse Apostolescu împingând spre acuzat 
pachetul său de Snagov. 

— Am să vă spun totul, spuse Gheorghiu după ce trase 
câteva fumuri din ţigara pe care i-o aprinse Pastia cu 
bricheta. 

— Într-o zi, acum vreo trei săptămâni - își începu 
Gheorghiu mărturisirea -, Andrei a venit la mine să-mi 
spună că a câștigat 75 000 de lei, cu o obligaţie CEC. După 
ce l-am felicitat, l-am întrebat ce intenţionează să facă cu 
acești bani și mi-a răspuns că nu s-a hotărât încă, dar se 
gândea să-și cumpere o casă. Atunci i-am spus că, dacă 
este băiat isteț, ar putea să obţină atât o casă cât și un 
autoturism. Astfel am pus la cale combinaţia noastră. 
Această combinație consta din cumpărarea unor 
autoturisme deteriorate în accidente și revânzarea lor 
după recondiţionare. Propunerea i-a surâs și mi-a dat toţi 
banii pe care-i câștigase, pentru a-i investi în afacere. 
Ceea ce am și făcut. În prealabil, i-am atras atenţia că nu 
trebuie să facă nimănui confidenţe în legătură cu afacerea 
noastră, deoarece riscăm că fim acuzaţi de speculă. 

— Deci, ați premeditat de la bun început acest omor? 
întrebă Pastia. 

— Nu, această idee mi-a venit ulterior! Câștigul pe care 
trebuia să-l realizăm, după vânzarea mașinilor, era de 
aproximativ 40 000 de lei, respectiv 20 000 de lei partea 
mea. La început m-am întrebat cum aș putea să-l trag pe 
sfoară cu partea lui și apoi mi-a încolţit în minte ideea că 
cea mai bună soluţie ar fi să-l suprim... În acest fel 
obțineam și capitalul lui Andrei, de care nimeni n-avea 
habar. 

— Cum ai acţionat? întrebă plin de interes Pastia. 

În acest timp, Apostolescu era foarte preocupat cu... 
desenarea unor pătrăţele în notesul lui. Încercă să le facă 
cât mai simetrice, apoi începu să le înnegrească cu 
creionul. Mai întâi înnegrea un pătrăţel din cinci, după 
aceea își spunea că ar fi mai estetic dacă ar înnegri 
pătrăţelul cu rata patru, apoi trei și așa mai departe, până 
le mâzgălea pe toate. Adevărul era că această afacere nu 
mai prezenta nici un interes pentru el. De unde, în primele 
zile, investigase cu toată pasiunea și nu precupeţise nici 
un efort pentru a răspunde la clasicele întrebări pe care le 
pune o omucidere: cum a fost comisă crima, care este 
mobilul și, în sfârșit, cine este făptașul? Acum, când 
cunoștea răspunsul la aceste întrebări, considera că tot ce 
se discuta în faţa lui reprezenta numai partea formală a 
afacerii. Se încheia dosarul de trimitere în judecată a 
învinuitului, prin înregistrarea depoziţiei acestuia pe 
banda de magnetofon, care, de la începutul 
interogatoriului, nu-și mai contenise rotirea. 

— În seara când am fost la Andrei, i-am strecurat în 
paharul cu coniac un drajeu din cele pe care le-a găsit la 
mine tovarășul căpitan... 

— Domnul căpitan, deoarece nu suntem tovarăși de 
crimă! îl întrerupse Apostolescu, bineînţeles fără să-și 
ridice ochii de la importanta sa preocupare de a desena 
niște pătrăţele cât mai simetrice. Ceea ce, trebuie să 
recunoaștem, nu era de loc o treabă ușoară, deoarece 
antitalentul său la desen era arhicunoscut. 

— Continuati, vă rog, îl îndemnă Pastia. 

— După ce m-am convins că este drogat, am făcut patul 
și l-am vârât în așternut. Apoi am lipit hârtia pe geam și, la 
plecare, am dat drumul la gaze... 

— Aţi mai uitat un amănunt, de loc neînsemnat!... 
interveni din nou Apostolescu arătându-i magnetofonul pe 
care-l adusese Simionescu. 

— Da, aveţi dreptate! Am pus la geam un magnetofon 
miniaturizat, pe a cărui bandă înregistrasem petrecerea 
care avusese loc la Andrei acasă, atunci când ne-a invitat, 

pe mine și pe amica mea, să sărbătorim evenimentul care 
i-a adus cei 75 000 de lei... 

— ...Și moartea! completă Apostolescu fără să-și ridice 
ochii din notesul lui. 

— Ce rol avea acest magnetofon? întrebă Pastia. 

— Era un magnetofon care, datorită unui mecanism de 
ceasornic, se declanșa automat. Astfel, după ce am 
terminat toate pregătirile pentru ca sinuciderea să pară 
cât mai firească, am potrivit declanșatorul aparatului la 
ora douăsprezece, oră la care am prevăzut intrarea în 
funcţiune a magnetofonului. 

— Ce ați urmărit prin punerea în funcţiune a 
magnetofonului?... întrebă Olteanu. 

— În acest fel trebuia să-mi asigur alibiul. Dacă victima 
mai trăia între orele douăsprezece noaptea și unu 
dimineaţa, nu puteam fi acuzat, deoarece puteam dovedi 
că între aceste ore mă aflam în altă parte. 

— Ce scop a urmărit explozia pe care aţi declanșat-o? 
întrebă Pastia. 

— Era singura posibilitate pe care am întrevăzut-o 
pentru a înlătura magnetofonul din locuinţa lui Andrei. 
Altfel tot eșafodajul meu, pentru stabilirea alibiului, ar fi 
fost răsturnat... dacă magnetofonul rămânea în încăpere. 

— Vă rog să ne explicaţi, mai clar, care a fost 
mecanismul utilizat pentru îndepărtarea magnetofonului? 
ceru Pastia, cu scopul de a asigura imprimarea tuturor 
amănuntelor - rezultate din depoziția acuzatului - pe banda 
de magnetofon deoarece nu de puţine ori acuzaţii își 
retractau spusele când ajungeau în faţa instanţei de 
judecată. 

— Am bătut un cui în rama ferestrei și de acesta am 
agăţat magnetofonul cu o aţă. Ştiam că, datorită exploziei 
ce urma să se declanșeze, aparatul va fi aruncat afară; 
ceea ce, de altfel, s-a și întâmplat. 

— Când și cum aţi declanșat explozia? fu următoarea 
întrebare a procurorului. 

— După ce am ajuns la amica mea - înainte dea mă 
culca și fără ca ea să mă observe -, am pus ceasul 

deșteptător să mă scoale la ora două jumătate dimineaţa. 
Când acesta a început să sune, prietena mea a crezut - 
cum era și normal - că este ora șase, când plec de obicei la 
serviciu, și a continuat să doarmă. Înainte de a pleca, am 
pus din nou indicatorul ceasului în dreptul orei șase. În 
acest fel m-am asigurat că Lili - care nu se scoală niciodată 
înainte de ora nouă dimineaţa - va fi oricând gata să jure 
că am plecat de acolo la ora mea obișnuită. Îmi permiteţi 
să vă mai iau o ţigară? se adresă Gheorghiu lui 
Apostolescu. 

— Pachetul de ţigări este la dispoziția dumneavoastră, 
răspunse Apostolescu fără să-și ridice ochii de pe 
pătrăţelele pe care continua să le deseneze. 

— Deci, continuă Gheorghiu după ce trase cu aviditate 
câteva fumuri din ţigară, plecând de la amica mea, m-am 
îndreptat spre locuinţa lui Andrei și, dându-i telefon, de la 
un post public, instalat peste drum, am asistat la 
deflagraţie și am văzut magnetofonul meu căzând pe 
terenul viran de vis-à-vis. Apoi, profitând de agitația 
stârnită de zgomotul exploziei și sosirea pompierilor, m-am 
strecurat pe terenul viran unde-mi căzuse aparatul și l-am 
recuperat... 

— Unde se află acuma acest magnetofon? întrebă Pastia. 

— La colaboratorul meu! preciză Apostolescu indicându- 
l cu privirea pe Simionescu, apoi continuă: Domnule 
Gheorghiu, vă rog să-mi spuneţi dacă, în momentul când 
aţi pregătit și respectiv declanșat explozia, v-aţi gândit la 
faptul că puteaţi arunca în aer întregul imobil, cu 
consecinţe asupra vieţii a zeci de oameni nevinovaţi? 

— Nu, bineînţeles că nu m-am gândit la această 
posibilitate. Dacă mă gândeam la asta, aș fi renunţat la 
planul meu... 

— Oare! replică sceptic Apostolescu. Numai datorită 
unei întâmplări, neprevăzute în planul criminal, explozia n- 
a luat proporţia unei catastrofe. 

— La ce întâmplare vă referiţi? întrebă cu vădită 
curiozitate Gheorghiu. 

— Ca urmare a unei defecţiuni - în montarea mașinii de 
gătit -, gazele, care s-au revărsat în locuinţă, n-au atins 
nivelul cantitativ pe care l-aţi prevăzut, pentru a realiza o 
explozie suficient de puternică, încât să îndepărteze toate 
urmele asasinatului. Dar nu trebuie să vă creaţi un 
complex de inferioritate din această cauză, spuse sarcastic 
Apostolescu. Spre consolarea dumneavoastră, vă pot 
asigura că este unanim admis de către criminaliști - că în 
orice crimă, comisă cu premeditare, neprevăzutul își 
spune întotdeauna cuvântul. 

— Domnule Gheorghiu, vă rog să vă reluaţi depoziţia, 
interveni Pastia nerăbdător să încheie interogatoriul. Vă 
rog să ne relataţi ce rol a avut Elena Soculescu în această 
afacere? 

— Nici un rol! Pur și simplu, m-am trezit cu ea la mine 
acasă a doua zi după ce l-am ucis pe Andrei... 

— La ce oră a venit și când a plecat? interveni 
Apostolescu renunțând pentru un moment la favorita sa 
preocupare de a-și mâzgăli carnețelul. 

— A venit pe la ora șase după amiaza și n-a stat decât 
vreo jumătate de oră. 

— Bine, continuaţi! spuse Apostolescu reîncepând să se 
joace cu creionul. 

— După cum vă spuneam, a venit la mine, speriată, să- 
mi spună că miliția o bănuiește că și-ar fi ucis soțul. 
Deoarece, pe de o parte nu poate să justifice felul în care 
și-a petrecut timpul - atunci când Andrei a fost ucis -, iar 
pe de altă parte, era singura beneficiară a morții soţului ei; 
datorită unei polite de asigurare ADAS. Am încercat s-o 
încurajez și să-i explic că nu trebuie să-i fie teamă, sau să- 
și facă probleme din asta, deoarece miliția - în astfel de 
situaţii - bănuiește pe toată lumea. Sfatul meu a fost 
sincer, mai cu seamă că eu știam mai bine ca oricine că nu 
are nici un amestec în moartea soțului ei. Dar tocmai când 
consideram că am reușit s-o liniștesc, a început să-mi 
relateze discuţia pe care a avut-o cu soțul ei în ziua când 
acesta a decedat... 

— Ce anume v-a spus despre discuţia avută cu soţul ei? 
întrebă Apostolescu ridicându-și privirile spre Gheorghiu. 

— Mi-a spus că Andrei a rugat-o, din nou, să se împace 
cu el și să revină acasă, adăugând - împotriva consemnului 
pe care-l stabilisem - că a câștigat suma de 75 000 de lei. 
Imediat mi-am dat seama de pericolul care putea să 
decurgă din indiscreţia lui Andrei. In discuţiile cu 
dumneavoastră ar fi putut să vă vorbească de acești bani 
și, fără îndoială, astfel depistarea adevăratului mobil al 
crimei n-ar mai fi reprezentat o problemă. Iar de la mobil 
și până la mine, drumul era scurt... Singura posibilitate pe 
care am întrevăzut-o pentru înlăturarea acestui pericol era 
s-o suprim, simulând din nou o sinucidere, în acest fel, 
organele de anchetă ar fi trebuit să claseze afacerea, 
deoarece sinuciderea bănuitei reprezenta cea mai bună 
dovadă a vinovăţiei acesteia... 

— Din păcate - pentru dumneavoastră - n-aţi avut o 
părere prea bună despre posibilităţile organelor noastre 
judiciare. Altfel, n-aţi fi ucis doi oameni... Dar, lăsând asta 
de-o parte, vă rog să relataţi discuţia care a urmat cu 
Elena Soculescu, spuse Apostolescu, din nou interesat în 
depoziţia inculpatului. 

Deși, în mare, îi erau cunoscute toate elementele 
dublului asasinat - atât prin probele materiale strânse cât 
și pe cale deductivă -, dorea să cunoască amănuntele pe 
care nu reușise să le intuiască. În acest fel, urmărea să 
pătrundă mentalitatea, respectiv psihologia criminalului, 
fapt de loc neglijabil pentru experienţa pe care trebuia s-o 
aibă un anchetator judiciar. 

— Aveţi dreptate! Dacă mă gândeam mai mult, poate că 
reușeam să înlătur ispita... și nu ne-am fi cunoscut în 
aceste condiţii, spuse cu un aer pocăit Gheorghiu. 

— Într-adevăr, nimeni n-ar fi avut nimic de regretat dacă 
aţi fi continuat să fiți un cetăţean onorabil. Dar, în ceea ce 
privește pripeala pe care o acuzaţi în înfăptuirea celor 
două crime, cred că nu este cazul să vă faceţi un proces de 
conștiință. Deoarece, atât timp cât ați ucis cu 
premeditare... înseamnă că aţi avut suficient răgaz pentru 

a vă da seama de fapta dumneavoastră. Vă rog să vă 
continuaţi  depoziţia cu privire la uciderea Elenei 
Soculescu! spuse Pastia. 

— Cum vă spuneam, am hotărât s-o suprim și singura 
posibilitate pentru a-mi realiza scopul propus era să-i 
câștig încrederea. I-am spus că, dacă Andrei nu mai există, 
nimic nu mai poate sta în calea unirii noastre. Am adăugat 
apoi că mi-a fost dor de ea și, dacă este de acord, a voi 
vizita acasă în seara respectivă. Văzând că propunerea 
mea, de conciliere, nu i-a displăcut, am adăugat că nu-mi 
place starea ei de nervozitate și am sfătuit-o să ia un 
tranchilizant bun până la venirea mea. La replica ei că nu 
are un astfel de medicament - fapt pe care îl cunoșteam -, 
i-am oferit drogul pe care-l cunoașteţi, spunându-i că 
trebuie să-l ingereze la ora nouă seara... Și, într-adevăr, 
când am intrat în apartamentul ei - cu ajutorul cheilor pe 
care le deţineam -, am găsit-o dormind. 

— Şi dacă n-ar fi luat drogul oferit, respectiv o găseaţi 
trează,  amânaţi punerea în aplicare a planului 
dumneavoastră? întrebă Olteanu. 

— Am luat în considerare și această posibilitate. I-aș fi 
strecurat somniferul în paharul cu coniac, pe care urma 
să-l ciocnim, pentru împăcarea noastră. Desigur că, în 
această eventualitate, aș fi pierdut mai mult timp decât 
prevăzusem, dar n-aveam de ales. Așa cum vă spuneam, 
intrând în locuință am găsit-o dormind, sub influenţa 
drogului meu și... 

În timp ce Gheorghiu continua să relateze, felul în care 
și-a ucis cea de-a doua victimă, Apostolescu renunţase să-l 
mai urmărească. Deși, părea foarte cufundat în desenarea 
pătrăţelelor, cu care umpluse cinci file, gândurile lui 
părăsiseră încăperea. „Acum este ora șase, asta înseamnă 
că în cel mult jumătate de oră, sunt liber” - își spuse el. 
„Cum termin, aranjez cu Olteanu și Simionescu să mergem 
diseară la „Ambasador”, și apoi îi dau un telefon Vioricăi... 
după patru zile de tensiune, nu cred că ne-ar strica o mică 
destindere”... În acel moment, monologul lui fu întrerupt 
de vocea procurorului: 

— Tovarășe căpitan, mai aveţi vreo întrebare? 

— Una singură, spuse Apostolescu revenind la realitate 
-, să ne spună acuzatul ce-a făcut cu restul corzii de nylon, 
și anume partea care a utilizat-o pentru aducerea 
servantei în dreptul ușii? 

— Se află în cutia de scule a mașinii mele... 

— Tovarășe procuror, miliția este complet edificată 
asupra cazului Andrei și Elena Soculescu și deținem toate 
elementele pentru probarea vinovăţiei acuzatului Traian 
Gheorghiu. In consecinţă, dacă sunteţi de acord, voi 
dispune trimiterea acestuia la arestul preventiv, până la 
întocmirea dosarului de trimitere în judecată. 

— Sunt de acord cu arestul preventiv! rosti hotărât 
Pastia. Apoi, scoase din mapa sa un formular, pe care - 
după ce-l completă și îl parafă - i-l înmână lui Apostolescu. 
Era mandatul de arestare și reţinere până la trimiterea 
acuzatului în judecată. 


* * 


Sărbătorirea terminării anchetei se făcu la 
„Ambasador”, într-un cadru sobru... care trepida în ritmul 
unor jazz-bands dezlănţuiţi. Evident că perechea Viorica și 
Nicu nu se lăsă antrenată de mediu, ci acordă atenţia 
cuvenită unor mușchiuleţi împănaţi și stropiţi cu o 
cantitate corespunzătoare de Cotnari. 

Era aproape miezul nopţii, când cei doi prieteni ajunseră 
la concluzia că nu este, totuși, frumos să facă notă 
discordantă cu cei din jur, și le urmară exemplul... până la 
ora două dimineaţa. Oră la care Viorica abandonă muzică 
sincopată, în favoarea unei îngheţate, în timp ce Nicu își 
sorbea cafeaua amăruie. 

Deși se înţeleseră bine toată noaptea, când părăsiră 
restaurantul apăru prima contradicţie. 

Fiecare dintre ei își aroga dreptul de a mai oferi o cafea 
la el acasă. 

Probabil Nicu a știut să fie mai convingător, deoarece a 
doua zi, la ora opt, când telefonul lui Apostolescu - deși 
închis - începu să ţârâie ușor, acesta ridică cu grijă 
receptorul, pentru a n-o deștepta pe Viorica, care continua 
să doarmă ghemuită cu capul pe pieptul lui. 

Răspunse încet „alo, Apostolescu la telefon”, apoi, după 
ce ascultă comunicarea, repuse cu grijă receptorul la loc, 
convins că Viorica n-a fost trezită din somn. 

Dar se înșelase, deoarece Viorica, fără să-și modifice 
poziţia, îl întrebă, cu vocea ei de fetiță răsfăţată: 

— Cine a fost, Nicule? 

— Era șeful meu, colonelul Gherasim, care mi-a cerut să 
merg de urgenţă la I.G.M., pentru a-mi preda o afacere 
interesanta... 

— Bine, dar astăzi e duminică! 

— Duminica e duminică, pentru Miliția judiciară, numai 
în măsura în care clienţii noștri, răufăcătorii, ţin seama de 
asta... În tot cazul, tu caută să adormi din nou, spuse 
Apostolescu, strecurându-se din așternut. 

